**Β΄ Λυκείου**

**ΕΚΘΕΣΗ**

**Θεματολογία – Επιχειρηματολογία**

**Επιμέλεια: ΚΑΛΛΗ ΖΑΡΟΓΙΑΝΝΗ**

**ΠΙΝΑΚΑΣ ΠΕΡΙΕΧΟΜΕΝΩΝ**

|  |  |
| --- | --- |
| Σελίδα 4  Σελίδα 9    Σελίδα 16    Σελίδα 22    Σελίδα 28  Σελίδα 34  Σελίδα 42    Σελίδα 47  Σελίδα 49  Σελίδα 52    Σελίδα 56    Σελίδα 58  Σελίδα 64  Σελίδα 68  Σελίδα 70  Σελίδα 77  Σελίδα 83  Σελίδα 86  Σελίδα 90  Σελίδα 94  Σελίδα 100    Σελίδα 105  Σελίδα 107  Σελίδα 109  Σελίδα 121  Σελίδα 126  Σελίδα 129  Σελίδα 132  Σελίδα134  Σελίδα 140  Σελίδα 143  Σελίδα 145  Σελίδα 146  Σελίδα 147  Σελίδα 155  Σελίδα 156 | **1ο Θέμα:** ΓΛΩΣΣΑ – ΓΛΩΣΣΙΚΗ ΚΡΙΣΗ  **2ο Θέμα:** ΛΑΚΩΝΙΚΟΤΗΤΑ – ΑΡΚΤΙΚΟΛΕΞΑ    **3ο Θέμα:** ΕΛΕΥΘΕΡΟΣ ΧΡΟΝΟΣ    **4ο Θέμα:** Μ.Μ.Ε.    **5ο Θέμα:** ΠΛΗΡΟΦΟΡΗΣΗ – ΠΑΡΑΠΛΗΡΟΦΟΡΗΣΗ  **6ο Θέμα:** ΔΙΑΔΙΚΤΥΟ    **7ο Θέμα:** ΜΟΡΦΕΣ ΚΟΙΝΩΝΙΚΗΣ ΔΙΚΤΥΩΣΗΣ  **8ο Θέμα:** Μ.Μ.Ε. ΚΑΙ ΕΚΠΑΙΔΕΥΣΗ  **9ο Θέμα:** Μ.Μ.Ε. ΚΑΙ ΚΟΙΝΗ ΓΝΩΜΗ    **10ο Θέμα:** ΑΝΕΡΓΙΑ  **11ο Θέμα:** ΑΝΕΡΓΙΑ ΚΑΙ ΑΝΤΙΚΟΙΝΩΝΙΚΗ ΣΥΜΠΕΡΙΦΟΡΑ    **12ο Θέμα:** ΕΞΕΙΔΙΚΕΥΣΗ  **13ο Θέμα:** ΕΡΓΑΣΙΑ – ΕΠΑΓΓΕΛΜΑ  **14ο Θέμα:** ΤΗΛΕΡΓΑΣΙΑ  **15ο Θέμα:** ΚΡΙΤΗΡΙΑ ΕΠΙΛΟΓΗΣ ΕΠΑΓΓΕΛΜΑΤΟΣ  **16ο Θέμα:** ΡΑΤΣΙΣΜΟΣ  **17ο Θέμα:** ΣΤΕΡΕΟΤΥΠΕΣ ΑΝΤΙΛΗΨΕΙΣ  **18ο Θέμα:** Α.Μ.Ε.Α.  **19ο Θέμα:** ΡΙΑΛΙΤΙ ΣΟΟΥ  **20ο Θέμα:** ΠΑΙΔΕΙΑ – ΕΚΠΑΙΔΕΥΣΗ  **21ο Θέμα:** ΨΗΦΙΑΚΟ – ΔΙΑΠΟΛΙΤΙΣΜΙΚΟ ΣΧΟΛΕΙΟ  **22ο Θέμα:** ΠΡΟΒΛΗΜΑΤΑ ΕΛΛΗΝΙΚΟΥ ΣΧΟΛΕΙΟΥ  **23ο Θέμα:** ΒΑΘΜΟΛΟΓΙΑ – ΑΞΙΟΛΟΓΗΣΗ  **24ο Θέμα:** ΤΕΧΝΗ  **25ο Θέμα:** ΕΘΕΛΟΝΤΙΣΜΟΣ  **26ο Θέμα:** ΚΡΙΤΙΚΗ  **27ο Θέμα:** ΚΡΙΤΙΚΗ ΙΚΑΝΟΤΗΤΑ  **28ο Θέμα:** ΑΥΤΟΚΡΙΤΙΚΗ  **29ο Θέμα:** ΑΥΤΟΓΝΩΣΙΑ  **30ο Θέμα:** ΚΟΜΙΚΣ  **31ο Θέμα:** ΤΡΟΧΑΙΑ ΑΤΥΧΗΜΑΤΑ  **32ο Θέμα:** ΤΡΟΜΟΚΡΑΤΙΑ  **33ο Θέμα:** ΕΦΟΔΙΑ ΤΩΝ ΝΕΩΝ  **34ο Θέμα:** BULLYING  **35ο Θέμα:** ΑΔΕΣΠΟΤΑ ΖΩΑ  ΒΙΒΛΙΟΓΡΑΦΙΑ |

**1Ο ΘΕΜΑ**

**ΓΛΩΣΣΑ – ΓΛΩΣΣΙΚΗ ΚΡΙΣΗ**

**ΓΛΩΣΣΑ**

**Ορισμός**

Είναι ένα σύνολο συμβόλων μέσω των οποίων τα μέλη μιας κοινωνικής ομάδας επικοινωνούν και επιδρούν ουσιαστικά μεταξύ τους μέσω φωνητικών σημάτων και λέξεων. Παράλληλα συνεργάζονται μεταξύ τους. Αποτελεί επίσης βασικό θεσμό της ανθρώπινης κοινωνίας.

Διαφαίνεται, λοιπόν, η κοινωνική λειτουργία της γλώσσας και ο βασικός της ρόλος ως μέσου επικοινωνίας. Η γλώσσα, είτε στην γραπτή είτε στην προφορική της μορφή, συνδέεται στενά με τη σκέψη και την εξελίσσει, όσο η ίδια η γλώσσα πλουτίζει κι αναπτύσσεται. Είναι αυτονόητη η αμφίδρομη σχέση μεταξύ γλώσσας και σκέψης. Ο εμπλουτισμός του λεξιλογίου δίνει τη δυνατότητα στον άνθρωπο να προχωρήσει σε πιο σύνθετους προβληματισμούς και να προάγει το πνευματικό του επίπεδο.

**Θετικές συνέπειες από την σωστή χρήση της γλώσσας**

**Πνευματικός τομέας**

Με την ορθή χρήση της γλώσσας το άτομο ολοκληρώνεται πνευματικά. Συγκεκριμένα:

* Αποκτά γνώσεις και αναβαθμίζεται το μορφωτικό του επίπεδο.
* Κατανοεί ορθά όλες τις πληροφορίες, τις αποκωδικοποιεί και τις αξιολογεί (οξύνεται η κριτική του ικανότητα).
* Προωθεί τη σύνθετη διαδικασία της σκέψης και την εμβάθυνση στη γνώση.
* Είναι το μέσο για την αυτογνωσία και, γενικότερα, την ανθρωπογνωσία.

**Κοινωνικός τομέας**

Η γλώσσα αποτελεί βασικό παράγοντα κοινωνικής συνοχής και συντελεί στην κοινωνικοποίηση του ανθρώπου.

* Διευκολύνεται και αναπτύσσεται η κοινωνικότητα του ατόμου και γενικότερα η κοινωνική ζωή. Με το διάλογο και την ανταλλαγή απόψεων ειρηνικά επιλύονται οι διαφορές.
* Προάγει την ορθή επικοινωνία και τη συνεργασία των ανθρώπων. Διευκολύνεται η συνεννόηση και ο καλύτερος συντονισμός στον εργασιακό χώρο → ποιοτική βελτίωση του παραγόμενου έργου.
* Βοηθά στη δημιουργία υγιών διαπροσωπικών σχέσεων και στην ανάπτυξη δεσμών φιλίας και αγάπης των ανθρώπων γιατί με τη γλώσσα εκφράζονται συναισθήματα, ιδέες και αξίες.

**Πολιτικός τομέας**

Με τη γλώσσα αναπτύσσεται η πολιτική συνείδηση.

* Με την τήρηση των αρχών του διαλόγου και την ορθή έκφραση απόψεων ενισχύεται η δημοκρατία.
* Με τον λόγο υποστηρίζεται το δίκαιο και γίνεται η απονομή της δικαιοσύνης, καθώς περιορίζεται αυθαιρεσία.
* Με την εξασφάλιση της παρρησίας, διατυπώνονται ελεύθερα οι απόψεις και οι ιδέες τόσο των μεμονομένων ατόμων όσο και των οργανωμένων φορέων (συνδικαλιστικές οργανώσεις, κόμματα κλπ).

**Πολιτιστικός – Εθνικός τομέας**

* Με τη γλώσσα μεταβιβάζονται οι γνώσεις, οι εμπειρίες των προγενέστερων στους μεταγενέστερους.
* Η γλώσσα, ο λόγος είναι το μέσο διάδοσης των μεγάλων ιδεών (θρησκευτικών, πολιτικών, κοινωνικών...}.
* Με τη γλώσσα ο άνθρωπος προάγει τις επιστήμες, τις τέχνες, τα γράμματα, τον πολιτισμό.
* Είναι ο φορέας μετάδοσης και διατήρησης της εθνικής κληρονομιάς και συνείδησης.
* Η ίδια η γλώσσα αποτελεί το πρωταρχικό στοιχείο προσδιορισμού της ταυτότητας ενός λαού.

**Ψυχολογικός τομέας**

* Αποτελεί μέσο έκφρασης των συναισθημάτων και του εσωτερικού κόσμου του ανθρώπου.
* Με την έκφραση των σκέψεων και των προβλημάτων του καταπολεμά την εσωστρέφεια και τη μοναξιά.
* Με το διάλογο μετριάζονται τα συναισθήματα και αποφεύγονται ακραίες εκδηλώσεις.
* Ευαισθητοποιεί τους ανθρώπους.

**Διεθνιστικός τομέας**

* Συμβάλλει στη δημιουργία μιας παγκόσμιας κοινωνίας, στην οποία εδραιώνονται η ειρήνη, η φιλία και η συνεργασία των λαών.

##### ΓΛΩΣΣΙΚΗ ΚΡΙΣΗ

**Ορισμός**

Η γλώσσα διέρχεται κρίση όταν δεν πετυχαίνει την ουσιαστική επικοινωνία.

**Μορφές γλωσσικής κρίσης**

Λεξιπενία

Ξένες λέξεις

Σολοικισμοί

Βαρβαρισμοί

Βωμολοχίες – χυδαιολογίες

Αρκτικόλεξα

Συντομογραφίες

Ιδιωτισμοί

Greeklish

##### Αίτια της γλωσσικής κρίσης

* **Παγκοσμιοποίηση** → εκμηδενισμός των αποστάσεων / πρόωρη γλωσσομάθεια → πολιτιστική διείσδυση (διοχέτευση των αξιών, των προτύπων και γενικά της κουλτούρας ενός λαού σε άλλους) των πιο αναπτυγμένων λαών (διευκολύνεται λόγω της τεχνολογικής εξέλιξης, με την οποία ελαχιστοποιούνται οι αποστάσεις) / ξενομανία → καταιγισμός ξενόγλωσσων μηνυμάτων → μίμηση των ξένων προτύπων → ενίσχυση της αλλοίωσης του τρόπου σκέψης, του πολιτισμού αλλά και της γλώσσας (χρήση ξένων λέξεων στις καθημερινές δραστηριότητες).
* **Τεχνολογικές εξελίξεις** → κυριαρχία του ήχου και της εικόνας (τηλεόραση, διαδίκτυο) → παθητικότητα → καθιέρωση της νοοτροπίας της εύκολης λύσης → απομάκρυνση του ατόμου από βιβλία και εφημερίδες (= περιορισμός πνευματικών ενασχολήσεων) → αδυναμία εμπλουτισμού του λεξιλογίου και γλωσσικής έκφρασης.
* **Οικογένεια** → πολυπλοκότητα του ρόλου των γονέων → αδιαφορία → έλλειψη διαλόγου → αδυναμία παροχής γλωσσικών ερεθισμάτων → αδυναμία εμπλουτισμού του λεξιλογίου (λεξιπενία).
* **Δυσλειτουργία της εκπαίδευσης** → απουσία διαλόγου / αποστήθιση / τυποποιημένη διδασκαλία / εξειδικευμένος χαρακτήρας / σύνδεση της γνώσης με τις εξετάσεις (καλλιέργεια ωφελιμιστικής αντίληψης για τη γνώση) → επιφανειακή προσέγγιση των γνώσεων → αδυναμία καλλιέργειας των πνευματικών χαρακτηριστικών (κρίση, αμφισβήτηση, προβληματισμός, φαντασία…) → προβλήματα στην ελεύθερη διατύπωση της σκέψης και κατανόησης της πραγματικής σημασίας των εννοιών → κακοποίηση της γλώσσας με εκφραστικά, συντακτικά και γραμματικά λάθη (λόγω της διαλεκτικής σχέσης γλώσσας – σκέψης).
* **Συνθετότητα των απαιτήσεων \ η πολυπλοκότητα των ρόλων και το σύνολο των προβλημάτων** → έντονος ρυθμός ζωής / αύξηση του ανταγωνισμού → απαιτείται μεγάλη προσπάθεια για να ανταποκριθούν → έλλειψη χρόνου και διάθεσης για ουσιαστική ψυχαγωγία (βιβλίο, τέχνη) → απομάκρυνση από την πνευματική και τη γλωσσική καλλιέργεια.
* **Αστικοποίηση** → υπερσυσσώρευση ατόμων → ανωνυμία / κοινωνική αλλοτρίωση / μαζοποίηση → προώθηση του ατομικισμού / έλλειψη επαφής και επικοινωνίας → αδυναμία ανάπτυξης διαλόγου → αδυναμία έκφρασης των συναισθημάτων και έκθεσης των απόψεων → συρρίκνωση του λεξιλογίου (λεξιπενία).
* **Διαφήμιση** → συνθηματολογία / προώθηση υλιστικών καταναλωτικών προτύπων → αλλοίωση του λόγου ως προς την προφορά, τη σημασία και τη σύνταξη των λέξεων / αδιαφορία για πνευματική καλλιέργεια → ουσιαστικά προβλήματα στη χρήση της γλώσσας.
* **Η αμφισβήτηση των νέων** → προσπάθεια διαφοροποίησης από άλλες ηλικιακές ομάδες → προσπάθεια να αντιταχθούν στο κατεστημένο (καθιερωμένες αξίες και αρχές) → χρήση ενός ιδιόμορφου κώδικα, πολλές φορές χωρίς μέτρο.
* **Ραγδαίες τεχνολογικές ανακαλύψεις** → προώθηση της στείρας τεχνοκρατικής αντίληψης → στασιμότητα του ηθικοπνευματικού πολιτισμού → στροφή στο βιομηχανοποιημένο τρόπο ζωής → ειδίκευση → τυποποίηση / επανάληψη → περιορισμός του λεξιλογίου στο χώρο της εργασίας και χρήση μικρού, γενικότερου λεξιλογίου.

##### Επιπτώσεις της γλωσσικής κρίσης

* **Γλωσσική κρίση** → υποβάθμιση του πνευματικού και γλωσσικού επιπέδου (διαλεκτική σχέση σκέψης και γλώσσας) → πνευματική και διανοητική νωθρότητα → αδυναμία διατήρησης της σκέψης σε εγρήγορση → πνευματική αποτελμάτωση → κίνδυνος χειραγώγησης και μαζοποίησης.
* **Γλωσσική κρίση** → Αδυναμία διατύπωσης των σκέψεων και των συναισθημάτων → Αδυναμία κατανόησης και ουσιαστικής επαφής μεταξύ των ανθρώπων → ανάπτυξη επιφανειακών σχέσεων → απομόνωση, κοινωνική αδιαφορία, προβλήματα κοινωνικοποίησης.
* **Γλωσσική κρίση** → υποβάθμιση πνευματικού επιπέδου → άμβλυνση κριτικής ικανότητας → πολιτική χειραγώγηση → υπονόμευση δημοκρατίας.
* **Γλωσσική κρίση** → Παρεμποδίζεται η διεξαγωγή ενός γόνιμου και εποικοδομητικού διαλόγου → ενίσχυση του γενικότερου κλίματος της αντιπαλότητας και του έντονου ανταγωνισμού → αδυναμία συνεργασίας → διόγκωση των προβλημάτων.
* **Γλωσσική κρίση** → Καταστροφή της εθνικής γλώσσας → αδυναμία διατήρησης και μετάδοσης της πολιτιστικής παράδοσης → αλλοίωση της πολιτιστικής ταυτότητας και της εθνικής φυσιογνωμίας → δημιουργία πολλαπλών κίνδυνων εθνικής εξάρτησης και υποδούλωσης.
* **Γλωσσική κρίση** → Αδυναμία κατανόησης των μηνυμάτων του περιβάλλοντος → αδυναμία κατανόησης της σύγχρονης πραγματικότητας και των απαιτήσεών της → λανθασμένες επιλογές → δημιουργία προβλημάτων / στασιμότητα.

##### Τρόποι αντιμετώπισης της γλωσσικής κρίσης

* **Άτομο (ο νέος)** / συνειδητοποίηση του προβλήματος, ευαισθητοποίηση, δραστηριοποίηση / αποφυγή ξενικών χαρακτήρων (greeklish) / δημιουργική αξιοποίηση του ελεύθερου χρόνου (επαφή με βιβλία) / συμμετοχή σε συνέδρια και σε ειδικές εκδηλώσεις για το γλωσσικό πρόβλημα → ανάπτυξη της κριτικής σκέψης / κατανόηση της αξίας της σωστής χρήσης της γλώσσας → σωστή χρήση της γλώσσας.
* **Εκπαίδευση** / ανάληψη ευθυνών /
  + / ουσιαστική διδασκαλία της γλώσσας στην ιστορική της διαδρομή, την αρχαία, τη βυζαντινή και τη νεοελληνική της φάση / οργανωμένες βιβλιοθήκες και ειδικά προγράμματα εργασιών → επαφή με γλωσσικές ρίζες και καλλιέργεια ουσιαστικής επαφής με το βιβλίο γενικότερα.
  + / διδασκαλία με κατάλληλα βοηθήματα γραμματικής, σύνταξης, λεξιλογίου και σωστά οργανωμένες ασκήσεις → αυτή η νέα αντιμετώπιση της διδασκαλίας θα μπορούσε να δημιουργήσει κίνητρα για γνώση και όχι αποστροφή.
    - ▬► πλούσιο λεξιλόγιο και αποφυγή εκφραστικών λαθών.
* **Μ.μ.ε** / σεβασμός στο κοινό /
  + / σωστή χρήση της γλώσσας από δημοσιογράφους, πολιτικούς, πνευματικούς ανθρώπους → ως γλωσσικά πρότυπα μπορούν να ασκήσουν μεγάλη επιρροή.
  + / φιλολογική επιμέλεια των ειδήσεων και των άρθρων που χρησιμοποιούνται για την ενημέρωση.
  + / εκπαιδευτικές ποιοτικές εκπομπές για τη σωστή εκμάθηση και διάσωση της εθνικής μας γλώσσας → θα εμφυσήσουν στο κοινό το ενδιαφέρον για τη σωστή χρήση της γλώσσας.
  + / οι υψηλά ιστάμενοι (= οι υπεύθυνοι) πρέπει να ελέγχουν τον υποτιτλισμό, το λόγο των διαφημίσεων, ο οποίος κατακλύζεται από νεολογισμούς, ευφυολογήματα, συνθηματολογία και τάση υπεραπλούστευσης που διαβρώνουν τη γλώσσα μας → αναβάθμιση του γλωσσικού αισθητηρίου του Έλληνα.
    - ▬► γλώσσα χωρίς εκφραστικά και γραμματικά προβλήματα.
* **Πολιτεία** / ανάληψη ευθυνών / οικονομική ενίσχυση για τη δημιουργία βιβλιοθηκών / διοργάνωση πολιτιστικών εκδηλώσεων, που καλλιεργούν και προάγουν τα συστατικά της λεκτικής επικοινωνίας (βιβλίο, θέατρο, κινηματογράφος, φιλοσοφία) → διαμόρφωση ενός κοινωνικού περιβάλλοντος πλούσιου σε πνευματικά ερεθίσματα…
* **Πνευματικοί άνθρωποι** / διαφωτιστικός ρόλος για τη σπουδαιότητα της γλώσσας για το άτομο και το έθνος / επισήμανση των γλωσσικών σφαλμάτων / αγώνας από μέρους τους για το νέο προσανατολισμό της εκπαίδευσης…

**2Ο ΘΕΜΑ**

ΛΑΚΩΝΙΚΟΤΗΤΑ – ΑΡΚΤΙΚΟΛΕΞΑ

**ΛΑΚΩΝΙΚΟΤΗΤΑ**

**«**Όσο ανούσια και ενοχλητική, αφόρητη είναι η φλύαρη και ασυνάρτητη, η κακοπλεγμένη φράση, τόση δύναμη και ομορφιά έχει ο πυκνός, ο καθαρός και εύστοχος λόγος. Τα αποφθέγματα, τα ρητά, τα γνωμικά, με άλλα λόγια η λακωνικότητα είναι καρποί της οξυδέρκειας και της σκέψης, της φαντασίας και της πείρας επίλεκτων ατόμων. Αποστάγματα της ανθρώπινης σοφίας**»**.

**Ε. Παπανούτσος**

**Ορισμός**

Η σύντομη διατύπωση των απόψεών μας, προφορικά ή γραπτά, χωρίς να παραβλάπτεται η πληρότητα του νοήματος. Είναι η ικανότητα έκφρασης ενός ατόμου με μεστότητα, περιεκτικότητα και συντομία.

**Ιστορική τοποθέτηση**

Τη λακωνικότητα την καθιέρωσαν οι αρχαίοι Σπαρτιάτες και ήταν άρρηκτα συνδεμένη με το γενικότερο τρόπο ζωής τους όπως: λιτότητα, απλότητα, πειθαρχία, αυστηρότητα, στρατιωτική διαπαιδαγώγηση, αποφυγή έκφρασης των συναισθημάτων.

**Χαρακτηριστικά**

Λιτός, πυκνός, μεστός λόγος,

Ορθότητα, ακριβολογία, κυριολεξία,

Εξοικονόμηση χρόνου.

**Μορφές**

Καθημερινή ζωή,

Πολιτική,

Διακρατικές σχέσεις (διεθνές επίπεδο),

Επιστήμη,

Τέχνη.

**Αξία της λακωνικότητας**

* **Λακωνικότητα** → συμβάλλει στην κατανόηση της επιχειρηματολογίας μιας συζήτησης → καλλιέργεια των πνευματικών γνωρισμάτων (ανάπτυξη κριτικής ικανότητας, άσκηση γόνιμης αμφισβήτησης, προβληματισμός) → αποφυγή της παθητικότητας και της πνευματικής σύγχυσης → δυνατότητα αξιοποίησης των ευκαιριών / άμυνα σε κινδύνους → αποφυγή παραπληροφόρησης, χειραγώγησης.
* **Λακωνικότητα** → λιτός, μεστός και πυκνός λόγος → προώθηση του διαλόγου → διευκόλυνση της επικοινωνίας → ανάπτυξη συνεργασίας και αλληλεγγύης (ανάπτυξη κοινωνικών αρετών) → αποφυγή ανταγωνισμού και ατομιστικής συμπεριφοράς → άμυνα στους κινδύνους της ωφελιμιστικής εποχής / κατάκτηση αυτογνωσίας και ηθικής ελευθερίας (μέσα από τον ειλικρινή διάλογο με τον εαυτό του και τους άλλους).
* **Λακωνικότητα** → ουσιαστική επαφή με την πολιτική πραγματικότητα → κατανόηση των πολιτικών εξελίξεων και αποφάσεων (αφού οι ηγέτες χρησιμοποιούν ειλικρινή και κατανοητό λόγο) → δυνατότητα συμμετοχής των πολιτών στα κοινά και άσκηση κριτικής στην εξουσία (η ηγεσία ελέγχεται καλύτερα) → αποφυγή του λαϊκισμού και της δημαγωγίας → στήριξη της δημοκρατίας.
* **Ο λακωνικός λόγος σε διεθνές επίπεδο** → διατύπωση ξεκάθαρων θέσεων και διεθνών κανονισμών → προώθηση του διαλόγου και της συνεργασίας → στήριξη των ανθρωπίνων δικαιωμάτων (διατυπώνονται καλύτερα και διεκδικούνται) / αποφυγή των εκκρεμοτήτων που μπορεί να αποτελέσουν αφορμή για διενέξεις → εδραίωση κλίματος συναδέλφωσης και παγκόσμιας ειρήνης.
* **Λακωνικότητα στο χώρο της τέχνης** → μετάδοση με εύστοχο τρόπο των μηνυμάτων του καλλιτέχνη (επειδή δεν χρησιμοποιεί ασαφή και δυσνόητο λόγο) → παροχή ερεθισμάτων στο κοινό για προβληματισμό → κατανόηση των προβλημάτων, των εξελίξεων, των επιτευγμάτων και της καθημερινότητας της κοινωνίας → ευαισθητοποίηση και δραστηριοποίηση της κοινής γνώμης απέναντι σε προβλήματα / αποφυγή της μαζικής κουλτούρας και της ιδέας "η τέχνη για την τέχνη".
* **Λακωνικότητα στο χώρο της επιστήμης** → διατύπωση εμπεριστατωμένων απόψεων / ουσιαστική επικοινωνία με συνεργάτες → προώθηση της έρευνας → πρόοδο των επιστημών και των κοινωνιών.
* **Λακωνικός λόγος** → ακριβολογία στην έκφραση → ανάσχεση της άκριτης εισβολής των ξένων λέξεων → αποφυγή της ξενομανίας και αλλοίωσης της πολιτιστικής ταυτότητας.

**Προϋποθέσεις που απαιτούνται για τη δυνατότητα λακωνικής διατύπωσης των σκέψεων μας:**

* Καλλιέργεια της αφαιρετικής ικανότητας και της συνθετικής σκέψης,
* λεξιλογικός πλούτος,
* δυνατότητα προσδιορισμού των σημασιολογικών διαφορών μεταξύ παρεμφερών νοηματικά εννοιών,
* γλωσσοεκφραστική ικανότητα.

**Νομίζετε ότι η λακωνικότητα είναι συνήθως συνάρτηση της εσωστρέφειας και αποτελεί φραγμό** **στην ανθρώπινη επικοινωνία;**

Η λακωνικότητα είναι μια συνειδητή επιλογή του τρόπου διατύπωσης των σκέψεων και, γενικότερα, του χαρακτήρα της επικοινωνίας ενός ατόμου. Δε σχετίζεται με την **εσωστρέφεια** που:

* εμποδίζει την εξωτερίκευση σκέψεων, συναισθημάτων και την αυθόρμητη και πηγαία εκδήλωσή τους.
* Χαρακτηρίζεται από μια τάση συνεχούς ενδοσκόπησης και απομόνωσης από τον κοινωνικό περίγυρο, διάθεση περιορισμού ή και αποφυγής των κοινωνικών επαφών.
* Δυσχεραίνει την ανθρώπινη επικοινωνία.

Η **λακωνικότητα,** αντίθετα, δε θέτει φραγμούς στην επικοινωνία, γιατί με τη βραχυλογία, την περιεκτική έκφραση προσδίδει στο λόγο αμεσότητα και σαφήνεια και καθιστά ευχερή την πρόσληψη των νοημάτων του από το δέκτη. Το γεγονός ότι ορισμένοι, εξαιτίας της εσωστρέφειάς τους, χρησιμοποιούν λιγόλογη διατύπωση, δε σημαίνει πως η λακωνικότητα είναι συνάρτηση της εσωστρέφειας.

**ΛΑΚΩΝΙΚΟΤΗΤΑ**

**Κείμενο 1**

**Η λακωνική έκφραση**

[...] Η καταλληλότητα της γλωσσικής διατύπωσης καθορίζει σε σημαντικό βαθμό την αποτελεσματικότητα της σκέψης και της επικοινωνίας: ο ασαφής, για παράδειγμα, λόγος δημιουργεί εμπόδια, ενώ ο σαφής τα αίρει. Ποια όμως διατύπωση θα μπορούσε να χαρακτηριστεί κατάλληλη;

Για τους αρχαίους Έλληνες, η λακωνική ήταν η έκφραση που διακρίνεται για τη λιτή και επιγραμματική διατύπωση των σκέψεων. Τέτοια ήταν η γλώσσα των Λακώνων - απ' όπου και ο όρος - που ζώντας σκληροτράχηλα και ασκητικά συνήθιζαν να είναι εγκρατείς στον λόγο τους. Η εγκράτεια αυτή θεωρήθηκε και εξακολουθεί να θεωρείται ανώτερη γλωσσική αρετή.

Πρώτα απ' όλα για την απλότητα και τη σαφήνεια της. Η λακωνική έκφραση προτάσσει την ορθοέπεια έναντι της καλλιέπειας, την ακρίβεια έναντι της επιτήδευσης και τη βραχυλογία έναντι της περιττολογίας. Με άλλα λόγια, υποτιμά τη μορφή της διατύπωσης έναντι του περιεχομένου της, προβάλλοντας την αρχή πως η λεκτική ένδυση μιας σκέψης πρέπει να αποβλέπει στην εύρεση και τη μετάδοση της αλήθειας και όχι στην απόκρυψη της ή τον εντυπωσιασμό και την αισθητική ευχαρίστηση του δέκτη. Συνάμα, η ενάργεια της λακωνικής διατύπωσης είναι στοιχείο που εξασφαλίζει τη διαύγεια της πνευματικής και την αμεσότητα της επικοινωνιακής πράξης. Το πρώτο συμβαίνει γιατί η επιδίωξη της σαφήνειας στην έκφραση μεταφράζεται σε επιδίωξη της σαφήνειας στη σκέψη και το δεύτερο γιατί η αξίωση της ευθύτητας στον λόγο ισοδυναμεί με αξίωση της ευθύτητας στην επικοινωνία.

Ωστόσο, η λακωνικότητα δεν είναι κατ' ανάγκη αποδεικτικό πνευματικής ωρι­μότητας. Μπορεί μάλιστα να οφείλεται και σε λόγους πνευματικής ένδειας, όπως ο Καβάφης έδειξε στο «Ηγεμών εκ Δυτικής Λιβύης» ή και εσωστρέφειας, οπότε και η επιφαινόμενη απλότητα της δεν είναι παρά απλοϊκότητα και οι αποφθεγματικές διατυπώσεις δεν περιέχουν τίποτα άλλο από κοινοτοπίες. Συνάμα, δεν είναι πάντα ικανή να ανταποκριθεί σε όλες τις επικοινωνιακές αλλαγές και να εξυπηρετήσει όλους τους επικοινωνιακούς σκοπούς. Για παράδειγμα, οι λεπτές συναισθηματικές αποχρώσεις και οι σύνθετες ιδέες, απόρροια ενός κόσμου πολυπλοκότερου από τον αρχαίο, δεν μπορούν να αποδοθούν με επάρκεια από την βραχυλογική έκφραση. Ομοίως, το έργο της διδασκαλίας, της κριτικής κ.λπ. υλοποιείται αποτελεσματικότερα με τον αναλυτικό και όχι τον λακωνικό λόγο.

Οι ενστάσεις αυτές δεν αποβλέπουν στην υποτίμηση της λακωνικότητας. Η συντομία και η λιτότητα συνιστούν πράγματι αρετές της έκφρασης, αλλά σε καμία περίπτωση δεν μπορούν και δεν πρέπει να αποτελέσουν τον κανόνα και το υπόδειγμα της. Και από τη διαπίστωση αυτή μπορούμε να εξάγουμε την απάντηση στο αρχικό ερώτημα: καμία διατύπωση δεν μπορεί να διεκδικήσει την απόλυτη καταλληλότητα σε όλες τις πνευματικές και επικοινωνιακές ανάγκες του ανθρώπου. Το είδος της πνευματικής λειτουργίας και οι συνθήκες της επικοινωνιακής περίστασης, τελικά, προσδιορίζουν την καταλληλότητα της, και όχι το πόσο προσεγγίζει ή αποκλίνει από ένα ορισμένο πρότυπο λόγου.

***Π. Χατζημωυσιάδης - Μ. Αθανασίου, «Η λακωνική έκφραση» στο: Η Νεοελληνική Γλώσσα, εκδ. Μεταίχμιο***

ΑΡΚΤΙΚΟΛΕΞΑ

**Αρκτικόλεξα** ή **ακρωνύμια** ονομάζονται οι συντομογραφίες που σχηματίζονται από τα αρχικά γράμματα (ή συλλαβές) λέξεων: λ.χ. Η.Π.Α. (Ηνωμένες Πολιτείες Αμερικής), Ε.Ε. (Ευρωπαϊκή Ένωση), Μ.Μ.Ε. (Μέσα Μαζικής Ενημέρωσης), ΕΛΤΑ (Ελληνικά Ταχυδρομεία).

Αν και οι όροι **αρκτικόλεξο, ακρωνύμιο** και **συντομογραφία** χρησιμοποιούνται συχνά ως συνώνυμα, σύμφωνα με την επίσημη διάκριση:

* **Τα αρκτικόλεξα** σχηματίζονται από το αρχικό γράμμα κάθε λέξης: κ.τ.ό. (και τα όμοια), Δ.Σ. (Διοικητικό Συμβούλιο).
* Τα **ακρωνύμια** σχηματίζονται από τα άκρα των λέξεων: ΠΡΟΠΟ (προγνωστικά ποδοσφαίρου).
* **Η συντομογραφία** δηλώνει – με την ακριβή έννοια του όρου – τη συντομευμένη / συγκεκομμένη γραφή τη λέξης: συν.(ώνυμο), αγγλ.(ικός), αρχ.(αίος).

**Θετικές συνέπειες από τη χρήση των αρκτικόλεξων**

Η χρήση των αρκτικόλεξων και των συντομογραφιών οφείλεται στα οφέλη που αυτή παρέχει. Συγκεκριμένα, η χρήση τους:

* Απλοποιεί και συντομεύει τη διατύπωση, περιορίζοντας τις άσκοπες επαναλήψεις εκτεταμένων φράσεων και επωνυμιών.
* Ανταποκρίνεται στην ανάγκη εξοικονόμησης χώρου αλλά και χρόνου στην παραγωγή λόγου, στην καθημερινή επικοινωνία και ιδιαίτερα στον έντυπο και ηλεκτρονικό Τύπο, στις επιστημονικές εργασίες, τα σχολικά βιβλία κ.λπ.
* Είναι αποτέλεσμα της επέκτασης της γραφειοκρατίας και της ιδιαίτερης και τυποποιημένης γλώσσας που αυτή επιβάλλει.
* Διευκολύνει τη γλωσσική επικοινωνία σε εθνικό, ευρωπαϊκό και παγκόσμιο επίπεδο, καθορίζοντας σταθερές βραχυλογικές εκφράσεις για την περιγραφή του πλήθους των κρατικών θεσμών, των διακρατικών λειτουργιών, των συνδικαλιστικών ή πολιτικών οργάνων, κ.τ.ό.

**ΑΙΤΙΑ εκτεταμένης χρήσης αρκτικόλεξων**

* Στην ανταγωνιστική και άκρως απαιτητική εποχή και κοινωνία μας χρειάζεται να προβούμε σε εξοικονόμηση χρόνου και η εκτεταμένη χρήση αρκτικόλεξων βοηθά σ’ αυτό. Βέβαια, αυτή η οικονομική διάθεση είναι εξαρχής συνυφασμένη με τη φιλοσοφία της γλώσσας, η οποία, ως κώδικας επικοινωνίας επιδίωκε να δημιουργεί μικρές σε αριθμό φθόγγων, εύχρηστες και παράλληλα σαφείς λέξεις και φράσεις.
* Ειδικότερα στην εποχή μας, που ο κόσμος εξελίσσεται με ταχύτατους ρυθμούς, γίνεται επιτακτικότερο να προσλαμβάνουμε όσο το δυνατόν περισσότερα μηνύματα σε ελάχιστο χρόνο, έτσι ώστε να μπορούμε να παρακολουθήσουμε τα κοινωνικοπολιτικά δρώμενα με ταχύτητα και ασφάλεια.
* Η εκτενής χρήση Η/Υ και διαδικτύου οδηγεί στη συχνή κωδικοποίηση της γλώσσας και τη χρήση συντομογραφιών.
* Τα αρκτικόλεξα συντομεύουν και πυκνώνουν το λόγο γι’ αυτό και χρησιμοποιούνται τόσο εκτεταμένα.
* Η γλώσσα των ΜΜΕ στην οποία κυριαρχεί η συνθηματολογία συμβάλλει στην επικράτηση αρκτικόλεξων.
* Σήμερα δημιουργούνται συνεχώς νέοι οργανισμοί, σύλλογοι, οργανώσεις, σωματεία, ενώσεις κ.λπ., στην καλύτερη λειτουργία των οποίων συντελεί η χρήση συντομογραφιών, εφόσον μέσω αυτών προωθούνται γρηγορότερα οι συζητήσεις - συνεννοήσεις των μελών κ.λπ.
* Οι πολιτικοί ηγέτες χρησιμοποιούν συχνά λόγο με συνθηματολογία κ.λπ., στοιχεία που αποτελούν πρόσφορο έδαφος και για την εκτενή χρήση αρκτικόλεξων.
* Η συντομία ανάγεται, κυρίως στις ανεπτυγμένες χώρες, σε ύψιστη αξία ζωής και ταυτόχρονα παρατηρούμε ότι το σύνθημα διεθνώς έχει επικρατήσει έναντι του αναλυτικού μηνύματος. Σε αυτό καθοριστική είναι η συμβολή των μέσων επικοινωνίας, τα οποία επιλέγουν και χρησιμοποιούν αφαιρετικούς και εξαιρετικά συντομευμένους όρους.

**ΕΠΙΠΤΩΣΕΙΣ εκτεταμένης χρήσης αρκτικόλεξων στη δομή της γλώσσας**

* Τα αρκτικόλεξα δεν είναι λέξεις ούτε φράσεις, είναι απλώς ήχοι με αναγνωρίσιμο νόημα κι αυτό αλλοιώνει τη γλώσσα και την οδηγεί σε πλήρη διάβρωση.
* Σταδιακά διαστρεβλώνονται, παραποιούνται και βαθμιαία καταργούνται γραμματικοί και συντακτικοί κανόνες. Για παράδειγμα, πολλές άκλιτες λέξεις υποσκελίζουν κλιτούς τύπους, εκ των πραγμάτων προκύπτουν ατυχείς συνδυασμοί συμφωνικών συμπλεγμάτων, ενώ εξαιτίας αυτού καταστρατηγείται η μουσικότητα, η ευφωνία και η αρμονία, που από τη φύση τους χαρακτηρίζουν την ελληνική γλώσσα.
* Η συσσώρευση – κατάχρηση τέτοιων συντομογραφιών οδηγεί τη γλώσσασε τυποποίηση και συνθηματοποίηση. Έτσι, η γλώσσα από αξία πνευματική γίνεται γλώσσα μηχανής.
* Συρρικνώνεται το περιεχόμενο των εννοιών, περιορίζεται το νόημά τους. Λέξεις και φράσεις με ιδιαίτερη συγκινησιακή και ιδεολογική φόρτιση μετασχηματίζονται σε απλά γράμματα, ακόμα και σε κακόηχες λέξεις, που δεν αποπνέουν πλέον ούτε το βαρύ ιδεολογικό φορτίο των εννοιών αλλά ούτε και την επαφή τους με τη ρεαλιστική πραγματικότητα.
* Λέξεις και φράσεις αυτοματοποιούνται και μηχανοποιούνται. Τα αρκτικόλεξα, για να είναι σαφή και για να μη συγχέονται με άλλα παρεμφερή τους, ακολουθούν δικούς τους, ιδιαίτερους κανόνες, οπότε δεν υπάρχει ενιαία γραμμή στη διαμόρφωσή τους (για το σχηματισμό των αρκτικόλεξων αλλού αξιοποιείται το πρώτο γράμμα, αλλού τα δύο ή τα τρία πρώτα, αλλού παραλείπονται κάποιες λέξεις και δε λαμβάνονται υπόψη στη διαμόρφωσή τους). Το γεγονός αυτό καταλύει κάθε πιθανότητα να αποτελέσουν ένα νέο πεδίο δημιουργίας που θα διευρύνει και θα ανανεώσει τη δομή της παραδοσιακής γλώσσας, την οποία ουσιαστικά διαταράσσουν, συντελώντας στη χαλάρωσή της.

Σε γενικές γραμμές τα αρκτικόλεξα αποτελούν ανασχετικό παράγοντα για τη βελτίωση και την πρόοδο του γλωσσικού μας συστήματος, ενώ αντίθετα συντελούν στην επιφανειακή, την απλοϊκή διαφοροποίησή του.

**ΕΠΙΠΤΩΣΕΙΣ εκτεταμένης χρήσης αρκτικόλεξων στην ανθρώπινη επικοινωνία**

* Η εκτεταμένη χρήση των αρκτικόλεξων καθιστά το λόγο δυσνόητο, μια και αυτός γίνεται ιδιαίτερα συνθηματικός.
* Η εκτεταμένη χρήση συντομογραφιών δεν επιφέρει μόνο συρρίκνωση της γλώσσας αλλά και πνευματική συρρίκνωση (αφού γλώσσα και σκέψη βρίσκονται σε διαλεκτική σχέση μεταξύ τους).
* Το κοινό στο οποίο απευθυνόμαστε, για να μπορεί να μας παρακολουθεί και να μας κατανοεί, πρέπει να διαθέτει μεγάλη ικανότητα απομνημόνευσης, ώστε να θυμάται τους όρους στους οποίους αντιστοιχούν τα σύμβολα που χρησιμοποιούμε.
* Αποκλείονται από την επικοινωνία όσοι αγνοούν ή συγχέουν αρκτικόλεξα. Με τον τρόπο αυτό οι συζητήσεις γίνονται υπόθεση των λίγων που γνωρίζουν την ανάλογη ορολογία.
* Ενισχύεται η απομάκρυνση των ανθρώπων, εφόσον δεν υφίσταται ολοκληρωμένος διάλογος.
* Κίνδυνος για την ίδια την εθνική μας φυσιογνωμία γενικότερα, αφού η γλώσσα είναι άμεσα συνδεδεμένη με αυτήν.

**3Ο ΘΕΜΑ**

ΕΛΕΥΘΕΡΟΣ ΧΡΟΝΟΣ

**Ορισμός**

Ελεύθερος ονομάζεται ο χρόνος που δεν αφιερώνεται σε υποχρεωτικές εργασίες αλλά ο καθένας μπορεί να τον αξιοποιήσει όπως εκείνος επιθυμεί. **ή**

Είναι ο χρόνος εκτός κύριας, συστηματικής και υποχρεωτικής απασχόλησης του ανθρώπου, τον οποίο μπορεί να αξιοποιήσει όπως εκείνος επιθυμεί.

**[Ψυχαγωγία:** εννοούμε το σύνολο των δημιουργικών τρόπων αξιοποίησης του ελεύθερου χρόνου, που προσφέρουν στον άνθρωπο όχι μόνον ευχαρίστηση, χαλάρωση, φυγή από την καθημερινότητα και τη μονοτονία, αλλά και ψυχική, πνευματική και ηθική καλλιέργεια. Η ψυχαγωγία διακρίνεται σε γνήσια και νόθα.

**Διασκέδαση:** εννοούμε την εκτόνωση, την ψυχική εκφόρτιση που έχει ανάγκη ο άνθρωπος στη ζωή του και ειδικότερα στον ελεύθερο χρόνο του, προκειμένου να νιώσει ψυχικά ισορροπημένος. Διακρίνουμε τη διασκέδαση σε υγιή και ανούσια που τελικά οδηγεί στην ψυχοκτονία.**]**

**Δείγματα αύξησης του ελεύθερου χρόνου στις μέρες μας**

Πενθήμερη εργασία, οκτάωρη καθημερινή απασχόληση, περισσότερες αργίες και άδειες, αυξημένος χρόνος διακοπών.

# Μορφές δημιουργικής εκμετάλλευσης του ελεύθερου χρόνου

Ενημέρωση, μελέτη βιβλίων (**πνευματικός τομέας**).

Διασκέδαση(υγιή), ατομικά – συλλογικά πνευματικά παιχνίδια (**ψυχολογικός τομέας**).

Επαφή με τέχνη, φύση, παράδοση, συμμετοχή σε καλλιτεχνικές δραστηριότητες, ενασχόληση με τον αθλητισμό (**πολιτιστικός τομέας**).

Ενδοσκόπηση, αυτοκριτική (**ηθικός τομέας**).

Σύναψη υγιών – ουσιαστικών διαπροσωπικών σχέσεων, συμμετοχή στα κοινά, ένταξη σε κοινωνικοπολιτικές ομάδες και συλλόγους, συμμετοχή στην τοπική αυτοδιοίκηση (**κοινωνικοπολιτικός τομέας**).

## Αίτια αύξησης του ελεύθερου χρόνου σήμερα

* **Τεχνολογικές εξελίξεις** → είσοδος της μηχανής στην παραγωγική διαδικασία → αυτοματισμός, ειδίκευση → αντικατάσταση του ανθρώπινου μόχθου → εξοικονόμηση χρόνου → αύξηση του ελεύθερου χρόνου.
* **Οι αγώνες των εργαζομένων** (συνδικαλιστικό κίνημα) για καλύτερες συνθήκες εργασίας → μείωση του εργάσιμου χρόνου → αύξηση του ελεύθερου χρόνου.
* **Άνοδος του βιοτικού επιπέδου** → επίλυση των βασικών προβλημάτων επιβίωσης → αναζήτηση ποιότητας ζωής → επιδίωξη αύξησης του ελευθέρου χρόνου (για την επίτευξη αυτού του στόχου).
* Προκειμένου ναπεριοριστείτοζωτικόπρόβληματης **ανεργίας** → μείωση του ωραρίου απασχόλησης, ώστε να βρουν εργασία περισσότεροι άνθρωποι → έμμεσο αποτέλεσμα η αύξηση του ελεύθερου χρόνου.
* **Η μηχανοποίηση και η τυποποίηση της ζωής της εργασίας** → επανάληψη κινήσεων, σκέψεων, παραστάσεων → αναγκαία η αύξηση του ελεύθερου χρόνου (προκειμένου ο άνθρωπος να ανανεώνεται).

**Αξία του ελεύθερου χρόνου**

* **Ελεύθερος χρόνος** → ενημέρωση → διεύρυνση οριζόντων → πνευματική καλλιέργεια → ανάπτυξη κριτικής ικανότητας και προβληματισμού για τα γεγονότα και τα προβλήματα της εποχής → αμφισβητεί γόνιμα καθώς έχει διαμορφώσει προσωπική άποψη → δυνατότητα αξιοποίησης των ευκαιριών της εποχής / αποφυγή χειραγώγησης...
* **Ελεύθερος χρόνος** → αναζωογόνηση και ανανέωση δυνάμεων → αντιμετώπιση με καλύτερο τρόπο των προβλημάτων που παρουσιάζονται / μεγαλύτερη οργάνωση σε διάφορους επαγγελματικούς κλάδους → αύξηση της απόδοσης στον τομέα της εργασίας → άνοδος του βιοτικού επιπέδου / οικονομική βελτίωση.
* **Ελεύθερος χρόνος** → ουσιαστική ενίσχυση των διαπροσωπικών σχέσεων → ανάπτυξη των κοινωνικών αρετών (της συνεργασίας και της αλληλεγγύης) ανάμεσα στους πολίτες → αντιμετώπιση των κοινωνικών προβλημάτων → διασφάλιση της κοινωνικής ευρυθμίας και συνοχής.
* **Ελεύθερος χρόνος** → ενασχόληση με τα κοινά → δημιουργικό ενδιαφέρον για την πολιτική ζωή → «υπευθυνοποίηση» του πολίτη → ελέγχει την εξουσία, διεκδικεί δικαιώματα, είναι συνεπής ως προς τις υποχρεώσεις του, αγωνίζεται για την εδραίωση των κοινωνικών ελευθεριών (η δικαιοσύνη και η αξιοκρατία) → υπεράσπιση της δημοκρατίας και της ισότητας.
* **Ελεύθερος χρόνος** → επαφή με τη φύση, τον αθλητισμό → καλλιέργεια του σώματος και του πνεύματος → αποφυγή της αλλοτρίωσης / επαφή με την ποιοτική τέχνη (καθώς αποφεύγονται οι εμπορευματοποιημένες μορφές μαζικής κουλτούρας) → αναβάθμιση της ποιότητας ζωής των ανθρώπων.
* **Ελεύθερος χρόνος** → δυνατότητα εκτόνωσης, ευχαρίστησης / αποφυγή φαινομένων στείρας εκτόνωσης, βίας, χρήσης ναρκωτικών και περιθωριοποίησης → μείωση του άγχους και των αρνητικών συναισθημάτων → απόκτηση ψυχικής ισορροπίας και νοήματος ζωής.
* **Ελεύθερος χρόνος** → τήρηση των ηθών και των εθίμων / γνώση της ιστορίας και της κληρονομιάς → προσέγγιση της παράδοσης → αποφυγή της δουλικής αντιγραφής και της ξενομανίας.

**Τρόποι δημιουργικής εκμετάλλευσης του ελεύθερου χρόνου**

* **Φορείς διαπαιδαγώγησης οικογένεια – εκπαίδευση):**
  + διάλογος / προσέγγιση του παιδιού ως ιδιαιτερότητα → καλλιέργεια αυτογνωσίας → κατανόηση των πραγματικών ενδιαφερόντων και αναγκών → προσπάθειας κάλυψης αυτών των αναγκών κατά τον ελεύθερο χρόνο.
  + διάλογος / σφαιρική παιδεία… → καλλιέργεια των πνευματικών γνωρισμάτων (όξυνση κρίσης, προβληματισμός) → αποφυγή της παθητικότητας → πνευματικές αναζητήσεις → δυνατότητα αποφυγής λαθών κατά τον ελεύθερο χρόνο.
  + ομαδοσυνεργατική μέθοδος → ανάπτυξη της κοινωνικότητας και κοινωνικής συνείδησης → αποφυγή απομόνωσης / ανάπτυξη ουσιαστικών σχέσεων με τους ανθρώπους.
  + ανάπτυξη οικολογικής συνείδησης / παροχή αισθητικής αγωγής → επαφή με τη φύση και την τέχνη.
* **Πολιτεία:** Αθλητικοί χώροι, καλλιτεχνικές εκδηλώσεις, πολιτιστικά κέντρα, βιβλιοθήκες...
* **Μ.μ.ε:** παροχή προτύπων, ποιοτικές εκπομπές...

**ΑΔΥΝΑΜΙΑ ΑΞΙΟΠΟΙΗΣΗΣ ΤΟΥ ΕΛΕΥΘΕΡΟΥ ΧΡΟΝΟΥ**

**Δείγματα / μορφές αδυναμίας αξιοποίησης του ελεύθερου χρόνου**

* Παθητική τηλεθέαση (συνεχής παρακολούθηση προγραμμάτων της τηλεόρασης και σε ηλεκτρονικά παιχνίδια).
* Βιομηχανοποιημένοι τρόποι εκμετάλλευσης του ελεύθερου χρόνου (π. χ. ηλεκτρονικά παιχνίδια, αρνητική» χρήση του διαδικτύου).
* Αλκοολισμός, χαρτοπαιξία, βία, εγκληματικότητα, ναρκωτικά.
* Χουλιγκανισμός αντί για άθληση.
* Εμμονή σε εκτονωτικές μορφές διασκέδασης και μόνο (μπαρ, κλάμπ, μπουζούκια κ.λπ.).
* Υπερκατανάλωση υλικών αγαθών.
* Υπερεντατικοποίηση της εργασίας, ενασχόληση με επαγγελματικά θέματα και στον ελεύθερο χρόνο.
* Απομάκρυνση από αληθινές μορφές τέχνης. Επαφή με τυποποιημένες μορφές καλλιτεχνικής έκφρασης.

**Αίτια μη υγιούς εκμετάλλευσης του ελεύθερου χρόνου**

* **Φορείς διαπαιδαγώγησης (οικογένεια – εκπαίδευση)** → έλλειψη διαλόγου / αδυναμία προσέγγισης του παιδιού ως ιδιαιτερότητα / χρησιμοθηρική γνώση → αδυναμία καλλιέργειας των προσωπικών ενδιαφερόντων, ανάληψης πρωτοβουλιών, καλλιέργειας κοινωνικής συνείδησης → άγνοια των ενδιαφερόντων και των ιδιαιτεροτήτων → αδυναμία ουσιαστικής αξιοποίησης του ελεύθερου χρόνου.
* **Συνθετότητα / πολυπλοκότητα των κοινωνιών** → πλήθος απαιτήσεων και προβλημάτων → ανάγκη καταβολής χρονοβόρας και κοπιαστικής προσπάθειας, για να αντεπεξέλθουν → αγχώδης τρόπος ζωής → συσσώρευση αρνητικών συναισθημάτων → ανάγκη εκτόνωσης ακόμα και σε αντικοινωνικές συμπεριφορές.
* **Τεχνολογικές εξελίξεις** → διευκόλυνση της ζωής του ανθρώπου → υιοθέτηση της νοοτροπία της εύκολης λύσης → αποφυγή προβληματισμού → αποφυγή πνευματικών ενασχολήσεων → στροφή σε παθητικές μορφές ψυχαγωγίας → κυριαρχία της τηλεόρασης και των τυποποιημένων επιλογών.
* **Υλιστική νοοτροπία / θεοποίηση του χρήματος** → ταύτιση της ευτυχίας με υλικά αγαθά → αδιαφορία ενασχόλησης με πιο πνευματικές αναζητήσεις / αδυναμία καλλιέργειας των κοινωνικών και ηθικών γνωρισμάτων → αδυναμία ενασχόλησης με κάτι ουσιαστικό.
* **Αστικοποίηση** → συσσώρευση ατόμων με διαφορετικά χαρακτηριστικά → αποξένωση και έλλειψη επικοινωνίας, τυπικές και απρόσωπες ανθρώπινες σχέσεις → ανάγκη εγκατάλειψης των ιδιαιτεροτήτων, για ομαλή συμβίωση → τυποποίηση της συμπεριφοράς και του τρόπου ζωής / μαζοποίηση → αλλοτρίωση των ανθρώπων και στροφή στην ανούσια εκτόνωση και τη μη υγιή ψυχαγωγία.
* **Μ.Μ.Ε.** → προβάλλουν αρνητικά πρότυπα στο θέμα της ψυχαγωγίας → προσανατολίζουν τους δέκτες σε ανούσια διασκέδαση.

**Επιπτώσεις αδυναμίας αξιοποίησης του ελεύθερου χρόνου**

* **Γ.Ε.** → έλλειψη προβληματισμού στον ελεύθερο χρόνο → αδυναμία καλλιέργειας των πνευματικών γνωρισμάτων → άμβλυνση της κρίσης, της λογικής και της πρωτοβουλίας → παθητικότητα → κίνδυνος καθοδήγησης, φανατισμού / περιορισμός των δικαιωμάτων.
* **Γ.Ε.** → τυποποιημένες επιλογές αξιοποίησης του ελεύθερου χρόνου → αδυναμία ενασχόλησης με τα πραγματικά ενδιαφέροντα → αδυναμία προσωπικής έκφρασης / εξαφάνιση κάθε ιδιαιτερότητας / υιοθέτηση της αγελαίας νοοτροπίας → κίνδυνος μαζοποίησης → χειραγώγηση, προπαγάνδα, παραπληροφόρηση…
* **Γ.Ε.** → με την προσκόλληση στην τηλεόραση και στο διαδίκτυο → απομόνωση, αποξένωση → αδυναμία ανάπτυξης ουσιαστικών σχέσεων → μείωση της κοινωνικότητας / κοινωνική αλλοτρίωση → απουσία κοινωνικών αρετών / αδυναμία συνεργασίας → αδυναμία συμμετοχής και κοινά και παροχής στηριγμάτων στις ανάγκες του κοινωνικού συνόλου → στασιμότητα.
* **Γ.Ε.** → ανούσιες επιλογές → αδυναμία εκτόνωσης → αδυναμία αποφυγής του άγχους, της μονοτονίας → αδυναμία ανανέωσης των δυνάμεων → ψυχική κόπωση.

**ΕΛΕΥΘΕΡΟΣ ΧΡΟΝΟΣ**

**Κείμενο 1**

**Όταν ο ελεύθερος χρόνος μάς οδηγεί στη λησμονιά**

Στη μεγάλη πλειοψηφία η έννοια του ελεύθερου χρόνου ταυτίζεται μ' αυτήν της ψυχαγωγίας. Όχι μιας ψυχαγωγίας η οποία θα αναπτύσσει την «ψυχή», θα προάγει την καλλιέργεια, αλλά μιας ψυχαγωγίας η οποία θα εκτονώνει, θα βοηθά τον άνθρωπο να «ξεχάσει» την καταπίεση την οποία δέχεται κατά τη διάρκεια του εργάσιμου χρόνου. Χωρίς να παραγνωρίζουμε την αναγκαιότητα της «εκτόνωσης», δεν μπορούμε να παραβλέψουμε το πρόβλημα που δημιουργεί, όταν γίνεται ο νόμος, ο κανόνας ψυχαγωγίας. Στην ουσία ο άνθρωπος δεν παρεμβαίνει δυναμικά στη ζωή του, αλλά αφήνει τις δυσκολίες της ζωής δυναμικά να τον παρασύρουν. Η αναζήτηση αποκλειστικά και μόνο της λήθης, η επιδίωξη της αδράνειας του μυαλού οδηγούν τον άνθρωπο να αναπληρώνει τυπικά τις σωματικές και διανοητικές δυνάμεις που ξόδεψε κατά τη διάρκεια της εργασίας, να συμμετέχει στη ζωή μονόπλευρα. Δεν είναι, όμως, μόνο το γεγονός ότι ο άνθρωπος καταδικάζεται σε πνευματικό μαρασμό. Είναι και το γεγονός πως αρχίζει και λιγοστεύει τις απαιτήσεις του από τη ζωή και τον εαυτό του. Γίνεται με αυτόν τον τρόπο ένας ακούσιος θύτης της δημιουργικότητας του, μετατρέπεται σε θύμα της αντίληψης η οποία περιορίζει απελπιστικά τον άνθρωπο, τον κάνει μονοδιάστατο. Αναζητώντας να ξεφύγει από μια εχθρική προς αυτόν πραγματικότητα, μεταμορφώνει τη δραστηριότητα του σε εχθρό του εαυτού του.

Όταν η ενεργητική παρέμβαση στη ζωή παύει να απασχολεί, όταν κάθε δημιουργική δραστηριότητα θεωρείται πολυτέλεια, τότε ο άνθρωπος περιορίζεται σε μια παθητική κατανάλωση όσων μαζικά του προσφέρονται από τα Μέσα Μαζικής Ενημέρωσης. Εφόσον το περιεχόμενο, οι αξίες και ο προσανατολισμός των τελευταίων αντικαθιστούν και υποκαθιστούν την έλλειψη αισθητικής αγωγής και παιδείας, αιχμαλωτίζουν και κινούν τον άνθρωπο η κατά κόρον προβαλλόμενη ευτέλεια, τα πρότυπα του πλούτου, ο ατομικισμός.

Ο άνθρωπος παγιδεύεται σ' ένα περιβάλλον που του δημιουργεί την ψευδαίσθηση της ελευθερίας επιλογής. Το καθημερινό άγχος, η κούραση, η έλλειψη χρόνου αλλά και η άγνοια τον οδηγούν στο να επιλέξει μόνο μεταξύ όσων του προσφέρει η βιομηχανία της ψυχαγωγίας. [...] Κι αλήθεια, πώς θα μπορούσε να προτιμήσει μια καλή θεατρική παράσταση, όταν η λέξη «κουλτούρα» έχει μετατραπεί σε ειρωνικό χαρακτηρισμό; Πώς θα μπορούσε να ασχοληθεί με μια πνευματική δραστηριότητα, όταν η κυρίαρχη αντίληψη είναι πως η τελευταία αφορά μόνο μερικούς «ειδικούς», μόνο τους «πνευματικούς ηγέτες»;

Κι εδώ είναι η τραγική ειρωνεία: ο άνθρωπος νιώθει ελεύθερος τη στιγμή που ακριβώς είναι σκλαβωμένος. Γιατί είναι σκλαβιά η άγνοια, η παθητικότητα και προετοιμάζει το δρόμο για την ανελευθερία η ψυχαγωγία της λησμονιάς.

***Αιμιλία Καραλή, Λόγος, τεχνική και τέχνη στην'Εκθεση, εκδ. Στάχυ (διασκευή)***

**Κείμενο 2**

**Ο ελεύθερος χρόνος στην εποχή μας**

Ανκοιτάξουμε προς το παρελθόν, δε θα βρούμε καμιά άλλη γενιά, η οποία να διέθετε τόσο πολύ χρόνο, να κατείχε τόσα υλικά μέσα και να είχε τόση μόρφωση όσο η σημερινή. Έχουμε ήδη εγκαταλείψει τη λεγόμενη κοινωνία της εργασίας, στην οποία ζούσαμε για να δουλεύουμε, και βιώνουμε μια πολυσύνθετη κοινωνική πραγματικότητα, στην οποία δουλεύουμε για να ζούμε. Ο τρόπος με τον οποίο οργανώνουμε και διευθετούμε τον ελεύθερο χρόνο στην εποχή μας αποκτά πρωταρχική σημασία και εμφανίζεται εξίσου σημαντικός με τον τρόπο με τον οποίο οργανώνεται και κατανέμεται ο χρόνος εργασίας στον επαγγελματικό τομέα. Η ραγδαία αύξηση του ελεύθερου χρόνου σε σχέση με το παρελθόν θέτει το πρόβλημα της κατάλληλης διαχείρισης του.

Το πρόβλημα της διαχείρισης του ελεύθερου χρόνου σήμερα δεν αφορά μόνο στους ενήλικους, αλλά και στους έφηβους. Η νέα γενιά, συχνά, διακατέχεται από αισθήματα απομόνωσης και ανίας και γενικότερα από αρνητικά συναισθήματα, τα οποία σε πολλές περιπτώσεις μετατρέπονται σε επιθετικότητα, χρήση βίας ή αδιαφορία. Οι μαθητές, ήδη από την παιδική ηλικία, περνούν πολλές ώρες της ημέρας μπροστά σε μια οθόνη και βιώνουν μέσω των Μέσων Μαζικής Ενημέρωσης και κοινωνικής δικτύωσης τη ζωή από «δεύτερο χέρι», ενώ ταυτόχρονα μέσα από τον καταιγισμό της διαφήμισης οδηγούνται στην εμπορευματοποίηση του ελεύθερου χρόνου και σταδιακά εθίζονται στην επιδίωξη της ευτυχίας, κυρίως μέσα από την κατανάλωση υλικών αγαθών. Οι σύγχρονες αναπτυγμένες κοινωνίες φαίνεται να οδηγούν τα παιδιά της «ευημερίας» σε ένα μέλλον με πολύ ελεύθερο χρόνο, λιγότερο χρόνο εργασίας και ακόμη λιγότερη διάθεση κοινωνικής προσφοράς και συλλογικής δράσης.

Όμως, οι στάσεις και οι συμπεριφορές που αναπτύσσονται σε σχέση με τον ελεύθερο χρόνο κατά τη διάρκεια της παιδικής και εφηβικής ηλικίας είναι καθοριστικής σημασίας, δεδομένου ότι παγιώνονται και αναπαράγονται σε όλη την υπόλοιπη ζωή του ανθρώπου. Από κοινωνιολογικές έρευνες προκύπτει ότι το 90% των δραστηριοτήτων του ελεύθερου χρόνου διαμορφώνεται και σταθεροποιείται μέχρι την ηλικία των 19 χρόνων. Φυσικά, το προσωπικό στυλ ελεύθερου χρόνου επηρεάζεται και διαμορφώνεται από την οικογένεια, τους φίλους και τους γνωστούς, από το ευρύτερο κοινωνικό περιβάλλον, από το ίδιο το άτομο και τις κοινωνικοοικονομικές, μορφωτικές «προδιαγραφές» του, αλλά ως έναν βαθμό και από το σχολείο, που αποτελεί έναν σημαντικό παράγοντα της δευτερογενούς κοινωνικοποίησης του παιδιού.

Ο ελεύθερος χρόνος στο σημερινό σχολείο αντισταθμίζει την ένταση και τα προβλήματα που προ- κόπτουν από τη διδασκαλία, εξισορροπεί καταπιεσμένες ανάγκες και κινητικούς περιορισμούς και ξεκουράζει τους μαθητές από τον φόρτο της διδασκαλίας. Με αυτήν την έννοια, ο ελεύθερος χρόνος στο σχολείο θεωρείται πολύτιμος και απαραίτητος για την ισόρροπη ανάπτυξη του μαθητή, αν και θεωρείται συχνά ανεπαρκής. Σε κάθε περίπτωση πάντως δε συνδέεται με τη σχολική εργασία, με αποτέλεσμα ο ελεύθερος χρόνος και η διδασκαλία να αποτελούν δύο αντίθετες περί- στάσεις τη ς σχολική ς ζωής, που λειτουργούν ως ξεχωριστές νησίδες, αποκομμένες μεταξύ τους. Πολλές φορές, όμως, το σχολείο αδυνατεί να σχεδιάσει και να αξιοποιήσει επαρκώς περιστάσεις ελεύθερου

χρόνου και να τις συνδέσει με τη μάθηση και την ολόπλευρη ανάπτυξη της προσωπικότητας του μαθητή. Επιπρόσθετα, επιβαρύνει και τον εξωσχολικό ελεύθερο χρόνο του μαθητή, αφού από το σχολείο του ανατίθενται υποχρεώσεις και σχολικές εργασίες, συχνά υπερβολικά απαιτητικές σε κόπο και χρόνο, πολλές από τις οποίες θα ήταν προτιμότερο και πιο ευχάριστο για τους μαθητές να καλύπτονται στη διάρκεια του σχολικού προγράμματος, ώστε να έχουν στη διάθεσή τους περισσότερο ελεύθερο χρόνο.

***Ν. Χανιωτάκης -Ι. Θωίδης. (2002). «Διαθεματικές δραστηριότητες ελεύθερου χρόνου στο Ολοήμερο Σχολείο», Επιθεώρηση Εκπαιδευτικών Θεμάτων, 6, 241-245 (διασκευή).***

**4Ο ΘΕΜΑ**

**Μ.Μ.Ε.**

**ΟΡΙΣΜΟΣ:** Μέσα μαζικής ενημέρωσης είναι το σύνολο του έντυπου και ηλεκτρονικού τύπου, με τον οποίο επιτυγχάνεται η ταυτόχρονη μετάδοση ειδήσεων – ιδεών – πληροφοριών, σε απεριόριστο αριθμό ανθρώπων.

**ΕΙΔΗ:**

* Τύπος (ημερήσιος – περιοδικός)
* Ραδιόφωνο, τηλεόραση, διαδίκτυο.

**ΠΡΩΤΑΡΧΙΚΟΙ ΣΤΟΧΟΙ:**

* Ενημέρωση – πληροφόρηση
* Ψυχαγωγία

|  |  |
| --- | --- |
| **ΘΕΤΙΚΑ ΧΑΡΑΚΤΗΡΙΣΤΙΚΑ ΤΩΝ ΜΜΕ:** | **ΑΡΝΗΤΙΚΑ ΧΑΡΑΚΤΗΡΙΣΤΙΚΑ ΤΩΝ ΜΜΕ:** |
| * Έγκυρη,σφαιρική, αντικειμενική ενημέρωση * Μετάδοση ουσιαστικών μηνυμάτων * Παγκόσμια απήχηση | * Παραπληροφόρηση * Υπερπληροφόρηση * Προπαγάνδα * Λαϊκισμός * Λανθασμένος τρόπος προβολής της βίας * Αρνητική πλευρά της διαφήμισης * Παγκόσμια απήχηση |

**Θετικές συνέπειες των Μ.Μ.Ε.**

* **πνευματικός τομέας:** έγκυρη και πολύπλευρη ενημέρωση, μετάδοση γνωστικού και πληροφοριακού υλικού, ελευθερία έκφρασης και πολυφωνίας, προβολή του διαλόγου, ελεύθερη διακίνηση των ιδεών, διεύρυνση του πνεύματος και ανάπτυξη της φαντασίας, κριτική και αξιολογική στάση απέναντι στα δρώμενα, συμβολή στην εμβάθυνση του προβληματισμού.
* **ηθικός τομέας:** ηθικοποίηση των ατόμων (προβολή υγιών προτύπων), ευαισθητοποίηση του ατόμου, προώθηση των ηθικών αξιών, απαλλαγή από την ιδέα του υλικού ευδαιμονισμού και της εκμετάλλευσης του συνανθρώπου.
* **πολιτικός τομέας:** διάλογος, πολιτικοποίηση, συμμετοχή στα κοινά, έλεγχος και κριτική στην εξουσία, υπεράσπιση των δικαιωμάτων του ανθρώπου (δικαιώματα ζωής, τιμής και ελευθερίας), στήριξη της δημοκρατίας.
* **κοινωνικός τομέας:** κοινωνικοποίηση του ατόμου με την προώθηση και την εμπέδωση κοινωνικών αρετών (συνεργασία, διαλλακτικότητα), ανάπτυξη κοινωνικής συνείδησης, διαμόρφωση της κοινής γνώμης, άσκηση κοινωνικού ελέγχου, γνωστοποίηση κοινωνικών θεμάτων, προβλημάτων και επίλυσή τους.
* **πολιτιστικός τομέας:** γνώση της παράδοσης, των εθίμων του τόπου, ενημέρωση για τα πολιτιστικά δρώμενα, μεταβίβαση στους νεότερους της πνευματικής κληρονομιάς, διδαχή της γλώσσας, καλλιέργεια της αισθητικής, ψυχαγωγία, δημιουργική αξιοποίηση του ελεύθερου χρόνου.
* **εθνικός και διεθνιστικός τομέας:** διαμόρφωση εθνικής συνείδησης, συναδέλφωση των λαών, ενημέρωση και ευαισθητοποίηση σε παγκόσμια προβλήματα (οικολογικό πρόβλημα, πείνα, παραβιάσεις και υπεράσπιση ανθρωπίνων δικαιωμάτων).
* **οικονομικός τομέας:** διαφήμιση (ενημέρωση των πολιτών, ανάπτυξηεμπορικών σχέσεων), προσφορά εργασίας, προβολή επιστημονικών και τεχνολογικών επιτευγμάτων.

**Προϋποθέσεις σωστής λειτουργίας των Μ.Μ.Ε.**

|  |
| --- |
| **Από τον πομπό:**   * απουσία εξάρτησης από οικονομικά και πολιτικά κέντρα εξουσίας, * αξιοκρατική επιλογή στελεχών που θα επανδρώσουν τις καίριες θέσεις, καθώς και ατόμων με ηθικό και ψυχικό σθένος, ικανών να προσπερνούν τα προσωπικά τους συμφέροντα, * απαλλαγή από φανατισμό, σκοπιμότητες, προκαταλήψεις, * σφαιρική, έγκυρη και έγκαιρη ενημέρωση, * δημοσιογράφος: αίσθημα ευθύνης και υπευθυνότητας (δημοσιογραφική δεοντολογία), μόρφωση, κριτικό πνεύμα, έλεγχος των πηγών του και διασταύρωση των ειδήσεων, αμεροληψία, * έμφαση και προτεραιότητα στα σοβαρά ζητήματα, * σεβασμός στη νοημοσύνη, την αισθητική και την προσωπικότητα του δέκτη, * να υπηρετούν το διάλογο, την ελεύθερη έκφραση και τη δημοκρατία, * διάκριση της είδησης από το σχόλιο, * τεκμηρίωση των απόψεων με κατάλληλα επιχειρήματα. |

|  |
| --- |
| **Από το δέκτη:**   * πνευματική καλλιέργεια, τηλεοπτική ωριμότητα, * να κρίνει και να αξιολογεί τα μηνύματα, * να ενημερώνεται από πολλές πηγές, διασταύρωση πληροφοριών, * άσκηση πίεσης στους ιθύνοντες των διαύλων όταν παραβιάζονται τα δίκαια του. |

|  |
| --- |
| **Από την πολιτεία:**   * δημοκρατικό πολίτευμα: γόνιμος διάλογος, δικαίωμα πολυφωνίας, ελευθερία στη διακίνηση ιδεών, εξασφάλιση ελευθεροτυπίας, * κώδικας δημοσιογραφικής δεοντολογίας. |

**Αρνητικές συνέπειες των Μ.Μ.Ε.**

* **πνευματικός τομέας:**
  + - καταιγισμός των μηνυμάτων, παθητικότητα του ατόμου, κίνδυνος χειραγώγησης,
    - συντελούν στη συντήρηση στερεοτύπων και αναπαράγουν προκαταλήψεις, στάσεις και τρόπους ζωής, σκέψης και δράσης → αδρανοποιούν πνευματικά το άτομο, το φανατίζουν και το απομακρύνουν από την αλήθεια,
    - φορείς παραπληροφόρησης και προπαγάνδας → αποπροσανατολισμός της κοινής γνώμης → αδυναμία εμβάθυνσης στα γεγονότα,
    - υποχώρηση του λόγου έναντι της εικόνας και του ήχου → υποβιβάζεται η γλώσσα ως κώδικας επικοινωνίας → έλλειψη γλωσσικής καλλιέργειας,
    - προβάλλουν προγράμματα χαμηλής ποιότητας και υποβαθμίζουν την υπάρχουσα καλαισθησία,
    - πολιτιστικά υποπροϊόντα → η εμπορική τέχνη επιβάλλει τη μαζική κουλτούρα → υποβάθμιση της αισθητικής του δέκτη,
    - στερούν τον ελεύθερο χρόνο από τα άτομα και τη δυνατότητα να στραφούν προς τη γνήσια ψυχαγωγία.
  + **κοινωνικός τομέας:**
* παραπληροφορούν, διογκώνοντας σκόπιμα, όταν εξυπηρετούν συγκεκριμένα συμφέροντα, κάποια γεγονότα και αποσιωπώντας άλλα· προβάλλουν βία, σκάνδαλα και σπιλώνουν υπολήψεις επωνύμων και ανωνύμων (κιτρινισμός του τύπου),
* παθητικοποιούν, χειραγωγούν, οπαδοποιούν και μαζοποιούν το άτο­μο, αποπροσανατολίζοντάς το,
* με την ουσιαστική κατάργηση του διαλόγου απομονώνουν και αλλοτριώνουν τα άτομα (κυρίως η τηλεόραση),
* καθημερινή προβολή σκηνών βίας (μέσα από την ηρωοποίηση, αποσπασματική προσέγγιση, δραματοποίηση και υπερπροβολή) → αρνητικά παραδείγματα για μίμηση ιδιαίτερα στους νέους δέκτες → συμβάλλουν στην αύξηση της βίας και της εγκληματικότητας,
* ενισχύουν φαινόμενα κοινωνικού ρατσισμού, όπως υποβάθμιση της γυναίκας, μεροληπτική στάση σε μειονότητες (ασθενείς ΑIDS, τσιγγάνοι κλπ.),
* κατασκευάζουν, διαδίδουν και επιβάλλουν με επιλεκτικό τρόπο κοσμοείδωλα,
* παραπληροφόρηση → έλλειψη κατανόησης της σύγχρονης πραγματικότητας → άγνοια των δικαιωμάτων και αδυναμία διεκδίκησής τους → διόγκωση προβλημάτων → στασιμότητα.
  + **πολιτικός τομέας:**
* καθίστανται όργανα προπαγάνδας, παραπληροφορούν και προξενούν «πλύση εγκεφάλου», υπηρετούν τυφλά ιδεολογίες και κόμματα,
* προωθούν ηγέτες και υπονομεύουν τη δημοκρατία, φιμώνοντας το διάλογο και καλλιεργώντας κλίμα φανατισμού.
  + **ηθικός τομέας:**
* αμβλύνουν την ηθική του σύγχρονου ανθρώπου, με την προβολή ανάλογων προτύπων,
* προβολή του καταναλωτισμού, θεοποίηση του χρήματος, καθιέρωση της υλιστικής νοοτροπίας, απομάκρυνση από αξίες, αρχές.
  + **εθνικός τομέας:**
* ορισμένα μ.μ.ε. καλλιεργούν τον εθνικισμό,
* αμβλύνουν την εθνική συνείδηση με την αποστροφή προς την παράδοση, την προβολή ξένων προτύπων, την καλλιέργεια του μιμητισμού (ξενομανία).
  + **πολιτιστικός τομέας:**
* διαφήμιση → διείσδυση των πιο ανεπτυγμένων χωρών στις αναπτυσσόμενες χώρες → διοχέτευση γλώσσας, αξιών, προτύπων ζωής → μίμηση, ξενομανία → απειλή για πολιτιστική ταυτότητα.

**Προϋποθέσεις μη σωστής λειτουργίας των Μ.Μ.Ε.**

|  |
| --- |
| **Από τον πομπό:**   * εξυπηρέτηση πολιτικών σκοπιμοτήτων, * προώθηση οικονομικών συμφερόντων, * ύπαρξη αθέμιτου ανταγωνισμού μεταξύ των μ.μ.ε., * προσωπικές φιλοδοξίες μεταξύ των δημοσιογράφων, * φανατισμός, * ύπουλοι μηχανισμοί (ωραιοποίηση, πλύση εγκεφάλου, κινδυνολογία, εικόνα, ήχος...), * κρίση αξιών (υπάρχουν αρκετοί οι οποίοι δε σέβονται το κοινωνικό σύνολο). |

|  |
| --- |
| **Από το δέκτη:**   * έλλειψη κριτικής ικανότητας και παθητικότητα, * έλλειψη αξιολογικής ικανότητας, * δεν ενημερώνεται από πολλές πηγές και δε διασταυρώνει τις πληροφορίες. |

|  |
| --- |
| **Από την πολιτεία:**   * όταν δεν υπάρχει δημοκρατικό πολίτευμα: απουσία διαλόγου, έλλειψη πολυφωνίας, οι ιδέες δεν διακινούνται ελεύθερα, δεν εξασφαλίζεται η ελευθεροτυπία, * απουσία κώδικα δημοσιογραφικής δεοντολογίας. |

**ΤΑ Μ.Μ.Ε ΩΣ ΥΠΟΣΧΕΣΗ ΕΛΕΥΘΕΡΙΑΣ ΚΑΙ ΩΣ ΑΠΕΙΛΗ ΔΟΥΛΕΙΑΣ**

**Υπόσχεση ελευθερίας:** απαλλαγή από προκαταλήψεις και δεισιδαιμονίες, διεύρυνση των πνευματικών οριζόντων / κατανόηση της σύγχρονης πραγματικότητας, αξιοποίηση των ευκαιριών και αποφυγή των κινδύνων / ανάπτυξη επικοινωνίας και συνεργασίας, απαλλαγή από τα δεσμά του τόπου και του χρόνου / διασφάλιση της δημοκρατίας (μέσα από ανεξαρτησία, ανιδιοτέλεια, σεβασμός στο κοινό...).

**Απειλή δουλείας (τα μ.μ.ε. ως παράγοντας ανελευθερίας):** αδράνεια των πνευματικών χαρακτηριστικών, χειραγώγηση / αποπροσανατολισμός της κοινής γνώμης, προπαγάνδα / τυποποίηση, μαζοποίηση / καλλιέργεια καταναλωτικής μανίας / επέμβαση στην ιδιωτική ζωή των πολιτών (μέσα από ιδιοτέλεια, έλλειψη σεβασμού και ευθύνης...).

**ΣΧΕΣΗ ΕΛΕΥΘΕΡΙΑΣ ΕΚΦΡΑΣΗΣ ΚΑΙ ΕΛΕΥΘΕΡΙΑΣ ΠΛΗΡΟΦΟΡΗΣΗΣ**

Ελευθερία γνώμης και έκφρασης → η ανεμπόδιστη εκδήλωση των πεποιθήσεων και των συναισθημάτων μας.

Ελευθερία πληροφόρησης → η διάδοση πλήρων και ακριβών πληροφοριών, οι οποίες επιδέχονται περισσότερες από μία ερμηνείες.

**Τα δύο αυτά δικαιώματα είναι αλληλένδετα.**

* Κάθε πολίτης πρέπει να έχει ολοκληρωμένη πληροφόρηση προκειμένου και να εκφράσει αδέσμευτα τις απόψεις του και οι κρίσεις του να μην είναι ελλιπείς.
* Αλλά και η ελεύθερη μετάδοση πληροφοριών απαιτεί ελευθερία σκέψης από την πλευρά του πομπού.

Και τα δύο αυτά δικαιώματα αποτελούν χαρακτηριστικά γνωρίσματα του δημοκρατικού πολιτεύματος και είναι αυτά που προωθούν την ελεύθερη βούληση και δράση, την ελεύθερη πολιτική επιλογή και την υπεύθυνη συμμετοχή στα κοινά.

**ΤΑ Μ.Μ.Ε. ΣΑΝ ΜΟΧΛΟΣ ΤΗΣ ΔΗΜΟΚΡΑΤΙΑΣ**

**Τα μ.μ.ε. προάγουν τη δημοκρατία**

* + **Η ενημέρωση του πολίτη ως βάση της δημοκρατίας:**
* τα μ.μ.ε. με ειδήσεις ενημερώνουν → ο πολίτης γνωρίζει (π.χ. οικονομικά θέματα) → ξέρει πώς να κρίνει,
* ενημερώνουν → ο πολίτης γνωρίζει σφαιρικά → συγκρίνει και ξέρει τι να κρίνει → πολίτης με γνώσεις → δεν παραπλανάται → αναβάθμιση δημοκρατίας.
  + **Ο διάλογος και η πολυφωνία ως εξασφάλιση της δημοκρατίας:**
    - τα ΜΜΕ – εκτός από ειδήσεις – παρέχουν σχόλια → παρατίθενται διαφορετικές θέσεις / σχόλια → ο πολίτης συγκρίνει επιχειρήματα των άλλων με τα δικά του → επικρατεί η ορθότερη και ισχυρότερη θέση → πρόοδος δημοκρατίας / ασκείται έτσι η κριτική ικανότητα και εθίζεται στην αρετή του να κρίνει και να αμφισβητεί → κριτικός πολίτης → δημοκρατία.
* **Ο έλεγχος της εξουσίας ως διασφάλιση της δημοκρατίας:**
* τα ΜΜΕ αναζητούν μάλλον τη δυσλειτουργία, το μη κανονικό και το επισημαίνουν, το κρίνουν → ελέγχουν την όποια εξουσία → αποτρέπουν από την αυθαιρεσία, από την αναποτελεσματικότητα → εξυπηρετούν τον πολίτη και προάγουν τη δημοκρατία.

**Προϋποθέσεις** ώστε τα μ.μ.ε. να προάγουν τη δημοκρατία:

* Να είναι αμερόληπτοι στην κριτική τους, να έχουν πολλαπλές οπτικές γωνίες, να είναι σφαιρικοί και ουσιώδεις στην ενημέρωση, να είναι μάλλον ειλικρινείς παρά κόλακες στο λαό, να διακρίνουν την είδηση από το σχόλιο, να φιλοξενούν πολύπλευρα τα σχόλια, να είναι έγκαιροι…

**Η ευθύνη του κοινού ως πολιτών:**

* Ο πολίτης να απαιτεί να πληρούνται οι παραπάνω προϋποθέσεις, να μην αποφεύγει την πλήρη αλλά ίσως κοπιαστική ενημέρωση, γιατί είναι μεγάλη η ευθύνη του να διατηρεί την κριτική εγρήγορση με αμεροληψία, με την ικανότητα να εντοπίζει την παραπληροφόρηση, την ανούσια πληροφόρηση, τη διαπλοκή είδησης και σχολίου.

**ΣΥΓΚΡΙΣΗ Μ.Μ.Ε.**

**ΤΥΠΟΣ**

**Πλεονεκτήματα**

* Επιτρέπει λεπτομερή ανάγνωση των ειδήσεων.
* Ο γραπτός λόγος εγγυάται ακρίβεια και σαφήνεια.
* Προσφέρεται για μελέτη και άσκηση κριτικής των ειδήσεων, καθώς η μετάδοση δεν είναι στιγμιαία και ο έντυπος λόγος δεν εξαφανίζεται
* Καλλιεργεί τη φαντασία. Δεν υπάρχει περιορισμός τόπου.
* Παρέχει γλωσσική παιδεία.

**Μειονεκτήματα**

* Απουσιάζει η άμεση ενημέρωση (η είδηση μεταδίδεται ύστερα από κάποιο χρονικό διάστημα).
* Απουσιάζει η ζωντάνια του προφορικού λόγου και της εικόνας.
* Απευθύνεται σε άτομα με ανάλογη μόρφωση και καλλιέργεια.

**ΡΑΔΙΟΦΩΝΟ**

**Πλεονεκτήματα**

* Άμεση και γρήγορη ενημέρωση.
* Ζωντάνια και παραστατικότητα του προφορικού λόγου.
* Η απουσία εικόνας αφήνει ελεύθερη τη φαντασία του ακροατή.
* Δυνατότητα συμμετοχής του ατόμου.
* Απαλλαγή από περιορισμό τόπου.
* Υπάρχει η δυνατότητα άλλης ενασχόλησης.

**Μειονεκτήματα**

* Στιγμιαία μετάδοση.
* Ο ακροατής ακούει μόνο, δεν μπορεί να δει τα γεγονότα.
* Δεν μπορεί το άτομο να αξιολογήσει τα μηνύματα.

# ΤΗΛΕΟΡΑΣΗ

**Πλεονεκτήματα**

* Γρήγορη και άμεση ενημέρωση.
* Αμεσότητα και παραστατικότητα (συνδυάζει εικόνα και προφορικό λόγο).
* Ενημέρωση και ξεκούραση.
* Δυνατότητα παρακολούθησης από άτομα κάθε επιπέδου.

**Μειονεκτήματα**

* Παθητικοποιεί τον τηλεθεατή.
* Δεν παρέχει τη δυνατότητα να εξετάσει ο τηλεθεατής αναλυτικά την είδηση (έλλειψη κριτικής στάσης).
* Καλλιέργεια υλιστικής νοοτροπίας.
* Περιορισμός της φαντασίας.
* Δεν επιτρέπει τη στιγμή της παρακολούθησής της άλλη ενασχόληση.
* Δεν παρέχει γλωσσική καλλιέργεια.

**5Ο ΘΕΜΑ**

**ΠΛΗΡΟΦΟΡΗΣΗ – ΠΑΡΑΠΛΗΡΟΦΟΡΗΣΗ**

**ΠΛΗΡΟΦΟΡΗΣΗ**

**[Πληροφόρηση:** ονομάζεται η μετάδοση μηνυμάτων, γνώσεων, ειδήσεων, γεγονότων, επιτευγμάτων, από κάποιον πομπό σε κάποιον δέκτη. Σημαίνει καταγραφή και συσσώρευση πληροφοριών, η οποία στηρίζεται στην απομνημόνευση και δεν προϋποθέτει προβληματισμό (η πληροφόρηση προϋποθέτει κι έναν φορέα: Μ.Μ.Ε, Οικογένεια, Εκπαίδευση, Διαδίκτυο, Βιβλίο, Τέχνη).

**Ενημέρωση:** σημαίνει η ουσιαστική εμβάθυνση και κατανόηση μηνυμάτων (μετά από προβληματισμό).

**Υπερπληροφόρηση:** καλείται το φαινόμενο εκείνο, κατά το οποίο ο άνθρωπος δέχεται πάρα πολλές πληροφορίες, πολύ περισσότερες απ’ όσες μπορεί να ελέγξει και να επεξεργαστεί, άρα και ν’ αφομοιώσει τελικά.

**Παραπληροφόρηση:** ονομάζεται η σκόπιμη μετάδοση ψευδών ειδήσεων – μηνυμάτων από κάποιο πομπό σε κάποιο δέκτη, με σκοπό τη διαστρέβλωση της αλήθειας, την παραπλάνηση της κοινής γνώμης και την προώθηση συμφερόντων ορισμένων.

**Υποπληροφόρηση:** ονομάζεται το φαινόμενο εκείνο κατά το οποίο σκόπιμα ο πολίτης γνωρίζει ένα μέρος της αλήθειας, των πραγμάτων, των εξελίξεων, δηλ. δεν έχει σαφή και ολοκληρωμένη εικόνα για τα δρώμενα, τα θέματα του δημόσιου βίου.**]**

**Αξία της πληροφόρησης**

* **Πληροφόρηση** → επαφή του ατόμου με μηνύματα του περιβάλλοντος → προώθηση του προβληματισμού → καλλιέργεια πνευματικών χαρακτηριστικών (ανάπτυξη κρίσης, λογικής, αμφισβήτησης, πρωτοβουλίας) / αποφυγή της πνευματικής και διανοητικής νωθρότητας → απόκτηση κατάλληλων πνευματικών αντιστάσεων → απομάκρυνση από αμάθεια, δογματισμό, προκαταλήψεις / απαλλαγή από πνευματικούς περιορισμούς → απόκτηση αυτοπεποίθησης και αποφυγή παθητικότητας → δυνατότητα αποφυγής χειραγώγησης (λαϊκισμού και παραπληροφόρησης).
* **Πληροφόρηση** → για το σύνολο των προβλημάτων (βία, ναρκωτικά, ρατσισμός, ανεργία) → προβληματισμός του πολίτη → ευαισθητοποίηση, δραστηριοποίηση και ανάληψη πρωτοβουλιών → περιορισμός των προβλημάτων → διασφάλιση της κοινωνικής ευρυθμίας.
* **Πληροφόρηση** → για το χώρο της πολιτικής → επαφή με πολιτικά δρώμενα / κατανόηση των πολιτικών εξελίξεων και αποφάσεων → γνώση του δημόσιου βίου και των δημόσιων πραγμάτων → ενεργή συμμετοχή των πολιτών στα κοινά (απόκτηση πολιτικής και κοινωνικής συνείδησης) / άσκηση κριτικής και ελέγχου στην εξουσία → εξυγίανση του πολιτικοκοινωνικού βίου, στήριξη της δημοκρατίας, υπεράσπιση των ανθρωπίνων δικαιωμάτων / αποφυγή λαϊκισμού και δημαγωγίας.
* **Πληροφόρηση** → επαφή με επιστημονικές και τεχνολογικές εξελίξεις → γνώση της σύγχρονης πραγματικότητας → κατανόηση των μεταβολών, των απαιτήσεων και των δυνατοτήτων της εποχής → δυνατότητα αξιοποίησης των ευκαιριών (όπως η εφαρμογή των τεχνολογικών εξελίξεων στον εργασιακό χώρο) και αποφυγής των προβλημάτων → πρόοδος.
* **Πληροφόρηση** → εκμηδένιση των χιλιομετρικών αποστάσεων μεταξύ των χωρών (απομονωμένες και απομακρυσμένες χώρες) → αύξηση αλληλεπίδρασης (πολιτιστικής και πολιτικής) → οι λαοί έρχονται πιο κοντά (αίσθηση ενότητας και ταύτισης με τους συνανθρώπους τους) → προώθηση συνεργασίας → επίλυση παγκόσμιων προβλημάτων → εδραίωση κλίματος συναδέλφωσης και παγκόσμιας ειρήνης.

**ΠΑΡΑΠΛΗΡΟΦΟΡΗΣΗ**

**Η ΠΑΡΑΠΛΗΡΟΦΟΡΗΣΗ ΠΑΛΙΟΤΕΡΑ ΚΑΙ ΣΗΜΕΡΑ**

**Στο παρελθόν**, με δεδομένο την αμάθεια του κόσμου και τα αυταρχικά πολιτεύματα, η παραπληροφόρηση πραγματοποιούνταν με ασύδοτο τρόπο, ώστε ο πολύς λαός να ελέγχεται απόλυτα.

**Σήμερα**, με την άνοδο του πνευματικού επιπέδου (πληροφόρηση, επιστημονική ανάπτυξη, πολιτιστικές ανταλλαγές, εξέλιξη, ανάπτυξη γραμμάτων και τεχνών κ.λπ.), και την επικράτηση δημοκρατικών κυρίως πολιτευμάτων (διάλογος – πολυφωνία, δικαίωμα συμμετοχής στα κοινά, αρχή της πλειοψηφίας, πολυκομματισμός κ.λπ.), η παραπληροφόρηση έχει βέβαια περιοριστεί, αλλά εξακολουθεί να προωθείται και μάλιστα με πολύ πιο δυσδιάκριτους μηχανισμούς κι αδιαφανείς μεθόδους (προπαγάνδα, εντυπωσιακοί τίτλοι, γοητεία εικόνας, ήχου, κίνησης, σύγχυση είδησης – σχολίου, εξελιγμένη διαφήμιση, συγκαλυμμένος λαϊκισμός μέσα από κινδυνολογία, συνθηματολογία και όχι ουσιαστικό πολιτικό λόγο κ.λπ.).

**Τρόποι παραπληροφόρησης**

1. χρήση φορτισμένων τίτλων,
2. διαπλοκή του γεγονότος με το σχόλιο στην είδηση,
3. μονομερής κοινοποίηση της είδησης,
4. σκόπιμος τονισμός και υπογράμμιση ορισμένων σημείων,
5. αποσιώπηση ή και παραποίηση του περιεχομένου της είδησης,
6. μέγεθος των άρθρων, θέση τους στη σελιδοποίηση της εφημερίδας.

**ΑΙΤΙΑ ΠΑΡΑΠΛΗΡΟΦΟΡΗΣΗΣ (από Πομπούς)**

**(Ποιοι παράγοντες καλλιεργούν την παραπληροφόρηση;)**

* **Εξυπηρέτηση κομματικών συμφερόντων** – φιλοδοξίες πολιτικών και έλλειψη ανάλογου ήθους από μέρους τους – στυγνός επαγγελματισμός χωρίς συναίσθηση του λειτουργήματος που επιτελούν.
* **Πολιτικά κόμματα** που →
* υποδουλώνουν τα μ.μ.ε. στο ανέντιμο κυνήγι της εξουσίας (διαμόρφωση ευνοϊκής κοινής γνώμης γι’ αυτά),
* διαστρεβλώνουν συχνά τα γεγονότα στον ελεγχόμενο τύπο, προβάλλουν σκόπιμα κάποιες ειδήσεις, ενώ αποκρύπτουν άλλες,
* προβαίνουν σε δυσφημιστικές αποκαλύψεις σε βάρος των πολιτικών τους ανταγωνιστών,
* δημαγωγούν σε καίρια εσωτερικά και εθνικά ζητήματα,
* παραμορφώνουν την αποστολή του τύπου, μετατρέποντάς τον σε άκριτο κομματικό όργανο.
* **Οικονομικά συμφέροντα** →
  + μετατρέπουν τον Τύπο από υπηρεσία πληροφόρησης σε κερδοφόρα επιχείρηση, που υπακούει στους κανόνες της ελεύθερης αγοράς, της προσφοράς και της ζήτησης,
  + δεν επιτρέπουν στο δημοσιογράφο να ενημερώνει αντικειμενικά, αλλά ναπαρουσιάζει αυτό που είναι αρεστό στους αναγνώστες,
  + υπερτονίζουν ένα γεγονός στα όρια της φημολογίας, ώστε να εξάπτουν το ενδιαφέρον του κοινού, αποβλέποντας όχι στη σωστή ενημέρωση αλλά στη μεγαλύτερη κυκλοφορία της εφημερίδας,
  + μέσω της διαφήμισης, επιδιώκουν την αύξηση των πωλήσεων των προϊόντων τους.
* **Ολοκληρωτικά καθεστώτα, αλλά και κατ’ όνομα δημοκρατίες** → η ίδια η εξουσία επιδιώκει ν’ αποστρέψει το ενδιαφέρον του κοινού απ’ τα βασικά πολιτικοκοινωνικά θέματα σε άλλες κατευθύνσεις → ο λαός δεν αφυπνίζεται, καθώς πραγματοποιείται απόκρυψη στοιχείων → παραπληροφόρηση.
* **Μ.μ.ε.** →
* μετατροπή τους σε κερδοσκοπικές επιχειρήσεις με προτεραιότητα το υλικό κέρδος και όχι την ποιότητα της πληροφόρησης,
* χρησιμοποιούν αθέμιτα μέσα για την αύξηση της κυκλοφορίας, της ακροαματικότητας – θεαματικότητας, που θα τους εξασφαλίσει τη βιωσιμότητα,
* απευθύνονται στο θυμικό του ανθρώπου, παρουσιάζουν το ασήμαντο, το αδιάκριτο, το κοινωνικά και ηθικά απαγορευμένο, από ανάγκη για επιβίωση στο έντονο ανταγωνιστικό περιβάλλον.
* **Κρίση αξιών** – εποχή ηθικής ρευστότητας – έλλειψη ηθικών αναστολών.

**ΑΙΤΙΑ ΠΑΡΑΠΛΗΡΟΦΟΡΗΣΗΣ (από Δέκτες)**

**(Γιατί ο κόσμος παρασύρεται συχνά από την παραπληροφόρηση;)**

* **Κοινωνικά προβλήματα** (ανεργία, αδικίες, οι ανισότητες...) σε συνδυασμό με την επιτηδειότητα ορισμένων πολιτικών ηγετών → τροφοδότηση των πολιτών με φρούδες ελπίδες ικανοποίησης των αιτημάτων τους → πολλοί παρασύρονται στην παραπληροφόρηση.
* **Επικράτηση στείρας τεχνοκρατικής αντίληψης,** θεοποίηση της τεχνολογίας → ηθικοπνευματική κρίση → έλλειψη ενδιαφέροντος για πολύπλευρη ενημέρωση → παραπληροφόρηση του πολίτη (καθώς δεν έχει συγκροτημένη άποψη για τα τεκταινόμενα).
* **Υλιστική νοοτροπία** – θεοποίηση του χρήματος → αδιαφορία για τις πολιτικοκοινωνικές εξελίξεις.
* **Συνθετότητα – πολυπλοκότητα σημερινών κοινωνιών** → πολλοί και αλληλοσυγκρουόμενοι οι ρόλοι που επιτελεί ο σύγχρονος άνθρωπος / γρήγοροι ρυθμοί εκτύλιξης των γεγονότων / υπεραυξημένες ανάγκες, υποχρεώσεις και απαιτήσεις → έλλειψη χρόνου και διάθεσης για ενασχόληση του πολίτη με τα κοινά → είναι ευκολότερο να διαστρεβλωθεί γι’ αυτόν η αλήθεια.
* **Απουσία μελέτης** – παράδοση του ατόμου στην εντυπωσιακή και «εύπεπτη πληροφόρηση» που δεν απαιτεί πνευματική κόπωση → έλλειψη προβληματισμού και αναζήτησης της αλήθειας.
* **Βιομηχανοποιημένος τρόπος ζωής** → εγκλωβισμός στην ειδίκευση → μονομέρεια → συρρίκνωση των υπόλοιπων ενδιαφερόντων → παραπληροφόρηση.
* **Ιδεολογική σύγχυση της εποχής μας** – κενό ιδεολογίας και απουσία νέων φιλοσοφικών συστημάτων, νέων κοινωνικοπολιτικών τάσεων → απευαισθητοποίηση του πολίτη, απουσία του απαιτούμενου ιδεολογικού υπόβαθρου → γίνεται πιο επιρρεπής στην παραπληροφόρηση.

**ΣΥΝΕΠΕΙΕΣ ΤΗΣ ΠΑΡΑΠΛΗΡΟΦΟΡΗΣΗΣ**

* Έλλειψη κριτικής σκέψης → κίνδυνος φανατισμού, ρατσισμού, χειραγώγησης.
* Αδυναμία εμβάθυνσης στα γεγονότα → έλλειψη οργανωμένης αντίληψης για τον κόσμο.
* Αδυναμία συνειδητοποίησης των ατασθαλιών και των παραβιάσεων της εξουσίας → απειλή για δημοκρατία.
* Άγνοια των δικαιωμάτων και των υποχρεώσεων → αδυναμία συμμετοχής στα κοινά, διαμόρφωσης πολιτικής άποψης → λαϊκισμός, δημαγωγία...

**ΤΡΟΠΟΙ ΑΝΤΙΜΕΤΩΠΙΣΗΣ ΤΗΣ ΠΑΡΑΠΛΗΡΟΦΟΡΗΣΗΣ**

* **Μ.μ.ε**. / σεβασμός στον πολίτη / απρόσκοπτη ενημέρωση – αντικειμενική πληροφόρηση, χωρίς τάσεις υπερδιόγκωσης και εντυπωσιασμού –διάκριση είδησης σχολίου – απαλλαγή από προκαταλήψεις και φανατισμό – ήθος κι υπευθυνότητα απ’ τους δημοσιογράφους και τήρηση από μέρους τους του κώδικα επαγγελματικής – δημοσιογραφικής δεοντολογίας.
* **Εκπαίδευση** / συνειδητοποίηση των κινδύνων → αποφυγή της αποστήθισης, ανάπτυξη του διαλόγου, ανθρωποκεντρικός χαρακτήρας → προώθηση του προβληματισμού → ανάπτυξη κριτικής ικανότητας → αποφυγή της παθητικότητας → άμβλυνση της παραπληροφόρησης.
* **Οικογένεια** / συνειδητοποίηση του ρόλου της ως προς τη διαπαιδαγώγηση των παιδιών / διάλογος → γόνιμη επικοινωνία → μετάγγιση αρχών και αξιών → διαμόρφωση υγιούς χαρακτήρα → αντιμετώπιση των κινδύνων της παραπληροφόρησης.
* **Πολιτεία** / ανάληψη ευθυνών / δημοκρατικό πολίτευμα →
  + εφαρμογή του κώδικα δημοσιογραφικής δεοντολογίας → επιβολή ποινών σε ακραίες περιπτώσεις,
  + αναβάθμιση του βιοτικού επιπέδου του λαού → κάθε πολίτης θα μπορεί να προσεγγίσει πνευματικά αγαθά → θα αντισταθεί σε κάθε μηχανισμό παραπληροφόρησης.
  + θεσμική κατοχύρωση της πολυφωνικής ενημέρωσης.
  + Οι πολιτικοί, που οφείλουν να λειτουργούν ως αντιπρόσωποι του λαού και όχι ως φερέφωνα κομματικών σχηματισμών, πρέπει να ασκούν το λειτούργημα τους με γνώμονα το κοινό καλό, γεγονός που σημαίνει περισσότερη αλήθεια και λιγότερο ψεύδος.
* **Πνευματικοί άνθρωποι** → αποφυγή της αποστασιοποίησης → ενημέρωση...

**ΠΑΡΑΠΛΗΡΟΦΟΡΗΣΗ**

**Κείμενο 1**

**Δεσμευμένος και αναξιόπιστος Τύπος**

Τίποτα δεν συμβολίζει καλύτερα τη σύγχυση που επικρατεί στον Τύπο, ο οποίος βρίσκεται αντιμέτωπος με μείωση της κυκλοφορίας του. Η πτώση αγγίζει, πλέον, και τα έντυπα αναφοράς. Σε παγκόσμια κλίμακα, ο αριθμός των φύλλων που πωλούνται πέφτει κατά μέσο όρο 2% κάθε χρόνο, σε σημείο που κάποιοι αναρωτιούνται μήπως; ο Τύπος ανήκει στο παρελθόν, μήπως είναι ένα μέσο ενημέρωσης της βιομηχανικής εποχής που απειλείται με εξαφάνιση.

Οι εξωτερικές αιτίες της κρίσης είναι γνωστές: από τη μία η καταστροφική επίθεση των δωρεάν εφημερίδων και από την άλλη το Διαδίκτυο, το οποίο συνεχίζει την εξαιρετική του εξάπλωση.

Όμως η κρίση έχει και εσωτερικές αιτίες, που οφείλονται κυρίως στην απώλεια της αξιοπιστίας του Τύπου. Κατ' αρχήν γιατί, όπως είδαμε, ο Τύπος ανήκει σε βιομηχανικούς ομίλους που ελέγχουν την οικονομική εξουσία και είναι συνένοχοι με την πολιτική εξουσία. Και, επίσης, γιατί η μεροληψία, η έλλειψη αντικειμενικότητας, τα ψέματα, η χειραγώγηση και ακόμα, πολύ απλά, τα «φτιαγμένα» ρεπορτάζ αυξάνουν συνεχώς [...] Οι όλο και πιο στενές σχέσεις με την οικονομική και πολιτική εξουσία έχουν προκαλέσει πολύ μεγάλη κάμψη της αξιοπιστίας των μέσων και αποκαλύπτουν ένα ανησυχητικό δημοκρατικό έλλειμμα. Κυριαρχεί η δημοσιογραφία της ευμένειας, ενώ η κριτική δημοσιογραφία υποχωρεί. Πρέπει, μάλιστα, να αναρωτηθούμε αν, την ώρα της παγκοσμιοποίησης και των τεράστιων ομίλων των μέσων ενημέρωσης, η έννοια του ελεύθερου Τύπου δεν κινδυνεύει να εξαφανιστεί.

Όλο και περισσότερο οι πολίτες συνειδητοποιούν τους νέους κινδύνους, δείχνουν ιδιαίτερη ευαισθησία προς τη μιντιακή χειραγώγηση και μοιάζουν πεπεισμένοι ότι στην υπερβολικά μιντιακή κοινωνία μας ζούμε, παραδόξως, σε κατάσταση πληροφοριακής ανασφάλειας. Η πληροφορία είναι άφθονη, όμως έχει μηδενική εγγύηση πιστότητας και συχνά διαψεύδεται. Παρακολουθούμε τον θρίαμβο της δημοσιογραφίας της κερδοσκοπίας και του θεάματος, σε βάρος της δημοσιογραφίας της πληροφορίας. [...] Στην παραδοσιακή δημοσιογραφία ίσχυε το ρητό: «Τα γεγονότα είναι ιερά, η γνώμη είναι ελεύθερη». Όμως η τάση που εξαπλώνεται σήμερα στα μίντια φαίνεται να αντιστρέφει τη ρήση αυτή. Όλο και περισσότερο, οι δημοσιογράφοι θεωρούν ότι η γνώμη τους, σπάνια τεκμηριωμένη, είναι ιερή, ενώ δε διστάζουν να παραποιούν τα γεγονότα, ώστε να τα προσαρμόζουν στην επιβεβαίωση της γνώμης τους.

Σ' αυτό το πλαίσιο, με τον ενθουσιασμό να υποχωρεί, ενώ εξαπλώνεται ένα απαισιόδοξο όραμα για το μέλλον, κάθε εφημερίδα που θεωρεί ότι τίποτα δεν είναι πιο σημαντικό από το να μην προδώσει την εμπιστοσύνη των αναγνωστών της, πρέπει να δουλέψει σκληρά, για να βελτιώσει το περιεχόμενο της: μειώνοντας την ταχύτη­τα της ενημέρωσης, στοιχηματίζοντας στη δημοσιογραφία του διαφωτισμού, για να διαλύσει τις σκιές της επικαιρότητας, προτείνοντας αφιερώματα ακόμα πιο ολοκλη­ρωμένα και καλύτερα τεκμηριωμένα για τα μεγάλα σύγχρονα ζητήματα, πηγαίνοντας στο βάθος των προβλημάτων με μέθοδο, ακρίβεια και σοβαρότητα, παρουσιάζοντας πρωτότυπες πληροφορίες και αναλύσεις που συχνά έχουν αποσιωπηθεί, πηγαίνοντας ενάντια στο ρεύμα των κυρίαρχων μέσων ενημέρωσης. Εξάλλου, η ποιότητα της πληροφορίας εξαρτάται από τον διάλογο των πολιτών και η φύση του διαλόγου καθορίζει, στο υψηλότερο στάδιο, τον πλούτο της δημοκρατίας.

***Ignatio Ramonet, «Δεσμευμένος και αναξιόπιστος Τύπος», Le Monde Diplomatique,***

***ΕΛΕΥΘΕΡΟΤΥΠΙΑ, 06/02/2005, διασκευή***

6Ο ΘΕΜΑ

ΔΙΑΔΙΚΤΥΟ

**Ορισμός**

Το διαδίκτυο είναι το παγκόσμιο δίκτυο μέσω του οποίου συνδέονται οι υπολογιστές και έτσι επιτυγχάνεται η «επικοινωνία» των ανθρώπων και η ευκολία στη διάδοση της πληροφορίας.

**Κύρια γνωρίσματα του διαδικτύου**

* Η **οικουμενικότητα:** ενώνει σε έναν παγκόσμιο ιστό επικοινωνίας όλη την ανθρωπότητα, σε όλα τα πλάτη και μήκη της γης, και αποτελεί τον κορμό αυτού που σήμερα αποκαλούμε «οικουμενικό χωριό».
* Η **διαδραστικότητα:** επιτρέπει την αλληλεπίδραση πομπού – δέκτη (αμφίδρομη επικοινωνία), παρέχοντας στον χρήστη τη δυνατότητα όχι μόνο να προσλαμβάνει αλλά και να μεταδίδει πληροφορίες σε πλήθος ανθρώπων.
* Η **πολυπλοκότητα:** συνδυάζει πολλές διαφορετικές μορφές επικοινωνίας, ενσωματώνοντας στη λειτουργία του όλες τις δυνατότητες των παραδοσιακών μέσων ενημέρωσης (εικόνα, ήχος, γραπτός και προφορικός λόγος) και εισάγοντας νέες.
* Η **ελευθερία:** είναι «ανοιχτό» σε όλους, χωρίς μηχανισμούς λογοκρισίας ή περιορισμούς στη μετάδοση και την πρόσληψη πληροφοριών.
* Η **μεταβλητότητα / ευελιξία:** επιτρέπει στους χρήστες να εξελίσσουν τις δυνατότητες και να συνδιαμορφώνουν τους κανόνες λειτουργίας του με βάση τις ανάγκες και τη δημιουργικότητα τους.

**Θετικές συνέπειες του διαδικτύου**

* **Διαδίκτυο** → ευελιξία και αμεσότητα σε κάθε πηγή ενημέρωσης → διαρκής επαφή με πολιτικές / επιστημονικές / καλλιτεχνικές ή άλλες πληροφορίες → επαφή με πραγματικότητα → προσαρμοστικότητα στα σύγχρονα δεδομένα → πρόοδος.
* **Διαδίκτυο** → επικοινωνία των λαών → διάλογος → ενίσχυση κοινωνικότητας → διεύρυνση οριζόντων → επαφή με τον τρόπο σκέψης και τις συνήθειες άλλων λαών και πολιτισμών → απαλλαγή από προκαταλήψεις και στερεότυπα → καλλιέργεια οικουμενικής συνείδησης → δυνατότητα συνεργασίας → συμπόρευση των κρατών → διεύρυνση της δημοκρατίας / εδραίωση ειρήνης.
* **Διαδίκτυο** → το ηλεκτρονικό ταχυδρομείο, το εικονοτηλέφωνο και η τηλεσυνδιάσκεψη → καθιστούν πραγματικότητα την άμεση και οικονομική επικοινωνία των ανθρώπων σε οποιοδήποτε μέρος και αν βρίσκονται → συμβάλλουν στην ελεύθερη διακίνηση των ιδεών.
* **Διαδίκτυο**
  + → διευκόλυνση των ειδικών – επιστημόνων στη μεταξύ τους επικοινωνία και συνεργασία → ανταλλαγή απόψεων → στροφή σε νέες ιδέες → αποτελεσματικότερες λύσεις → επιστημονική και τεχνολογική εξέλιξη.
  + → προωθείται σε παγκόσμιο επίπεδο η συνεργασία των ερευνητικών κέντρων, αφού καθένα από αυτά μπορεί να αντλήσει πολύτιμα δεδομένα από άλλα πανεπιστήμια ή ερευνητικά κέντρα και να αναπτύξει συνεργασία σε καθημερινή βάση με αυτά.
  + → με την ανάπτυξη της τηλεχειρουργικής (επεμβάσεις από απόσταση με την καθοδήγηση ρομπότ), η ιατρική μπορεί να ασκήσει αποτελεσματικότερα το έργο της.
* **Διαδίκτυο** → με την εκπαίδευση από απόσταση → μπορεί κάθε άτομο να μορφωθεί, να κάνει μεταπτυχιακές σπουδές ή να επιμορφωθεί πάνω στο επαγγελματικό του αντικείμενο → κατ’ αυτό τον τρόπο ικανοποιείται η ανάγκη για εκπαίδευση και επιμόρφωση στελεχών, καθώς και για διά βίου εκπαίδευση.
* **Διαδίκτυο** → δυνατότητα πρόσβασης σε αρχεία ξένων βιβλιοθηκών → γρήγορη και εύκολη συγκέντρωση βιβλιογραφικού υλικού → πραγματοποίηση εργασιών (επιστημονικές μελέτες) → διεύρυνση γνώσεων και οριζόντων του ατόμου → διεύρυνση πνευματικών οριζόντων.
* **Διαδίκτυο** → ευνοεί την ελεύθερη επικοινωνία πολλών ανθρώπων και καθιστά τη γνώση συλλογικό κτήμα της ανθρωπότητας → έτσι χρησιμοποιώντας το διαδίκτυο οι άνθρωποι μπορούν να μετατοπίσουν ένα μεγάλο τμήμα της εξουσίας ισχυρών θεσμών προς το μέρος τους / η αποκέντρωση και η κατάργηση των μεσολαβητών δίνουν στον άνθρωπο την ευκαιρία να αποκτήσει μεγαλύτερο έλεγχο στη ζωή του σε θέματα λήψης πολιτικών αποφάσεων → ισχυροποιείται η δημοκρατία.
* **Διαδίκτυο** → οι καλλιτέχνες μπορούν να πουλούν τα δημιουργήματά τους χωρίς διαμεσολαβητές → οι καλλιτέχνες αποκτούν παγκόσμια απήχηση.
* **Διαδίκτυο** → τα πολιτιστικά αγαθά (βιβλία, μουσική, κινηματογράφος, μουσεία, αρχαιολογικοί χώροι) γίνονται κτήμα όλης της ανθρωπότητας → ενισχύεται η πολιτιστική αλληλεπίδραση ανάμεσα στους λαούς, η πολιτισμική ιδιαιτερότητα γίνεται σεβαστή και οι ρατσιστικές αντιλήψεις περιορίζονται.
* **Διαδίκτυο** → ανάπτυξη ηλεκτρονικού εμπορίου (διεθνοποίηση εμπορίου) → διαφήμιση των παραγόμενων προϊόντων → αύξηση ανταγωνιστικότητας των προϊόντων → παρέχει στον καταναλωτή τη δυνατότητα να αγοράσει φθηνότερα προϊόντα, επιλέγοντας ανάμεσα σε μια τεράστια ποικιλία αγαθών, όποια ημέρα και ώρα επιθυμεί → πραγματοποίηση οικονομικών συναλλαγών από τους καταναλωτές πιο εύκολα και γρήγορα → οικονομική ανάπτυξη.
* **Διαδίκτυο** → διευκολύνονται οι συναλλαγές των πολιτών με τις τράπεζες και τις δημόσιες υπηρεσίες → περιορίζεται η γραφειοκρατία → κέρδος σε χρόνο και χρήμα.
* **Διαδίκτυο** → οι υποψήφιοι για μια θέση εργασίας μπορούν να παρέχουν πληροφορίες στις εταιρείες για τα προσόντα τους (βιογραφικό).
* **Διαδίκτυο** → με την τηλεργασία καταργούνται οι γεωγραφικοί περιορισμοί στην εργασία → ο εργαζόμενος κερδίζει χρόνο και χρήμα / ο εργοδότης μειώνει το κόστος πα­ραγωγής αυξάνοντας την παραγωγικότητα της επιχείρησής του.
* **Διαδίκτυο** → παρέχει πρόσβαση σε πληροφορίες από όλο τον κόσμο, ανταποκρινόμενο στις αναζητήσεις και του πιο απαιτητικού χρήστη. Κάθε χρήστης έχει πρόσβαση σε μια απίστευτη ποικιλία μουσικής και βίντεο, σε εγκυκλοπαίδειες, δορυφορικές εικόνες από όλο τον κόσμο, σε μουσεία και σε τεράστια βιβλιοπωλεία (π.χ. το Amazon), σε πολιτιστικά πάρκα και βιότοπους, σε ειδήσεις, σε αρχεία εφημερίδων.

**Αρνητικές συνέπειες του διαδικτύου**

* **Διαδίκτυο** → το άτομο σπαταλά το χρόνο του στο διαδίκτυο → έλλειψη χρόνου για ουσιαστική σχέση με συνανθρώπους του → χαλάρωση των διαπροσωπικών σχέσεων / έλλειψη επικοινωνίας → απομόνωση και εσωστρέφεια → αποξένωση ανθρώπων (→ περιθωριοποίηση → εγκληματικές ενέργειες).
* **Διαδίκτυο** → προσκόλληση στο τεχνοκρατικό μοντέλο ζωής → εθισμός στις εύκολες λύσεις → μείωση της ενεργητικότητας → δεν αναπτύσσει την κριτική του σκέψη → παθητικοποίηση → αδιαφορία για πνευματική καλλιέργεια → πνευματική στασιμότητα.
* **Διαδίκτυο** → η ανεξέλεγκτη παροχή πληροφοριών / η επαφή με επικίνδυνες μορφές διασκέδασης (για τα παιδιά) → κίνδυνος παραπληροφόρησης → χειραγώγηση → φανατισμός → κίνδυνος για την προσωπικότητα (των παιδιών).
* **Διαδίκτυο** → η συνεχής ενασχόληση με το διαδίκτυο →
* → προοδοπληξία → απομάκρυνση από την παράδοση.
* → άκριτη υιοθέτηση ξένου λεξιλογίου (κυρίως αγγλικών) / κυριαρχία της εικόνας και της καθιέρωσης συνθηματικού λόγου / η συρρίκνωση των εκφραστικών δυνατοτήτων → κωδικοποίηση των (εθνικών) γλωσσών →

▬► πολιτιστική διείσδυση και επιβολή των ανεπτυγμένων χωρών στις αναπτυσσόμενες χώρες → επιβολή μιας ισοπεδωτικής πολιτιστικής ομοιομορφίας που καθιστά κυρίαρχους τους νόμους της αγοράς → μαζοποίηση και χειραγώγηση ιδιαίτερα των αναπτυσσόμενων λαών από τις ανεπτυγμένες.

* + **Διαδίκτυο** → δεν παρέχει εγγυήσεις για την προστασία του ιδιωτικού απορρήτου. Αρκετοί κάτοχοι ιστοσελίδων χρησιμοποιούν προγράμματα – ανιχνευτές για να στοιχειοθετούν αρχεία με τα προσωπικά δεδομένα του χρήστη (ποιες ιστοσελίδες επισκέπτεται, ποια προϊόντα αγοράζει), χωρίς να γνωρίζει ο επισκέπτης ότι συλλέγουν τα στοιχεία του.
  + **Διαδίκτυο** → αναπτύσσεται το ηλεκτρονικό έγκλημα που συνδέεται με την παιδική πορνογραφία, την παράνομη διακίνηση πληροφοριών για θέματα εθνικής ασφάλειας, την παραπλάνηση ανηλίκων (παραπλανητική διαφήμιση, βία), την προσβολή της ανθρώπινης αξιοπρέπειας (φυλετικό μίσος, διακρίσεις) και την παράνομη συλλογή προσωπικών δεδομένων.
  + **Διαδίκτυο** → η κυβερνοεξάρτηση εξαπλώνεται με γρήγορο ρυθμό και οι «εθισμένοι στο Διαδίκτυο» πληθαίνουν. Σύμφωνα με έρευνες, ορισμένοι άνθρωποι περνούν ως και σαράντα ώρες την εβδομάδα στα chat rooms (συνομιλία) ή στα mud (εικονικό παιχνίδι συναναστροφών), με αποτέλεσμα να χάνουν την επαφή με την πραγματική ζωή και να δυσκολεύονται να αποδώσουν στη δουλειά τους → τα άτομα αυτά έχουν προβλήματα με τις κοινωνικές σχέσεις και υποφέρουν από συναισθηματική ανεπάρκεια.
  + **Διαδίκτυο** → ο άνθρωπος παρασύρεται σε μια κατανάλωση χωρίς φραγμό για αγορές διαδικτυακών προϊόντων και για την πληρωμή ιστοσελίδων με πιστωτική κάρτα, ενώ διατρέχει και τον κίνδυνο να γίνει θύμα ηλεκτρονικής απάτης με υποκλοπή των κωδικών που υπάρχουν στις πιστωτικές κάρτες του, στους τραπεζικούς λογαριασμούς του κ.ά.
  + **Διαδίκτυο** → παραβιάζονται τα πνευματικά δικαιώματα των δημιουργών με την παράνομη διακίνηση μουσικών, λογοτεχνικών και άλλων έργων.

**Τρόποι αντιμετώπισης των αρνητικών συνεπειών του διαδικτύου**

* **Το άτομο οφείλει:**
  + Να προσεγγίζει τον κυβερνοχώρο με ανοιχτή, αλλά κριτική ματιά. Να ελέγχει τις πληροφορίες που αντλεί, να τις διασταυρώνει και να εμβαθύνει στο περιεχόμενό τους.
  + Η ελευθερία που έχουμε ως χρήστες του διαδικτύου δεν πρέπει να μας παρασύρει στη σκέψη ότι μπορούμε να λειτουργούμε ανεύθυνα (συκοφάντηση άλλων, ψευδείς πληροφορίες κ.λπ.), αφού κανένας δε θα μας ελέγξει. Ο άνθρωπος πρέπει να διαχειριστεί με σύνεση τη νέα δύναμη που αποκτά.
  + Να χρησιμοποιούμε το διαδίκτυο για να υπερασπιστούμε τη δημοκρατία, τη διά­δοση της πληροφορίας, την ελευθερία του λόγου και το δικαίωμα στη διαφορά και όχι να εκφοβίζουμε ή να εκβιάζουμε άλλους, να κάνουμε απάτες κ.λπ.
  + Να αντισταθούμε στην επιθυμία να χρησιμοποιήσουμε την τεχνολογία για να αποκοπούμε από την κοινωνία ή για να ξεφύγουμε από τα προβλήματά μας (κατάχρηση διαδικτύου, εθισμός).

**Η οικογένεια οφείλει:**

Να επιβλέπει τα παιδιά κατά τη διάρκεια της ενασχόλησής τους με το διαδίκτυο.

Να μην αφήνει το παιδί να κάθεται πολλές ώρες μπροστά από την οθόνη του υπολογιστή. Επίσης πρέπει να συζητάει μαζί του σχετικά με τις πληροφορίες που αντλεί από το διαδίκτυο και τα παιχνίδια στα οποία συμμετέχει, ώστε να αποτρέψει την κυβερνοεξάρτηση.

Να προστατεύσει το παιδί από επιβλαβείς πληροφορίες, θεάματα, παιχνίδια και όποιο άλλο υλικό του διαδικτύου είναι επικίνδυνο για τη σωματική και ψυχική του υγεία.

Να στρέφει το παιδί σε άλλες ενασχολήσεις πιο δημιουργικές, π.χ. παιχνίδι με συνομηλίκους, αθλητισμός κ.ά.

* + - **Η εκπαίδευση οφείλει:**
      * Να αναπτύξει την κριτική ικανότητα των νέων και να προσφέρει γενική καλλιέρ­γεια, ώστε οι νέοι να μη δέχονται άκριτα κα αβασάνιστα τις γνώσεις και τις πληροφορίες, προκειμένου να αξιοποιήσουν προς όφελος του ανθρώπου τις δυνατότητες του διαδικτύου.
      * Να εκμεταλλευθεί τη διαδραστικότητα, την ευελιξία και τις δημιουργικές δυνά­μεις του διαδικτύου για να καταστήσει πιο ενεργητική και ενδιαφέρουσα τη μαθησιακή διαδικασία (στροφή προς τον **«μαθητοκεντρικό» τύπο μάθησης**).
      * Να διδάξει στους νέους τις επιπτώσεις που έχουν τα τεχνολογικά επιτεύγματα στην ψυχολογία του ανθρώπου, στις κοινωνικές σχέσεις, στην πολιτική ζωή και στον πολιτισμό, ώστε οι νέοι να διαθέτουν την κατάλληλη ιστορική παιδεία για να χρησιμοποιήσουν ορθολογικά τη νέα τεχνολογία που εξελίσσεται δυναμικά.
        + **Τα κράτη (πολιτεία) και η διεθνής κοινότητα οφείλουν:**

Να προστατεύσουν το απόρρητο της ιδιωτικής ζωής και των προσωπικών δεδο­μένων. **(**Προσωπικά δεδομένα θεωρούνται όλες οι πληροφορίες που σχετίζονται με κάποιο πρόσωπο και δίνουν στοιχεία για την ταυτότητά του, ενώ ευαίσθητα δεδομένα χαρακτηρίζονται οι πληροφορίες που συνδέονται με την καταγωγή, τα φύλο, τις πολιτικές και θρησκευτικές πεποιθήσεις κ.λπ.**)** Ήδη η Ευρωπαϊκή Ένωση έχει συντάξει «οδηγία» για το δικαίωμα των ατόμων να απαγορεύουν τη χρήση των δεδομένων τους. Πρέπει, όμως, όλα τα κράτη να θεσμοθετήσουν άρτια νομοθεσία για την προστασία των δεδομένων. Ακόμα, οι υπεύθυνοι (ιδιοκτήτες ιστοσελίδων, εταιρείες κ.ά.) επεξεργασίας δεδομένων οφείλουν να ενημερώνουν τους χρήστες με ειλικρίνεια και σαφήνεια σχετικά με το ποιος, πώς, για ποιο σκοπό και για πόσο χρόνο συλλέγει και επεξεργάζεται τα δεδομένα τους, καθώς και να επιτρέπουν στους χρήστες να διορθώνουν, να διαγράφουν, ή να μεταφέρουν τα δεδομένα τους (π.χ. φωτογραφίες, κατάλογος φίλων) σε άλλη υπηρεσία. Τα παιδιά πρέπει να τύχουν ειδικής προστασίας, γιατί γνωρίζουν λιγότερο τα δικαιώματά τους και τους κινδύνους που διατρέχουν από την επεξεργασία των δεδομένων τους.

Να προστατεύσουν την ασφάλεια των συναλλαγών από ενδεχόμενες εισβολές από κλέφτες ηλεκτρονικών πληροφοριών.

Να λάβουν μέτρα για την αντιμετώπιση του ηλεκτρονικού εγκλήματος, καθώς δεν είναι εύκολος ο εντοπισμός των υπευθύνων και η απόδοση των ευθυνών (εμπλέκονται πολλοί, χρησιμοποιούν ψευδώνυμα κ.ά.). Ιδιαίτερα στο θέμα της παιδεραστίας και της πορνείας η διακρατική συνεργασία είναι απαραίτητη.

Να θέσουν ηλεκτρονικούς φραγμούς στη διακίνηση πορνογραφικού υλικού και επιβλαβούς πληροφόρησης (π.χ. για την κατασκευή και χρήση ναρκωτικών ουσιών, για την κατασκευή βομβών κ.ά.).

Να ευαισθητοποιήσουν το ευρύ κοινό, και ιδίως τους νέους, όσον αφορά τους κινδύνους που σχετίζονται με την επεξεργασία δεδομένων προσωπικού χαρακτήρα, ώστε οι νέοι να μη φέρονται απερίσκεπτα και να παίρνουν μέτρα προφύλαξης.

**ΣΥΓΚΡΙΣΗ ΔΙΑΔΙΚΤΥΟΥ ΚΑΙ Μ.Μ.Ε.**

* Στο διαδίκτυο είναι πιο ενεργητική η στάση του δέκτη και ο καθένας μπορεί ν’ αποτελέσει ταυτόχρονα και ταχύτατα δέκτη και πομπό πληροφοριών. Στο διαδίκτυο επιλέγουμε εμείς τις πληροφορίες και τον κλάδο γνώσης, ενώ στα Μ.Μ.Ε. αποφασίζουν άλλοι για εμάς.
* Στο διαδίκτυο υπάρχει η δυνατότητα για πολλές και διαφορετικές μορφές επικοινωνίας (ολοκληρωμένου λόγου και διαλόγου, αποστολή μηνυμάτων, εικόνων – βίντεο κ.λπ., πραγματοποίησης συναλλαγών κ.ά.).
* Μέσω του διαδικτύου πραγματοποιείται πιο ευχάριστα η πρόσβαση στη γνώση. Συγκεκριμένα, συνδυάζεται η εικόνα με τον ήχο και την κίνηση, για παράδειγμα αντλώντας πληροφοριακό υλικό για κάποιον μουσικό, έχουμε τη δυνατότητα να βλέπουμε μπροστά μας την εικόνα του και ν’ ακούμε ταυτόχρονα τη μουσική του.
* Το διαδίκτυο χρησιμοποιείται από ένα μεγάλο μέρος των ανθρώπων σήμερα και απευθύνεται σ’ ένα εξίσου μεγάλο μέρος, ενώ, αντίθετα, στα υπόλοιπα Μ.Μ.Ε. έχουν πρόσβαση όλοι ευκολότερα. Όλοι έχουμε τηλεόραση στο σπίτι, όλοι σχεδόν ακούμε ραδιόφωνο. Όμως, δεν είμαστε όλοι χρήστες του διαδικτύου, γιατί αυτό προϋποθέτει κάποια κατάρτιση στους Η/Υ, κατάλληλο εξοπλισμό κ.λ.π.
* Το διαδίκτυο έχει περισσότερο διεθνή και παγκόσμιο χαρακτήρα, ενώ τα άλλα Μ.Μ.Ε. πληροφορούν για θέματα διεθνή, δίνουν, ωστόσο, προτεραιότητα και βαρύτητα στα γεγονότα της εκάστοτε χώρας.
* Πομποί και δέκτες μπορούν να είναι ταυτόχρονα εκατομμύρια χρήστες του διαδικτύου, ενώ στα άλλα Μ.Μ.Ε. η σχέση μεταξύ πομπού και δέκτη δεν είναι συνήθως αμφίδρομη.
* Στο διαδίκτυο έχουμε έναν τεράστιο όγκο πληροφοριών και υπάρχει κίνδυνος πολλές από αυτές να είναι ανεξέλεγκτα γραμμένες, μη εξακριβωμένες κ.λπ. Γι’ αυτό και μπορεί να προωθηθούν πιο εύκολα επικίνδυνα κυκλώματα πορνείας, σωματεμπορίας, παιδεραστίας κ.λπ., να ενισχυθεί η παραπληροφόρηση των δεκτών ή να ελεγχθούν με ύπουλο τρόπο οι προτιμήσεις τους (κίνδυνος ηλεκτρονικού φακελώματος). Αντίθετα, στα κανάλια της τηλεόρασης και στους ραδιοφωνικούς σταθμούς υπάρχει το ραδιοτηλεοπτικό συμβούλιο, στις εφημερίδες οι δημοσιογράφοι, οι εκδότες, η ένωση συντακτών κ.λπ. που ελέγχουν έως κάποιο βαθμό την πληροφόρηση αποφεύγο­ντας ακρότητες και καταχρήσεις. Στην εφημερίδα ή στο κανάλι – σταθμό, καταθέτονται απόψεις επωνύμως, οπότε αυτός που τις εκφράζει δε συμπεριφέρεται αυθαίρετα, αναλαμβάνει τις ευθύνες του γιατί υπολογίζει το κόστος και δε χάνεται στην ανωνυμία.
* Η γλώσσα στο διαδίκτυο δεν είναι ιδιαίτερα ποιοτική, είναι μάλλον κωδικοποιημένη σε αρκετές περιπτώσεις και, το κυριότερο, μη ελεγχόμενη, ενώ στα υπόλοιπα Μ.Μ.Ε. ιδίως στον Τύπο, η κατάσταση είναι καλύτερη ως προς τη γλώσσα (ο γραπτός λόγος είναι πιο προσεγμένος).

**Πανελλαδικές εξετάσεις 2011**

Ως ομιλητής σε ημερίδα που οργανώνει το σχολείο σου με θέμα τη χρήση του **διαδικτύου**, να αναπτύξεις τις απόψεις σου σχετικά με τις υπηρεσίες που προσφέρει το διαδίκτυο στη διάδοση της γνώσης, καθώς και τους τρόπους με τους οποίους μπορεί αυτό να αξιοποιηθεί δημιουργικά στο πλαίσιο του σχολείου. (500 – 600 λέξεις)

**Ζ1: Υπηρεσίες που προσφέρει το διαδίκτυο στη διάδοση της γνώσης**

* Δυνατότητα άμεσης πρόσβασης σε κάθε είδους πληροφορία.
* Υψηλή ταχύτητα πρόσβασης στη πληροφορία (γνώση).
* Δυνατότητα πρόσβασης σε βιβλιοθήκες άλλων χωρών.
* Δυνατότητα επικοινωνίας των ανθρώπων και ανταλλαγής πληροφοριών.
* Επαφή με λογοτεχνία – τέχνη – θέατρο – κινηματογράφο.
* Δυνατότητα διαλόγου μέσω διαδικτύου – επαφή με άτομα που βρίσκονται πολύ μακριά.
* Δυνατότητα επιλογής των γνώσεων που ενδιαφέρουν τον καθένα.
* Πρακτικά εκμηδενίζεται το εμπόδιο της απόστασης.
* Στο σχολείο το διαδίκτυο ανοίγει νέους ορίζοντες γνώσης.
* Το μάθημα γίνεται πιο ελκυστικό, άρα και πιο αποδοτικό.
* Εξαλείφεται το πρόβλημα της μοναδικής πηγής γνώσης και ευνοείται η ανάπτυξη της κριτικής ικανότητας και της ικανότητας επιλογής.
* Απόκτηση ουσιαστικής γνώσης.
* Δυνατότητα επιλογής της γνωστικής πηγής.
* Δυνατότητα πρόσβασης σε πολύ εξειδικευμένες γνώσεις (ιατρικές, επιστημονικές κλπ.).
* Δυνατότητα συνεργασίας μεταξύ σχολείων – ανταλλαγή γνώσεων.
* Παρέχει πρόσβαση στη γνώση και στους οικονομικά αδύναμους, στα άτομα με ειδικές ανάγκες και στα άτομα που ζουν σε δυσπρόσιτες περιοχές.
* Παρέχει πρόσβαση:
  + στη γνώση καινοτόμων πρακτικών,
  + στη γνώση του «άλλου», του διαφορετικού (αλληλογνωριμία λαών),
  + στη γνώση των παγκόσμιων προβλημάτων (δημιουργία παγκόσμιας κοινής γνώμης),
  + στη γνώση δικαιωμάτων – υποχρεώσεων (θετικές συνέπειες για τη δημοκρατία. Ηλεκτρονική Δημοκρατία).

**Ζ2: Τρόποι δημιουργικής αξιοποίησης του διαδικτύου στο σχολείο**

* Η πληροφορία δεν αποτελεί γνώση όμως με κατάλληλη αξιοποίηση μπορεί να οδηγήσει στη γνώση.
* Για να αξιοποιηθεί δημιουργικά το διαδίκτυο θα πρέπει να χρησιμοποιηθεί ως βοηθητικό μέσο διδασκαλίας και όχι ως υποκατάστατο του διδάσκοντα και του βιβλίου.
* Θα πρέπει οι εκπαιδευτικοί να εξειδικευτούν και να επιμορφωθούν στη χρήση του διαδικτύου (αλλαγή ρόλου τους – συμβουλευτικός – καθοδηγητικός).
* Να γίνει το σχολείο ψηφιακό. Άρτιος υλικοτεχνικός εξοπλισμός (υπολογιστής σε κάθε μαθητή και πρόσβαση στο διαδίκτυο, διαδραστικοί πίνακες, e-book).
* Αναβάθμιση του μαθήματος της πληροφορικής.
* Στοχευμένη χρήση του διαδικτύου (τι θέλουμε να βρούμε και για ποιο σκοπό;).
* Παράλληλη καλλιέργεια της κριτικής ικανότητας, ώστε ο μαθητής να διακρίνει τα στοιχεία, που αποτελούν πραγματική γνώση και όχι παραπληροφόρηση ή ανακρίβεια.
* Να επισημανθούν οι κίνδυνοι από το διαδίκτυο (τρόποι προστασίας).
* Επεξεργασία και συγκρότηση νέας μεθόδου διδασκαλίας η οποία θα συνδυάζει τη χρήση του υπολογιστή, χωρίς όμως να παραγκωνίζει τον ανθρωπιστικό χαρακτήρα της εκπαίδευσης.
* Ειδικότερα**:** Το διαδίκτυο να χρησιμοποιηθεί ως εργαλείο για**:**
  + γνώση και όχι άσκοπη περιήγηση στον παγκόσμιο ιστό,
  + εκπαιδευτικές δραστηριότητες και επικοινωνία με άλλα σχολεία,
  + τηλεκπαίδευση και αυτοεκπαίδευση,
  + υλοποίηση εκπαιδευτικών εργασιών και προγραμμάτων.
* Να αξιοποιηθούν μέσω διαδικτύου οι δυνατότητες των πολυμέσων και τα εκπαιδευτικά βίντεο.

**ΔΙΑΔΙΚΤΥΟ**

**Κείμενο 1**

**Διαδίκτυο και πληροφόρηση**

Η κουλτούρα μας ήδη χαρακτηρίζεται και ορίζεται από το γεγονός ότι μπορεί να διαθέτει μια πελώρια ποσότητα πληροφόρησης. Το φαινόμενο αυτό έχει δύο όψεις. Η πρώτη είναι ότι γίνεται δυνατή μια νέα δημοκρατία της κουλτούρας. Με το Ίντερνετ οποιοσδήποτε μπορεί να γράψει οτιδήποτε, φτάνοντας σε μια ευρεία ζώνη αναγνωστών και αυτό είναι πολύ καλό. Από την άλλη μεριά – και αυτή είναι η δεύτερη όψη – αυτό σημαίνει ότι πέφτουν καταιγιστικά πάνω στα κεφάλια μας όλο και περισσότερες πληροφορίες, με κίνδυνο, αφού ξεπεραστούν ορισμένα επίπεδα, όλα να συγχέονται και να χάνουν την αξία τους.

Και έπειτα τίθεται το ερώτημα: ακόμη και αν οι πληροφορίες ήταν όλες σημαντικές, πώς θα καταφέρουμε να τις επιλέξουμε; Ας σκεφτούμε την εγκυκλοπαίδεια Μπριτάνικα. Μόνο να την ξεφυλλίσει κανείς χρειάζεται μια ολόκληρη ζωή. Στην περίπτωση όμως του Ίντερνετ, μόνο ένα μέρος της πληροφόρησης διαθέτει ποιότητα. Οποιοσδήποτε έχει πρόσβαση στο δίκτυο μπορεί να δημιουργήσει τη δική του ηλεκτρονική διεύθυνση και να βάλει μέσα ό,τι θέλει. Ορισμένες διευθύνσεις θα είναι ενδιαφέρουσες, αλλά άλλες θα περιέχουν αληθινά σκουπίδια.

Το πρόβλημα λοιπόν είναι τούτο: πώς να ξεχωρίσουμε το περιττό από την ουσία; Στο περίπτερο διακρίνουμε αμέσως τις καθημερινές από τις εβδομαδιαίες εφημερίδες, τις αθλητικές από τις σκανδαλοθηρικές εφημερίδες. Έχει αναπτυχθεί μια πολύ ευδιάκριτη γραφική τέχνη. Όποιος μπαίνει στο βιβλιοπωλείο μπορεί αμέσως να ανα­γνωρίσει και να διακρίνει ένα μυθιστόρημα από ένα δοκίμιο και, εξετάζοντας τη σοβαρότητα του εκδότη, μπορεί να αποφασίσει αν το βιβλίο είναι για διάβασμα ή όχι. Όλα αυτά είναι δυνατόν να γίνουν με την πληροφόρηση που περνάει στο Ίντερνετ;

Στο προσεχές μέλλον πρέπει επομένως να προσπαθήσουμε να διδάξουμε στους ανθρώπους την αναγκαιότητα να φιλτράρουν, γιατί αν δεν μάθουν να διακρίνουν, να επιλέγουν, η πρόσβαση σε όλη αυτή την πληροφόρηση θα είναι εντελώς ανώφελη.

Και είναι καλύτερο να αναπτύξουμε την ευφυΐα των χρηστών παρά να αναπτύξουμε ευφυή προγράμματα, ικανά δηλαδή να φιλτράρουν την πληροφόρηση. Η ενδιαφέρουσα πλευρά του Ίντερνετ είναι η αναρχία του. Αλλά εάν υπάρχει ένας «Μεγάλος Αδελφός» ο οποίος μπαίνει στη μέση, τότε «αντίο Ίντερνετ», θα είναι μόνο ένα κανάλι ανάμεσα στα άλλα. Κλειστό.

Δεν έχω την παραμικρή ιδέα με ποιο τρόπο είναι δυνατό να διδάξουμε αυτή τη δύσκολη τέχνη στις νέες γενιές. Πιθανόν να αναδυθούν «κέντρα ποιότητας» για να υποδεικνύουν τις ενδιαφέρουσες διευθύνσεις του Δικτύου και αντίθετα εκείνες που μας κάνουν να χάνουμε χρόνο, ακριβώς όπως ορισμένες επιστημονικές εφημερίδες δημοσιεύουν στήλες όπου λένε αν ένα βιβλίο είναι σοβαρό ή όχι. Πέρα από αυτό, οι άνθρωποι πρέπει να αναπτύξουν ένα είδος διαίσθησης, να ωριμάσει η ικανότητα τους να αντιλαμβάνονται το περιεχόμενο ήδη από το εξώφυλλο. Αλλά δεν είναι εύκολο. Εξηγούμαι με ένα παράδειγμα. Καθημερινά δέχομαι δεκάδες και δεκάδες βιβλίων με θέματα στα οποία δεν έχω αρμοδιότητα. Προφανώς δεν απορρίπτω τα βιβλία στην τύχη. Το όνομα του συγγραφέα, μια ματιά στη βιβλιογραφία, η χρονολογία έκδοσης, τα περιεχόμενα: από αυτές τις ενδείξεις κατορθώνω λίγο ως πολύ να κατανοώ πόσο αξίζει το βιβλίο που έχω στα χέρια μου.

***Ουμπέρτο Έκο, «Διαδίκτυο και πληροφόρηση», συνέντευξη (διασκευή)***

7Ο ΘΕΜΑ

**ΜΟΡΦΕΣ ΚΟΙΝΩΝΙΚΗΣ ΔΙΚΤΥΩΣΗΣ**

**(social networks)**

**ΟΡΙΣΜΟΣ**

**Τα κοινωνικά δίκτυα** είναι ψηφιακές πλατφόρμες οι οποίες επιτρέπουν στους χρήστες τους να δημιουργούν προφίλ και να μοιράζονται περιεχόμενο (μηνύματα, εικόνες κ.λπ.).

**ΜΟΡΦΕΣ**

Τα κυριότερα κοινωνικά δίκτυα είναι το **facebook**, το **twitter** και το **instagram**. Αριθμούν εκατομμύρια χρήστες και έχουν ορκισμένους φίλους και εχθρούς.

**Θετικές Συνέπειες**

* Οι σελίδες κοινωνικής δικτύωσης έχουν εισχωρήσει δυναμικά στον τομέα των κοινωνικών επαφών → μέσω των σελίδων αυτών οι χρήστες μπορούν να **εντοπίσουν** άτομα από κάθε γωνιά του πλανήτη ανάλογα με τις δραστηριότητες ή τις μουσικές τους προτιμήσεις / επιπλέον δίνεται η δυνατότητα στους χρήστες να **ενημερώνουν** τους υπολοίπους ανά πάσα στιγμή για την κατάστασή τους ή το μέρος στο οποίο βρίσκονται → όλα αυτά προσφέρουν εύκολη και χαλαρή επικοινωνία σε συνδυασμό με διασκέδαση ενώ ταυτόχρονα οι αποστάσεις εκμηδενίζονται.
* Οι ειδήσεις μεταδίδονται μεταξύ των χρηστών του διαδικτύου από τη μια άκρη της γης στην άλλη, σε ελάχιστο χρόνο → δυνατότητα άμεσης **ενημέρωσης** για οτιδήποτε συμβαίνει στον κόσμο.
* Στο διαδίκτυο συρρέουν άτομα από διαφορετικές χώρες, κοινωνίες, πολιτισμούς και με διαφορετικές συνήθειες και χαρακτηριστικά → δυνατότητα δημιουργίας **μεγάλης ποικιλίας κοινωνικών δεσμών** / δεσμοί μεταξύ ατόμων που μπορεί να βρίσκονται σε μεγάλη γεωγραφική απόσταση το ένα από το άλλο, εφόσον το διαδίκτυο καταργεί τις αποστάσεις.
* Η δυνατότητα επιλογής ανάμεσα σε μεγάλο πλήθος κοινωνικών ομάδων → αναζήτηση της ομάδας που εκφράζει και ωφελεί το άτομο με τον καλύτερο δυνατό τρόπο.
* Η δυνατότητα διεύρυνσης των γνώσεων και των **πνευματικών οριζόντων** του ατόμου.
* Η δυνατότητα αναζήτησης και ανεύρεσης περιεχομένου (φωτογραφιών, βίντεο κλπ) στο οποίο οι χρήστες δε θα μπορούσαν να έχουν πρόσβαση με διαφορετικό τρόπο.
* Η δυνατότητα εύκολης πρόσβασης σε **ψυχαγωγικό περιεχόμενο**, από το σπίτι, μέσω π.χ. της παρακολούθησης βιντεοκλίπ και μέσω της ενασχόλησης με εφαρμογές ψυχαγωγικού χαρακτήρα όπως τα παιχνίδια.
* Στην «ηλεκτρονική δημοκρατία» του facebook και του twitter ο καθένας έχει δικαίωμα λόγου και διαθέσιμο βήμα για να τον αρθρώσει. Μπορεί κάποιος από τον καναπέ του να διαμαρτυρηθεί για τα φορολογικά μέτρα ή για την οικονομική κρίση μέσα από το facebook. Πολλές φορές μέσω των κοινωνικών δικτύων, μπορούμε να σώσουμε μια οικογένεια στην Αιτή, να αντισταθούμε στους βομβαρδισμούς των Αμερικανών, ή και να υιοθετήσουμε ένα παιδί από τη Ζιμπάμπουε.
* Η επικοινωνία μέσω των social networks απλώς διευκόλυνε την επαφή μεταξύ των ανθρώπων και αποτελεί μια επαναστατική εφεύρεση όπως ήταν μερικά χρόνια πριν και το τηλέφωνο. Η τεχνολογία αυτή δεν αλλάζει τον άνθρωπο, ούτε τις ανθρώπινες σχέσεις, ούτε την ικανότητα να είμαστε ερωτευμένοι ή θυμωμένοι γιατί πολύ απλά υπάρχουν ορισμένα πράγματα που είναι τόσο βασικά στην ανθρώπινη φύση που η τεχνολογία δεν μπορεί να αλλάξει.

### Θετικές συνέπειες όσον αφορά τις επιχειρήσεις

* Η χρήση των εργαλείων κοινωνικής δικτύωσης συνδέει τις επιχειρήσεις με τον υπόλοιπο κόσμο με δεκάδες διαφορετικούς τρόπους → τα εν λόγω εργαλεία φέρνουν την τεχνολογία σε επαφή με τις επιχειρήσεις / συνδέουν τους ανθρώπους με τις πληροφορίες → καθιερώνουν πιθανούς νέους δρόμους προς την αγορά / βελτιώνουν την επικοινωνία με τους πελάτες και τη διάδοση του εμπορικού σήματος.
* Όσο αφορά στην επιχειρηματική στρατηγική, τα μέσα κοινωνικής δικτύωσης χρησιμοποιούνται ως μέσα δημιουργίας εταιρικής εικόνας, ενημέρωσης, επικοινωνίας και ανάπτυξης σχέσεων με τους πελάτες και έχουν απίστευτη δυναμική → μπορούν να «χτίσουν» την εικόνα τους / να αναπτύξουν τις δημόσιες σχέσεις τους «εκτοξεύοντας» την αναγνωρισιμότητα και αξιοπιστία τους.
* Οι εφαρμογές κοινωνικής δικτύωσης → δημιουργούν ένα σημαντικό αριθμό ευκαιριών και προκλήσεων στον επιχειρησιακό κόσμο. Οι νέες τεχνολογίες, όπως τα ιστολόγια (blogs), τα wikis, η κοινωνική σήμανση (tagging), οι ιστοχώροι κοινωνικής δικτύωσης, δημιουργούν ευκαιρίες για νέους τρόπους ενδοεταιρικής συνεργασίας και διαχείρισης της γνώσης → αλλάζουν το τοπίο στην παροχή υπηρεσιών αλλά και στις διεπιχειρησιακές ανταλλαγές / αναδιαμορφώνουν τις υπάρχουσες επιχειρησιακές εφαρμογές.
* Οι εφαρμογές κοινωνικής δικτύωσης σε μια επιχείρηση → δυνατότητα στην επιχείρηση να απευθυνθεί σε αγορά τεράστιου μεγέθους, χωρίς γεωγραφικούς περιορισμούς.
* Οι εφαρμογές κοινωνικής δικτύωσης δίνουν τη δυνατότητα σε μια επιχείρηση να προσφέρει συνεχώς κίνητρα στους καταναλωτές, γεγονός που αυξάνει την πιστότητα στα προϊόντα και υπηρεσίες της. Βασικό πλεονέκτημα είναι και η συνεχής και εύκολη ανατροφοδότηση σχετικά με τη συμπεριφορά και τον βαθμό ικανοποίησης των καταναλωτών, γεγονός που διευκολύνει την έρευνα και συμβάλλει στην ανάπτυξη της επιχείρησης.
* Επίσης, τα δίκτυα κοινωνικής δικτύωσης κάνουν εφικτή την παρουσίαση της επιχείρησης 24 ώρες του εικοσιτετράωρου όλο τον χρόνο, μειώνουν το λειτουργικό κόστος, ενώ τέλος διευκολύνεται η εύρεση νέου προσωπικού.
* Ένα χρήσιμο μέσο για προβολή, προώθηση προϊόντων (online) και προσέλκυση νέων πελατών – συνεργατών**:** 
  + Μπορεί να προωθήσει προϊόντα ή υπηρεσίες με επιλεκτική διαφήμιση,
  + Δυνατότητα ανατροφοδότησης και αλληλοεπίδρασης για τα προϊόντα ή υπηρεσίες ειδικά δε μέσω άλλων συνδέσμων ή δικτυακών τόπων, και
  + Ανακαλύπτει νέους συνεργάτες, νέα στρατηγική επικοινωνίας, διαρκής ενημέρωση.
    - Μία ευκαιρία να δημιουργηθεί ένα εσωτερικό δίκτυο για την εκμετάλλευση πληροφοριών και γνώσης**:** 
      * Μείωση του χρόνου αποστολής αλληλογραφίας και εσωτερικής επικοινωνίας, διοικητικά πλεονεκτήματα,
      * Ενεργοποίηση της συμμετοχής υπαλλήλων, νέων στελεχών, συνταξιούχων, και άλλων συνεργατών,

**Αρνητικές Συνέπειες**

* + - Η κοινωνική δικτύωση έχει ένα σοβαρό μειονέκτημα. Η υπερβολική χρήση, τις περισσότερες φορές οδηγεί στον **εθισμό** με αρνητικές επιπτώσεις σε ποικίλους τομείς της ζωής του ανθρώπου, όπως η εργασία, η ψυχολογία και η ιδιωτικότητα.
    - Καθένας που έχει ιστοσελίδα κοινωνικής δικτύωσης χάνει τον έλεγχο όλων των προσωπικών του στοιχείων που περιλαμβάνονται σ’ αυτή. Η εταιρεία πάροχος έχει δικαίωμα χρήσης όλων αυτών των πληροφοριών και διατήρησής τους.
    - Εύκολη και διαδεδομένη είναι η αυθαίρετη κατασκευή από τρίτους λογαριασμών για γνωστά δημόσια πρόσωπα, με σκοπό την παραπλάνηση και λασπολογία. Επίσης, είναι δυνατή και η κλοπή γνήσιας διαδικτυακής ταυτότητας από κακοπροαίρετους χάκερς και χρήση της για διάπραξη παρενοχλήσεων ακόμη και εγκλημάτων.
    - Εξίσου πολλές είναι τα τελευταία χρόνια οι περιπτώσεις αποκάλυψης ότι τα εικονικά κοινωνικά δίκτυα λειτούργησαν ως παγίδα για τα μέλη τους, στην επαγγελματική τους ζωή. Εργοδότης απολύει ή απορρίπτει αιτήσεις για πρόσληψη με βάση τα στοιχεία για τον υποψήφιο που αλίευσε από τις σελίδες κοινωνικής δικτύωσης. Το πάτημα του κουμπιού αποστολής προσωπικών δεδομένων στο Διαδίκτυο μπορεί να έχει σοβαρές συνέπειες.
    - Πολλές είναι οι περιπτώσεις όπου ιδιαίτερα οι νέοι βιώνουν έντονα καταστάσεις μέσα από την χρήση του κυβερνοχώρου, οι οποίες είναι τραυματικές για την ψυχική τους υγεία εξαιτίας της επαφής τους με πλήθος αγνώστων ατόμων.
* Τα κοινωνικά δίκτυα είναι χώροι όπου μπορεί να συγκεντρώνεται πλήθος διαφορετικών και άγνωστων ατόμων → επιβλαβής έκθεση της προσωπικής ζωής του ατόμου.
* Η καταχώρηση και δημοσίευση προσωπικών στοιχείων σε αυτά, καθιστά τους χρήστες τους ευάλωτους σε πολύ μεγαλύτερο αριθμό ατόμων, συχνά με ανεξέλεγκτες συνέπειες.
* Η κλοπή των προσωπικών δεδομένων και γενικά η απειλή της ασφάλειας των προσωπικών δεδομένων των χρηστών τους.
* Η επαφή και η διασύνδεση με παντελώς αγνώστους ενέχει περισσότερους κινδύνους απ’ ότι η επαφή με αγνώστους στον πραγματικό κόσμο, γιατί δεν υπάρχει η αμεσότητα και η δυνατότητα ανάπτυξης κριτικής σκέψης και αντίδρασης.
* Η παρενόχληση από άτομα εντελώς άγνωστα – μέλη του κοινωνικού δικτύου χωρίς τη δυνατότητα προστασίας ή αντιμετώπισης τέτοιων ενεργειών.
* Η εύκολη μετάδοση και επαφή με ηλεκτρονικό περιεχόμενο που δεν είναι ασφαλές για τους χρήστες του, όπως κακόβουλο λογισμικό, πορνογραφικό υλικό, υλικό προσηλυτισμού, υλικό εθισμού σε επικίνδυνες ουσίες, υλικό με θέμα τη βία, ρατσιστικό περιεχόμενο κ.ά..
* Ο βομβαρδισμός με διαφημιστικά μηνύματα από τις σελίδες του ιστότοπου.
* Οι ιστοσελίδες κοινωνικής δικτύωσης δεν συνδέουν τους ανθρώπους → τους απομονώνουν από την πραγματικότητα προκαλώντας κάτι σαν σύγχρονη τρέλα στον ψυχισμό τους. Οι φρενήρεις ρυθμοί με τους οποίους επικοινωνούμε μέσω του twitter, του facebook και των γραπτών μηνυμάτων οδηγούν σε μία ψυχοπαθολογική συμπεριφορά → η τεχνολογία απειλεί να κυριαρχήσει επί της ζωής μας και να μας απομονώσει από την επαφή με τους άλλους ανθρώπους → ζούμε σε μία κυβερνο-πραγματικότητα πολύ κατώτερη, και συχνά πιο σκληρή, από τον πραγματικό κόσμο.
* Για τους περισσότερους χρήστες των κοινωνικών σελίδων ο μόνος λόγος δημιουργίας λογαριασμού είναι η εύρεση ενός συντρόφου ή παλιών συμμαθητών κάτι που αποτελεί ψέμα, αφού όχι μόνο ανάλογα με την ηλικία αλλά και ανάλογα με το φύλο οι λόγοι ποικίλουν. **Οι γυναίκες** για παράδειγμα δημιουργούν ένα διαδικτυακό προφίλ για την κάλυψη συναισθηματικών αναγκών μέσω της γνωριμίας με άλλους ενώ αντίθετα **οι άνδρες** δημιουργούν προφίλ για να έχουν την ευκαιρία να γνωστοποιούν διάφορα κατορθώματά τους στον ευρύτερο κύκλο των φίλων τους. Η επιλογή (= αγορά) συντρόφου μοιάζει πολύ με εκείνη της επιλογής (= αγοράς) εμπορεύματος μέσα από το διαδίκτυο. Η πνευματική ανακούφιση που κερδίζεται από την αντικατάσταση του προσώπου με την οθόνη είναι πολύ σημαντική. Το ζωντανό πρόσωπο χρειάζεται τα είδη κοινωνικών δεξιοτήτων που μπορεί να λείπουν ή να αποδεικνύονται ανεπαρκή, γιατί ένας διάλογος σημαίνει το ότι εκτίθεσαι στο άγνωστο.
* Η διαρκής ενασχόληση με ιστοσελίδες, όπως το facebook, το twitter, το instagram ευθύνεται για μειωμένη συγκέντρωση, αύξηση της ανάγκης για επιβράβευση αλλά και αποδυνάμωση των μη λεκτικών δεξιοτήτων επικοινωνίας, όπως η οπτική επαφή κατά τη διάρκεια μιας συνομιλίας. Η διαρκής έκθεση σε video games, online μηνύματα και chat, αλλά και ιστοσελίδες κοινωνικής δικτύωσης, μπορεί να κληροδοτήσει μια γενιά περιορισμένου εύρους προσοχής. Οι νέοι, τα παιδιά, πριν ξεκινήσουν την κοινωνική δικτύωση, έχουν ανάγκη να μάθουν πώς να κάνουν πραγματικές σχέσεις με τους ανθρώπους**»**.
* Σημαντικό είναι το γεγονός ότι το **γλωσσικό επίπεδο** των χρηστών του Facebook πολλές φορές κατρακυλάει σε ύβρεις και χυδαιολογίες, ενώ η ελληνική ορθογραφία παραχαράσσεται. Η γλώσσα είναι ένα συνονθύλευμα αγγλικών συντμήσεων και ελληνικών και χρησιμοποιείται η ηλεκτρονική ιδιόλεκτος (αργκό). Συχνή είναι η χρήση **emoticons** που όμως γίνονται δύσκολα στην αποκρυπτογράφησή τους και δυσχεραίνουν τη φόρτωση της σελίδας.

**Αρνητικές συνέπειες όσον αφορά τους νέους (μέσα από στοιχεία ερευνών)**

* Ωστόσο, η επίδραση των "social networks" στις ζωές, **ιδιαίτερα των νέων**, έχει αποδειχτεί πολύ μεγάλη → η καθημερινή χρήση τους εθίζει σιγά-σιγά τους χρήστες στην ανάγκη για συνεχή ανανέωση του "profile" τους για χάρη των διαδικτυακών τους φίλων / αντί να επιλέγουν να συζητούν τις σκέψεις και τα προβλήματά τους με κοντινούς τους ανθρώπους αρκούνται στα "likes" των υπολοίπων χρηστών θεωρώντας καταξιωμένο όποιον κερδίσει τα περισσότερα → έτσι αποκτούν απομόνωση και αποξένωση.
* Επίσης, όσον αφορά τις φωτογραφίες, δεν χρησιμοποιούνται για να απαθανατίσουν στιγμές αλλά για να αυξήσουν το γόητρο των χρηστών στο διαδίκτυο. Πλέον δεν φωτογραφιζόμαστε για την ανάμνηση μιας ωραίας στιγμής, αλλά για να προβάλουμε τις φωτογραφίες μας στο facebook προσπαθώντας να βρούμε ικανοποίηση σε μερικά likes → κάπως έτσι γίνεται η σταδιακή αποκοπή από την πραγματική κοινωνία και η ένταξη σε μια διαδικτυακή → γίνεται λοιπόν κατανοητό πως αυτοί οι τρόποι συμπεριφοράς ωθούν τους χρήστες σε έναν νέο τρόπο ζωής, πιο αντικοινωνικό και απόμακρο από τους ανθρώπους.
* Η επίδραση των social networks είναι ακόμα πιο έντονη στις νεαρότερες ηλικίες, αφού (σύμφωνα με πρόσφατη έρευνα πανεπιστημίου στην Καλιφόρνια) τα παιδιά που περνούν πολλές ώρες μπροστά στον υπολογιστή τους (κυρίως στο facebook) → γίνονται πιο αντικοινωνικά, αναπτύσσουν ναρκισσιστικά χαρακτηριστικά και είναι πιο επιρρεπή σε διάφορες ασθένειες. Επίσης η χρήση των ιστοσελίδων κοινωνικής δικτύωσης ενδέχεται να συνδέεται με αυξημένη τάση εθισμού των εφήβων με ναρκωτικά, τσιγάρα και αλκοόλ, αφού όσοι διαθέτουν καθημερινά αρκετό χρόνο στα κοινωνικά δίκτυα, έχουν περισσότερες πιθανότητες να καπνίσουν, να πίνουν συστηματικά αλκοόλ και να εθιστούν στην κάνναβη. Οι ειδικοί διευκρινίζουν πως οι φωτογραφίες που παρακολουθούν στις συγκεκριμένες ιστοσελίδες οι οποίες δείχνουν συνομήλικούς τους να πίνουν ποτά και να διασκεδάζουν, αποτελούν ένα ισχυρό μέσο ψυχολογικής πίεσης που δέχεται υποσυνείδητα ο ένας συνομήλικος από τον άλλον ώστε να υιοθετήσει το συγκεκριμένο πρότυπο.

### Αρνητικές Συνέπειες για την επιχείρηση

* Ο διαρκής κίνδυνος που κρύβει η χρήση των social networking sites είναι οι εξωτερικές «εισβολές» στα εταιρικά δίκτυα → τέτοιες επιθέσεις μπορεί να οδηγήσουν σε απώλεια απόρρητων πληροφοριών → δημιουργία προβλημάτων στα συστήματα πληροφορικής της εταιρείας.
* Είναι γεγονός ότι η κοινωνική δικτύωση εγείρει ζητήματα και ανησυχίες όσον αφορά τις επιπτώσεις της στην παραγωγικότητα, τη φήμη και την ασφάλεια των επιχειρήσεων.
* Κόστος χρόνου που συνεπάγεται η διαδικασία ενημέρωσης των πελατών, η δημιουργία και επεξεργασία πληροφοριών.
* Μη αποδοχή της νέας εφαρμογής από το προσωπικό της εταιρείας λόγω έλλειψη γνώσεων και δεξιοτήτων.
* Μη ασφαλές περιβάλλον κατά την δημοσίευση πληροφοριών στο διαδίκτυο.
* Ελεύθερη δημοσίευση κριτικών από πελάτες και ανταγωνιστές.
* Τέλος, η χρήση των κοινωνικών δικτύων σε ώρα εργασίας επηρεάζει την απόδοση των υπαλλήλων → το φαινόμενο αυτό οδηγεί όχι μόνο σε αντιπαραγωγικότητα, αλλά και σε μεγάλη χρηματική ζημία. Επίσης ένα μεγάλο ποσοστό μπαίνει στον λογαριασμό του έστω και για λίγο, αν και ελάχιστοι παραδέχονται ότι αυτό επηρεάζει την ποιότητα της εργασίας τους. Δύο στους τρεις υποστηρίζουν ότι δεν πρέπει να διακοπεί η επαφή με τα κοινωνικά δίκτυα εν ώρα εργασίας, ενώ οι υπόλοιποι το θεωρούν αναγκαίο.

## Ελληνικά Διαδικτυακά Εκπαιδευτικά Κοινωνικά Δίκτυα

Τα δύο – τρία τελευταία χρόνια η χρήση διαδικτυακών υπηρεσιών κοινωνικής δικτύωσης στο χώρο της εκπαίδευσης κερδίζει συνεχώς έδαφος διεθνώς και πλέον αποτελεί μία ιδιαίτερα δημοφιλή τάση. Σύγχρονες έρευνες επικεντρώνονται στην εκθετική ανάπτυξη των ιστότοπων κοινωνικής δικτύωσης και στην ολοένα αυξανόμενη αξιοποίηση της κοινωνικής δικτύωσης στη διδασκαλία και τη μάθηση. Με την οργάνωση ενός Διαδικτυακού Εκπαιδευτικού Κοινωνικού Δικτύου (Δ.Ε.Κ.Δ.) τα μέλη του μπορούν να λειτουργήσουν ως μία Ψηφιακή Κοινότητα Μάθησης (Ψ.Κ.Μ.), μια κοινότητα ανταλλαγής γνώσεων, ιδεών, απόψεων, μεθοδολογιών, εργαλείων και εκπαιδευτικού υλικού με στόχο την αλληλοενημέρωση, την αλληλοϋποστήριξη, την ανατροφοδότηση και συνακόλουθα τη βελτίωση της διδακτικής πράξης. Στο πλαίσιο της εργασίας αναδεικνύονται παραδείγματα ελληνικών διαδικτυακών εκπαιδευτικών κοινωνικών δικτύων και παρουσιάζεται διεξοδικά το διαδικτυακό εκπαιδευτικό κοινωνικό δίκτυο.

**8Ο ΘΕΜΑ**

**Ο ΡΟΛΟΣ ΤΟΥ ΔΑΣΚΑΛΟΥ ΚΑΙ ΤΑ Μ.Μ.Ε.**

**Η Εκπαίδευση** είναι θεσμός αποδεκτός από το κοινωνικό σύνολο εξαιτίας των προσφορών του. Όταν έχουμε την έννοια εκπαίδευση χρησιμοποιούμε τα εξής:

* **μέσα** (οπτικοακουστικά, ηλεκτρονικοί υπολογιστές, μαθητικές κοινότητες, συλλογικές εργασίες)
* **μέθοδοι** (= διδασκαλία και οργάνωση: **αρνητικά**: βαθμοθηρία, αποστήθιση….**θετικά**: διάλογος, υλικοτεχνική υποδομή…)
* **μαθήματα** – **υποδομή**
* **στόχοι** (πνευματική καλλιέργεια, ανθρωπιστική παιδεία…)
* **μέλη** (μαθητές, καθηγητές).

**ΕΚΠΑΙΔΕΥΤΙΚΟΣ ΚΑΙ Μ.Μ.Ε.**

* **Ο εκπαιδευτικός** **/** διάλογος, αποφυγή αποστήθισης και χρησιμοθηρικού πνεύματος, προώθηση σφαιρικής παιδείας → προώθηση του προβληματισμού → καλλιέργεια πνευματικών χαρακτηριστικών (κριτικού πνεύματος και γόνιμης αμφισβήτησης) → απόκτηση των κατάλληλων πνευματικών αντιστάσεων **/** δυνατότητα κριτικής και αξιολογικής στάσης απέναντι στα μηνύματα → αποφυγή σύγχυσης που προέρχεται από την παραπληροφόρηση **/** αποφυγή φανατισμού, χειραγώγησης → αξιοποίηση των ευκαιριών.
* **Ο εκπαιδευτικός** **/** διάλογος και ανάπτυξη ουσιαστικών σχέσεων / προσέγγιση του παιδιού ως ιδιαιτερότητα → κατανόηση της διαφορετικότητας → γνώση των ενδιαφερόντων και κατανόηση των πραγματικών αναγκών → απόκτηση αυτογνωσίας → άμυνα σε τυποποιημένες μορφές αξιοποίησης του ελεύθερου χρόνου / αποφυγή των αρνητικών επιρροών της διαφήμισης / αποφυγή τυποποίησης και μαζοποίησης.
* **Ο εκπαιδευτικός** **/** συλλογικές εργασίες / μέθοδος project / αναβάθμιση του θεσμού των μαθητικών κοινοτήτων → συνειδητοποίηση της αξίας της συνεργασίας → δημιουργία κλίματος ενότητας → καλλιέργεια κοινωνικής συνείδησης → αύξηση κοινωνικότητας / ανάπτυξη ουσιαστικών σχέσεων → ομαλή κοινωνικοποίηση → **1.** αποφυγή κατασπατάλησης ελεύθερου χρόνου από την προσκόλληση στα Μ.Μ.Ε. **/** **2.** δεν υποκύπτει σε φαινόμενα κοινωνικής παθογένειας (δεν παρασύρεται από ηρωοποίηση και δραματοποίηση της βίας).
* **Ο εκπαιδευτικός** / ουσιαστική προσέγγιση της ιστορίας / οργάνωση πολιτιστικών εκδηλώσεων / σφαιρική προσέγγιση των μαθημάτων που συσχετίζονται με την παράδοση → συνειδητοποίηση της αξίας του έθνους → κατανόηση των εθνικών ιδιαιτεροτήτων και των προσφορών του έθνους σε κάθε επίπεδο → καλλιέργεια εθνικής συνείδησης → ενίσχυση εθνικής ταυτότητας → απόκτηση πολιτιστικών αντιστάσεων απέναντι στον πολιτιστικό επεκτατισμό των πιο αναπτυγμένων χωρών (που προέρχονται από παγκόσμια απήχηση / ξενόγλωσσα μηνύματα).

**ΤΡΟΠΟΣ ΣΚΕΨΗΣ**

|  |  |  |
| --- | --- | --- |
| **Ιδανικά χαρακτηριστικά → (εκπαίδευσης)**  **↓**  Μέσα  **↓**  αποφυγή αποστήθισης / διάλογος / αποφυγή χρησιμοθηρικού πνεύματος / προώθηση σφαιρικής παιδείας  διάλογος / ανάπτυξη ουσιαστικών σχέσεων / προσέγγιση του παιδιού ως ιδιαιτερότητα  μαθητικές κοινότητες / συλλογικές εργασίες  ουσιαστική προσέγγιση της ιστορίας / γλώσσας / παράδοσης / πολιτιστικές εκδηλώσεις | ← πνευματικές αντιστάσεις / κριτική αξιολογική στάση ←  ← αυτογνωσία ←  ← κοινωνική συνείδηση / κοινωνικοποίηση ←  ← εθνική συνείδηση ← | **Επίτευξη στόχων**  **[**η εκπαίδευση έχει ως στόχο να βοηθήσει το παιδί από τον καταιγισμό μηνυμάτων (πλήθος ευκαιριών και πλήθος κινδύνων) που δέχεται από τα μ.μ.ε.**]**  ↓  **α) Αποφυγή αρνητικών**:  -παραπληροφόρηση  -χειραγώγηση  -φανατισμός  -σύγχυση / υπερπληροφόρηση  -διαφήμιση (τυποποίηση – μαζοποίηση)  -τυποποιημένες / παθητικές μορφές αξιοποίησης του ελεύθερου χρόνου  -βία (ηρωοποίηση – δραματοποίηση)  -πολύωρη παρακολούθηση  -παγκόσμια απήχηση / ξενόγλωσσα μηνύματα → κίνδυνος αλλοίωσης πολιτιστικής ταυτότητας  **β) Αξιοποίηση θετικών**  -ψυχαγωγία  -ενημέρωση  -δημοκρατία |

9Ο ΘΕΜΑ

ΚΟΙΝΗ ΓΝΩΜΗ και Μ.Μ.Ε.

**Κοινή γνώμη είναι** η ιδέα που σιωπηρά αποδέχονται ή και ρητά εκφράζουν κατά πλειοψηφία τα μέλη μιας κοινότητας – τοπικής, εθνικής, διεθνούς – για θέματα κοινού ενδιαφέροντος. **ή**

**Είναι** η συνισταμένη των απόψεων της πλειοψηφίας του λαού σε θέματα κοινού ενδιαφέροντος. Υπάρχει**:**

* **α)** ο **στατικός** τύπος της κοινής γνώμης, που είναι η άποψη των πολλών σε θέματα για αξίες και παραδόσεις, η οποία δύσκολα αλλάζει από τη μια μέρα στην άλλη.
* **β)** ο **δυναμικός** τύπος της κοινής γνώμης που είναι η άποψη των πολλών για τρέχοντα θέματα και αλλάζει πολύ εύκολα (π.χ.**:** η άποψη της κοινής γνώμης για κάποιο πολιτικό πρόσωπο).

|  |  |
| --- | --- |
| ΠΡΕΠΕΙ → ΙΔΑΝΙΚΗ ΚΑΤΑΣΤΑΣΗ **Κοινή γνώμη** → **Μ.Μ.Ε.** | |
| **ΙΔΑΝΙΚΑ ΧΑΡΑΚΤΗΡΙΣΤΙΚΑ** →  (μέσα)  ↓   * διασταύρωση πληροφοριών * κριτική στάση * αξιολογική στάση * επιλογή των μέσων και των εκπομπών * απαλλαγή από κομματισμό, προκαταλήψεις * γνώση των κανόνων λειτουργίας | ΕΠΙΤΕΥΞΗ ΣΤΟΧΩΝ ↓  **αποφυγή κινδύνων:**   * παραπληροφόρηση * υπερπληροφόρηση * προπαγάνδα * λαϊκισμός * αρνητική πλευρά διαφήμισης   **αξιοποίηση θετικών:**   * έγκυρη, σφαιρική, αντικειμενική ενημέρωση * μετάδοση ουσιαστικών μηνυμάτων (επαφή με πραγματικά προβλήματα, ουσιαστική ψυχαγωγία…) |

**ΚΟΙΝΗ ΓΝΩΜΗ ΚΑΙ Μ.Μ.Ε.**

* **Κοινή γνώμη** → κριτική στάση απέναντι σε όλες τις πηγές πληροφόρησης →επεξεργασία των μηνυμάτων → αποφυγή παθητικής στάσης → άμυνα σε κινδύνους που απορρέουν από τα μ.μ.ε (παραπληροφόρηση, λαϊκισμός, λανθασμένες επιλογές...) / αξιοποίηση θετικών (ουσιαστική επαφή με την πραγματικότητα μέσα από την αντικειμενική και σφαιρική ενημέρωση, ψυχαγωγία, στήριξη της δημοκρατίας...)
* **Κοινή γνώμη** → διασταύρωση των πληροφοριών που προέρχονται από διάφορες πηγές → συγκρίσεις και άσκηση ελέγχου → δυνατότητα εμβάθυνσης στα γεγονότα → διαμόρφωση προσωπικής άποψης → αποφυγή χειραγώγησης, δογματισμού, αξιοποίηση ευκαιριών...
* **Κοινή γνώμη** → επιλογή των μέσων και των εκπομπών → διατύπωση έμμεσης άποψης για την ποιότητα αυτών → απόδειξη της δύναμης της κοινής γνώμης → συμμετοχή στην διαμόρφωση των προγραμμάτων → αποφυγή του υποβιβασμού και εξευτελισμού της προσωπικότητας / αναβάθμιση της λειτουργίας των μ. μ.ε.
* **Κοινή γνώμη** → αξιολογική στάση → αποφυγή των κινδύνων της υπερπληροφόρησης
* **Κοινή γνώμη** → γνώση των κανόνων λειτουργίας των μ.μ.ε → εντοπισμός των μεθόδων αποπροσανατολισμού

**ΕΚΠΛΗΡΩΣΗ ΤΗΣ ΠΑΡΑΠΑΝΩ ΣΤΑΣΗΣ**

* **Οικογένεια** / επαναπροσδιορισμός των στόχων / διάλογος, πρότυπα → μετάγγιση αξιών και αρχών → διαμόρφωση υγιούς χαρακτήρα του παιδιού → δυνατότητα αντιμετώπισης κάθε φαινομένου παραπληροφόρησης και χειραγώγησης.
* **Εκπαίδευση** / → διάλογος, αποφυγή της αποστήθισης, παροχή σφαιρικής παιδείας, νέες μέθοδοι διδασκαλίας → προώθηση του προβληματισμού → καλλιέργεια των πνευματικών γνωρισμάτων → όξυνση της λογικής, κρίσης / ανάληψη πρωτοβουλιών → αποφυγή της παθητικότητας → κριτική και αξιολογική στάση απέναντι στα μηνύματα.
* **Πολιτεία** / ανάληψη ευθυνών / διαμόρφωση κατάλληλου νομοθετικού πλαισίου → στήριξη των δημοκρατικών αρχών → δυνατότητα στον πολίτη για αντίδραση σε προσπάθειες καταπάτησης των ελευθεριών του.
* **Πνευματικοί άνθρωποι** → ενημέρωση, προσανατολισμός της κοινής γνώμης → γνώση της πραγματικότητας...

**Ιστορικά παραδείγματα:**

Η κοινή γνώμη ως εκδήλωση δημόσιας ζωής συναντάται από την αρχαιότητα.

* Ο Σωκράτης αναφέρεται στη «γνώμη των πολλών».
* Η κοινή γνώμη καταδίκασε το Χριστό.
* Στη Ρωμαϊκή Αυτοκρατορία θεωρούνταν η κοινή γνώμη ως βάση της νομικής και πολιτικής κυριαρχίας, ταυτιζόμενη με τη θέληση των πολλών.

**Οι παράγοντες που επηρεάζουν και διαμορφώνουν την κοινή γνώμη**

* Οι κοινωνικοί και πολιτικοί παράγοντες (κυβέρνηση, αντιπολίτευση, μαζικές οργανώσεις). Η κοινή γνώμη αποτελεί υπολογίσιμη δύναμη και είναι φυσικό να θέλουν με τα μέσα που διαθέτουν, να κερδίσουν την εύνοιά της, να την προσεταιριστούν ή, τουλάχιστο, να εξουδετερώσουν τις αντιδράσεις της.
* Τα Μέσα Μαζικής Ενημέρωσης, με την επιλεκτική παρουσίαση, με το σχολιασμό και την ερμηνεία που δίνουν στα γεγονότα, με την προβολή προτύπων ζωής και αξιών, εκφράζουν, προδιαθέτουν και κατευθύνουν την τεράστια δύναμη της κοινής γνώμης.
* Οι παραδοσιακές αρχές, τα έθιμα και οι κοινωνικές δοξασίες, που λειτουργούν για πολλούς ως κριτήριο, σύμφωνα με το οποίο επικροτούν ή απορρίπτουν μια πράξη ή μια ιδέα.
* Το μορφωτικό επίπεδο των προσώπων, αλλά και των κοινωνιών γενικότερα, παίζει πολύ σημαντικό ρόλο στη διαμόρφωση της κοινής γνώμης.
* Το πολίτευμα, επειδή διαμορφώνει τις ιδιαίτερες συνθήκες στις οποίες σχηματίζεται και εκφράζεται η κοινή γνώμη.
* Τα ηγετικά πρόσωπα, με το κύρος που διαθέτουν και την απήχηση που έχουν στο κοινό οι απόψεις τους.
* Το ατομικό και κοινό συμφέρον, επειδή καθορίζει τις προθέσεις και τη συμπεριφορά των ανθρώπων.

**Η συμβολή της κοινής γνώμης στην κοινωνική και πολιτική ζωή**

# Θετική συμβολή:

* Δεν επιτρέπει στον άνθρωπο να εκτρέπεται σε πράξεις που προκαλούν το κοινό αίσθημα.
* Τον ενθαρρύνει και τον επαινεί για ενέργειες που εξυπηρετούν το κοινό καλό.
* Είναι σεβαστός και υπολογίσιμος παράγοντας δημοκρατίας, π.χ. οι δημοσκοπήσεις.
* Λειτουργεί ως ένα είδος κοινωνικού ελέγχου της εξουσίας. Απ’ αυτή την άποψη η κοινή γνώμη είναι εκδήλωση του ενδιαφέροντος του πολίτη για τις κοινές υποθέσεις και ενεργός παρέμβασή του στη διαμόρφωσή τους.
* Διαμορφώνει και ενισχύει τη συλλογική συνείδηση.

# Αρνητική συμβολή:

* Από αδυναμία να κατανοήσει μια εμπνευσμένη και καινοτόμο ιδέα ή πράξη, την κατακρίνει, τη διαβάλλει και εναντιώνεται σ’ αυτήν.
* Το λεγόμενο «πολιτικό κόστος», που δεν είναι άλλο από τη δυσαρέσκεια της κοινής γνώμης, μπορεί να οδηγήσει στην κολακεία της, στη δημαγωγία και στο λαϊκισμό, φαινόμενα συχνά καταστρεπτικά για ένα λαό.

**Ποια πρέπει να είναι η στάση του ατόμου απέναντι στην κοινή γνώμη**

**Η αλληλεπίδραση ατόμου και κοινής γνώμης** μπορεί να οδηγήσει σε ευνοϊκά ή δυσμενή για το άτομο αποτελέσματα:

* Όταν το άτομο συμφωνεί με την κοινή γνώμη, αισθάνεται τη βεβαιότητα, τη σιγουριά που προσφέρει η ομοφωνία με τους πολλούς.
* Όταν, όμως, οι προσωπικές απόψεις βρίσκονται σε διάσταση με την κοινή γνώμη, τότε το άτομο, ακόμα κι αν έχει δίκαιο, εκτίθεται σε επικρίσεις, χλευασμούς, απομόνωση και διάφορες δοκιμασίες.

Αλλά αυτό δε σημαίνει καθόλου ότι πρέπει να επιδιώκει την ταύτισή του με την κοινή γνώμη, τη συμμόρφωσή του με αυτήν και την έγκρισή της για ό,τι σκέφτεται ή για ό,τι πράττει, επειδή δεν είναι πάντοτε αντικειμενική. Υπάρχει, επομένως, ο κίνδυνος απώλειας της προσωπικής του βούλησης και κρίσης, απώλειας δηλαδή της ελευθερίας σκέψης και έκφρασης. Γι’ αυτό δεν πρέπει να συμπλέει άκριτα το άτομο με την κοινή γνώμη, αλλά **να τηρεί κριτική στάση απέναντί της**.

**10Ο ΘΕΜΑ**

**ΑΝΕΡΓΙΑ**

**Μορφές ανεργίας:** Δύο βασικά είδη**:**

* **α.** Κλασική ανεργία = η έλλειψη εργασιακής απασχόλησης, η οποία οφείλεται σε μειωμένη προσφορά εργασίας. Πρόκειται, δηλαδή, για αδυναμία εξεύρεσης εργασίας και ένταξης στις παραγωγικές δραστηριότητες της κοινωνίας.
* **β.** Λανθάνουσα ανεργία**:**
* **υποαπασχόληση:** το άτομο αναγκαστικά εργάζεται λιγότερες ώρες από το βασικό ωράριο.
* **ετεροαπασχόληση:** το άτομο υποχρεώνεται να εργαστεί σ’ έναν κλάδο διαφορετικό απ’ αυτόν που έχει σπουδάσει ή τον οποίο επιθυμεί.
* **γ.** Άλλες μορφές ανεργίας σύμφωνα με τους οικονομολόγους**:**
  + Φυσιολογική ή σταθερή, όταν το ποσοστό των ανέργων είναι περιορισμένο (2 - 3%).
  + Εποχιακή, όταν επηρεάζεται από τις εποχές του χρόνου (κλιματολογικές συνθήκες), τις κοινωνικές συνθήκες και τις τοπικές συνήθειες των ανθρώπων.
  + Ανεργία προσαρμογής, όταν υπάρχει περίοδος απραξίας λόγω αλλαγής απασχόλησης ή εξαιτίας καθαρά προσωπικών λόγων.
  + Τεχνολογική, όταν οι τεχνολογικές εξελίξεις καθιστούν άχρηστες τις παλιές ειδικεύσεις.
  + Δημογραφική, όταν επηρεάζεται από τη μη φυσιολογική αυξομείωση του πληθυσμού.

##### Αίτια της ανεργίας

* **Οικογένεια** → διαιώνιση προκαταλήψεων απέναντι στα χειρωνακτικά επαγγέλματα (επαγγελματικός ρατσισμός) / ταύτιση της οικονομικής και κοινωνικής θέσης με επιστημονικά επαγγέλματα / στόχος η επαγγελματική αποκατάσταση σε μια δημόσια – διοικητική κυρίως θέση → γαλούχηση της νεολαίας με την αντίληψη του πτυχίου, γεγονός που συμβάλλει στο διαχωρισμό των επαγγελμάτων σε ανώτερα και κατώτερα → αδιαφορία για τη χρηστική αξία των τεχνικών κυρίως επαγγελμάτων → υπερσυσσώρευση στα πανεπιστήμια → αυξημένη ζήτηση εργασίας σε κορεσμένους επαγγελματικούς τομείς (τριτογενής τομέας) → αδυναμία εύρεσης εργασίας.
* **Εκπαίδευση** → ελλιπής, λανθασμένος επαγγελματικός προσανατολισμός (ο ΣΕΠ δυσλειτουργεί) → άγνοια των ενδιαφερόντων, των κλίσεων αλλά και της σύγχρονης επαγγελματικής και οικονομικής πραγματικότητας → λανθασμένες επιλογές → στροφή σε κορεσμένους και χωρίς προοπτικές τομείς → ανεργία.
* **Η ανάπτυξη της τεχνολογίας** → εφαρμογή στην παραγωγική διαδικασία → μηχανοποίηση εργασίας, αυτοματοποίηση παραγωγής και κατ’ επέκταση εξειδίκευση της εργασίας → παροχή πλήθους δυνατοτήτων → ταχύτητα, καλύτερη οργάνωση, ποιότητα, χαμηλό κόστος παραγωγής (π.χ. συναλλαγές μέσω διαδικτύου) → παραγκωνισμός ανθρώπινου παράγοντα στην παραγωγή → αντικατάσταση της ανθρώπινης εργασίας → μείωση θέσεων εργασίας → ανεργία.
* **Πολιτεία** → έλλειψη μακροπρόθεσμου προγραμματισμού της οικονομίας βασιζόμενου στις παραγωγικές δυνατότητες και ιδιαιτερότητες της χώρας → δημιουργία διαρθρωτικών προβλημάτων, τα οποία δεν μπορεί να αντιμετωπίσει αποτελεσματικά η πολιτική ηγεσία (όπως απουσία κατάλληλης υλικής υποδομής για την απορρόφηση επιστημόνων, πτυχιούχων ΑΕΙ – ΤΕΙ που υπερκαλύπτουν τις ανάγκες της κοινωνίας / διαφθορά, γραφειοκρατία, αναξιοκρατία σχετικά με το ζήτημα των προσλήψεων) → περιορισμένος αριθμός θέσεων εργασίας.
* **Αστικοποίηση** → συσσώρευση ανειδίκευτων εργατών στα μεγάλα αστικά κέντρα για αναζήτηση εργασίας (καθώς συρρικνώθηκε η αγροτική παραγωγή) → υπερπληθυσμός → μεγιστοποίηση της προσφοράς → αναντιστοιχία προσφοράς και ζήτησης εργασίας → υποαπασχόληση → ανεργία.
* **Η μαζική μετανάστευση** / λαθρομετανάστευση, χωρίς προγραμματισμένη μεταναστευτική πολιτική αποτελεί ενισχυτικό παράγοντα της ανεργίας.
* **Οικονομική κατάσταση της εποχής** → μείωση αγοραστικής δύναμης των καταναλωτών / δυσανάλογες με το προσφερόμενο εργατικό δυναμικό επιχειρηματικές δραστηριότητες – απουσία επενδύσεων / εξαγωγή επιχειρηματικών δραστηριοτήτων σε χώρες με ευνοϊκότερους όρους για τους επιχειρηματίες → μείωση θέσεων εργασίας.
* **Παγκοσμιοποίηση** → αναπτυξιακές προτεραιότητες → ανταγωνιστικότητα → επιδίωξη μείωσης κόστους παραγωγής – εργασίας → επενδύσεις σε αναπτυσσόμενες χώρες → αποβιομηχάνιση αναπτυγμένων χωρών → μείωση θέσεων εργασίας → ανεργία.

**Επιπτώσεις της ανεργίας**

* **Ανεργία** → αδυναμία κάλυψης των βασικών αναγκών (αδυναμία βιοπορισμού) → ανέχεια – υλική στέρηση → άγχος, ανασφάλεια, απογοήτευση, συμπλέγματα κατωτερότητας → συσσώρευση αρνητικών συναισθημάτων και αίσθηση ότι ζει σε εχθρικό περιβάλλον → ανάγκη αντίδρασης → στροφή σε αντικοινωνική συμπεριφορά → αύξηση των φαινομένων κοινωνικής παθογένειας (βία, εγκληματικότητα, ρατσισμός) → κατάλυση της κοινωνικής ομαλότητας.
* **Ανεργία** → αδυναμία βιοπορισμού → προσβολή ανθρώπινης αξιοπρέπειας – συμπλέγματα ενοχής, μειονεξίας και αυτοϋποτίμησης → κοινωνική περιθωριοποίηση → αντικοινωνικές μορφές συμπεριφοράς.
* **Ανεργία** → εκμετάλλευση εργαζομένων – πλουτισμός σε βάρος τους → διεύρυνση χάσματος κοινωνικών τάξεων → διάρρηξη κοινωνικής συνοχής → επίταση φαινομένων κοινωνικής παθογένειας (πχ. βία, εγκληματικότητα κλπ.).
* **Ανεργία** → ανάπτυξη του ατομικισμού, αδιαφορία για νόμους και θεσμούς → άμβλυνση της κοινωνικής συνείδησης → διάσπαση κοινωνικής συνοχής και αδιαφορία συμμετοχής στα κοινά → διόγκωση των κοινωνικοπολιτικών προβλημάτων → φανατισμός και χειραγώγηση από επιτήδειους ηγέτες → κίνδυνος για τη δημοκρατία.
* **Ανεργία** → αδυναμία βιοπορισμού → εξασθένιση – δυνατότητα εξαγοράς πολιτικών συνειδήσεων → αλλοίωση λαϊκής βούλησης → υπονόμευση δημοκρατίας.
* **Ανεργία** → οικονομική αδυναμία → έλλειψη διάθεσης → αδυναμία έκφρασης της δημιουργικότητας → αδιαφορία για γνώση, τέχνη, πολιτισμό... → υποβάθμιση των πνευματικών χαρακτηριστικών (ενδιαφέρεται μόνο για το πώς θα καλύψει τις υλικές του ανάγκες) → παθητικότητα → κίνδυνος χειραγώγησης, φανατισμού.
* **Αύξηση της ανεργίας** → αδυναμία αξιοποίησης του παραγωγικού δυναμικού → μείωση των εσόδων του κράτους, μικρότερη μελλοντική παραγωγική ικανότητα → οικονομική στασιμότητα.
* **Ανεργία** → παροπλισμός ικανών εργαζομένων + αύξηση δαπανών κράτους πρόνοιας → οικονομική ύφεση μιας χώρας.
* **Ανεργία** → στέρηση οικονομικών πόρων (για ικανοποίηση αναγκών) → χαμηλό βιοτικό επίπεδο → οικονομική εξαθλίωση → φαινόμενο μετανάστευσης (που αποδυναμώνει τη χώρα από τους νέους, το πιο δημιουργικό ανθρώπινο δυναμικό).

##### Τρόποι αντιμετώπισης της ανεργίας

* **Οικογένεια και εκπαίδευση** / επαναπροσδιορισμός των στόχων και αποφυγή του συντηρητισμού / διάλογος, παροχή σωστού επαγγελματικού προσανατολισμού (ΣΕΠ)→ κατανόηση των κλίσεων, ιδιαιτεροτήτων του ατόμου και επαφή με τις ανάγκες της επαγγελματικής πραγματικότητας → επιλογές με κριτήριο τις προσωπικές δυνατότητες και τις προοπτικές → αποφυγή κορεσμένων επαγγελμάτων → μείωση ανεργίας.
* **Εκπαίδευση** / αναπροσαρμογή εκπαίδευσης στις σύγχρονες οικονομικές και κοινωνικές απαιτήσεις → ενίσχυση τεχνικής εκπαίδευσης → παροχή επαρκούς τεχνικής και επαγγελματικής κατάρτισης → εφοδιασμός των νέων με απαραίτητες επαγγελματικές γνώσεις και προσόντα.
* **Πολιτεία** / ανάληψη ευθυνών /
* πραγματοποίηση παραγωγικών επενδύσεων → ανάκαμψη και αναδιοργάνωση της παραγωγής → επιτάχυνση του ρυθμού οικονομικής ανάπτυξης → παροχή κινήτρων για επενδύσεις → δημιουργία νέων θέσεων εργασίας.
* οικονομικός σχεδιασμός και προγραμματισμός για τόνωση της επιχειρηματικής δραστηριότητας → αξιοποίηση πλουτοπαραγωγικών πηγών του τόπου και ενίσχυση ιδιωτικής πρωτοβουλίας → αύξηση επενδύσεων → δημιουργία νέων θέσεων εργασίας.
* χρηματοδότηση → κίνητρα για αποκέντρωση και περιφερειακή ανάπτυξη, όπως αναζωογόνηση παραδοσιακών κλάδων χειροτεχνίας και βιοτεχνίας / εκσυγχρονισμός αγροτικής και κτηνοτροφικής παραγωγής / οικονομική ενίσχυση σε επιχειρήσεις → αναβάθμιση της επαρχίας → οικονομική ανάπτυξη και δημιουργία νέων θέσεων εργασίας → εκμηδενισμός του αστυφιλικού ρεύματος.
* αξιοποίηση των προγραμμάτων της Ευρωπαϊκής Ένωσης με μεγιστοποίηση της απορρόφησης των σχετικών κονδυλίων» ιδιαίτερα εκείνα που στοχεύουν στη μετεκπαίδευση και εξειδίκευση του εργατικού δυναμικού, για να μπορεί να ανταποκρίνεται στις νέες απαιτήσεις.
* μείωση ωρών εργασίας (35 αντί 40) χωρίς μείωση μισθών / μείωση ορίου ηλικίας συνταξιοδότησης / απαγόρευση πολυθεσίας και δραστικός περιορισμός των υπερωριών / διεύρυνση των προγραμμάτων του ΟΑΕΔ για την επιδότηση νέων θέσεων εργασίας. Επιδότηση εργοδοτών που θα προσλαμβάνουν νέους → δημιουργία θέσεων εργασίας.
  + - **Σταμάτημα αυθαίρετων απολύσεων (κυρίως στον ιδιωτικό τομέα)** → διατήρηση θέσεων εργασίας.

**ΑΝΕΡΓΙΑ**

**Κείμενο 1**

**Τεχνολογία και ανεργία**

Ένα νέο δόγμα που δυναστεύει πλέον τη ζωή μας είναι το δόγμα του τεχνολογικού εκσυγχρονισμού για τα κράτη και για τα άτομα. Εκόντες άκοντες είμαστε υποχρεωμένοι να παρακολουθούμε την τεχνολογική εξέλιξη και να προσαρμοζόμαστε στα κελεύσματα της και στα εκάστοτε νέα επιτεύγματα της.

Κανένας βέβαια δε διανοείται να αμφισβητήσει τα προϊόντα της τεχνολογίας ή την αξία τους και τις υπηρεσίες τους για τη βελτίωση της ζωής των ανθρώπων, κανένας δεν αμφιβάλλει ότι το μέλλον ανήκει στην τεχνολογία, η ανάπτυξη της οποίας θα είναι όλο και περισσότερο εντυπωσιακή, κανένας δεν μπορεί, ακόμη και αν θέλει, να αντιταχτεί σ' αυτή τη ραγδαία ανάπτυξη. Η τεχνολογική επανάσταση είναι η μόνη συνεχής επανάσταση, που συνεχώς επεκτείνεται και αυτονομείται.

Υπάρχει ωστόσο μια σοβαρή αρνητική διάσταση, που δε φαίνεται να απασχολεί όσο θα έπρεπε τους απανταχού αρμόδιους: η ανάπτυξη της τεχνολογίας συμβαδίζει με την αύξηση της ανεργίας, η οποία σήμερα αποτελεί το μείζον πρόβλημα. Καθώς δηλαδή η τεχνολογία αναπτύσσεται και απλώνεται παντού, ολόκληρα επαγγέλματα καταργούνται ή οδηγούνται σε κατάργηση, πολλές θέσεις εργασίας καθίστανται περιττές και οι εργαζόμενοι σ' αυτές απολύονται. Τα παραδείγματα είναι πολλά και το συμπέρασμα ένα: η ανεργία αυξάνεται με ρυθμό ευθέως ανάλογο προς την πρόοδο της τεχνολογίας.

Υπάρχουν εργοστάσια στα οποία εργάζονται πλέον μόνο οι μηχανές, ενώ υπάρχει και ένας άνθρωπος, ένας ή δυο μηχανικοί, που παρακολουθούν μήπως μπλοκάρει κάποια μηχανή. Υπάρχουν «γραμμές παραγωγής» όπου δουλεύουν μόνο τα ρομπότ. Οι Η/Υ είναι σε θέση μέσα σε ελάχιστο χρόνο να εκτελούν εργασίες για τις οποίες θα έπρεπε να δουλεύουν πολλοί άνθρωποι επί πολλές ώρες. Επιταχύνεται, βελτιώνεται και αυξάνεται η παραγωγή, ναι. Οι άνθρωποι όμως που μένουν άνεργοι, τι θα κάνουν; Πώς θα ζήσουν και μάλιστα τώρα με την κρίση που η ανεργία έφτασε στο απόγειο;

Θα επιδοτούνται ή θα αλλάζουν εργασία ή θα καταλαμβάνουν τις θέσεις εργασίας που δημιουργούνται σε επίπεδο υπηρεσιών πληροφορίας, επικοινωνίας και νέων τεχνολογιών, λένε κάποιοι. Ο τρώσας και ιάσεται δηλαδή. Αυτό μπορεί πράγματι να συμβαίνει σε χώρες προηγμένες, που παράγουν τεχνολογία και που έχουν οργανω­μένο εργασιακό τοπίο. Σε χώρες όμως όπως η δική μας που μόνο εισάγουν και κατα­ναλώνουν τεχνολογία και που το εργασιακό τους τοπίο είναι σχεδόν αχαρτογράφητο, ποιες εναλλακτικές λύσεις έχουν όσοι χάνουν τη δουλειά τους από τη μηχανή, ενώ παράλληλα μειώνονται οι θέσεις εργασίας; Υπήρχαν π.χ. στα λεωφορεία οι συμπαθείς εισπράκτορες, οι οποίοι με τα ακυρωτικά μηχανήματα εξέλειψαν. Υπήρχαν στα αρχιτεκτονικά γραφεία οι σχεδιαστές/-τριες, που με τα ειδικά προγράμματα του Η/Υ καταργήθηκαν κ.ο.κ. Τα παραδείγματα είναι πολλά.

Θαυμάζουμε την τεχνολογία και υποκλινόμαστε στην εξοχότητά της, αλλά χρειάζεται να αντιμετωπιστεί και το οξύ κοινωνικό πρόβλημα που δημιουργεί η ανεξέλεγκτη εισβολή της.

***Κώστα Μπαλάσκας, «Τεχνολογία και ανεργία», περιοδικό Νέα Παιδεία, τχ. 162, 2018***

**11Ο ΘΕΜΑ**

**ΑΝΕΡΓΙΑ ΚΑΙ ΑΝΤΙΚΟΙΝΩΝΙΚΗ ΣΥΜΠΕΡΙΦΟΡΑ**

Στην απόδειξη της σχέσης αναλύουμε τους δύο όρους για να βρούμε χαρακτηριστικά → ορισμός, προσδιορισμός, μορφές, χαρ/κά, που, πότε, ποιοι, αποτελέσματα….ανάλογα τι ταιριάζει κάθε φορά:

* Αν **ρήμα + ΄΄Ο2΄΄** είναι **θετικός όρος**, τότε ο ΄΄Ο1΄΄ θα αναλυθεί με βάση τις **θετικές** του **συνέπειες**. Στο τελικό συμπέρασμα του επιχειρήματος είναι καλό να γίνεται αναφορά στον **Ο2** ή σε χαρακτηριστικό του.
* Αν **ρήμα + ΄΄Ο2΄΄** είναι **αρνητικός όρος**, τότε ο ΄΄Ο1΄΄ θα αναλυθεί με βάση τις **αρνητικές** του **συνέπειες**. Στο τελικό συμπέρασμα του επιχειρήματος είναι καλό να γίνεται αναφορά στον **Ο2** ή σε χαρακτηριστικό του.

## Η ανεργία οδηγεί σε αντικοινωνική συμπεριφορά

|  |  |
| --- | --- |
| **Η ανεργία (= Ο1)**  **Ορισμός:** ακούσια αποχή από την παραγωγική διαδικασία.  **Χαρ/κά (= αρνητικές συνέπειες):**  οικονομικός τομέας**:**   * έλλειψη οικονομικών πόρων   πνευματικός τομέας**:**   * αδυναμία καλλιέργειας των πνευματικών χαρ/κών → έλλειψη κρίσης και λογικής * αδυναμία έκφρασης της δημιουργικότητας   κοινωνικός τομέας**:**   * έλλειψη επαφής με τους άλλους * περιθωριοποίηση   ηθικός τομέας**:**   * άγχος, ανασφάλεια * κατωτερότητα * αίσθηση αποτυχίας * έλλειψη ενδιαφέροντος | **Αντικοινωνική συμπεριφορά (= Ο2)**  **Ορισμός:** συμπεριφορά που βασίζεται σε ενέργειες ενάντια στο κοινωνικό σύνολο και κινείται έξω από τα όρια του νόμου.  **Μορφές:**   * εγκληματικότητα * βία * επιθετικότητα * χουλιγκανισμός * τρομοκρατία * καταστροφές * αδιαφορία για τα κοινά * έλλειψη συμμετοχής από κοινωνικές εκδηλώσεις |

##### Πώς η ανεργία οδηγεί σε αντικοινωνική συμπεριφορά

* **Ανεργία** → έλλειψη οικονομικών πόρων → έντονα οικονομικά προβλήματα → αδυναμία κάλυψης των βιοποριστικών αναγκών → άγχος επιβίωσης → εκδήλωση του κατώτερου εαυτού του ανθρώπου (το άτομο λειτουργεί με το ένστικτο ) → κατάργηση λογικής και ηθικών φραγμών / έλλειψη ψυχραιμίας και αυτοελέγχου → βία και εγκληματικότητα για την κάλυψη των βασικών βιοτικών αναγκών.
* **Ανεργία** → έλλειψη ισότιμων ευκαιριών στα μέλη μιας κοινωνίας και απουσία δικαιοσύνης και κοινωνικής ευαισθησίας από το κράτος → συσσώρευση αρνητικών συναισθημάτων → άγχος, ανασφάλεια, κατωτερότητα και αποτυχία → αίσθηση πικρίας και διατύπωση παραπόνου για το κοινωνικό σύνολο → θεωρούν τους κοινωνικούς φορείς υπεύθυνους για την κατάστασή τους → αδιαφορία για τα κοινά / αντίδραση και σύγκρουση με το κατεστημένο → καταστροφές.
* **Ανεργία** → περιθωριοποίηση / απομόνωση → αίσθηση εγκατάλειψης και αδιαφορίας από το κοινωνικό σύνολο → ανάγκη να αισθανθούν χρήσιμοι και αποδεκτοί → αναζήτηση στηριγμάτων, για να ξεπεράσουν τα προβλήματα και τις δυσκολίες → ένταξη σε περιθωριακές ομάδες → ναρκωτικά / χουλιγκανισμός.
* **Ανεργία** → αδυναμία έκφρασης της δημιουργικότητας και καλλιέργειας των πνευματικών χαρακτηριστικών (ο άνεργος δεν έχει διάθεση και ενδιαφέρον για πνευματική καλλιέργεια) → αδράνεια της λογικής, της κρίσης, της φαντασίας → παθητικότητα → αδυναμία επεξεργασίας των μηνυμάτων του περιβάλλοντος → χειραγώγηση, θύμα εκμετάλλευσης, αδυναμία ουσιαστικής επαφής με την πραγματικότητα → βία, φανατισμός, ξεσπάσματα, ρατσιστικές εκδηλώσεις.
* **Ανεργία** → έλλειψη ενδιαφέροντος / απογοήτευση / αυτοπεριφρόνηση → αίσθηση αδυναμίας υλοποίησης των φιλοδοξιών, των ονείρων και του οράματος μιας καλύτερης ζωής → αποθάρρυνση → ψυχικό κενό, έλλειψη νοήματος ζωής → εύκολη η εκδήλωση αντικοινωνικής συμπεριφοράς σε μια προσπάθεια να προσελκύσει την προσοχή του κοινωνικού συνόλου και να βρει διέξοδο.
* **Ανεργία** → απογοήτευση → εύκολη εξαπάτηση από επιτήδειους ηγέτες που τροφοδοτεί το άτομο με φρούδες ελπίδες → ο πολίτης γίνεται φερέφωνο, έρμαιο των ισχυρών, μετατρέπεται σε υποχείριο → απώλεια της πολιτικής συνείδησης και θύμα λαϊκισμού και δημαγωγίας → εύκολη η καταπάτηση των νόμων / αντίδραση σε μια κοινωνία στην οποία χάνεται η ισονομία και η ισοτιμία των πολιτών (έλλειψη ουσιαστικής λειτουργίας της Δημοκρατίας).

Πρόλογος:

* Ο1 → Ο2: Στο σύνολο των προβλημάτων που μαστίζουν τις σύγχρονες κοινωνίες ξεχωριστή θέση κατέχει η ανεργία → οι επικίνδυνες διαστάσεις του φαινομένου → αποδεικνύεται ότι αποτελεί τη βάση για εκδήλωση της αντικοινωνικής συμπεριφοράς.
* Ο2 → Ο1: Η εκδήλωση αντικοινωνικής συμπεριφοράς στηρίζεται στην αδυναμία των κοινωνικών θεσμών και του κοινωνικού συνόλου να στηρίξει την ποιότητα ζωής των ανθρώπων → μέσα στο πλαίσιο αυτό σημαντικό ρόλο διαδραματίζει το πρόβλημα της ανεργίας → επικίνδυνες διαστάσεις στους νέους.

Επίλογος:

* Τρόποι αντιμετώπισης της ανεργίας → οι φορείς πρέπει να συμβάλλουν στην ισχυροποίηση της προσωπικότητας των νέων για ομαλή κοινωνικοποίηση και αποφυγή της αντικοινωνικής συμπεριφοράς.
* Αντίθεση: θετικές συνέπειες της εργασίας για εύρυθμη λειτουργία της κοινωνίας και κοινωνική συνοχή.

**12Ο ΘΕΜΑ**

**ΕΞΕΙΔΙΚΕΥΣΗ**

**Ορισμός:** Η ενασχόληση του ανθρώπου με ένα συγκεκριμένο τομέα της επιστήμης ή της εργασίας, με αποτέλεσμα τη βαθύτερη γνώση και την ποιοτική και ποσοτική βελτίωση της απόδοσής του.

**Πότε:** βιομηχανική και τεχνολογική επανάσταση →πολύπλοκοι, νέοι τομείς εργασίας – νέα επαγγέλματα – ειδική γνώση.

**Που:** αναπτυγμένος κόσμος → έκρηξη γνώσεων, απαιτήσεων και τεχνολογικών εξελίξεων (στον αναπτυσσόμενο κόσμο η βάση της οικονομίας είναι η οικογένεια, η οποία είναι παραγωγική μονάδα ανεξάρτητη και αυτοτελής).

**Αναγκαιότητα ειδίκευσης σήμερα**

* **Ειδίκευση** → βελτίωση των συνθηκών εργασίας, καθώς περιορίζεται ο ανθρώπινος μόχθος → αυξάνεται ο ελεύθερος χρόνος του εργαζομένου / έρχονται στο φως καινούργιες τεχνικές και μέθοδοι / μεθοδεύει περισσότερο την εργασία του, αποφεύγει τις προχειρότητες, ενώ με τη βοήθεια της μηχανοργάνωσης και των ηλεκτρονικών υπολογιστών ελέγχεται καλύτερα η οικονομία και προσφέρονται ποιοτικότερες υπηρεσίες σε όλους τους τομείς της ανθρώπινης ζωής → γενικά γίνεται πιο άνετη η εργασιακή απασχόληση.
* **Ειδίκευση** → αναπτύσσονται διάφοροι κλάδοι της οικονομίας, όπως η γεωργία, η βιομηχανία και το εμπόριο / αξιοποιεί καταλληλότερα τους φυσικούς πόρους → αύξηση της παραγωγικότητας και της βελτίωσης της ποιότητας των παραγόμενων αγαθών → ικανοποιούνται σε μεγαλύτερο βαθμό οι ανθρώπινες ανάγκες και αναβαθμίζεται ταχύτατα το βιοτικό επίπεδο.
* **Ειδίκευση** → εξελίσσονται διάφορες ιατρικές μέθοδοι, αντιμετωπίζονται επάρατες νόσοι → συνεχώς ανεβαίνει ο μέσος όρος της ζωής.
* **Ειδίκευση** → με το συνδυασμό ειδικοτήτων ο άνθρωπος κατάφερε να έχει στη διάθεσή του τέλεια μέσα → ν’ αναπτύξει την τεχνολογία του διαστήματος → να ξεπεράσει τα όρια του πλανήτη μας και ν’ αναζητά ζωή και αλλού.
* **Ειδίκευση** → ο άνθρωπος εξερευνά καλύτερα νέους χώρους ή εμβαθύνει στους ήδη υπάρχοντες → διευρύνει τη γνώση του στους συγκεκριμένους κλάδους → κρίνει και προβληματίζεται πιο ουσιαστικά στο πλαίσιο αυτών, ενώ είναι σε θέση να αρχειοθετεί και να ταξινομεί τη γνώση.
* **Ειδίκευση** → εξέλιξη των Μ.Μ.Ε. με την ύπαρξη μεγάλου αριθμού μέσων αλλά και επαγγελματιών δημοσιογράφων → δίνουν τη δυνατότητα για άμεση και έγκυρη πληροφόρηση → με αποτέλεσμα την πνευματική διεύρυνση των ανθρώπων.
* **Ειδίκευση** → βοηθά τον άνθρωπο να κατακτήσει την αλήθεια, ν’ απαλλαγεί από πάθη και αδυναμίες και ν’ ακολουθήσει μια πορεία στηριγμένη στην πρωτοβουλία και στη δημιουργικότητα / «εθίζει» τον άνθρωπο στην πειθαρχία και αυτός νιώθει περισσότερο υπεύθυνος στον ειδικό χώρο εργασίας του → η ηθική ικανοποίηση από την εξέλιξη αυτή είναι πολύ σημαντικό στοιχείο, γιατί τα άτομα οπλίζονται με θάρρος και αυτοπεποίθηση για τη συνέχιση του έργου τους / η εμπιστοσύνη που απορρέει από την ύπαρξη καταρτισμένων επαγγελματιών, δίνει στα άτομα σιγουριά και ασφάλεια, δηλαδή τους μεταδίδει το συναίσθημα ότι μπορούν να αντιμετωπίσουν ευκολότερα άσχημες καταστάσεις.
* **Ειδίκευση** → άμβλυνση των αποστάσεων → παρέχεται η δυνατότητα επικοινωνίας και η καλλιέργεια κλίματος συνεργασίας και αλληλοβοήθειας → καθίσταται αναγκαία η σχέση αλληλεξάρτησης → ενισχύονται οι ανθρώπινες σχέσεις.
* **Ειδίκευση** → νέα τεχνολογικά δεδομένα → προβάλλεται καλύτερα ο πολιτικός λόγος → γίνονται γνωστές ιδεολογίες και πολιτικά συστήματα, ενώ με την αμεσότητα που προσφέρει η τηλεόραση, για παράδειγμα, προωθείται η γόνιμη πολιτική αντιπαράθεση → διασφαλίζεται η δημοκρατική ομαλότητα.
* **Ειδίκευση** → αναπτύσσονται τα γράμματα και οι τέχνες / ολοκληρώνεται η επιστημονική έρευνα → αναβαθμίζεται το πολιτιστικό επίπεδο μιας κοινωνίας → αποτέλεσμα η εξέλιξη μιας χώρας.
* **Ειδίκευση** → οι λαοί έρχονται σε επαφή → πραγματοποιούνται ανταλλαγές πολιτιστικών στοιχείων → δημιουργείται ένας παγκόσμιος πολιτισμός → γίνεται πιο πρόσφορο το έδαφος για την επίλυση παγκόσμιων προβλημάτων.

**Αρνητικές Συνέπειες της εξειδίκευσης**

* **Εξειδίκευση** → διαρκής ενασχόληση μ’ ένα συγκεκριμένο τομέα → επανάληψη κινήσεων, σκέψεων, εικόνων → λειτουργεί μηχανικά → τυποποίηση της εργασίας / συρρίκνωση του χώρου ενέργειας και δράσης → αδυναμία άσκησης των πνευματικών γνωρισμάτων (έλλειψη έμπνευσης, φαντασίας, πρωτότυπου προβληματισμού) → πνευματική στασιμότητα / παθητικότητα → κίνδυνος χειραγώγησης, αδυναμία ολοκλήρωσης της προσωπικότητας.
* **Εξειδίκευση** → μονοτονία, πλήξη, ανία / έλλειψη ολοκληρωμένης εικόνας του παραγόμενου προϊόντος → έλλειψη ενδιαφέροντος / απουσίας αίσθησης ότι δημιουργεί, ότι είναι παραγωγικό άτομο → χάνει τη δημιουργικότητα / αίσθηση κατωτερότητας / ηθική χαλάρωση και εσωτερικό κενό.
* **Εξειδίκευση** → ελλοχεύει ο κίνδυνος της τελειομανίας και της υπεραπασχόλησης → το άτομο μετασχηματίζεται σε εργαλείο, σε τυπικό κομμάτι της παραγωγής → αποξένωση από συνανθρώπους / απομόνωση από την κοινωνία / αδιαφορία για τις κοινωνικοπολιτικές εξελίξεις → έλλειψη επαφής με την πραγματικότητα / χάνει την ανθρωπιά του → κίνδυνος για την κοινωνική συνοχή και ευρυθμία.
* **Εξειδίκευση** → απαίτηση ειδικών γνώσεων – έλλειψη σφαιρικής καλλιέργειας του ατόμου → πνευματική μονομέρεια → έλλειψη οργανωμένης αντίληψης του κόσμου και των πραγμάτων → δογματισμός / δημιουργία πολλών προβλημάτων και σε άλλα επίπεδα (π.χ. στις καθημερινές σχέσεις).

### Τρόποι περιορισμού των αρνητικών συνεπειών της εξειδίκευσης

* **Φορείς διαπαιδαγώγησης (οικογένεια, εκπαίδευση)** / επαναπροσδιορισμός των στόχων / προώθηση διαλόγου, προσέγγιση του παιδιού ως ιδιαιτερότητα → συνειδητοποίηση της διαφορετικότητάς του → κατανόηση των ενδιαφερόντων και γνώση των πραγματικών αναγκών → απόκτηση αυτογνωσίας → δυνατότητα αξιοποίησης του ελεύθερου χρόνου για εκτόνωση, δημιουργικότητα, διεύρυνση των πνευματικών οριζόντων, ενίσχυση των διαπροσωπικών του σχέσεων, συμμετοχή στα κοινά…
* **Εκπαίδευση** / ανάληψη ευθυνών / αποφυγή αποστήθισης – παροχή σφαιρικής και ανθρωπιστικής παιδείας → καλλιέργεια πνευματικών χαρακτηριστικών, σφαιρική εικόνα για τον κόσμο, διαμόρφωση ολοκληρωμένων προσωπικοτήτων με πνευματικές αξίες → αποφυγή της μονομέρειας και δυνατότητα του ατόμου να συνδυάζει την επαγγελματική εξειδίκευση με την πνευματική ευρύτητα.
* **Πολιτεία – αρμόδιοι φορείς** → ριζικές αλλαγές στην εργασία → βελτίωση συνθηκών εργασίας / ποιοτικές συνθήκες παραγωγής / περιοδική εναλλαγή τομέα εργασίας με βραχύχρονη επιμόρφωση, για αναζωπύρωση του ενδιαφέροντος του εργαζόμενου / δυνατότητα παρέμβασης του εργαζόμενου στην οργάνωση της εργασίας / συνεργασία του εργαζόμενου με άτομα άλλων ειδικοτήτων και γενικότερη κατάρτιση → πιο δημιουργικοί → πληρότητα και χαρά από την εργασιακή προσφορά → ψυχική ικανοποίηση και αίσθηση ότι προσφέρει στο κοινωνικό σύνολο.
* **Μ.μ.ε** / σεβασμός στο κοινό / εκπομπές – μηνύματα → έγκαιρη και αντικειμενική ενημέρωση → απόκτηση ολοκληρωμένης εικόνας της πραγματικότητας → αποφυγή του κινδύνου να αντικρίζει τον κόσμο ως ολότητα….
* **Πνευματικοί άνθρωποι** → ευαισθητοποίηση, δραστηριοποίηση……..

ΕΞΕΙΔΙΚΕΥΣΗ

Κείμενο 1

**Η εξειδίκευση είναι ανάγκη**

Έχει περάσει η εποχή της Αναγέννησης, όταν πρότυπο του ανθρώπου ήταν ο «Homo Universalis», ο πολυπράγμων, δηλαδή, άνθρωπος που ασχολούνταν με ένα ευρύτατο φάσμα αντικειμένων και γινόταν τόσο περισσότερο αξιοθαύμα­στος, όσο μεγαλύτερο ήταν το πλήθος των διαφορετικών θεμάτων για τα οποία κατείχε γνώσεις. **Ο σύγχρονος άνθρωπος** αξιολογείται όχι με βάση τη σφαιρικότητα των γνώσεων, αλλά με κριτήριο το βάθος στο οποίο έχει διεισδύσει σχετικά με ένα μικρό πεδίο του επιστητού, με το κατά πόσο δηλαδή εξειδικευμένος είναι.

Η εξειδίκευση υπήρξε επακόλουθο του οριζόντιου και κάθετου καταμερισμού της εργασίας. Μια στοιχειώδης ειδίκευση υπήρχε πάντα. Άνθρωπος για όλες τις δουλειές μάλλον δεν υπήρξε ποτέ. Απεναντίας, θα πρέπει να θεωρούμε βέβαιο ότι το «εφ' ω έκαστος ετάχθη» (για ό,τι ο καθένας ορίστηκε) ίσχυε από τότε που οργανώθηκαν οι πρώτες κοινωνίες και από τότε εμφανίστηκαν και οι πρώτοι «επαΐοντες», ανάλογα βέβαια με τις ανάγκες και τις δραστηριότητες των ανθρώπων κάθε κοινωνίας. Σταδιακά, όσο περισσότερο κατατεμνόταν η παραγωγή των προϊόντων, όσο εξελίσσονταν τα τεχνικά παραγωγικά μέσα, τόσο πιο λεπτομερής γινόταν η εξειδίκευση.

**Σήμερα η εξειδίκευση έγινε απολύτως αναγκαία**. Πρώτα, γιατί οι ασχολίες του σύγχρονου ανθρώπου καλύπτουν ένα τόσο ευρύ φάσμα, ώστε να είναι αδύνατη η ταυτόχρονη επίδοση του σε πολλούς και διαφορετικούς τομείς. Έπειτα, η εξειδίκευση επιβάλλεται στην εποχή μας από την έκρηξη των επιστημονικών γνώσεων. Όσο περισσότερα αντικείμενα περιλαμβάνονται στο πλάτος μιας επιστήμης, τόσο πιο δύσκολη γίνεται η έρευνα τους σε βάθος. Γι’ αυτό και οι επιστήμες διαρκώς επιμερίζονται σε κλάδους και οι επιστήμονες εξειδικεύονται σε κάποιον απ’ αυτούς. Παράλληλα με την επιστήμη εξελίσσεται και η τεχνολογία. Η χρήση, λοιπόν, των σύγχρονων εξελιγμένων τεχνικών μέσων απαιτεί και εξειδικευμένους χειριστές. Αν σ’ αυτά προσθέσουμε και την ανάγκη να αντιμετωπιστούν αποτελεσματικά τα πολύπλοκα προβλήματα που υπάρχουν στην εποχή μας, αντιλαμβανόμαστε πόσο απαραίτητη είναι σήμερα η εξειδίκευση.

Με την εξειδίκευση των εργαζομένων αυξάνεται η παραγωγικότητα, η οποία έχει τεράστια σημασία για την οικονομική και, κατ’ επέκταση, την κοινωνική πρόοδο. Οι εργαζόμενοι γίνονται πιο επιτήδειοι, αποκτούν ειδικές γνώσεις, αναπτύσσουν την επινοητικότητα και την επιδεξιότητά τους και, επομένως, χρησιμοποιούν πιο αποδοτικά τις σωματικές και πνευματικές τους ικανότητες. Εξοικονομούνται δυνάμεις, μέσα, χρόνος και κεφάλαια, με αποτέλεσμα όχι μόνο να μειώνεται το κόστος και να γίνονται πιο ανταγωνιστικά στην αγορά τα προϊόντα, αλλά και να αυξάνεται η παραγωγή τους.

Όσο προχωρεί ο οριζόντιος και κάθετος καταμερισμός της εργασίας, τόσο εξελίσσονται και τα τεχνικά μέσα, επειδή αυτά προορίζονται να επιτελέσουν πολύ εξειδικευμένες λειτουργίες. Βελτιώνεται, επίσης, και η οργάνωση των επιχειρήσεων, καθώς δημιουργούνται νέα τμήματα και ανασυγκροτούνται τα ήδη υπάρχοντα, ώστε να είναι πιο αποδοτική η λειτουργία τους. Κατ’ αυτόν τον τρόπο δημιουργούνται νέες ειδικότητες και νέες θέσεις εργασίας.

Παρόμοιες αλλαγές, όσον αφορά τις μεθόδους έρευνας, τα εργαστηριακά μέσα και, συνεπώς, τη γνώση, επιφέρει η εξειδίκευση και στην επιστήμη. Χάρη στην αποκλειστική και συνεχή ενασχόληση με ένα συγκεκριμένο και περιορισμένο αντικείμενο του επιστητού η γνώση γίνεται πιο βαθιά, πιο λεπτομερής και πιο ακριβής. Στην εποχή μας ο επιστήμονας, αν δεν έχει εξειδίκευση, κινδυνεύει να μείνει στην επιφάνεια και να μιλάει με γενικότητες ανούσιες και άχρηστες.

Επιπλέον, με την εξειδίκευση και το σύγχρονο διεθνή καταμερισμό της παραγωγής, εκλείπει η παραδοσιακή οικονομική αυτάρκεια ιδιωτών και κρατών. Αυτή η έλλειψη αυτάρκειας ενισχύει την αλληλεξάρτηση, την αλληλεγγύη και την υπευθυνότητα των ανθρώπων. Η παραγωγική διαδικασία μοιάζει με μια αλυσίδα και η αποδοτική λειτουργία της εξαρτάται από τη συνοχή των κρίκων της αλυσίδας αυτής, δηλαδή την αδιάλειπτη και αρμονική συνεργασία των ανθρώπων, είτε είναι άτομα είτε επαγγελματικές και κοινωνικές ομάδες είτε ακόμη και κράτη ολόκληρα.

**Σπ. Κούτρας**

Κείμενο 2

Οι κίνδυνοι της εξειδίκευσης

Υπάρχει μια μερίδα ατόμων, τα οποία αμφισβητούν έντονα την αναγκαιότητα της **εξειδίκευσης** και μιλάνε **για κάποιους συγκεκριμένους κινδύνους**.

Πρώτα πρώτα, το ενδιαφέρον των εξειδικευμένων επιστημόνων έχει περιοριστεί σ’ ένα ελάχιστο μόριο κάποιου γνωστικού τομέα, έτσι που, καθώς έλεγε ο Μπερνάρ Σω, «να γνωρίζουν τα πάντα για το Τίποτα». Να έχουμε άλλο γιατρό για την κάτω και άλλο γιατρό για την άνω σιαγόνα! Εύλογο, λοιπόν, προκύπτει το ερώτημα: μήπως αυτή η υπερβολική εξειδίκευση οδηγεί στην πνευματική μονομέρεια και στη στεγανοποίηση της ανθρώπινης διάνοιας! Η επιφύλαξη αυτή ως ένα σημείο είναι δικαιολογημένη. Συχνά επισημαίνεται ότι η προσθήκη νέων ειδικοτήτων και τμημάτων επιμόρφωσης ενισχύει την υπέρμετρη εξειδίκευση, πράγμα που οδηγεί στην κατάτμηση της ανθρώπινης προσωπικότητας και στην υπονόμευση του ανθρωπισμού. Χάνεται ακόμη η πολυπρισματικότητα στις οπτικές θεωρήσεις. Ο επιστήμονας μαθαίνει να βλέπει το δέντρο και όχι το δάσος. Μεταχειρίζεται μια γλώσσα καταληπτή στους ομοτέχνους αλλά ακατάληπτη στους άλλους.

Θα μπορούσαμε ακόμη να προσθέσουμε ότι η περιχαράκωση που επιβάλλει η εξειδίκευση στο πνεύμα αντίκειται προς τη φύση του ανθρώπου ως πνευματικού όντος. Ο άνθρωπος δεν παύει ποτέ να διψά για μάθηση. Άρα, κανείς δεν έχει δικαίωμα να περιορίσει την εσωτερική ορμή του για γνώση. Έτσι ο εργαζόμενος αναπτύσσεται μονόπλευρα.

Ένα άλλο αποτέλεσμα είναι η αποξένωση του δημιουργού από το δημιούργημα του. Υπάρχουν περιπτώσεις που ούτε καν το βλέπει. Πολλές φορές η συμβολή του στη δημιουργία είναι μικρή, αλλ’ έτσι ελαττώνονται και οι ευθύνες του. Ανάλογα μειωμένη είναι η χαρά ή οι τύψεις, εφόσον πρόκειται περί ωφελίμου ή καταστροφικού έργου, αντίστοιχα. Ο σφαιρικά ανεπτυγμένος άνθρωπος, αυτός που διαθέτει μια ολόπλευρη καλλιέργεια και που ενδιαφέρεται όχι απλώς να ξέρει να κάνει κάτι καλά αλλά και γιατί το κάνει, είναι πιο υπεύθυνος και κοινωνικά ωφέλιμος. Γι’ αυτό και θεωρείται προτιμότερος από τον απλά εξειδικευμένο.

**Μια μέση λύση, λοιπόν, είναι, για την περίπτωση που εξετάζουμε, η καλύτερη**. Κύριο αίτημα της εποχής αρχίζει να ξαναγίνεται ο ανθρωπισμός, η επανάκτηση της χαμένης ανθρωπιάς. Η δημιουργία μιας κοινωνίας προσφορών και όχι ζητήσεων. Η επαναφορά της εγκαρδιότητας στις ανθρώπινες σχέσεις. Η εξειδίκευση στο χώρο της εργασίας, επιστημονικής και χειρωνακτικής, είναι γεγονός. Το να περιοριστούμε σε εξορκισμούς και αναθέματα είναι κάτι ανώφελο. Το πιο ελπιδοφόρο θα ήταν να τη μετατρέψουμε από μέσο παραγωγικό σε ανθρωπιστικό. Αρκεί να ενεργήσουμε συλλογικά, ώστε ο καταμερισμός να αποκτήσει μια νέα μορφή ενιαιότητας μέσω της συνεργατικής εργασίας, που θα διώξει την παθητικότητα και την αδιαφορία από τις εργασιακές σχέσεις.

Απαιτείται παράλληλα και μια ευρύτερη κοινωνική μόρφωση, που θα κάνει τον εργαζόμενο όχι άψυχο αντικείμενο αλλ’ υποκείμενο μέλος της κοινωνίας, που με την εργασία του θ’ αποσκοπεί στο να εξυπηρετήσει τις πραγματικά ανθρώπινες ανάγκες κι όχι τις ωφελιμιστικές βλέψεις των λίγων που καρπώνονται τα πολλά και των πολλών που καρπώνονται τα λίγα. Έτσι ο άνθρωπος θα είναι επαγγελματικά εξειδικευμένος και κοινωνικά καλλιεργημένος, ένα άτομο ολοκληρωμένο. **Γιατί, όπως πολύ σωστά έχει λεχθεί, δεν ολοκληρώνεται ο άνθρωπος μέσα στο "ειδικό" αλλ' ο "ειδικός" μέσα στον άνθρωπο**.

"Ο καθένας το είδος του" λέει ένας λαϊκός λόγος. Είναι κοινός τόπος ότι οι παροιμιακές εκφράσεις αποκρυσταλλώνουν τη σοφία του λαού. Με τα σημερινά δεδομένα αυτή η γνωμική έκφραση θα ήταν σωστότερη, αν είχε διατυπωθεί έτσι: "Καθένας στο είδος του και για την ανθρωπότητα".

**Σ. Καργάκος**

**13Ο ΘΕΜΑ**

**ΕΡΓΑΣΙΑ – ΕΠΑΓΓΕΛΜΑ**

**Εργασία:** σωματική ή πνευματική ενέργεια για την παραγωγή έργου // το έργο με το οποίο ασχολείται κανείς συνεχώς, βιοποριστικό επάγγελμα // το αποτέλεσμα καλλιτεχνικής, επιστημονικής ή άλλης εργασίας.

**Επάγγελμα:** βιοποριστική εργασία (< επαγγέλλομαι: υπόσχομαι κάτι χωρίς να μου το ζητήσουν, προσφέρω. Επομένως, το επάγγελμα είναι μια μορφή εργασίας που εκτελεί ο άνθρωπος κυρίως για βιοποριστικούς λόγους αλλά και για λόγους κοινωνικής καταξίωσης και ψυχικής πληρότητας).

**Μορφές επαγγελμάτων**

* Χειρωνακτικά
* Πνευματικά
* Μεικτά

Αυτή είναι μια γενική κατηγοριοποίηση, χωρίς να λαμβάνεται υπόψη η εξειδίκευση σήμερα στους διάφορους εργασιακούς κλάδους.

Ανάλογα με το φορέα που την ασκεί, η εργασία διακρίνεται, σε:

* ατομική
* ομαδική

**Η ΣΗΜΑΣΙΑ ΤΗΣ ΕΡΓΑΣΙΑΣ**

* **Εργασία** → παραγωγή έργου → εξασφάλιση βιοπορισμού → οικονομική ανάπτυξη.
* **Εργασία** → εργασιακή πρόκληση → απόκτηση γνώσεων / πνευματική αντίδραση → πνευματική εγρήγορση → διεύρυνση πνευ­ματικών οριζόντων → άνοδος πνευματικού επιπέδου / πνευματική ενδυνάμωση.
* **Εργασία** → εργασιακές απαιτήσεις → καλλιέργεια αίσθησης καθήκοντος / δίνει σκοπό και περιεχόμενο στη ζωή του ανθρώπου → καλλιέργεια ηθικών αξιών → ηθικοποίηση.
* **Εργασία** → εργασιακές απαιτήσεις → αναγκαιότητα συλλογικής δράσης → καλλιέργεια πνεύματος συλλογικότητας → κοινωνικοποίηση.
* **Εργασία** → παρέχει κοινωνική καταξίωση, εφόσον κάθε άνθρωπος με την εργασία του προσφέρει στο κοινωνικό σύνολο και συμβάλλει στην υγεία του και στην ομαλή λειτουργία του.
* **Εργασία** → οικονομική αυτονομία → ελεύθερη πολιτική βούληση → πολιτική αυτοδιάθεση → λαϊκή κυριαρχία → εδραίωση δημοκρατίας.
* **Εργασία** → ανάπτυξη υγιούς συνδικαλισμού → πολιτικοποίηση → εδραίωση δημοκρατίας.
* **Εργασία** → δίνει στον άνθρωπο τη δυνατότητα να αναπτύξει συγκεκριμένες δεξιότητες, να εκφράσει τις ιδέες του με τρόπο πρωτότυπο και δημιουργικό, να ικανοποιήσει τα ενδιαφέροντά του και τις βαθύτερες ανάγκες του.

**Η ισοτιμία της χειρωνακτικής με την πνευματική εργασία**

* Κάθε άνθρωπος έχει την ίδια αξία ανεξάρτητα από την εργασιακή του δραστηριότητα.
* Η πρόοδος και η εξέλιξη κάθε κοινωνίας προϋποθέτει τη συνεισφορά όλων των μελών, την αξιοποίηση των γνώσεων και των δεξιοτήτων του συνόλου του εργατικού δυναμικού.
* Κριτήριο για το χαρακτηρισμό ενός ανθρώπου σύμφωνα με την εργασία που ασκεί δεν είναι το είδος αλλά ο τρόπος, η εντιμότητα, η αξιοπρέπεια, η συνέπεια...
* Η χειρωνακτική εργασία προωθεί τον υλικό πολιτισμό και η πνευματική τον πνευματικό. Η σύνδεσή τους είναι άμεση. Η χειρωνακτική δεν μπορεί να παράγει έργο χωρίς την πνευματική και η πνευματική καταλήγει ανεφάρμοστη χωρίς τη χειρωνακτική.
* Η βιοποριστική εργασία αποτελεί μέσο για την ικανοποίηση των βιοποριστικών αναγκών και δεν πρέπει να θεωρείται κριτήριο αξιολόγησης του ανθρώπου.
* Επειδή τα άτομα διαφέρουν, είναι θεμιτό να καταλαμβάνουν επαγγελματικές θέσεις ανάλογες των γνώσεων και των ικανοτήτων τους.

**«Ο καθένας μπορεί να ασκήσει αρκετά επαγγέλματα»:**

* Κάθε άνθρωπος είναι προικισμένος από τη φύση με αρκετές δυνατότητες και χαρίσματα. Αυτό τον βοηθά να επιδοθεί με επιτυχία σε περισσότερα από ένα επαγγέλματα.
* Η επιμόρφωση επίσης βοηθά το άτομο να εξελίσσεται συνεχώς και να σταδιοδρομεί και σε άλλους χώρους.

**«...Εάν το επάγγελμα που θα ασκήσεις ικανοποιεί μόνο τη ματαιοδοξία σου ή υπηρετεί μόνο το στενό υλικό συμφέρον σου, θα είσαι άνθρωπος αποτυχημένος ή δυστυχής»:**

* Ο άνθρωπος χάνει σύντομα το ενδιαφέρον του για το αντικείμενο ενασχόλησής του και δε θέτει στόχους → ψυχικός μαρασμός, παθητικότητα, αδιαφορία.
* Λειτουργεί μηχανιστικά και απομονώνεται.
* Μείωση αποδοτικότητας.
* Ανία, κόπωση → το άτομο αποσταθεροποιείται, εξουθενώνεται, η εργασία βιώνεται ως έργο καταναγκαστικό.

**Η αμοιβή της γυναίκας από την πολιτεία για την οικιακή της εργασία αρχικά φαίνεται θετική:**

* αποδεικνύει την αναγνώριση της οικιακής προσφοράς ως εργασίας,
* τονώνει ψυχολογικά τη γυναίκα και την ενισχύει οικονομικά, απαραίτητο στοιχείο κοινωνικής αποδοχής στην οικονομική εποχή μας,
* τονώνει την αυτοεκτίμησή της.

**«Αν κάθε μέλος της οικογένειας αναλάβει υπεύθυνα μέρος της οικιακής εργασίας, τότε»:**

* → η κούραση, ο χρόνος και η σημασία της γυναικείας προσφοράς θα αξιολογηθούν καλύτερα,
* → θα δοθεί παράλληλα η δυνατότητα στη γυναίκα να εργαστεί έξω από το σπίτι, να αναπτύξει επαγγελματική δραστηριότητα με προοπτικές εξέλιξης,
* → θα υπάρξει συνεργασία των μελών.

**«Ανδρικά και γυναικεία επαγγέλματα»:**

* Η σύγχρονη γυναίκα, καθώς μορφώνεται και αποκτά κατάρτιση και τεχνογνωσία, δεν υπολείπεται από τον άνδρα. Σήμερα η γυναίκα κατακτά τις παραδοσιακά ανδροκρατούμενες επαγγελματικές θέσεις και αναδεικνύει την αξία της.
* Ο διαχωρισμός των επαγγελμάτων είναι θεμιτός όταν βασίζεται στη διαφορετικότητα των δύο φύλων, αξιοποιεί θετικά τις ικανότητες του καθενός σε συνδυασμό με τις ιδιαιτερότητες του επαγγέλματος και εξασφαλίζει τη μέγιστη αποδοτικότητα, τοποθετώντας το κάθε φύλο στην κατάλληλη θέση.

## Η σύγχρονη εργασία έχει χάσει το δημιουργικό της χαρακτήρα

## Στη σύγχρονη κοινωνία η εργασία έχει προσλάβει χαρακτηριστικά που αναιρούν το δημιουργικό της χαρακτήρα και τη μεταβάλλουν σε καταναγκαστική επαναλαμβανόμενη δραστηριότητα. Ο σύγχρονος εργαζόμενος είναι αποξενωμένος από την επαγγελματική του δραστηριότηταֹ πολύ περισσότερο διαμορφώνει αρνητικά, σχεδόν εχθρικά αισθήματα απέναντί της. Στη συνείδησή του, η εργασία είναι η βασική πηγή άγχους, πλήξης, ανίας και κόπωσης.

# Στην απώλεια του δημιουργικού χαρακτήρα της εργασίας συντέλεσε:

* **α) η μηχανοποίηση της παραγωγής, συνέπεια της επιστημονικής και τεχνολογικής ανάπτυξης:**
  + αντικατάσταση του ανθρώπινου μόχθου από τα μηχανικά μέσα,
  + αυτοματισμός – τυποποίηση παραγωγής,
  + ακρωτηριασμός της ανθρώπινης επινοητικότητας,
  + μειονεκτικά αισθήματα του ανθρώπου μπροστά στα κατορθώματα της μηχανής.
* **β) η εξειδίκευση:**
  + συνεχής ενασχόληση του εργαζομένου με ένα τμήμα της παραγωγής,
  + αλλοτρίωση από το παραγόμενο προϊόν,
  + στέρηση φαντασίας και αυτοσχεδιασμού,
  + μονομέρεια – μονοδιάστατη οπτική των πραγμάτων.
* **γ) η αποξένωση των εργαζομένων:**
  + προσήλωση στο παραγόμενο έργο για την απoφυγή σφάλματος,
  + ψυχρότητα στις σχέσεις τους,
  + άξενος εργασιακός χώρος που δυσχεραίνει την ανθρώπινη επαφή – απρόσωπο, ασφυκτικό, ψυχρό, ακαλαίσθητο περιβάλλον εργασίας.
* **δ) Το καταναλωτικό πλαίσιο ζωής και η κρίση ηθικών – πνευματικών αξιών:**
  + η εργασία ανάγεται σε μέσο για την απόκτηση χρήματος και υλικών αγαθών,
  + κριτήριο κοινωνικής αξιολόγησης θεωρούνται οι καταναλωτικές δυνατότητες του ατόμου,
  + στυγνός επαγγελματισμός – κυρίαρχο το πρότυπο του ωφελιμισμού.
* **ε) η ανταγωνιστική δομή της κοινωνίας, σε συνδυασμό με την αναξιοκρατία:**
  + προσπάθεια του ατόμου να επικρατήσει στον επαγγελματικό στίβο και να διακριθεί με θεμιτά αλλά και αθέμιτα μέσα,
  + μέσα στο πλαίσιο του ανταγωνισμού, ο άνθρωπος έκανε πράξη το σύνθημα "ζω για να δουλεύω",
  + το πρόβλημα της ανεργίας οξύνει τον ανταγωνισμό,
  + ανάδειξη ατόμων με ελάχιστες ικανότητες (χάρη σε γνωριμίες) και παραγκωνισμός των πραγματικά ικανών, γεγονός που προκαλεί πικρία και απέχθεια του εργαζομένου προς την εργασία.
* **στ) η λανθασμένη εκλογή επαγγέλματος:**
  + λόγω έλλειψης ωριμότητας – αυτογνωσίας,
  + επιλογή επαγγέλματος με βάση τις κοινωνικές ανάγκες, χωρίς αυτό να ευχαριστεί το άτομο,
  + επιλογή με κριτήριο τη χρηματική αμοιβή αποκλειστικά.

Παράγοντες επηρεασμού του νέου στην υπόθεση της επιλογής επαγγέλματος:

* **Η οικογένεια:**
  + Επιθυμεί την καλύτερη επαγγελματική αποκατάσταση του παιδιού.
  + Θέλει να δει το παιδί να εκπληρώνει τα δικά της ανεκπλήρωτα όνειρα.
  + Είναι ανάγκη να συνεχιστεί μια επαγγελματική οικογενειακή παράδοση. Το επάγγελμα των γονέων μπορεί να λειτουργήσει και ως παράδειγμα για αποφυγή.
  + Έχει οικονομική άνεση ή αντιμετωπίζει οικονομικές δυσκολίες.

Επομένως, η κοινωνική τάξη, η οικονομική επιφάνεια και το μορφωτικό επίπεδο της οικογένειας είναι υπολογίσιμοι παράγοντες για την επιλογή.

* **Η εκπαίδευση:**
* Ο μαθητής δοκιμάζει τις δυνάμεις του, συγκρίνεται και αξιολογείται, στοιχεία που μπορούν να το ενθαρρύνουν ή να το απογοητεύσουν.
* Η ποιότητα των γνώσεων, ο προσανατολισμός της παιδείας (ανθρωπιστικός, τεχνοκρατικός), ο τύπος του σχολείου (γενικό, τεχνικό...) προσανατολίζουν το μαθητή σε συγκεκριμένη επιλογή.
* **Το κοινωνικό περιβάλλον:**
* Ιεραρχεί τα επαγγέλματα ανάλογα με τις αξίες που βρίσκονται κάθε φορά στο προσκήνιο. Προβάλλει πρότυπα επιτυχημένων επαγγελματιών.
* Σχεδόν πάντοτε υπάρχει ο κοινωνικός έλεγχος και η χειραγώγηση των ατόμων σε επαγγέλματα που ανταποκρίνονται στις κοινωνικές ανάγκες.
* Ο προσανατολισμός αυτός γίνεται μέσα από τα πρότυπα που μεταφέρονται με τη διαφήμιση, τα μέσα μαζικής ενημέρωσης, τη μόδα.
* **Παροχή αυτογνωσίας στο νέο από οικογένεια και εκπαίδευση:**
* Η γνώση ή η άγνοια των ικανοτήτων και δυνατοτήτων του, των επιθυμιών και ενδιαφερόντων οδηγούν το άτομο σε επιτυχημένη ή αποτυχημένη επιλογή.

Στο επάγγελμα ο νέος διοχετεύει τα ιδανικά, τις φιλοδοξίες και επιδιώξεις του**ֹ** μέσα σ’ αυτό βλέπει τη μελλοντική του πορεία. Επομένως, ο επαγγελματικός προσανατολισμός είναι ένας κοινωνικός προσανατολισμός, που θα του δώσει τα εφόδια και τις δυνάμεις να ανεξαρτητοποιηθεί οικονομικά και ταυτόχρονα να νιώσει πως γίνεται δημιουργός της ζωής του.

**14Ο ΘΕΜΑ**

**ΤΗΛΕΡΓΑΣΙΑ**

**Ορισμός**

Μια εργασία η οποία εκτελείται από μακριά από έναν εργαζόμενο για έναν εργοδότη ή πελάτη εκτός του παραδοσιακού εργασιακού χώρου και συνήθως επιτελείται με τη χρήση τηλεπικοινωνιακών μέσων και προηγμένων μέσων πληροφόρησης.

**Παραδείγματα Τηλεργασίας**

* Προγραμματιστές
* Διορθωτές κειμένων σε εκδοτικούς οίκους
* Μεταφραστές
* Συγγραφείς

**Θετικά**

* Ο άνθρωπος εργάζεται με μεγαλύτερη άνεση σε ένα χώρο πιο οικείο και σε ένα περιβάλλον πιο ευχάριστο.
* Εξοικονομείται χρόνος και το άτομο έχει επιπλέον εισόδημα.
* Μπορεί το άτομο να συνδυάσει τις οικογενειακές υποχρεώσεις του με το επάγγελμα.
* Με την τηλεργασία θα έχει μια πρώτη εμπειρία σε ένα νέο επάγγελμα, θα αποκτήσει εξάσκηση και θα καλύψει τις βιοτικές του ανάγκες.
* Δεν υπάρχει άμεση επαφή με την εργοδοσία, απουσιάζει η αίσθηση του ελέγχου από τον εργοδότη και δε χάνεται η ουσιαστική επαφή με την οικογένεια.
* Το άτομο βγαίνει από την παθητικότητα και την αδράνεια.
* Συμφέρει τις επιχειρήσεις γιατί μειώνονται οι μισθοί, αφού οι εργαζόμενοι δεν αμείβονται όσο αυτοί που εργάζονται στο γραφείο.
* Δεν υπάρχουν έξοδα μετακίνησης (βενζίνη, διόδια κτλ).
* Το άτομο μπορεί να προσαρμόσει την εργασία του στις ώρες που πραγματικά επιθυμεί και είναι πιο νηφάλιο. Συνεπώς αυξάνεται η αποδοτικότητά του, άρα και η παραγωγικότητά του.
* Μπορεί κάποιος να βγάζει περισσότερα χρήματα γιατί χωρίς ωράριο έχει τη δυνατότητα να ασχολείται με διαφορετικά επαγγελματικά αντικείμενα.
* Η τηλεργασία σε άτομα που ανήκουν σε ευαίσθητες κοινωνικές ομάδες (άτομα με ειδικές ανάγκες και μητέρες) τους εξασφαλίζει οικονομικούς πόρους, ακονίζει και διευρύνει τις διανοητικές δυνάμεις τους, ικανοποιεί το δημιουργικό τους ένστικτο και τους παρέχει αίσθημα προσωπικής και κοινωνικής καταξίωσης.

# Αρνητικά

* Διαιωνίζεται η ανεργία γιατί καλλιεργείται η πολυθεσία.
* Μπορεί η τηλεργασία να είναι μια προσωρινή λύση για την αντιμετώπιση της ανεργίας, επειδή προωθεί την πολυθεσία, στην ουσία όμως την ενισχύει.
* Το άτομο μπορεί να αποκτήσει ψυχολογικά προβλήματα γιατί δεν ξεδιπλώνει τη δημιουργικότητά του άνετα.
* Πρόκειται για κατώτερες θέσεις απασχόλησης, με αποτέλεσμα να υπάρχουν περιορισμένες επαγγελματικές προοπτικές για τα άτομα που εργάζονται σε αυτές.
* Απομονώνεται ο εργαζόμενος, δεν έρχεται σε επαφή με άλλους συναδέλφους και δεν μπορεί να λάβει μέρος στο συνδικαλισμό. Έτσι η εργασία χάνει το χαρακτήρα της ως παράγοντας κοινωνικοποίησης.
* Πρόκειται για περιστασιακές δουλειές και ο εργαζόμενος δεν έχει ασφάλεια και ιατρική κάλυψη.
* Έχει πολύ χαμηλές αποδοχές και μπορεί να πέσει αντικείμενο εκμετάλλευσης.
* Επειδή αυτά τα άτομα εργάζονται κυρίως με Η/Υ, μπορούμε να πούμε ότι καλλιεργούνται και τα αρνητικά στοιχεία που προέρχονται από τη χρήση των Η/Υ (αποξένωση, μηχανοποίηση, τυποποίηση).
* Μικρές επαγγελματικές προοπτικές για προαγωγή, απώλεια δικαιωμάτων και προνομίων (διακοπές – άδειες).
* Υψηλό αρχικό κόστος εξοπλισμού για τους αυτοαπασχολούμενους.
* Μεταφορά εργασιακού άγχους στο καθημερινό οικογενειακό περιβάλλον.

**15Ο ΘΕΜΑ**

**ΚΡΙΤΗΡΙΑ ΕΠΙΛΟΓΗΣ ΕΠΑΓΓΕΛΜΑΤΟΣ**

**ΕΠΑΓΓΕΛΜΑΤΙΚΟΣ ΠΡΟΣΑΝΑΤΟΛΙΣΜΟΣ**

Με τον όρο **επαγγελματικό προσανατολισμό** εννοούμε το σύνολο εκείνων των διαδικασιών μέσω των οποίων παρέχεται στα άτομα συστηματική και στηριγμένη σε επιστημονικές βάσεις βοήθεια, από νεαρή ηλικία, ώστε αφενός μεν να γνωρίσουν τον εαυτό τους, αφετέρου δε να ενημερωθούν για το πλήθος των επαγγελμάτων γύρω τους, προκειμένου να προβούν σε μια υπεύθυνη και ώριμη επιλογή που ταιριάζει στην ιδιοσυγκρασία τους.

**Αξία του επαγγελματικού προσανατολισμού**

* **Πληροφόρηση για το επαγγελματικό γίγνεσθαι και συμβολή στην οικονομική ανάπτυξη:**
  + Οργανωμένη εικόνα των πραγμάτων και των εξελίξεων → αποφυγή της αδράνειας και του εφησυχασμού / κατανόηση της πραγματικής λειτουργίας των επαγγελμάτων → καθορισμός στόχων και αγώνας για την πραγμάτωσή τους.
  + Ενημερώνεται για τις συγκεκριμένες συνθήκες ενός επαγγέλματος / γνωρίζει τα επαγγέλματα που παρουσιάζουν κορεσμό και τις απαιτήσεις που παρουσιάζονται στην αγορά εργασίας → κατανοεί τις ειδικές απαιτήσεις, τα ωράρια, τις αμοιβές και το περιβάλλον εργασίας → σωστές επιλογές → οικονομική εξέλιξη της χώρας.
* **Διαμόρφωση καλύτερης προσωπικότητας του νέου:**
* Μέσα από την έρευνα και την πληροφόρηση → καλλιέργεια των πνευματικών χαρακτηριστικών του νέου.
* Γνωρίζοντας τις δυνατότητες, τις ικανότητες και τα ενδιαφέροντα → αποκτά αυτογνωσία → ψυχική ηρεμία, εσωτερική πληρότητα → ολοκλήρωση της προσωπικότητάς του.
* Μυείται στη συλλογικότητα και στις ομαδικές εργασίες → κατανοεί την αξία τη συνεργασία → καλλιέργεια της κοινωνικής συνείδησης και αύξηση της κοινωνικότητάς του.

**Σχολικός επαγγελματικός προσανατολισμός:** ονομάζεται ο θεσμός που στοχεύει να βοηθήσει τον ανήλικο μαθητή, σε συνεργασία με τους γονείς και το σχολείο, με γενική διαφώτιση και με χωριστή στον καθένα καθοδήγηση, στην εκλογή ενός επαγγέλματος αντίστοιχου προς τις ικανότητες και κλίσεις του και να ανεφοδιάσει κάθε επάγγελμα με επαρκή αριθμό νέων κατάλληλων εφοδίων.

**Παράγοντες που επηρεάζουν την εκλογή του επαγγέλματος**

**Προσωπικοί:**

* Τα σωματικά προσόντα και η υγεία → προσανατολίζουν στην επιλογή επαγγέλματος με ανάλογες σωματικές ή πνευματικές δεξιότητες.
* Η σχολική επίδοση, οι κλίσεις και οι διανοητικές ικανότητες → δίνουν τη δυνατότητα στο άτομο να παρακολουθήσει τις διάφορες βαθμίδες της εκπαίδευσης → απόκτηση αυτογνωσίας → λήψη επαγγελματικών του αποφάσεων.
* Η Προσωπικότητα του νέου, η υπευθυνότητα, η σοβαρότητα, η σύνεση, η ενημέρωση για τα είδη και τις απαιτήσεις του κάθε επαγγέλματος.
* Αξίες και ανάγκες στις οποίες δίνει προτεραιότητα, υλικά αγαθά, ασφάλεια και σιγουριά, κοινωνική αποδοχή και διάκριση, συσσώρευση γνώσεων, αισθητική και καλλιτεχνική έκφραση.

**Κοινωνικοί:**

* **Η οικογένεια:**
  + το οικογενειακό περιβάλλον καθορίζει σε μεγάλο βαθμό, τόσο στην παιδική όσο και στην εφηβική ηλικία, τις επαγγελματικές επιλογές,
  + οι γονείς, πολλές φορές, επιθυμούν να δουν στα παιδιά τους υλοποιημένα τα δικά τους ανεκπλήρωτα όνειρα, χωρίς να παίρνουν υπόψη τις δικές τους επιθυμίες και ικανότητες,
  + η οικονομική κατάσταση και η μόρφωση των γονιών καθορίζουν τις επαγγελματικές επιλογές.
* **Η εκπαίδευση:**
* η απόδοση σε ορισμένους μαθησιακούς τομείς,
* ο επαγγελματικοί προσανατολισμός, μέσω του σχετικού μαθήματος,
* τα δείγματα της κοινωνικότητας του νέου στις σχέσεις με τους συμμαθητές του.
* **Το κοινωνικό περιβάλλον:**
* το ευρύτερο κοινωνικό περιβάλλον, με τα ερεθίσματα και τις κοινωνικές του δομές, τα πρότυπα και τα στερεότυπα,
* οι τοπικές συνήθειες,
* οι συναναστροφές.
* **Τα Μ.Μ.Ε.:**
* με τη διαφήμιση επαγγελμάτων, αλλά και τα κοινωνικά πρότυπα που προβάλλουν.
* **Η επαγγελματική διακίνηση**
* οι αλλαγές των επαγγελματικών απαιτήσεων, λόγω της τεχνολογίας,
* οι ανάγκες της διεθνούς αγοράς εργασίας.
* **Το φυσικό περιβάλλον:**
* η δυνατότητα αξιοποίησης της φύσης για επαγγελματική αποκατάσταση (π.χ. γεωργία, κτηνοτροφία).

**Σημασία της ορθής επιλογής επαγγέλματος**

**Οικονομικός τομέας:**

* παροχή οικονομικής ανεξαρτησίας και εξασφάλιση βιοτικών αναγκών → η οικονομική ανεξαρτησία επιτρέπει την κατά βούληση οργάνωση της ζωής → εξασφαλίζονται τα απαραίτητα για μια αξιοπρεπή ζωή → παρέχεται η οικονομική δυνατότητα για ψυχαγωγία αλλά και απόλαυση περισσότερων καταναλωτικών αγαθών (ποιότητα ζωής).

**Πνευματικός τομέας:**

* οργανώνεται και καλλιεργείται πνευματικά ο άνθρωπος, αναπτύσσοντας τη δημιουργική φαντασία και καλλιεργώντας την κρίση και την αισθητική → πνευματική ανάταση / εξελίσσονται οι επιστήμες, τα γράμματα και οι τέχνες.

**Ηθικός τομέας:**

* εξασφαλίζονται τα αναγκαία για τη ζωή, ώστε να μην καταφεύγει ο νέος σε κολάσιμες πράξεις → βελτιώνεται ηθικά το άτομο, με την καλλιέργεια των ηθικών αρετών (της συνέπειας, της ειλικρίνειας, της ανθρωπιάς), εκλαμβάνοντας τον άνθρωπο ως αξία κι όχι ως μέσο προς εκμετάλλευση → γεννώνται η αισιοδοξία και η αυτοπεποίθηση, λόγω της ηθικής ικανοποίησης και πληρότητας που νιώθει ο άνθρωπος από τη δημιουργικότητα και την ευσυνείδητη άσκηση του επαγγέλματός του.

**Κοινωνικός τομέας:**

* κοινωνικοποιείται ο άνθρωπος, αφού η άσκηση του επαγγέλματος έχει αποδέκτη το κοινωνικό σύνολο → γεννώνται αισθήματα αγάπης, φιλίας και αλληλεγγύης μεταξύ των ανθρώπων → επικρατεί κοινωνική γαλήνη, ως συνέπεια της αγαστής συνεργασίας των ανθρώπων, του αλληλοσεβασμού και της αμοιβαιότητας των αισθημάτων / ευημερεί η κοινωνία, όταν με το επάγγελμα υπηρετείται παράλληλα το ατομικό και το γενικό συμφέρον.
* διαπροσωπικές σχέσεις (αυτογνωσία και ετερογνωσία) και ανάπτυξη των κοινωνικών αρετών (συνεργασία, διάλογος, αναγνώριση της προσφοράς του άλλου), / επικράτηση κοινωνικής γαλήνης, περιορισμός φαινομένων κοινωνικής παθογένειας, κοινωνική ευημερία.

**Πολιτικός τομέας:**

* η επιτυχημένη επαγγελματική καριέρα → ενεργό συμμετοχή στα πολιτικά πράγματα → ευνομία και δημοκρατία.

**Ψυχολογικός τομέας:**

* αποβάλλεται το άγχος, η ανασφάλεια και η αβεβαιότητα, καταπολεμάται η πλήξη και η ανία → ο άνθρωπος ηρεμεί, νιώθει εσωτερική πληρότητα και ικανοποίηση, επειδή ανταποκρίνεται στο βασικό του ρόλο ως κοινωνικού όντος → η ζωή αποκτά νόημα και ενισχύεται η αυτοπεποίθησή του με την αναγνώριση της προσφοράς του.

**Συνέπειες λανθασμένης επιλογής επαγγέλματος**

* αδυναμία ανταπόκρισης – ένταξης στην αγορά εργασίας → ανεργία → αδυναμία βιοπορισμού,
* έλλειψη χαράς δημιουργίας και στέρηση του ενθουσιασμού → εργασιακή αλλοτρίωση,
* μειωμένη προσφορά στο κοινωνικό σύνολο → κοινωνική στασιμότητα και οπισθοδρόμηση (λανθασμένος προσανατολισμός του εργατικού δυναμικού),
* ψυχολογικά και ηθικά προβλήματα (άγχος, απογοήτευση, κατάθλιψη),
* έλλειψη αποδοτικότητας και παραγωγικότητας,
* δυσαρμονία στις επαγγελματικές σχέσεις (έλλειψη εμπιστοσύνης, κυριαρχία καχυποψίας).

**Σημασία του (σχολικού) επαγγελματικού προσανατολισμού**

**Για το νέο**

Ο (σχολικός) επαγγελματικός προσανατολισμός**:**

* προβληματίζει και ενημερώνει έγκαιρα για τη σπουδαιότητα της ορθής επαγγελματικής επιλογής,
* τον βοηθά, στη δύσκολη ηλικιακή περίοδο που βρίσκεται, να εντοπίσει τις κλίσεις του, τις πραγματικές του ικανότητες και τις δεξιότητες,
* πληροφορεί για τα επαγγέλματα που υπάρχουν, την προοπτική και τα ειδικά προσόντα που χρειάζεται το καθένα από αυτά,
* του δίνει τη δυνατότητα για άμεση επαφή με όσα επαγγέλματα τον ενδιαφέρουν, ώστε να γνωρίσει τις συνθήκες εργασίας, τα πλεονεκτήματα και τα μειονεκτήματα του καθενός,
* βάζει τις βάσεις για τη σωστή επιλογή και, στη συνέχεια, την καλή επαγγελματική σταδιοδρομία.

**Για το κοινωνικό σύνολο**

* συμβάλλει στην πρόοδο και ευημερία του κοινωνικού συνόλου,
* δημιουργεί τις προϋποθέσεις για την ανάπτυξη της εθνικής οικονομίας,
* καλλιεργεί την κοινωνικότητα του ανθρώπου,
* συντελεί στην άμβλυνση του επαγγελματικού ρατσισμού (ανώτερα και κατώτερα επαγγέλματα) και στην εδραίωση της άποψης ότι ο άνθρωπος αναδεικνύει το επάγγελμα του.

**Η αναγκαιότητα του επαγγελματικού προσανατολισμού στις μέρες μας**

* Το νεαρό της ηλικίας δε διασφαλίζει απόφαση ορθή και ανάλογη με τη σημασία της.
* Ο νέος δέχεται επιδράσεις από το άμεσο ή και ευρύτερο περιβάλλον, που δεν τον οδηγούν στην καλύτερη γι’ αυτόν απόφαση.
* Η ύπαρξη πολλών επαγγελμάτων και ειδικοτήτων καθιστά αδύνατη την ενημέρωση του νέου με άλλο τρόπο.
* Ο κορεσμός πολλών επαγγελμάτων, ο παραγκωνισμός άλλων, λόγω της τεχνολογίας, και ο έντονος ανταγωνισμός δεν αφήνουν περιθώρια για εσφαλμένες επιλογές.
* Οι αυξημένες επαγγελματικές απαιτήσεις της σύγχρονης κοινωνίας.
* Ο πολυκαταμερισμός της εργασίας, η μεγάλη εξειδίκευση και οι συνακόλουθες αυξημένες απαιτήσεις επιβάλλουν την ανάλογη με τις ικανότητες και κλίσεις επιλογή επαγγέλματος.
* Η αύξηση των γνώσεων σ’ όλους τους τομείς και η εκρηκτική ανάπτυξη των επιστημών και της τεχνολογίας.

**Κριτήρια επιλογής επαγγέλματος**

Η επιλογή επαγγέλματος θα μπορούσε να θεωρηθεί ως μια από τις κρισιμότερες καμπές της ζωής του ανθρώπου, γιατί από αυτήν εξαρτάται σε μεγάλο βαθμό η μετέπειτα επιτυχία και ευτυχία του και κατ’ επέκταση η προκοπή και η ευημερία του κοινωνικού συνόλου. Έχει λοιπόν μεγάλη σημασία η επαγγελματική επιλογή να γίνεται με τα κατάλληλα κριτήρια.

Τα κριτήρια που θα μπορούσαν να επηρεάσουν το άτομο στην επαγγελματική του απόφαση διακρίνονται σε εσωτερικά και εξωτερικά.

**Εσωτερικά κριτήρια:**

Πρόκειται για τις εσωτερικές κλίσεις και αναζητήσεις του ατόμου, τα ενδιαφέροντά του, τις φυσικές ροπές και γενικότερα όλα εκείνα τα στοιχεία που συνθέτουν της ιδιοσυστασία του, όπως ανάγκη για:

* δημιουργία και έκφραση ιδεών και συναισθημάτων,
* απόκτηση εμπειριών, εμπλουτισμό γνώσεων,
* ανάληψη πρωτοβουλιών, αυτονομία και ανεξαρτησία,
* κοινωνική προσφορά,
* επικοινωνία, ανάπτυξη κοινωνικότητας.

**Εξωτερικά κριτήρια:**

* οικονομικές απολαβές,
* γόητρο και κοινωνική προβολή,
* προοπτικές ανέλιξης και προαγωγής στην επαγγελματική ιεραρχία,
* ωράριο.

**Οι νέοι στις μέρες μας αρκετές φορές οδηγούνται σε λανθασμένη επιλογή επαγγέλματος**

**γιατί** υποβαθμίζουν τη βαρύτητα των εσωτερικών κριτηρίων κατά την επιλογή τους, ενώ αντίθετα υπερεκτιμούν τα εξωτερικά κριτήρια. Αυτό συμβαίνει γιατί**:**

* Έχουν ενδεχομένως **έλλειψη αυτογνωσίας**, δηλαδή δεν έχουν ανακαλύψει τις κλίσεις, ταταλέντα και τα ενδιαφέροντά τους (από φορείς διαπαιδαγώγησης).
* Επηρεάζονται από το πνεύμα του **καταναλωτισμού και το υλιστικό κριτήριο** αξιολόγησης και καταξίωσης του σύγχρονου ανθρώπου (Το άτομο αξιολογείται με βάση το «έχειν» και όχι το «είναι»).
* Επηρεάζονται από κοινωνικές αντιλήψεις (**προκαταλήψεις**), που διακρίνουν τα επαγγέλματα σε «ανώτερα» και «κατώτερα», «ευυπόληπτα» και μη, ανάλογα με τη φύση της εργασίας (χειρωνακτική ή διανοητική), τις οικονομικές αποδοχές και το κοινωνικό τους γόητρο.
* **Κοινωνικοί παράγοντες:** κοινωνικά προβαλλόμενα πρότυπα = προτεραιότητα οικονομικών κριτηρίων επιλογής επαγγέλματος → προτεραιότητα εξασφάλισης βιοπορισμού και όχι ικανοποίησης δημιουργικού ενστίκτου → λανθασμένη επιλογή.
* **Οικογενειακοί παράγοντες:** παιδαγωγική αμηχανία γονέων = αυταρχισμός – αδιαλλαξία – μετάθεση γονεικών προσδοκιών στα παιδιά → ετερόβουλες επαγγελματικές επιλογές → λανθασμένες επαγγελματικές επιλογές.
* **Εκπαιδευτικοί παράγοντες:** απαξίωση μαθήματος Σ.Ε.Π. → ανεπαρκής επαγγελματικός προσανατολισμός → έλλειψη ορθών επαγγελματικών κριτηρίων → άστοχες επιλογές.

**Συνοψίζοντας**, θα λέγαμε ότι ειδικά για τη σύγχρονη εποχή η σωστή επιλογή επαγγέλματος θα πρέπει να ταυτίζεται με τον αρμονικό συνδυασμό εσωτερικών και εξωτερικών παραγόντων. Οι σύγχρονες καταναλωτικές κοινωνίες με τις πολλαπλές απαιτήσεις τους δεν επιτρέπουν την επίδειξη άκρατου ιδεαλισμού σ’ αυτήν την καθοριστικής σημασίας απόφαση. Ο σύγχρονος νέος οφείλει να συνταιριάσει όσο δυνατόν πιο αρμονικά τις προσωπικές του κλίσεις και τα επαγγελματικά ενδιαφέροντα με την κοινωνική αναγνώριση και τη χρηματική αποδοτικότητα του επαγγέλματος που θα επιλέξει να ασκήσει στο μέλλον.

**Τα κριτήρια σύμφωνα με τα οποία οφείλει ο νέος να επιλέξει το επάγγελμά του**

* Το επάγγελμα **πρέπει να ανταποκρίνεται στις κλίσεις, τα ενδιαφέροντα, την ψυχοσύνθεση του ατόμου και το περιεχόμενο που δίνει στη ζωή του** → η αυτογνωσία θα το προφυλάξει από τη λανθασμένη επιλογή, την πλήξη, την ανία και τη δυστυχία, που προκαλούνται από την άσκηση επαγγέλματος που δεν αγαπά → δε θα απογοητευτεί → το επάγγελμα δε θα μετατραπεί σε μια τυπική διεκπεραιωτική διαδικασία, μη αποδοτική → ψυχική ισορροπία, ευτυχία.
* **Αμοιβή (ικανοποιητική)** → ικανότητα κάλυψης των άμεσων βιοτικών και δευτερευουσών αναγκών / απόκτηση απαραίτητων υλικών αγαθών → δυνατότητα άνεσης / καθορισμό της ποιότητας ζωής (παιδεία, ψυχαγωγία, κλπ) → βελτίωση του βιοτικού επιπέδου.
* **Προοπτικές των επαγγελμάτων** → γιατί πολλά παραδοσιακά επαγγέλματα καταργούνται, λόγω της τεχνολογίας / οι συνεχείς αλλαγές επιβάλλουν την επιλογή επαγγέλματος με ανάλογη προσαρμοστικότητα → απαλλαγή από το άγχος της ανεργίας → καθορισμός των μελλοντικών κινήσεων και στόχων → ύπαρξη κλίματος ασφάλειας και ψυχικής ηρεμίας / ανεξαρτησία και αυτονομία.
* **Προοπτική** εξέλιξης και κοινωνικής ανάδειξης, διακρίσεις…
* **Πνευματικές απαιτήσεις** → εμπλουτισμός γνώσεων / έκφραση της δημιουργικότητας → έχει προοπτικές για νέες ανακαλύψεις και εφευρέσεις → καλλιέργεια των πνευματικών χαρακτηριστικών (όξυνση της λογικής, της κρίσης και της φαντασίας) → διεύρυνση των πνευματικών οριζόντων → πνευματική καλλιέργεια του ατόμου → ολοκλήρωση της προσωπικότητας.
* **Συνθήκες εργασίας** → περιβάλλον (υγιεινό, ευχάριστο), τόπο εργασίας (κέντρο, επαρχία), ωράριο → δυνατότητα εξασφάλισης ελεύθερου χρόνου → ψυχαγωγία / ενασχόληση με τα πραγματικά του ενδιαφέροντα → δυνατότητα για εκτόνωση, ενίσχυση της επικοινωνίας με τους συνανθρώπους, αύξηση της κοινωνικότητας, ευχαρίστηση → ψυχική πληρότητα, απόκτηση νοήματος ζωής.

**ΚΡΙΤΗΡΙΑ ΕΠΙΛΟΓΗΣ ΕΠΑΓΓΕΛΜΑΤΟΣ**

**Κείμενο 1**

**Το ταλέντο και τα συναφή**

Κάθε άτομο γεννιέται με τη δυνατότητα να ακολουθήσει πολλούς δρόμους. Ποιο δρόμο θα πάρει τελικά θα εξαρτηθεί από το περιβάλλον μέσα στο οποίο αναπτύσσεται και τις ανάγκες, από τα ερεθίσματα που δέχεται και τα σημάδια που του αφήνουν, από τυχαίους παράγοντες και περιστατικά. Όλα αυτά σε συνδυασμό βέβαια και με κάποιες γενετικές καταβολές που καθιστούν το άτομο περισσότερο ή λιγότερο ευαίσθητο και δεκτικό σε ορισμένες πηγές ερεθισμάτων (γλωσσικά, μουσικά, ζωγραφικά, κινητικά, κατασκευαστικά, τεχνικά, πρακτικά κ.ά.) διαμορφώνοντας ανάλογα την ειδική νοημοσύνη του, η οποία θα εκδηλωθεί ως προτίμηση, αγάπη, προσήλωση σε κάτι και η οποία ενδέχεται να εξελιχθεί σε ξεχωριστή ικανότητα, άρα και ξεχωριστή επίδοση σ' αυτό το κάτι. Σ' αυτή την περίπτωση λέμε πως το άτομο είναι προικισμένο, πως έχει κλίση, έφεση, χάρισμα, ταλέντο, λέξεις φορτισμένες με μεταφυσική απόχρωση, αφού οι περισσότεροι άνθρωποι δεν έτυχε να βρουν το δικό τους κάτι ή δεν είχαν τη δυνα­τότητα να αφοσιωθούν σ' αυτό. Το πρώτο ζητούμενο όμως, για να βρει ο άνθρωπος το δικό του δρόμο που θα δώσει ίσως και νόημα στη ζωή του, είναι να βρει αυτό που θέλει να κάνει και, αφού το βρει, να το ακολουθήσει και να αφοσιωθεί σ' αυτό με πάθος. Ίσως η διαδικασία αυτή περιγράφει το ταλέντο.

Το ταλέντο μπορεί να συνδέεται και με την αναπλήρωση κάποιας έλλειψης / στέρησης ή με την επούλωση κάποιας πληγής ή με την ανταπόκριση σε φανερή ή λανθάνουσα επιθυμία του πατέρα, της μητέρας ή κάποιου σημαντικού άλλου, μπορεί όμως να είναι και προσπάθεια διαφυγής. Το ταλέντο ως δεξιότητα και επίδοση ή ως αγάπη και προσήλωση συνήθως φανερώνεται νωρίς. Αυτό που είναι ίσως για τους άλλους κοπιαστική δουλειά, για το ταλαντούχο άτομο είναι ευχαρίστηση και χαρά. Δεν κουράζεται και δε βαριέται να ασχολείται και δε βλέπει την ώρα να ασχοληθεί ξανά με το αντικείμενο της αγάπης του. Το ταλέντο είναι σαν ένας έρωτας που σε κατέχει και σε συναρπάζει. Τελικά δε μπορείς να πεις αν εσύ επέλεξες το κάτι ή αν αυτό σε επέλεξε. Ακόμη και αν αναγκαστείς να πάρεις άλλο δρόμο στη ζωή σου παραμελώντας το ταλέντο σου, αυτό θα μείνει κοντά σου σαν χόμπι ή σαν παράπονο απωθημένης επιθυμίας.

Αν όμως ακολουθήσεις την έφεση, το ταλέντο σου στο κάτι (κυρίως αυτό που σχετίζεται με κάποια τέχνη είτε καλή είτε βάναυση) γιατί βλέπεις ότι δεν μπορείς να ζήσεις μακριά του, τότε το καλλιεργείς με τη δουλειά, με τη μελέτη, με την άσκηση, το κατακτάς, μαθαίνεις τα μυστικά του και τότε αρχίζεις να διακρίνεσαι και να ξεχωρίζεις σ' αυτό. Ορισμένοι μάλιστα λένε πως το ταλέντο δεν είναι παρά άσκηση και σκληρή δουλειά. Η σκληρή δουλειά όμως, αν δεν είναι από πίεση (του πατέρα, της μητέρας ή άλλου) είναι απόρροια της αγάπης, που αποτελεί το κύριο γνώρισμα του ταλέντου. Στην εκμάθηση βοηθούν πολύ και οι καλές επιλογές δασκάλων. Ευτύχημα είναι να βρεις το δάσκαλο που θα σε κάνει να βγάλεις τον καλύτερο εαυτό σου, το δάσκαλο που θα σε μάθει να ξεχωρίζεις μόνος σου ποιο είναι καλύτερο από το καλό, ώστε να αναζητάς πάντα το καλύτερο, ασκούμενος συνεχώς με την τέχνη σου, ασκητής της.

Όμως ούτε αυτό φτάνει για να αναπτύξεις στο έπακρο το ταλέντο σου και να αναδειχτείς. Πρέπει να σε βοηθήσει και η τύχη η οποία ως γνωστό βοηθάει τους τολμηρούς και ζητάει την τόλμη σου. Το ταλέντο και την τέχνη σου πρέπει να τη δουν και να την εκτιμήσουν οι άλλοι και για να τη δουν πρέπει να τη δείξεις. Δείξε τη λοιπόν με σιγουριά και με πίστη στον εαυτό σου και στην τέχνη σου. Αν δεν πιστεύεις εσύ στον εαυτό σου, πώς θα κάνεις τους άλλους να πιστέψουν σε σένα; Η Τέχνη, απόρροια του ταλέντου, πάει μαζί με την Τύχη και με την Τόλμη, όπως έγραψε κα, ο Ελύτης σε ένα παλιό δοκίμιο του.

***Κώστας Μπαλάσκας, «Το ταλέντο και τα συναφή», περ. Νέα Παιδεία, τ. 166,***

16ο ΘΕΜΑ

ΡΑΤΣΙΣΜΟΣ

#### Ορισμός

**Ρατσισμός** ονομάζεται η διάκριση σε βάρος ατόμων, κοινωνικών ομάδων ή κατηγοριών ατόμων, που προσδιορίζονται με βάση τα φυλετικά ή και πολιτισμικά τους χαρακτηριστικά, με συνέπεια την ανάπτυξη αισθήματος υπεροχής και ανωτερότητας προς αυτούς(π.χ. η απάνθρωπη μεταχείριση των μαύρων στην Αμερική, οι διώξεις σε βάρος μεταναστών και προσφύγων, οι διώξεις των Ναζί εναντίον των Εβραίων).

Το πρόβλημα αυτό δεν είναι γέννημα του σύγχρονου κόσμου. Η διάκριση λαών και πολιτισμών σε ανώτερους και κατώτερους, οι διακρίσεις μεταξύ ευγενών και δούλων, πλούσιων και φτωχών, πορεύονται παράλληλα με την εξέλιξη του πολιτισμού.

#### Μορφές

**Α. Σε σχέση με τους λαούς (φυλετικός):**

* **Φυλετικός:** διακρίσεις βασισμένες στη διαφορετικότητα του χρώματος – φυλής (μαύροι – λευκοί).
* **Εθνικός:** η αίσθηση της υπεροχής ενός έθνους έναντι των άλλων (εθνικισμός, σοβινισμός).
* **Θρησκευτικός:** εκδηλώνεται απέναντι σε ανθρώπους διαφορετικής θρησκείας (π.χ. μουσουλμάνοι – χριστιανοί κ.τ.λ.).
* **Ανωτερότητα δυτικών κρατών** έναντι των χωρών του αναπτυσσόμενου κόσμου.
* **Καταπίεση των μειονοτήτων** σε κράτη ή λαών με διαφορετικά χαρακτηριστικά.

**Β. Σε σχέση με άτομα ή ομάδες (κοινωνικός ρατσισμός):**

* Διακρίσεις βασισμένες σε πολιτικές, ιδεολογικές, πνευματικές, οικονομικές, πολιτιστικές διαφορές.
* Εκδηλώνεται απέναντι σε γυναίκες (διαφορετικός τρόπος αντιμετώπισής τους στο επαγγελματικό, οικογενειακό, και κοινωνικό περιβάλλον), άτομα με ειδικές ανάγκες, ομοφυλόφιλους, ναρκομανείς, ιερόδουλες, φορείς ΑΙDS, μαθητές (καλοί – κακοί ανάλογα με τη βαθμολογία, μαθητές με μαθησιακές δυσκολίες).

**Αίτια του ρατσισμού**

* **Εκπαίδευση** → περιορισμένη γνώση και έλλειψη παροχής ανθρωπιστικής παιδείας → πνευματική ένδεια → αδυναμία διαμόρφωσης ολοκληρωμένης προσωπικότητας → δεν υπάρχει σωστή και αξιολογική κρίση για τους άλλους → καθίσταται θύμα χειραγώγησης → εμφορείται από αναχρονιστικές αντιλήψεις και στερεότυπα → μεροληπτική αντιμετώπιση ορισμένων ατόμων με διαφορετικά γνωρίσματα.
* **Οικογένεια** → έλλειψη διαλόγου / δεν προβάλλονται στα παιδιά τα κατάλληλα πρότυπα → δεν καταρρίπτονται στερεότυπες κοινωνικές αντιλήψεις → μεταβίβαση στα παιδιά ρατσιστικών αντιλήψεων, καθώς αυτά είναι εύπλαστα και επιρρεπή στις απόψεις των μεγάλων.
* **Οικογένεια / εκπαίδευση** → μονόπλευρη προσέγγιση της ιστορίας → εξιδανίκευση των εθνικών χαρακτηριστικών → αίσθηση κινδύνου αλλοίωσης της εθνικής και πολιτιστικής ταυτότητας και φυσιογνωμίας → αντιμετώπιση των ξένων (πρόσφυγες, μετανάστες) ως κατώτερους.
* **Τα μεγάλα μεταναστευτικά και προσφυγικά ρεύματα** → κατευθύνονται από τις αναπτυσσόμενες χώρες προς τις ανεπτυγμένες → σύνδεση της παρουσίας των προσφύγων και των μεταναστών με την εγκληματικότητα και την παραβίαση των νόμων → απειλή της ηρεμίας και της κοινωνικής ειρήνης → αντίδραση των γηγενών πληθυσμών.
* **Τα μεγάλα μεταναστευτικά και προσφυγικά ρεύματα** → κατευθύνονται από τις αναπτυσσόμενες χώρες προς τις ανεπτυγμένες → εργοδοτικά συμφέρουσα ανασφάλιστη και ανειδίκευτη εργασία οικονομικών μεταναστών → απαξίωση του γηγενούς εργατικού δυναμικού στην ήδη κορεσμένη αγορά εργασίας → απέχθεια και δυσφορία σε βάρος των οικονομικών μεταναστών → ρατσιστική συμπεριφορά.
* **Ανεργία** → οικονομική δυσπραγία → χαμηλό βιοτικό επίπεδο → πρόσφορο έδαφος για την ευδοκίμηση ρατσιστικών διαθέσεων.
* **Οι εθνικιστές κατευθύνονται αρκετές φορές από φιλόδοξους ηγέτες** που προσπαθούν να αποπροσανατολίσουν το πλήθος από καίρια κοινωνικά προβλήματα → μαζοποιούν και παρασύρουν το λαό → υπέρμετρος και τυφλός πατριωτισμός → πίστη ότι το δικό τους έθνος είναι το καλύτερο στην ανθρωπότητα και τα υπόλοιπα έθνη είναι ασήμαντα.
* **Θρησκευτικές δοξασίες** → επιρροή στον τρόπο σκέψης των ανθρώπων → θρησκευτική μισαλλοδοξία → ….
* **Μ.μ.ε.** (παραπληροφόρηση) → ταύτιση μεταναστών και προσφύγων με φαινόμενα κοινωνικής παθογένειας → δημιουργία κλίματος φόβου και απειλής απέναντι στους ξένους → ρατσιστικές αντιλήψεις.
* **Η έλλειψη αρχών και αξιών** → οδηγεί το σύγχρονο άνθρωπο στην εξαχρείωση → αποξένωση του ανθρώπου από τον άνθρωπο → προκαλεί φαινόμενα κοινωνικής παθογένειας (βία, εγκληματικότητα) → ευνοούνται φαινόμενα ρατσισμού.

# Συνέπειες του ρατσισμού

**Οικονομικές:**

* Ρατσισμός → αποκλεισμός κοινωνικών ομάδων από εργασία → μορφές παραοικονομίας / αναξιοποίητο εργατικό δυναμικό → οικονομική ύφεση.

**Κοινωνικές:**

* Ρατσισμός → κοινωνική περιθωριοποίηση θυμάτων ρατσισμού → όξυνση κοινωνικών αδικιών και ανισοτήτων → επίταση φαινομένων κοινωνικής παθογένειας (βία, εγκληματικότητα, ναρκωτικά, κ.λ.π.).
* Διογκώνονται τα ήδη υπάρχοντα προβλήματα, δεν υπάρχει η κοινωνική συνοχή και διαχωρίζονται οι άνθρωποι σε προνομιούχους και μη, με ανάλογες συνέπειες στη μόρφωση, και στην επαγγελματική σταδιοδρομία.
* Καλλιέργεια ανταγωνιστικού πνεύματος και εμφάνιση κοινωνικών προβλημάτων (βία, τρομοκρατία, εγκληματικότητα, πόλεμοι).
* Επικράτηση του δίκαιου του ισχυρότερου.
* Περιθωριοποίηση και κοινωνικός αποκλεισμός των θυμάτων του ρατσισμού.

**Πολιτικές:**

* Ρατσισμός → στέρηση πολιτικών δικαιωμάτων → έλλειψη ισότιμων ευκαιριών για διάλογο, συμμετοχή στα κοινά και πολυφωνία → υπονόμευση του κύρους των δημοκρατικών θεσμών → προετοιμασία εδάφους για ενίσχυση αυταρχικών καθεστώτων.
* Ρατσισμός → εθνικισμός → εκλογίκευση επεκτατικής πολιτικής → πυροδότηση πολεμικών συγκρούσεων.

**Πνευματικές** (σ’ αυτόν που ασπάζεται ρατσιστικές θεωρίες)**:**

* Προσήλωση σε στερεότυπα και αντιλήψεις, δογματικός τρόπος σκέψης, περιορισμός πνευματικών οριζόντων.
* Έλλειψη ανθρωπιστικού πνεύματος.

**Πολιτισμικές:**

* Ρατσισμός → ακύρωση ετερότητας – διαφορετικότητας → αδυναμία διαλεκτικής σύνθεσης πολιτιστικών ετεροτήτων → στασιμότητα – οπισθοδρόμηση πολιτισμού.

**Ψυχολογικά προβλήματα:**

* Αβεβαιότητα και ανασφάλεια, που οδηγούν στο άγχος, στην απαισιοδοξία και στην απογοήτευση όσων αντιμετωπίζονται ρατσιστικά.
* Επιθετική έκφραση ή εγκληματική συμπεριφορά.
* Φόβος και ανασφάλεια στο κοινωνικό σύνολο.

**Ηθικές:**

* Ρατσισμός → προσβολή ανθρώπινης προσωπικότητας – αξιοπρέπειας → ηθική κατάπτωση → αυτοπαθείς μορφές βίας (ναρκωτικά, αλκοολισμός κ.λ.π.)
* Έλλειψη αξιών, αρχών και ιδανικών.
* Προβολή του ατομικού συμφέροντος, εκμετάλλευση των συνανθρώπων και εξόντωση των αντιπάλων.

**Εθνικές:**

* Υπονομεύονται οι ειρηνικές σχέσεις μεταξύ των εθνών.

###### Τρόποι αντιμετώπισης του ρατσισμού

* **Εκπαίδευση** / συνειδητοποίηση του ρόλου που παίζουν στη διαπαιδαγώγηση των παιδιών / παροχή γνώσης, συλλογικές εργασίες, παροχή ανθρωπιστικής παιδείας → καλλιέργεια σεβασμού, μετάδοση ηθικών και κοινωνικών αξιών (ισότητα, ειρηνική συνύπαρξη, υπευθυνότητα, αγάπη, ελευθερία) → ανεκτικότητα στην ιδιαιτερότητα του άλλου / αποδοχή της διαφορετικότητας → αντίσταση σε κάθε μορφή ρατσισμού.
* **Εκπαίδευση** / συνειδητοποίηση των κινδύνων που απορρέουν / διάλογος, αποφυγή αποστήθισης και χρησιμοθηρικού πνεύματος → προώθηση του προβληματισμού → καλλιέργεια πνευματικών χαρακτηριστικών (κριτικού στοχασμού και γόνιμης αμφισβήτησης) → αποφυγή υιοθέτησης, άκριτα και αβασάνιστα, διάφορων στερεοτύπων και προκαταλήψεων → έλλειψη μισαλλοδοξίας και φανατισμού → εξάλειψη του ρατσισμού.
* **Μ.μ.ε.** / ντοκιμαντέρ, ρεπορτάζ, συζητήσεις και αναλύσεις του φαινομένου → ευαισθητοποίηση του πολίτη → συνειδητοποίηση υποβιβασμού ανθρώπινης υπόστασης και προσωπικότητας → εξάλειψη ρατσιστικών αντιλήψεων.
* **Κινητοποίηση επιφανών προσώπων (πνευματικών ανθρώπων, καλλιτεχνών)** → ενημέρωση και ευαισθητοποίηση του κοινού → άρση των προκαταλήψεων → συμπαράσταση των θυμάτων του ρατσισμού → συστράτευση στην ιδέα της συναποδοχής ατόμων και λαών → αντίσταση ενάντια στην καταπάτηση των δικαιωμάτων του ανθρώπου.
* **Επέμβαση διεθνών οργανισμών** (**ΟΗΕ**, **UNICEF** κ.τ.λ.) → ευαισθητοποίηση της κοινής γνώμης / προσπάθεια καταπολέμησης των ρατσιστικών τάσεων μέσα και από την επιβολή κυρώσεων (οικονομικών, διπλωματικών).
* **Πολιτεία** / ανάληψη ευθυνών → εκδημοκρατισμός και εξανθρωπισμός νομοθετικών πλαισίων χωρών / η δικαστική εξουσία να κατοχυρώνει την ισονομία στην πράξη → θεσμοθέτηση χάρτας δικαιωμάτων μειονοτικών ομάδων → επιβολή κυρώσεων στις φυλετικές διακρίσεις ανά τον κόσμο / εντοπισμός και τιμωρία κάθε κρούσματος ρατσιστικής συμπεριφοράς → μεταχείριση όλων των πολιτών με απόλυτη ισότητα και σεβασμό στις προσωπικές ιδιαιτερότητες καθενός.
* **Πολιτεία** / → χρηματοδότηση προγραμμάτων, ειδικές ευκαιρίες εργασίας σε όσους μειονεκτούν σωματικά ή πνευματικά, σε πρώην φυλακισμένους ή ναρκομανείς → θα ξεδιπλώσουν τις ικανότητές τους και δε θα απομονώνονται → θεραπεία του ρατσισμού.
* **Πολιτεία** / προγράμματα υποδοχής προσφύγων → ένταξη στο εργατικό κυρίως δυναμικό → προστασία των προσφύγων από απόπειρες ρατσιστικής αντιμετώπισής τους.
* **Διεθνές επίπεδο** / → πολιτιστικές ανταλλαγές μεταξύ των λαών, αθλητικές συναντήσεις, καλλιέργεια πνεύματος διεθνισμού.

«Φτάνει να μισήσει ένας άνθρωπος έναν άλλο άνθρωπο, για ν’ απλωθεί, σιγά σιγά, το μίσος σ’ ολάκερη την ανθρωπότητα»

**Ζαν Πωλ Σαρτρ, φιλόσοφος και λογοτέχνης (1905 – 1980)**

**ΡΑΤΣΙΣΜΟΣ**

**Κείμενο 1**

**Το μικρό ταξίδι**

***Εισαγωγικό σημείωμα:*** *Το κείμενο που ακολουθεί είναι απόσπασμα από προφορική μαρτυρία του Κωνσταντίνου Καραμπλάκα, που περιλαμβάνεται στο Παράρτημα της μελέτης που εκπόνησε ο Νίκος Ανδριώτης με θέμα την εγκατάσταση των Μικρασιατών προσφύγων στο νησί των Οινουσσών τόσο κατά τον πρώτο διωγμό του 1914 όσο και το 1922. Στο συγκεκριμένο απόσπασμα της συνέντευξης, ο Κωνσταντίνος Καραμπλάκας, πρόσφυγας του 1922 από το Μελί της Μικράς Ασίας, αφηγείται τη μετανάστευσή του από τις Οινούσσες στην Αμερική το 1937. Το απόσπασμα παρατίθεται αυτούσιο ως προς το* ύφος και τη γλώσσα.

**ΕΡΩΤΗΣΗ:** Ήταν πολλοί οι πρόσφυγες που πήγανε στην Αμερική;

**ΑΠΑΝΤΗΣΗ:** Πάρα πολλοί. Πάρα πολλοί. Πώς θα ζήσει ένας άνθρωπος; Να βγάλει δυο κιλά ψάρια τη μέρα, ένα κιλό χταπόδια. Μ' αυτά μπορεί να ζήσει; Ο κόσμος έφευγε. Έκανε τα ναύλα του και σηκωνόταν κι έφευγε. Άλλοι περάσανε στη Γαστούνη, άλλοι πήγανε στην Κρήτη, άλλοι πήγανε στην Αμερική. Όλοι σκόρπισαν. Είχα δει παρέες που φεύγανε πριν τον πόλεμο και μετά τον πόλεμο. Μ' ένα μεροκάματο μπορείς να ζήσεις οικογένεια; Δεν μπορείς. Έτσι, όποιος μπορούσε, σηκωνόταν κι έφευγε. Πολλοί μπαρκάρανε.

Εγώ πήγα και ξεμπαρκάρισα στην Αμερική. Τότες ξεκόβαμε όλοι από τα καράβια, γιατί είχε ψωμί η Αμερική. Εγώ έτυχε να μη με ανακαλύψουνε το εμιγκρέσιο (= κρατική υπηρεσία για τη μετανάστευση). Μέχρι μια εποχή ήταν ελεύθερο για τους λαθραίους. Στην Αμερική επήγα το '37 κι έφυγα το '45. Πρώτα πρώτα πήγα στη Ν. Υόρκη. Και μια σύμπτωση στη Ν. Υόρκη βρήκα ένα πατριώτη και πήγαμε στο μεσιτικό γραφείο για δουλειά. Μετά από μια - δυο μέρες το γραφείο μας στέλνει σ' ένα ρεστοράν. Πήγαμε εκεί και μόλις είδα τον ιδιοκτήτη είπα: «Ετούτος είναι ο τάδε, είναι του τάδε παιδί». Μας είπε ότι δεν έχει δουλειά και να 'ρθείτε σε μια δυο μέρες. Ξαναπάμε και λέει ο άλλος που είμαστε μαζί: «Το παιδί εδώ έχει μια υπόνοια. Θέλει να μάθει από πού είστε». Λέει: «Από κει που είμαι εγώ, πού να ξέρετε εσείς. Είμαι από τη Μ. Ασία». Λέω λοιπόν εγώ: «Μήπως είσαι του Κατσιάνου;» Τρόμαξε ο άνθρωπος. «Πού τόνε ξέρεις εσύ;». Λέω: «Χτες εφύγαμε. Ο Κώστας ο αδερ­φός σου και συ έχετε μια μούρη». «Αύριο», μου λέει, «έχεις δουλειά». Οκτώ χρόνια δούλεψα στην Αμερική, τα πεντέμισι χρόνια στου Αντρέα το μαγαζί.

***Νίκος Ανδριώτης, Το μικρό ταξίδι. Η άφιξη και εγκατάσταση των Μικρασιατών προσφύγων στις Οινούσσες, Ναυτικό Μουσείο Οινουσσών, σελ. 132-133 (απόσπασμα)***

**Κείμενο 2**

**Συνεντεύξεις μεταναστών**

***Εισαγωγικό σημείωμα:*** *Το κείμενο που ακολουθεί παρουσιάζει αποσπάσματα από συνεντεύξεις που έχει καταγράψει η Ομάδα Προφορικής Ιστορίας Κυψέλης (ΟΠΙΚ)*

**1**. **Συνέντευξη της Α. από την Αλβανία στην ΟΠΙΚ, 20.10.2013**

[...] όχι Έλληνες οι πρώτες φιλίες. Δεν ήταν Έλληνες. Στο δημοτικό μάλιστα είχαμε μεγάλο θέμα. Με αντιμετωπίζανε πολύ... δηλαδή έλεγε ο δάσκαλος: «Σήμερα Ν. θα κάτσεις εσύ με την Α. Και δεν θέλανε να καθίσουν μαζί μου. Για κάποιο λόγο. Ε, εντάξει, υπήρχανε κάποιοι που σου μιλάγανε κτλ. αλλά όχι ότι ήμασταν φίλοι. [...] Έπαιζα βέβαια εκεί με τα κορίτσια, παίζαμε σχοινάκια, το ένα, το άλλο, αλλά... Μάλιστα η τωρινή κολλητή μου, ήταν, τότε, δεν μ' έκανε ποτέ παρέα, τώρα το λέει αυτό και...

**2. Συνέντευξη του Κ. από τη Ρουμανία στην ΟΠΙΚ, 01.07.2013**

Στη γκαρσονιέρα που μένω τώρα, εδώ και 8 χρόνια... Παλιά δεν ήτανε... Τόσους μαύρους που είναι τώρα, αλλά δεν με πειράζει. Δεν μ' ενοχλούνε, απλώς... Εντάξει, δεν γουστάρω φασαρίες και τέτοια [...] Δεν είμαι ρατσιστής αλλά, και πάλι, δεν μπορώ... Πολλοί ξένοι, πολλοί. Κι εγώ είμαι, αλλά... Είμαι νόμιμος, δεν ξέρω... Τώρα, πιστεύω ότι είμαι... Κι εγώ πληρώνω φόρους, κι εμένα... Είμαι σαν κι εσένα, ας πούμε [...] Άμα πω ότι μένω Πλατεία Αμερικής ή κάτι τέτοιο, μου φαίνεται κάπως. Επειδή πολλοί ξένοι και δεν μ' αρέσει...

17ο ΘΕΜΑ

ΣΤΕΡΕΟΤΥΠΕΣ ΑΝΤΙΛΗΨΕΙΣ

Ορισμός

Στερεότυπα είναι σταθερές, ταξινομημένες αντιλήψεις, που συνήθως οφείλονται σε ελλιπή πληροφόρηση, σχετικά με χαρακτηριστικά τα οποία αποδίδονται στα μέλη μιας ομάδας.

(**π.χ.:** η παράνομη και εγκληματική δραστηριότητα ορισμένων αλλοδαπών καθιστά αυτόματα όλους τους αλλοδαπούς βίαιους, εγκληματίες, και άρα επικίνδυνους).

**ή**

Οι παγιωμένες και υπεραπλουστευμένες πεποιθήσεις ατόμων και κοινωνικών ομάδων σχετικά με τα ιδιαίτερα γνωρίσματα άλλων ατόμων ή κοινωνικών ομάδων.

**Μορφές**

Φυλετικές (ρατσιστικές), εθνικές, ταξικές, θρησκευτικές, κοινωνικές, πολιτικές κλπ.

**Χαρακτηριστικά**

Τα στερεότυπα:

* βασίζονται σε προκατασκευασμένες ιδέες και κρίσεις,
* εκφράζονται με επιθετικούς προσδιορισμούς και τυποποιημένες φράσεις,
* δεν εμπεριέχουν αναλυτικές αιτιολογήσεις,
* είναι γενικευτικά σύνολα για ένα λαό ή κοινωνική ομάδα,
* ενεργοποιούνται χωρίς σκέψη, με τρόπο αυτόματο και μηχανικό,
* παρεμποδίζουν τη λειτουργία της κρίσης,
* καθορίζουν αποφασιστικά την αντίδραση και τη συμπεριφορά ενός ατόμου απέναντι στα μέλη ομάδων.

**Αίτια διαιώνισης και ενίσχυσης των στερεότυπων αντιλήψεων**

* **Η οικογένεια** (ως πρωταρχικός φορέας αγωγής επηρεάζει και καθορίζει την αδιά­πλαστη νεανική σκέψη) → χαμηλό πνευματικό επίπεδο / απουσία διαλόγου → μεταδίδει λανθασμένες αντιλήψεις και προκαταλήψεις στα παιδιά / δεν μεταδίδει ανθρωπιστικές αξίες στους νεότερους → το παιδί όχι μόνο τις αφομοιώνει αλλά και τις αναπλάθει δίνοντας την προσωπική του σφραγίδα.
* **Η εκπαίδευση** → παροχή στείρων γνώσεων και όχι γενικής καλλιέργειας / έλλειψη διαλόγου / συντηρητισμός / έλλειψη ανθρωπιστικής παιδείας / το μάθημα της ιστορίας δε διδάσκεται σωστά → αδυναμία παροχής κινήτρων για προβληματισμό / τα παιδιά παγιδεύονται σε αναχρονιστικές αντιλήψεις → γίνονται φορείς στερεοτύπων και οργανώνουν με βάση αυτά τη σκέψη και τη δράση τους.
* **Το άτομο** → χαμηλό μορφωτικό επίπεδο και έλλειψη καλλιέργειας / άγνοια → έλλειψη κριτικής σκέψης για σφαιρική θέαση των γεγονότων → άκριτη υιοθέτηση στερεότυπων αντιλήψεων → αδυναμία του ατόμου να συλλογιστεί ελεύθερα, να αποδεσμευτεί από την πλάνη και να ανακαλύψει την αλήθεια.
* **Τα Μ.Μ.Ε.** (μεγάλη διάδοση και αναμφισβήτητη η απήχησή τους) → παραπληροφόρηση και προπαγάνδα → προβολή προτύπων κακής ποιότητας που συνδέονται με στερεότυπες αντιλήψεις / καλλιέργεια εθνικιστικού πνεύματος.
* **Αστικοποίηση** → συσσώρευση ατόμων με διαφορετικά χαρακτηριστικά → αποξένωση και χαλάρωση των κοινωνικών δεσμών → επικράτηση στερεότυπων αντιλήψεων εις βάρος κάποιων ομάδων.
* **Συνθετότητα / πολυπλοκότητα των κοινωνιών** → γρήγοροι ρυθμοί εκτύλιξης των γεγονότων / καταιγισμός μηνυμάτων → δεν αφήνουν στο σύγχρονο άνθρωπο περι­θώρια να σκεφτεί.…
* **Προγονοπληξία** (προσκόλληση στην παράδοση) → άρνηση νέων δεδομένων → περιορισμός της πρωτοβουλίας, περιορισμός της ανεξαρτησίας του νου → μυωπική αντίληψη των πραγμάτων → συρρίκνωση των οριζόντων, μονομέρεια → διατήρηση των αναχρονιστικών ιδεών και προκαταλήψεων.

**Αρνητικές συνέπειες**

* **Στερεότυπες αντιλήψεις** → απουσία πνεύματος αλληλεγγύης και συνεργασίας → κοινωνική δυσαρμονία και δυσλειτουργία → δημιουργία κοινωνικού ρατσισμού → διάσπαση της συνοχής της κοινωνίας → αναστολή της κοινωνικής προόδου, κοινωνι­κή στασιμότητα.
* **Στερεότυπες αντιλήψεις** → αντίδραση των θυμάτων των στερεότυπων αντιλήψεων → πρόκληση κοινωνικών αναστατώσεων, εντάσεων, συγκρούσεων → αύξηση φαινομένων κοινωνικής παθογένειας (βία, εγκληματικότητα, τρομοκρατία).
* **Στερεότυπες αντιλήψεις** → δουλική αποδοχή στερεότυπων αντιλήψεων → εκμηδένιση του προσωπικού στοιχείου → μαζοποίηση και παθητικοποίηση → καθίσταται ευκολότερη η χειραγώγηση και η ετεροκατεύθυνση της κοινωνίας.
* **Στερεότυπες αντιλήψεις** → καλλιέργεια πνεύματος εθνικισμού, ρατσισμού και φυλετικών διακρίσεων → αδυναμία συνεργασίας όλων των λαών για επίτευξη παγκόσμιας ειρήνης και καταπολέμηση των κοινών προβλημάτων.
* **Στερεότυπες αντιλήψεις** → οδηγούν σε καταστρατήγηση των αξιών, παραχάραξη της αλήθειας και διαστρέβλωση των νόμων → δεν προασπίζονται τα ανθρώπινα δικαιώματα → δεν υπάρχει ισότιμη αντιμετώπιση των πολιτών → δεν παρέχονται ίσες ευκαιρίες για διάλογο και συμμετοχή στα κοινά → βάλλεται η δημοκρατία.
* **Στερεότυπες αντιλήψεις** → παρεμποδίζεται η αυτοκριτική και η αυτογνωσία, αφού θεωρείται δεδομένη η υπεροχή έναντι των άλλων…
* **Στερεότυπες αντιλήψεις** → η προκαθορισμένη στάση οδηγεί στην αδικία και στην απόρριψη των άλλων → απώλεια ηθικής συνείδησης.
* **Στερεότυπες αντιλήψεις** → δεν παρέχονται ίσες ευκαιρίες μόρφωσης και καλλιέργειας σε όλους τους πολίτες → δημιουργείται μια κοινωνία δύο ταχυτήτων.
* **Στερεότυπες αντιλήψεις** → τα στερεότυπα σχετικά με την υπερκατανάλωση → υπερεντατικοποίηση της εργασίας → υποδούλωση στη μηχανή…
* **Στερεότυπες αντιλήψεις** → εδραίωση προκαταλήψεων απέναντι στα χειρωνακτικά ή τεχνικά επαγγέλματα → στροφή των νέων στην πνευματική εργασία → κορεσμός → πρόβλημα στην επαγγελματική απορρόφηση → ενίσχυση ανεργίας.

**Αντίσταση στις στερεότυπες αντιλήψεις**

* Η αντίσταση στα στερεότυπα προϋποθέτει κυρίως την **πνευματική καλλιέργεια και την αυξημένη ευαισθησία του ατόμου**, είναι ουσιαστικά **ζήτημα παιδείας και αγωγής:**
  + Η **οικογένεια** επιβάλλεται να μεταβιβάζει στο παιδί τους κανόνες και τις αξίες που διέπουν την κοινωνική ζωή διαμορφώνοντας το χαρακτήρα και τη συμπεριφορά του. Στο πλαίσιό της, το άτομο μαθαίνει να αγαπά, να μοιράζεται, να σέβεται το συνάνθρωπο, να αναγνωρίζει την ανάγκη συλλογικής δράσης και να περιορίζει τον εγωισμό του. Η οικογένεια, είναι αλήθεια, δεν μπορεί να καταργήσει τις στερεότυπες αντιλήψεις. Μπορεί όμως να διαμορφώσει τη συνείδηση των παιδιών.
  + Η **εκπαίδευση**, στη συνέχεια, (και μάλιστα στα πιο κρίσιμα χρόνια στη διαμόρφωση της προσωπικότητας του ανθρώπου) έχει την ευχέρεια να συμβάλει στην υπερνίκηση των στερεοτύπων και των προκαταλήψεων. Όταν, λοιπόν, δεν αναπαράγει τις στερεότυπες αντιλήψεις, όταν καλλιεργεί το διαλεκτικό τρόπο σκέψης, τότε εξοπλίζει το άτομο με κριτική ικανότητα, ώστε να αποφεύγει το δογματισμό, και του μαθαίνει ανθρωπιστικά ιδεώδη: ανεκτικότητα, αλληλεγγύη, αδελφοσύνη, σεβασμό της ιδιαιτερότητας του άλλου.
* **Το άτομο** μπορεί να ξεπεράσει τα στερεότυπα και να σκεφτεί ελεύθερα, αν κατακτήσει την αυτογνωσία. Συνειδητοποιώντας και αξιολογώντας τις δυνάμεις και αδυναμίες του, τα προτερήματα και τα ελαττώματά του, ιεραρχεί σωστά τις αξίες: δίνει προτεραιότητα στις ηθικές και πνευματικές αξίες – ανθρωπιά, ελευθερία, δικαιοσύνη – και βάζει σε δεύτερη μοίρα τα υλικά αγαθά. Απομακρύνεται από κάθε τάση αλαζονείας, προσεγγίζει με ανιδιοτέλεια το συνάνθρωπό του, ανεξάρτητα από το χρώμα του δέρματος, την καταγωγή, το επάγγελμα ή την οικονομική του κατάσταση.
* **Το δημοκρατικό πολίτευμα** διαπαιδαγωγεί τους πολίτες με την ιδέα του σεβασμού των διαφορετικών χαρακτηριστικών που διακρίνουν τα άτομα, τις κοινωνικές ομάδες ή τους λαούς. Διαμορφώνει άτομα υπεύθυνα. Ο δημοκρατικός πολίτης ευαισθητοποιείται στο ζήτημα των διακρίσεων (φυλετικών, θρησκευτικών, κοινωνικών) και αναγνωρίζει ότι η διαφορά είναι δικαίωμα. Αγωνίζεται για την ύπαρξη κοινωνικής δικαιοσύνης και την εξασφάλιση ίσων ευκαιριών σε όλα τα μέλη μιας κοινωνίας.
* Στην καταπολέμηση των προκαταλήψεων, σημαντικός είναι ο ρόλος των **πνευματικών ανθρώπων**. Με την ευαισθησία και το λόγο τους αποδεικνύουν ότι δεν υπάρχουν ανώτεροι και κατώτεροι άνθρωποι, λαοί ή πολιτισμοί**ֹ** ότι οι διαφορές και οι ιδιαιτερότητες των ατόμων και των λαών δεν πρέπει να αποτελούν αφορμή για σύγκρουση αλλά να λειτουργούν ως κίνητρα για την καλύτερη γνωριμία και προσέγγισή τους.

**18ο ΘΕΜΑ**

ΑΤΟΜΑ ΜΕ ΕΙΔΙΚΕΣ ΑΝΑΓΚΕΣ

Ορισμός

Άτομα με ειδικές ανάγκες θεωρούνται εκείνα που έχουν σημαντική δυσκολία μάθησης και προσαρμογής, εξαιτίας σωματικών, διανοητικών, ψυχολογικών, συναισθηματικών και κοινωνικών εμποδίων.

**Τα δικαιώματα των αναπήρων**

Η πρόοδος που συντελέστηκε στον τομέα της προστασίας των ανθρώπινων δικαιωμάτων στην εποχή μας διευκόλυνε την κατανόηση και την αποδοχή της ιδιαιτερότητας των ατόμων με ειδικές ανάγκες κα. επέβαλε την προστασία των δικαιωμάτων τους, ώστε να συμμετέχουν ισότιμα στην κοινωνική ζωή. Οι υποχρεώσεις κάθε δημοκρατικής κοινωνίας απέναντι στα άτομα αυτά είναι:

* Περιφρούρηση της ανθρώπινης αξιοπρέπειας και αναγνώριση της ιδιαιτερότητας των αναπήρων και του δικαιώματός τους στη διαφορά.
* Προστασία από κάθε είδους εκμετάλλευση, κακομεταχείριση ή ταπεινωτική αντιμετώπιση.
* Ισότιμη μεταχείριση και κατοχύρωση του δικαιώματος να απολαμβάνουν μία κανονική και αξιοπρεπή ζωή.
* Θέσπιση πρόσθετων ευεργετημάτων που προωθούν την επαγγελματική και κοινωνική ενσωμάτωσή τους (επαγγελματική εκπαίδευση, κατάλληλες συνθήκες εργασίας, προστασία από την ανεργία κ.ά.).
* Δυνατότητα πρόσβασης στα κοινωνικά και πολιτιστικά αγαθά (ψυχαγωγία, μόρφωση, ιατρική περίθαλψη κ.λπ.).
* Ισότιμη συμμετοχή στους δημοκρατικούς θεσμούς και προστασία των πολιτικών δικαιωμάτων τους.
* Εξασφάλιση μέσων για την αποκατάσταση των σωματικών και πνευματικών αδυναμιών καθώς και για την ανάπτυξη των ικανοτήτων τους.

ΑΙΤΙΑ ΠΕΡΙΘΩΡΙΟΠΟΙΗΣΗΣ ΣΗΜΕΡΑ

**α. Άτομο – σύγχρονο πλαίσιο**

* Στις σύγχρονες κοινωνίες της μαζοποίησης → επικρατεί η ανωνυμία και η χαλάρωση των κοινωνικών δεσμών (μεγαλουπόλεις) → καλλιεργείται η απουσία σεβασμού προς το συνάνθρωπο (και στα άτομα με ειδικές ανάγκες).
* Κοινωνίες με ηθική χρεοκοπία, θεοποίηση χρήματος, επιδίωξη προσωπικού συμφέροντος → άμβλυνση κοινωνικής συνείδησης → απώλεια ευαισθησίας προς τον πλησίον και ιδιαίτερα προς αυτούς που βρίσκονται σε δυσχερή θέση.
* Η κυριαρχία του τεχνοκρατικού τρόπου ζωής και η προσκόλληση αποκλειστικά στο ειδικό αντικείμενο → αντιμετώπιση ως κατώτερων αυτών των ατόμων.

**β. Οικογένεια - εκπαίδευση**

* Απουσία κατάλληλης ανθρωπιστικής παιδείας από την **οικογένεια** και το **σχολείο**.
  + Η **οικογένεια** μεταφέρει προκαταλήψεις στα νεότερα μέλη της και τα παγιδεύει συστηματικά σε στερεότυπα για τα άτομα αυτά.
  + Το **σχολείο** επιμένει στη μετάδοση στείρων γνώσεων, μετατρέπεται σε εκκολαπτήριο – ιδίως το λύκειο – αυριανών παραγωγικών μονάδων και τεχνοκρατών, χωρίς να ανατρέφει τα παιδιά με ανθρωπιστικές αξίες.

**γ. Μ.μ.ε.**

* + - Τα Μ.μ.ε. προβάλλουν αυτά τα άτομα ως πρόσωπα που χρήζουν ιδιαίτερης μεταχείρισης και δημιουργούν την εντύπωση ότι είναι ανίκανα να κάνουν οτιδήποτε αξιόλογο. Λίγες είναι οι διαφημιστικές προσπάθειες π.χ. παραολυμπιακοί αγώνες.
    - Μέσα από διάφορες σειρές δίνεται στους πολίτες η αντίληψη ότι τα άτομα με ειδικές ανάγκες είναι παιδιά ενός κατώτερου Θεού.

**δ. Πολιτεία**

* Η πολιτεία ενδιαφέρεται κυρίως για την οικονομική πολιτική και την καλή πορεία των οικονομικών δεικτών και όχι για την κοινωνική πολιτική και την κρατική πρόνοια.

**Γιατί η περιθωριοποίηση αυτών των ατόμων δηλώνει χαμηλό πολιτισμικό επίπεδο;**

* Το φαινόμενο της περιθωριοποίησης ατόμων με ειδικές ανάγκες συνεπάγεται έλλειψη ανθρωπισμού και ευαισθησίας από την κοινωνία, απουσία εξευγενισμού της ψυχής, μειωμένο ήθος και τελικά έλλειψη αλληλεγγύης και κοινωνικής συνείδησης, στοιχεία που αποτελούν ακρογωνιαίους λίθους μιας πολιτισμένης κοινωνίας.
* Υπό αυτές τις συνθήκες τα άτομα με ειδικές ανάγκες μπορεί να έχουν συμπλέγματα κατωτερότητας, ανασφάλεια και άγχος, στοιχεία που χαρακτηρίζουν μια κοινωνία με χαμηλό επίπεδο. Την ίδια στιγμή, τα άτομα αυτά είναι δυνατόν να εκδηλώσουν ακόμη κι επιθετικότητα. Μια τέτοια κοινωνία που δε μεριμνά για τα άτομα με ειδικές ανάγκες είναι αναξιοκρατική και επομένως μη δημοκρατική και μη πολιτισμένη.
* Ο δείκτης άλλωστε της κουλτούρας ενός λαού σχετίζεται άμεσα με τη στάση των πολιτών και της πολιτείας απέναντι σε ευαίσθητες κοινωνικές ομάδες.

# Τρόποι αντιμετώπισης της περιθωριοποίησης των ατόμων με ειδικές ανάγκες

**α. άτομο**

* Ευαισθησία, αγάπη, ενδιαφέρον, κατανόηση, συμπάθεια, κοινωνική συνείδηση.
* Κοινωνική συναναστροφή και διάλογο με αυτά τα άτομα.
* Αντιμετώπιση των ατόμων αυτών ως άτομα με ειδικές ικανότητες γιατί αυτά τα άτομα έχουν αναπτύξει τις ικανότητές τους σε ένα συγκεκριμένο τομέα. Να τους δίνονται οι ευκαιρίες ανάδειξης της δημιουργικότητάς τους.
* Παροχή βοήθειας μέσω εράνων.
* Αγορά προϊόντων που κατασκευάζονται από αυτά τα άτομα.
* Όχι κοινωνικός ρατσισμός και αποκλεισμός. Να μην τους καλλιεργούν οι συμπολίτες τους συμπλέγματα κατωτερότητας.
* Η οικογένειά τους να τους αφήνει περιθώρια αυτονομίας και πρωτοβουλίας.

**β. Πολιτεία – Κράτος (Πρόσθετα μέτρα που θα μπορούσε να πάρει η πολιτεία για την ομαλή ένταξη των ατόμων αυτών στην κοινωνία)**

* Μέτρα για τη διευκόλυνση της κυκλοφορίας τους και ειδικά των τυφλών. Ράμπες στα πεζοδρόμια και στα μέσα μεταφοράς, ειδικοί σηματοδότες με ηχητικά σήματα και ειδική λωρίδα κυκλοφορίας στους δρόμους.
* Πιο πολλά χωριά S0S για τα παιδιά με ειδικές ανάγκες και περισσότερα ειδικά σχολεία.
* Περισσότερες αθλητικές εκδηλώσεις για τα άτομα αυτά (Special Olympics).
* Επαρκής ενημέρωση μέσω του σχολείου.
* Εκστρατεία από τα Μ.Μ.Ε. για ενημέρωση της κοινής γνώμης. Ειδικές ενημερωτικές τηλεοπτικές εκπομπές για τους κωφάλαλους.
* Οικονομική ενίσχυση με επιδόματα, αφού χρειάζονται ιατροφαρμακευτική περίθαλψη.
* Ψυχολόγοι και κοινωνικοί λειτουργοί για την παρακολούθηση των ίδιων των ατόμων αλλά και την καθοδήγηση των οικογενειών τους.
* Η πολιτεία να δίνει έμφαση στην κοινωνική πολιτική και όχι μόνο στην κοινωνική ευμάρεια.
* Εάν φροντίζει για τη μόρφωση και την επαγγελματική κατάρτισή τους, ανάλογα με τις δυνατότητες που έχει καθένας, από τη νεαρή τους ηλικία, θα τους βοηθήσει να αποκτήσουν ενδιαφέροντα και να βρουν ευκολότερα εργασία.
* Για την εύρεση εργασίας θα μπορούσε να λειτουργήσει αποτελεσματικά και η χορήγηση κινήτρων στους εργοδότες που προσλαμβάνουν άτομα με ειδικές ανάγκες.
* Ελεύθερη είσοδο, και σε ειδική θέση, στα θέατρα, στους κινηματογράφους και στα στάδια, ώστε και να ψυχαγωγούνται και να συμμετέχουν στις κοινωνικές εκδηλώσεις.
* Προγράμματα ενασχόλησης με την τέχνη και τον αθλητισμό.
* Περίθαλψη και, εφόσον δεν έχουν τα μέσα να ζήσουν, τροφή και στέγη σε κατάλ­ληλα ιδρύματα.

**Επιχειρηματολογία για την ανάγκη να ενταχθούν τα άτομα με ειδικές ανάγκες στην παραγωγική διαδικασία**

* Τα άτομα αυτά έχουν σε μεγάλο βαθμό αναπτυγμένες άλλες ειδικές ικανότητες που αναπληρώνουν κατά κάποιον τρόπο ό,τι από τη φύση ή από ατυχία στερήθηκαν. Μπορούν, επομένως, να προσφέρουν.
* Θα νιώσουν ότι είναι ενεργά και χρήσιμα μέλη της κοινωνίας, ανεξάρτητα από την απόδοσή τους.
* Θα αποκτήσουν αυτοπεποίθηση, αισιοδοξία και θα εφοδιαστούν με ένα από τα ισχυρότερα κίνητρα ζωής, όπως είναι η δημιουργικότητα και οι φιλοδοξίες που επενδύει κάθε άνθρωπος σ’ αυτήν.
* Η σχέση τους με τους άλλους ανθρώπους θα τους βγάλει από την απομόνωση και τα ψυχικά προβλήματα που αυτή συνεπάγεται, θα τους απαλλάξει από σοβαρά συμπλέγματα κατωτερότητας, καθώς μπορεί να δεχτούν τον εαυτό τους, εφόσον και οι άλλοι άνθρωποι τους δέχονται, όπως είναι.
* Θα ανακουφιστούν και οι ίδιοι και οι οικογένειές τους από ένα δυσβάσταχτο πολλές φορές ψυχολογικό και οικονομικό βάρος.
* Θα καταπολεμηθεί αποτελεσματικά το απαράδεκτο για μια πολιτισμένη κοινωνία φαινόμενο της επαιτείας.

**Α.Μ.Ε.Α.**

**Κείμενο 1**

***Εισαγωγικό σημείωμα:*** *Ο Στήβεν Γουίλιαμ Χόκινγκ (1942 - 2018) ήταν Βρετανός θεωρητικός φυσικός, κοσμολόγος, συγγραφέας και Διευθυντής Ερευνών στο Κέντρο Θεωρητικής Κοσμολογίας στο Πανεπιστήμιο του Κέιμπριτζ. Το κείμενο που ακολουθεί είναι απόσπασμα από το βιβλίο του Το χρονικό της ζωής μου (αυτοβιογραφία).*

**Δίχως όρια**

Όταν διαγνώστηκα με ALS στα είκοσι ένα χρόνια μου, ένιωσα πολύ αδικημένος. Γιατί να συμβεί αυτό σε μένα; Εκείνη την εποχή σκέφτηκα πως η ζωή μου είχε τελειώσει και δεν θα μπορέσω να ξεδιπλώσω τις δυνατότητες που πίστευα πως είχα. Τώρα, όμως, πενήντα χρόνια αργότερα, μπορώ να είμαι απολύτως ικανοποιημένος με τη ζωή μου. Νυμφεύθηκα δύο φορές και έχω τρία όμορφα και ολοκληρωμένα παιδιά. Η επιστημονική καριέρα μου υπήρξε επιτυχημένη: πιστεύω πως οι περισσότεροι φυσικοί θα συμφωνούσαν ότι η πρόβλεψή μου για κβαντική εκπομπή από τις μαύρες τρύπες είναι σωστή, αν και δεν μου έχει αποφέρει μέχρι σήμερα το Βραβείο Νόμπελ, επειδή είναι εξαιρετικά δύσκολο να επιβεβαιωθεί πειραματικά. Από την άλλη, κέρδισα το ακόμη πιο βαρύτιμο Βραβείο Θεμελιώδους Φυσικής, που μου απονεμήθηκε για τη θεωρητική σημασία της ανακάλυψης, παρότι δεν έχει επιβεβαιωθεί πειραματικά.

Η αναπηρία μου δεν στάθηκε σοβαρό εμπόδιο στην επιστημονική εργασία μου. Στην πραγματικότητα, θα έλεγα ότι κατά κάποιον τρόπο με ωφέλησε: δεν ήμουν υποχρεωμένος να δίνω διαλέξεις ή να διδάσκω τελειοφοίτους, ούτε να συμμετέχω σε βαρετές, χρονοβόρες επιτροπές. Έτσι, ήμουν σε θέση να αφοσιωθώ ολοκληρωτικά στην έρευνα.

Για τους συναδέλφους μου είμαι απλώς ένας ακόμη φυσικός, αλλά για το ευρύ κοινό έγινα πιθανότατα ο πιο γνωστός επιστήμονας του κόσμου. Κι αυτό, αφενός επειδή οι επιστήμονες, με την εξαίρεση του Αϊνστάιν, δεν είναι γνωστοί όπως τα αστέρια της ροκ, αφετέρου, επειδή ταιριάζω στο στερεότυπο της ανάπηρης μεγαλοφυΐας. Δεν μπορώ να μεταμφιεστώ φορώντας περούκα και μαύρα γυαλιά - με προδίδει η αναπηρική πολυθρόνα.

Η ζωή ενός διάσημου και εύκολα αναγνωρίσιμου ανθρώπου έχει τα υπέρ και τα κατά της. Στα «κατά» θα μπορούσα να αναφέρω ότι ίσως δυσκολεύεσαι να κάνεις απλά πράγματα, όπως να πας για ψώνια, χωρίς να πολιορκηθείς από ανθρώπους που θέλουν φωτογραφίες, και ότι στο παρελθόν ο Τύπος έδειξε ένα αρρωστημένο ενδιαφέρον για την προσωπική ζωή μου. Αλλά τα «υπέρ» είναι πολύ περισσότερα. Ο κόσμος χαίρεται ειλικρινά όταν με βλέπει. Είχα το μεγαλύτερο ακροατήριο που υπήρξε ποτέ, ως κεντρικό πρόσωπο των Παραολυμπιακών Αγώνων του Λονδίνου, το 2012.

Έζησα μια πλήρη και ικανοποιητική ζωή. Πιστεύω ότι τα άτομα με ειδικές ικανότητες πρέπει να επικεντρώνονται σ' αυτά που δεν τα εμποδίζει η αναπηρία τους να κάνουν, και όχι να λυπούνται για αυτά που δεν μπορούν. Προσωπικά εγώ, κατάφερα να κάνω τα περισσότερα απ' όσα ήθελα.

***Stephen Hawking, «Δίχως όρια» στο: Το χρονικό της ζωής μου (αυτοβιογραφία) μτφρ. Νέστορας Χούνος, εκδ. Τραυλός, 2013, σελ. 149-156, απόσπασμα***

**19ο ΘΕΜΑ**

# «Ριάλιτι σόου»

**Ορισμός** **– Μορφές:** θέαμα καθημερινότητας / ιστορίες από τη ζωή / δημοσιοποίηση της ζωής τους και των προβλημάτων τους. Πρόκειται για τηλεοπτικές εκπομπές στις οποίες: **α)** καθημερινοί άνθρωποι καλούνται να εκθέσουν τα προσωπικά τους προβλήματα και στις οποίες συχνά συμμετέχουν ψυχολόγοι, ειδικοί επιστήμονες κ.λ.π. καθώς και απλοί άνθρωποι ως κοινό. **β)** άγνωστα άτομα μεταξύ τους συμβιώνουν και παρακολουθούνται από κάμερες. **γ)** άτομα εκθέτουν τηλεφωνικώς τα προβλήματά τους.

**Χαρακτηριστικά:**

* εκπομπές χαμηλού πνευματικού επιπέδου
* ανούσιες επιλογές για αξιοποίηση του ελεύθερου χρόνου → δεν είναι πραγματική ψυχαγωγία
* υποβάθμιση της ανθρώπινης αξιοπρέπειας / εμπορευματοποίηση του ανθρώπου
* προσβολή της αισθητικής του κοινού

# Αρνητικές συνέπειες των ριάλιτι

* **Ριάλιτι σόου** → ανούσιες επιλογές στη διάρκεια του ελεύθερου χρόνου → αδυναμία κάλυψης των πραγματικών αναγκών και ενδιαφερόντων του ατόμου →
  + έλλειψη ουσιαστικής επαφής με την πραγματικότητα (εξαιτίας του αποπροσανατολισμού των πολιτών από υγιή κοινωνικά πρότυπα)
  + δεν υπάρχει διάθεση για ανάπτυξη ουσιαστικών σχέσεων (μείωση κοινωνικότητας)
  + αδυναμία ουσιαστικής έκφρασης και εκτόνωσης

→ ψυχικό κενό και αδυναμία ολοκλήρωσης της προσωπικότητας.

* + - **Ριάλιτι σόου** → εκπομπές με άτομα συνήθως χαμηλού πνευματικού επιπέδου χωρίς ενδιαφέροντα → έλλειψη προβληματισμού → αδυναμία καλλιέργειας των πνευματικών χαρακτηριστικών → παθητικότητα / τυποποίηση της συμπεριφοράς → χειραγώγηση, θύματα εκμετάλλευσης, μαζοποίηση.
    - **Ριάλιτι σόου** → εκπομπές με άτομα συνήθως χαμηλού πνευματικού επιπέδου χωρίς ενδιαφέροντα → δεν χειρίζονται σωστά τη γλώσσα / χρήση βωμολοχιών → αρνητικά γλωσσικά ερεθίσματα στους νέους δέκτες…
* **Ριάλιτι σόου** → καλλιέργεια της αντίληψης του εύκολου πλουτισμού / καταρράκωση της προσωπικότητας και της αξιοπρέπειας → καλλιέργεια της εύκολης λύσης / καπήλευση της αξίας του ανθρωπισμού → παροχή αρνητικών προτύπων στους νέους (διαποτίζεται η συνείδησή τους με το ιδανικό του ελάσσονος μόχθου) → έλλειψη προσπάθειας για απόκτηση εφοδίων και σεβασμό στο συνάνθρωπο.
* **Ριάλιτι σόου** → οι ίδιοι οι συμμετέχοντες → εκτίθενται, στιγματίζονται κοινωνικά → δεν έχουν επαφή με την πραγματικότητα → αρκετοί απογοητεύονται γιατί αποτυγχάνουν → περιθωριοποίηση, ψυχικά προβλήματα.
* **Ριάλιτι σόου** → οι άνθρωποι αυτοδεσμεύονται και στερούνται βασικά δικαιώματα → αναγκάζονται να προβούν σε ταπεινές ενέργειες για να επιβιώσουν → ευτελίζεται η προσωπικότητά τους / προσβάλλεται η αξιοπρέπειά τους → αποτελούν αρνητικά πρότυπα για το κοινό και ιδιαίτερα για τους νέους, αφού γίνονται με κίνητρο το άμεσο κέρδος ή τη διασημότητα (= έμμεσο κέρδος).

# Τρόποι αντιμετώπισης

* **Φ.Δ.** (**οικογένεια – εκπαίδευση**) / συνειδητοποίηση των κινδύνων που απορρέουν / διάλογος, προσέγγιση του παιδιού ως ιδιαιτερότητα → κατανόηση της διαφορετικότητάς τους → γνώση των ενδιαφερόντων και κατανόηση των πραγματικών αναγκών → απόκτηση αυτογνωσίας → μείωση του ενδιαφέροντός τους γι’ αυτές τις εκπομπές / δυνατότητα αξιοποίησης του ελεύθερου χρόνου με βάση τα πραγματικά του ενδιαφέροντα → (αναβάθμιση της ποιότητας ζωής).
* **Εκπαίδευση** / ανάληψη ευθυνών, παρακολούθηση των εξελίξεων / παροχή γνώσης, απαλλαγή από αποστήθιση, απαλλαγή από το χρησιμοθηρικό πνεύμα, παροχή σφαιρικής παιδείας → προώθηση του προβληματισμού → όξυνση της λογικής και της κρίσης / περιορισμός της νοοτροπίας της εύκολης λύσης → ενίσχυση της κριτικής στάσης των νέων απέναντι σε φαινόμενα ευτελισμού και γελοιοποίησης της ανθρώπινης οντότητας → εγκατάλειψη παρακολούθησης εκπομπών που προσβάλλουν τη νοημοσύνη του και υποβαθμίζουν την αισθητική του.
* **Εκπαίδευση** / εκσυγχρονισμός, ενίσχυση μαθητικών κοινοτήτων, συλλογικές εργασίες, ομαδοσυνεργατική μέθοδος project → κατανόηση της πραγματικής αξίας του συνανθρώπου → καλλιέργεια κοινωνικής και πολιτικής συνείδησης →
  + κατανόηση → της αποπροσανατολιστικής επίδρασης του περιεχομένου τέτοιων εκπομπών
  + αποφυγή του κινδύνου εφησυχασμού και απάθειας για τα τεκταινόμενα στον πολιτικό και κοινωνικό χώρο.
* **Πνευματικοί άνθρωποι** → ενημέρωση και ευαισθητοποίηση του κοινού →….
* **Πολιτεία** → ραδιοτηλεοπτικό συμβούλιο…

**Οι εκπομπές του είδους «ριάλιτι σόου» αποτελούν μελανό σημείο στην ιστορία και στο ρόλο των Μ.Μ.Ε.:**

**Α. Σε ό,τι αφορά τα Μ.Μ.Ε.:**

* γίνεται κατάχρηση του δικαιώματος της ελευθερίας της έκφρασης και της πληροφόρησης,
* καταργούν την ιδιωτικότητα, καθώς υπερβαίνουν κάθε όριο διακριτικότητας κοινοποιώντας αυστηρώς προσωπικά θέματα,
* αναγορεύονται υποκριτικά σε ηθική αρχή, ενώ ενεργούν εντελώς ανήθικα, με μοναδικό γνώμονα την τηλεθέαση και το οικονο­μικό κέρδος,
* υποκαθιστούν κοινωνικούς θεσμούς που δοκιμάστηκαν επιτυχώς στο χρόνο (οικογένεια, εκπαίδευση, πολιτεία κλπ),
* προσβάλλουν και σπιλώνουν υπολήψεις ανθρώπων που δεν τους δίνεται η δυνατότητα έκφρασης της δικής τους άποψης,
* εκμεταλλεύονται αισχρά το δημόσιο αίσθημα.

**Β. Σε ό,τι αφορά τους θεατές:**

* το επίπεδο των εκπομπών προσδιορίζει το πνευματικό τους επίπεδο,
* εθίζονται σε ενημέρωση επιπέδου «κλειδαρότρυπας»,
* αντί της κοινωνικότητας επιτυγχάνεται η αποκοινωνικοποίησή τους,
* ενισχύοντας τα ποσοστά τηλεθέασης, ενθαρρύνουν ουσιαστικά αυτές τις εκπομπές,
* η παρακολούθηση των εκπομπών αυτών σημαίνει έμμεση αποδοχή τους και νομιμοποίηση ουσιαστικά της κατάργησης του προσωπικού και «ιδιωτικού»,
* τα θέματα των εκπομπών μονοπωλούν το ενδιαφέρον τους για τις επόμενες ημέρες και τους αποπροσανατολίζουν από τα πραγματικά και σοβαρά κοινωνικά θέματα.

**Γ. Σε ό,τι αφορά τους «πρωταγωνιστές»:**

* ο ρόλος τους δεν είναι αυτόβουλος. Δεν ελέγχουν τους όρους ούτε τη δυναμική του σόου,
* αναζητώντας ουσιαστικά ταυτότητα της ιδιωτικής τους ζωής, αποδέχονται το δημόσιο εξευτελισμό. Όμως, συγχρόνως, εκχυδαΐζουν και εξευτελίζουν την αξία Άνθρωπος,
* το ανυπόστατο εγώ τους υποστασιοποιείται μόνον, εφόσον οι άλλοι τους βλέπουν,
* εξαγοράζουν την αξιοπρέπειά τους με τα χρήματα της συμμετοχής.

# Παραβίαση της ιδιωτικής ζωής

Το δικαίωμα στην ιδιωτική ζωή αποτελεί ιστορική κατάκτηση της δημοκρατίας και του ανθρωπισμού. Η δημοκρατία είναι το μόνο πολίτευμα που σέβεται την επιθυμία – και ανάγκη ταυτόχρονα – του ανθρώπου να κρατά τις ιδιωτικές του στιγμές μακριά από το φως της δημοσιότητας. Ωστόσο, σήμερα οι τηλεοπτικές εκπομπές «κοινωνικού προβληματισμού» και τα σκανδαλοθηρικά περιοδικά εισβάλλουν απροκάλυπτα στον ιδιωτικό χώρο επώνυμων αλλά και ανώνυμων πολιτών, ικανοποιώντας τη νοσηρή περιέργεια του κοινού. Με πρόσχημα την εξασφάλιση βοήθειας σε άτομα που αντιμετωπίζουν προβλήματα, (οικογενειακά, επαγγελματικά κ.λ.π.) την αναζήτηση χαμένων προσώπων ή την ανεύρεση συντρόφου, καθιστούν την προσωπική ιστορία δημόσιο θέαμα.

**Η έρευνα που πραγματοποίησαν καθηγητές του Πανεπιστημίoυ Αθηνών** καθώς και ερευνητική ομάδα του τμήματος Ψυχολογίας του Παντείου Πανεπιστημίου **σχετικά με τις εκπομπές κοινωνικού περιεχομένου (ριάλιτι σόου)** οδήγησε στα **εξής συμπεράσματα:**

* Η «αυθόρμητη εξομολόγηση» των υποκειμένων που συμμετέχουν στις εκπομπές δεν συνιστά έναν πρωτότυπο, μοναδικό και ανεπανάληπτο λόγο (αφήγηση) αλλά ένα στερεοτυπικά επαναλαμβανόμενο και «κατασκευασμένο» λόγο. Η «κατασκευή» του λόγου υλοποιείται από την ιδιαίτερη δυναμική της επικοινωνίας που διαμορφώνουν οι συγκεκριμένες εκπομπές, καθώς και από τις τηλεοπτικές τεχνικές του ήχου και της εικόνας. Μ’ αυτή την έννοια, δεν υπάρχει πραγματικότητα αλλά μια κατασκευή της.
* Η σχέση προσκεκλημένου και παρουσιαστή δεν είναι ισότιμη. Το υποκείμενο ωθείται άλλοτε έμμεσα και άλλοτε άμεσα σε «αποκαλύψεις» σχετικές με την ιδιωτική του ζωή. Όταν διστάζει ή αντιστέκεται, η πίεση που του ασκείται είναι έντονη. Έτσι ο παρουσιαστής αναλαμβάνει το ρόλο του ανακριτή – κριτή.
* Η κυρίαρχη αντίληψη των εκπομπών αυτών μπορεί να συνοψιστεί στη φράση «εδώ τα λέμε όλα». Νομιμοποιείται έτσι η υπέρβαση των ορίων της διακριτικότητας και ανοίγει ο δρόμος στις προσβολές της προσωπικότητας και της υπόληψης παρόντων και απόντων υποκειμένων.
* Ο ρόλος του πρωταγωνιστή στην εκπομπή δεν είναι αυτόβουλος. Το υποκείμενο «παγιδεύεται» ή «αυτοπαγιδεύεται» σε ένα παιχνίδι του οποίου υποτίθεται ότι είναι ο βασικός πρωταγωνιστής και του οποίου, κατ’ ουσίαν, δεν ελέγχει ούτε τους όρους ούτε τη δυναμική. Η οικειοθελής συμμετοχή του όμως σημαίνει και την απόλυτη ευθύνη του. Ως εκ τούτου, οι «αντικειμενικές» δυνατότητές του να αντιδράσει κατά τη διάρκεια της εκπομπής (ή και μετά) ακυρώνονται.
* Η τηλεόραση αναγορεύεται σε σημαντική «ηθική αρχή» που υποτίθεται ότι εξυπηρετεί υψηλούς «ανθρωπιστικούς» σκοπούς. Υποκαθιστά έτσι άλλους κοινωνικούς θεσμούς και φορείς σε σημαντικούς τομείς της ατομικής και κοινωνικής ζωής.
* Μια άλλη πλευρά των εκπομπών αυτών είναι η παραβίαση της υπόληψης και των δικαιωμάτων τρίτων προσώπων, στους οποίους δεν δίνεται η δυνατότητα απάντησης σε κατηγορίες που τους έχουν προσαφθεί. Τα πρόσωπα αυτά είναι οι σημαντικοί απόντες.
* Οι εκπομπές αυτές φέρνουν στο προσκήνιο τη σύγκρουση μεταξύ δύο θεμελιωδών δικαιωμάτων, της ελευθερίας της έκφρασης και της προστασίας της προσωπικότητας του ατόμου.
* Όσον αφορά τη νομική υπόσταση του προβλήματος, στις εκπομπές κοινωνικού προβληματισμού οι επιστήμονες διαπιστώνουν θεαματοποίηση του ανθρώπινου πόνου, παραβίαση της προστασίας του ιδιωτικού βίου και της προσωπικότητας των πολιτών, και προτείνουν την ανάληψη δράσεων – μέσα από τα μ.μ.ε. και τους φορείς της πολιτείας – για θέσπιση σύγχρονων και ολοκληρωμένων κανόνων δεοντολογίας.

**20ο ΘΕΜΑ**

ΠΑΙΔΕΙΑ – ΕΚΠΑΙΔΕΥΣΗ

**ΔΙΑΚΡΙΣΗ ΕΝΝΟΙΩΝ**

|  |  |
| --- | --- |
| ΠΑΙΔΕΙΑ | **1.** Ονομάζεται η ευρύτερη καλλιέργεια του ανθρώπου, που είναι διαρκής και οδηγεί στην (αυτο-) βελτίωση.  Πρόκειται για το σύνολο των διαδικασιών με τις οποίες επιτυγχάνεται η πνευματική και ηθική ολοκλήρωση του ατόμου. Παράλληλα αποσκοπεί στη μεταβίβαση της υλικής, πνευματικής, ηθικής και πολιτιστικής κληρονομιάς στη νεότερη γενιά.  **ή** **2.** Η γενική ανάπτυξη και καλλιέργεια (πνευματική, ηθική, ψυχική, κοινωνική) του ατόμου και της κοινωνίας. Η παιδεία επεκτείνεται σ’ όλη τη διάρκεια της ζωής του ατόμου. |
| ΕΚΠΑΙΔΕΥΣΗ | Είναι θεσμός της πολιτείας που με συγκεκριμένη δομή, μέσα, κατευθύνσεις στοχεύει στην παροχή γνώσεων και εφοδίων και στη διαμόρφωση ολοκληρωμένων προσωπικοτήτων (η εκπαίδευση είναι συστηματική, οργανωμένη από το κράτος και έχει καθορισμένη χρονική διάρκεια.). Είναι η παιδεία που παρέχει το σχολικό σύστημα (προσχολική – πρωτοβάθμια / στοιχειώδης – δευτεροβάθμια / μέση – τριτοβάθμια / ανώτατη εκπαίδευση). |
| ΑΓΩΓΗ | **1.** Καθοδήγηση, σύστημα εκπαίδευσης, τρόπος ζωής ή συμπεριφοράς. Ασκεί επίδραση στο σώμα, την ψυχή και το πνεύμα του νέου.  **ή 2.** Η ανάπτυξη του ψυχικού κόσμου του μαθητή, του ήθους, της συμπεριφοράς του και γενικότερα η ανάπτυξη και άσκηση όλων των πλευρών της προσωπικότητας του μαθητή που δεν έχουν σχέση με τη γνώση. Στόχος η ολοκλήρωση της προσωπικότητάς του. |

**ΕΚΠΑΙΔΕΥΣΗ**

|  |
| --- |
| Πρωτοβάθμια, Δευτεροβάθμια ,Τριτοβάθμια (Ανώτερη και Ανώτατη) |
| Δημόσια, Ιδιωτική |

**ΠΑΙΔΕΙΑ**

|  |
| --- |
| **Ανθρωπιστική παιδεία / εκπαίδευση:** είναι αυτή που πιστεύει στον άνθρωπο, στην ιδιαίτερη αξία και μοναδικότητά του, σέβεται αυτόν και αποσκοπεί στην πολύπλευρη μόρφωση και την ευρύτερη καλλιέργειά του. |
| **Τεχνοκρατική παιδεία / εκπαίδευση:** είναι εκείνη που με τις γνώσεις, τις αξίες και τα πρότυπα που προσφέρει στους νέους, τους προετοιμάζει ώστε να γίνουν οι αυριανοί ειδικοί επιστήμονες - τεχνοκράτες. Είναι μια παιδεία / εκπαίδευση περισσότερο εξειδικευμένη, που προετοιμάζει τους νέους για την είσοδό τους στην παραγωγική διαδικασία, την παροχή κάποιων συγκεκριμένων υπηρεσιών μέσα απ’ το αυριανό τους επάγγελμα. |

**Παρατήρηση**

Το ζητούμενο δεν είναι να παραγκωνίσουμε την τεχνοκρατική εκπαίδευση αλλά να συνδυάσουμε την ειδίκευση με τη σφαιρική μόρφωση και την πολύπλευρη καλλιέργεια, δηλαδή την τεχνοκρατική παιδεία (εκπαίδευση κυρίως στα Ανώτερα - Ανώτατα Εκπαιδευτικά Ιδρύματα) με την ανθρωπιστική παιδεία (κυρίως στην Πρωτοβάθμια και τη Δευτεροβάθμια εκπαίδευση), μέσω της οποίας ο άνθρωπος και ευρύτερα καλλιεργείται αλλά και προετοιμάζεται για την ένταξή του σε μια κοινωνία με μεγάλη επιστημονική και τεχνολογική ανάπτυξη.

**Φορείς της παιδείας**

Οικογένεια, εκπαίδευση (σχολείο), μ.μ.ε, πολιτεία – κράτος, πνευματικοί ταγοί, διανοούμενοι, κοινωνικό περιβάλλον, εργασία, κοινωνικοί θεσμοί, παράδοση (γλώσσα, ιστορία), τέχνη, ψυχαγωγία (βιβλίο, θέατρο, κινηματογράφος, πολιτιστικές δραστηριότητες)...

**Διαχρονικοί στόχοι της παιδείας**

Στοχεύει στην ολοκληρωμένη ανάπτυξη του ατόμου ως προσωπικότητα και ως ενεργού μέλους του κοινωνικού συνόλου:

|  |  |
| --- | --- |
| **Άτομο** | **Κοινωνία** |
| * πνευματική καλλιέργεια, * καλλιέργεια ηθικών αξιών, * ομαλή κοινωνικοποίηση, * ανάπτυξη του σώματος, * γλωσσική καλλιέργεια, * επαγγελματική καταξίωση, * καλλιέργεια ψυχικών δυνάμεων, * πληρότητα - ψυχική ισορροπία, * επαφή με την παράδοση και την εθνική κληρονομιά… | * πρόοδος σε όλους τους τομείς, * επίλυση προβλημάτων, * δημοκρατία, * ειρήνη - συμφιλίωση λαών, * προώθηση του ηθικοπνευματικού πολιτισμού… |

#### ΕΛΛΗΝΙΚΟ ΣΧΟΛΕΙΟ

**Θετικά σημερινού σχολείου**

* **Δωρεάν εννιάχρονη** υποχρεωτική εκπαίδευση.
* **Εκπαιδευτικοί:**
  + Μεγαλύτερη ελευθερία στις σχέσεις εκπαιδευτικών – μαθητών, περιορισμός δογματισμού και αυταρχισμού, δημοκρατικότητα.
  + Ο δάσκαλος δεν αντιμετωπίζεται σαν αυθεντία, υπάρχει διάλογος και δυνατότητα αμφισβήτησης σε πολύ μεγαλύτερο βαθμό σήμερα.
    - **Μαθητές:**
  + Ο νέος κοινωνικοποιείται, έρχεται σ’ επαφή μ’ άλλα άτομα, διαφορετικού ή ίδιου φύλου, διαφορετικής ή ίδιας κοινωνικοοικονομικής προέλευσης, ηλικίας κ.λπ., μαθαίνει να υπακούει στους κανόνες της ομάδας κ.λπ.
  + Μυείται στην εργατικότητα.
* **Μέσα:**
  + Η χρήση προϊόντων της σύγχρονης τεχνολογίας (π.χ. Η/Υ, οπτικοακουστικά μέσα) στην εκπαιδευτική διαδικασία.

**ΕΚΠΑΙΔΕΥΣΗ: Ο ρόλος της στη σύγχρονη κοινωνία**

* **Πνευματική ανάπτυξη:** το άτομο διευρύνει την πνευματική του όραση → οξύνει την κριτική ικανότητα και ισχυροποιεί τη βούλησή του → προβληματίζεται, αμφιβάλλει και αμφισβητεί, ενεργοποιεί τη φαντασία → απελευθερώνει τη σκέψη του από τα δεσμά του δογματισμού, του φανατισμού και των προκαταλήψεων → ενισχύει τον ορθολογισμό, αυτενεργεί και υπερασπίζεται την αλήθεια, κατακτά την πνευματική ελευθερία.
* **Ηθική συνείδηση:** Βοηθά στην εσωτερίκευση ενός κώδικα ηθικής και τον εξευγενισμό του εσωτερικού κόσμου και της συμπεριφοράς του ατόμου → αυτογνωσία, κατάκτηση της αυτοσυνειδησίας, πίστη σε υψηλά ιδανικά και διαχρονικές αξίες, σεβασμός στον άνθρωπο, καλλιέργεια ηθικών αρετών (υπευθυνότητα, ειλικρίνεια, μέτρο), ηθική εγρήγορση → μεταβιβάζει στο νέο τις αξίες της ισότητας, του αλληλοσεβασμού, της ελευθερίας → ευνοείται η ειρηνική συμβίωση και ο περιορισμός των φαινομένων κοινωνικής παθογένειας (εγκληματικότητα, βία….).
* **Ψυχική πρόοδος:** ανάπτυξη ψυχικών αρετών (θέληση, θάρρος, αισιοδοξία, υπομονή) → ώθηση στη δημιουργικότητα, ψυχική ισορροπία, ισχυροποίηση της βούλησης, συναισθηματική ωριμότητα.
* **Κοινωνικοποίηση του ατόμου:** ανάπτυξη κοινωνικών αρετών (αλληλεγγύη, ανθρωπιά, ελευθερία, δικαιοσύνη, διάλογος, αμοιβαίος σεβασμός) → διαμόρφωση κοινωνικής συνείδησης (το κοινωνικό συμφέρον προηγείται του ατομικού) / δημιουργία διαπροσωπικών σχέσεων → περιορισμός των φαινομένων κοινωνικής παθογένειας (βία, εγκληματικότητα, ρατσισμός).
* **Πολιτικοποίηση του ατόμου:** επιτρέπει τη διαμόρφωση πολιτικής συνείδησης και εξοικειώνει το νέο με τους πολιτικούς θεσμούς και τους τρόπους συμμετοχής στα κοινά. Γίνεται ενεργός πολίτης, προασπίζεται το διάλογο και την αξιοκρατία, υπακούει στους νόμους, κατοχυρώνει τα ανθρώπινα δικαιώματα, καλλιεργείται η δημοκρατική συνείδηση (χρήση διαλόγου και πειθούς).
* **Διαμόρφωση εθνικής αντίληψης:** τόνωση του εθνικού και του δημοκρατικού φρονήματος, ειρηνική συνύπαρξη των λαών, παγκοσμιοποίηση με ανθρωπιστικό χαρακτήρα.
* Μεταβίβαση και προώθηση της **πολιτιστικής** κληρονομιάς, ορθές επιλογές ψυχαγωγίας, συνδυασμός παράδοσης και νεωτερισμών, ανάπτυξη επιστήμης και τεχνολογίας. Συντελεί στο **συγκερασμό της πολιτιστικής παράδοσης και των επιστημονικο - τεχνικών επιτευγμάτων** του παρόντος και δίνει στη νέα γενιά τη δυνατότητα να θέσει τις βάσεις για τη δημιουργία ενός πολιτισμού απαλλαγμένου τόσο από την προγονοπληξία, όσο και από την τυφλή μίμηση ξένων στοιχείων.
* Παρέχει τις προϋποθέσεις για **επαγγελματική αποκατάσταση** και κατάκτηση μιας ανώτερης κοινωνικοοικονομικής θέσης (σωστή ιεράρχηση των αναγκών, αξιοποίηση των ικανοτήτων και των δυνατοτήτων του ατόμου, καταπολέμησης αλλοτρίωσης στον εργασιακό χώρο).
* Όταν συνδέεται με την αγορά εργασίας, συμβάλλει στην **οικονομική ανάπτυξη της χώρας** και την άνοδο του βιοτικού επιπέδου.

# Στόχοι ενός υγιούς ολοκληρωμένου σχολείου

# Κατάλληλη Εκπαίδευση → γενική παιδεία (σωστή αξιοποίηση της τεχνολογίας) → πνευματική καλλιέργεια των νέων ανθρώπων → δυνατότητα διεύρυνσης των πνευματικών οριζόντων, ανάπτυξη της κριτικής τους σκέψης, / έλεγχος των μηνυμάτων που καθημερινά δέχονται από το περιβάλλον τους → αντίσταση στην πνευματική σύγχυση (λόγω υπερπληροφόρησης κυρίως από τα Μ.Μ.Ε.) → αποφυγή χειραγώγησης και μαζοποίησης → ομαλή ένταξη σε μια κοινωνία τεχνολογικά – οικονομικά αναπτυγμένη.

# Ηθική καλλιέργεια: Η εκπαίδευση στοχεύει στη διαμόρφωση ατόμων με εσωτερική συγκρότηση που διαπνέονται από την αίσθηση του μέτρου και του καθήκοντος, καλλιεργούν την εντιμότητα και την ειλικρίνεια, έχουν οράματα και υψηλούς στόχους → υπεύθυνοι, ηθικά καλλιεργημένοι και κοινωνικά ευαίσθητοι πολίτες με ανεπτυγμένο το αίσθημα της ευθύνης και του ανθρωπισμού → αναβάθμιση ηθικά αλλοτριωμένης κοινωνίας. (Πιο συγκεκριμένα, ένα υγιές σχολείο, καλλιεργώντας στους νέους υψηλά ενδιαφέροντα σχετικά με τη φύση, την άθληση, την τέχνη, την παράδοση ή το βιβλίο τούς προφυλάσσει από την εμπορευματοποίηση και τη βιομηχανοποίηση του ελεύθερου χρόνου τους, θέτοντας τις βάσεις για τη διαμόρφωση πιο ολοκληρωμένων προσωπικοτήτων).

# Κοινωνική συνείδηση: το υγιές σχολείο εθίζει το νέο στο πνεύμα της συλλογικότητας και της συνεργασίας → καλλιεργεί την κοινωνική συνείδηση → τα νέα άτομα αναπτύσσουν ουσιαστικές ανθρώπινες σχέσεις, αντιμαχόμενα το ωφελιμιστικό πνεύμα της εποχής μας → δρουν με πνεύμα συλλογικότητας, άμιλλας, αλληλεγγύης, φιλίας, διαλλακτικότητας και αγωνίζονται για την εδραίωση της δικαιοσύνης και της αξιοκρατίας, γενικά για την προάσπιση των κοινωνικών ελευθεριών και την άμβλυνση φαινομένων περιθωριοποίησης → αγωνίζονται για την αναβάθμιση των θεσμών, τηρώντας ευσυνείδητα τους κανόνες της συλλογικής πραγματικότητας → περιορίζονται τα φαινόμενα βίας, εγκληματικότητας και ρατσισμού → εύρυθμη λειτουργία της κοινωνίας και διασφάλιση του δημοκρατικού πολιτεύματος.

# Κατάλληλα ερεθίσματα από το σχολείο → πρόοδος των γραμμάτων, των τεχνών και των επιστημών → πολιτιστική ανάπτυξη. Έτσι με τη σωστή λειτουργία το σχολείο μπορεί να στρέψει τους νέους στα ποιοτικά καλλιτεχνικάθεάματα → αποφυγή μορφών τέχνης που ναρκώνουν την αισθητική και κατευθύνουν τους νέους στη μαζική υποκουλτούρα. Ακόμα και η εξέλιξη της επιστήμης μπορεί να λάβει χαρακτήρα περισσότερο ανθρωποκεντρικό, αφούθα στοχεύει περισσότερο στην αναβάθμιση της ποιότητας ζωής του πολίτη, και όχι μόνο στην άνοδο του βιοτικού του επιπέδου. Αν δηλαδή το σημερινό σχολείο και εκκολαπτήριο των αυριανών επιστημόνων μεταλαμπαδεύσει σ’ αυτούς γνήσια ανθρωπιστικά ιδεώδη, τότε θα δημιουργηθούν οι προϋποθέσεις για μια επιστήμη πιο ανθρωποκεντρική, η οποία παύει να εξυπηρετεί συγκεκριμένα οικονομικά και πολιτικά συμφέροντα.

# Εθνική συνείδηση: πνευματική θωράκιση → ύπαρξη πολιτών με ισχυρό εθνικό και διεθνιστικό φρόνημα, (εφόσον η παιδεία βοηθά στην ανάπτυξη της εθνικής συνείδησης) → διασφάλιση των παραδόσεων και της πολιτιστικής μας κληρονομιάς (κυριαρχεί η διείσδυση των ανεπτυγμένων κρατών στα αναπτυσσόμενα με κάθε μορφή, οικονομική, πολιτιστική) / οι πολίτες θα στοχεύουν στο αγαθό της ειρήνης (κινδυνεύει από την αναβίωση του εθνικισμού και της ξενοφοβίας) → θ’ αγωνίζονται για το σεβασμό και την προάσπιση των ανθρωπίνων δικαιωμάτων, ανεξαρτήτως φυλής, χρώματος ή θρησκείας. Θα επιτευχθεί ακόμα η δημιουργική συνεργασία στο πλαίσιο της Ευρωπαϊκής Ένωσης για την αντιμετώπιση έντονων προβλημάτων, όπως η ανεργία, η περιβαλλοντική υποβάθμιση, η τρομοκρατία.

# Ανθρωποκεντρική επαγγελματική συνείδηση: ορθή λειτουργία της εκπαίδευσης → άνθρωποι μορφωμένοι = πιο παραγωγικοί → ισχυρή και αναπτυξιακή οικονομία. Καταρχήν, ο νέος που προέρχεται από ένα υγιές εκπαιδευτικό σύστημα μπορεί με ορθά κριτήρια να επιλέξει τον εργασιακό του χώρο και έτσι να συντελέσει στην αύξηση της παραγωγής, την ανάπτυξη οικονομικών κλάδων και την ανταγωνιστικότητα της οικονομίας σε σχέση με τα άλλα κράτη. Όλα αυτά τα δεδομένα επιτυγχάνονται με ανθρωπιστική επαγγελματική συνείδηση → εξομάλυνση φαινομένων φοροδιαφυγής, φοροκλοπής και γενικότερα παραοικονομίας.

## Συγκεκριμένα μέτρα για την αναβάθμιση του σχολείου

**Εκπαίδευση:**

* Εκσυγχρονισμός του εκπαιδευτικού συστήματος, ώστε να ανταποκρίνεται στις σημερινές ανάγκες. Αντιστοιχία του περιεχομένου των σπουδών με τις τεχνολογικές, πολιτισμικές… απαιτήσεις του παρόντος και του μέλλοντος.
* Ανθρωποκεντρικός προσανατολισμός, απαλλαγή από τον τεχνοκρατικό και εξειδικευμένο της χαρακτήρα.
* Σωστός επαγγελματικός προσανατολισμός.
* Βελτίωση της υλικοτεχνικής υποδομής, ανανέωση μαθημάτων με ουσιαστική διείσδυση σε σύγχρονα αντικείμενα, πολλαπλό βιβλίο.
* Προώθηση του διαλόγου, καλλιέργεια των πνευματικών χαρακτηριστικών, προσέγγιση του παιδιού ως ιδιαιτερότητα.
* Αλλαγή νοοτροπίας - να μη θεωρείται η μέση εκπαίδευση προθάλαμος για την είσοδο στα ανώτερα και ανώτατα εκπαιδευτικά ιδρύματα

**Πολιτεία:**

* Οικονομική ενίσχυση - κονδύλια για την παιδεία.
* Προγραμματισμός της εκπαίδευσης που να θεμελιώνεται σε μια ενιαία συλλογιστική, ανεξάρτητη από τις κυβερνητικές εναλλαγές.
* Οι κατευθύνσεις της εκπαίδευσης πρέπει να είναι: ανθρωπιστική, εκσυγχρονιστική, εθνική αλλά και ευρωπαϊκή.
* Ίσες ευκαιρίες σε όλους - υγιής δημοκρατία.

**Οικογένεια:**

* Υψηλό μορφωτικό επίπεδο γονέων, σεβασμός στην προσωπικότητα του παιδιού, παροχής στήριξης, νουθεσία..
* Συνεργασία γονέων και εκπαιδευτικών για την απόδοση και την γενικότερη πορεία του παιδιού.

**ΜΜΕ:**

* Αναβάθμιση των εκπομπών, προώθηση προτύπων πνευματικής καλλιέργειας και όχι μόνο υλιστικών προσανατολισμών.
* Ενίσχυση της εκπαιδευτικής τηλεόρασης, περισσότερες εκπομπές σχετικά με το βιβλίο.

**Πνευματικοί άνθρωποι:**

* Να μην αποστασιοποιούνται από τα προβλήματα της νεολαίας και να διοχετεύουν πρότυπα που ανταποκρίνονται στα οράματα του σύγχρονου νέου.

**21ο ΘΕΜΑ**

**ΨΗΦΙΑΚΟ ΣΧΟΛΕΙΟ – ΔΙΑΠΟΛΙΤΙΣΜΙΚΟ ΣΧΟΛΕΙΟ**

**ΟΙ ΝΕΕΣ ΤΕΧΝΟΛΟΓΙΕΣ ΣΤΗΝ ΕΚΠΑΙΔΕΥΣΗ**

**Θετικές συνέπειες από την ορθή αξιοποίηση των νέων τεχνολογιών στο σχολείο**

* **Προσφέρει απεριόριστη πρόσβαση στη γνώση:**
* Παρέχει στον μαθητή και τον εκπαιδευτικό πρόσβαση σε τράπεζες δεδομένων και μεγάλες βιβλιοθήκες – ξένες και ελληνικές – στη διεθνή βιβλιογραφία, σε περιοδικά, επιστημονικά και λογοτεχνικά έργα ή δημοσιεύματα.
* Διευκολύνει την αναζήτηση ποικίλων γνώσεων από όλο το φάσμα της ανθρώπινης δημιουργίας.
* Καταργεί τους γεωγραφικούς ή χρονικούς περιορισμούς, με τις εφαρμογές σύγχρονης ή α-σύγχρονης εκπαίδευσης από απόσταση (τηλεκπαίδευση) και προσφέρει ποικίλες ευκαιρίες αυτομόρφωσης σε όποιον ενδιαφέρεται να εντρυφήσει σε κάποιον τομέα γνώσης και τεχνικής ή, απλώς, να διευρύνει τους πνευματικούς του ορίζοντες.
* **Προάγει τη δημιουργική και διαθεματική μάθηση:**
* Προσδίδει στη διαδικασία της μάθησης χαρακτήρα προσωπικής αναζήτησης. Η κατάκτηση της γνώσης καθίσταται πλέον υπόθεση έρευνας, επιλογής και αξιολόγησης από την πλευρά του μαθητή. Ο τελευταίος δεν απομνημονεύει παθητικά έτοιμες γνώσεις αλλά ενεργεί, κατανοεί, αφομοιώνει **→** οι νέες τεχνολογίες εμπλέκουν ενεργά τον μαθητή στη μαθησιακή διαδικασία.
* Προσφέρει πρωτόγνωρες δυνατότητες για ποικίλες διαθεματικές δραστηριότητες, οι οποίες αφορούν το περιεχόμενο πολλών γνωστικών αντικειμένων. Για παράδειγμα, η διδασκαλία της Ιστορίας μπορεί να εμπλουτιστεί με πληροφορίες (σε μορφή εικόνας, ήχου και κειμένου) από τη λογοτεχνία, τις επιστήμες, τις τέχνες, την παράδοση, τα θρησκευτικά και τη γλώσσα ενός λαού.
* **Μετατρέπει τη μάθηση σε μια συναρπαστική περιπέτεια εξερεύνησης**
* Καθιστά τη μάθηση μια συναρπαστική δραστηριότητα αναζήτησης με την προσομοίωση φαινομένων, την εικονική αναπαράσταση γεγονότων, μνημείων και αντικειμένων, τις εντυπωσιακές εφαρμογές, τα εκπαιδευτικά παιχνίδια κ.λπ.
* Ενισχύει όχι μόνο την αυτενέργεια του μαθητή, αλλά και τη συνεργατική μάθηση, αφού οι μαθητές ανταλλάσσουν μεταξύ τους πληροφορίες, συμμετέχουν σε εξ αποστάσεως συζητήσεις και συνεργάζονται με σχολεία από διαφορετικές χώρες.

**Αρνητικές συνέπειες από την μη ορθή αξιοποίηση των νέων τεχνολογιών στο σχολείο**

* **Μπορεί να δυσκολέψει την επίτευξη των εκπαιδευτικών στόχων**
* Η πρόσβαση του μαθητή σε έναν τεράστιο όγκο πληροφοριών μπορεί να αποβεί σε βάρος της αποτελεσματικότητας της διδασκαλίας **→** ανάλωση του χρόνου του σε πληροφορίες επουσιώδεις ή και άσχετες με το γνωστικό αντικείμενο **→** προκαλεί σύγχυση, απόσπαση της προσοχής και αποπροσανατολισμό του μαθητή.
* Η απουσία αξιόπιστων εκπαιδευτικών προγραμμάτων και κατάλληλων διδακτικών μεθόδων αξιοποίησής τους στην τάξη ή το εργαστήριο όσο και η ανεπαρκής προετοιμασία των εκπαιδευτικών για τον νέο τους ρόλο→ διόγκωση των προβλημάτων.
* Οι υπερβολές και η άκριτη χρήση των νέων τεχνολογιών ως διδακτικού εργαλείου → υποτίμηση του έντυπου βιβλίου και της παραδοσιακής διδασκαλίας, στοιχείων αναντικατάστατων σε μια ενεργητική διαδικασία μάθησης. Η τελευταία προϋποθέτει τη φυσική σχέση εκπαιδευτή-εκπαιδευόμενου, μια ανθρώπινη σχέση αμφίδρομης επικοινωνίας και συναισθηματικής αλληλεπίδρασης.
* **Εγκυμονεί γενικότερους κινδύνους για τη ζωή των εφήβων**
* Οι κίνδυνοι που ελλοχεύουν στη χρήση των νέων τεχνολογιών και ιδιαίτερα του διαδικτύου είναι υπαρκτή ακόμη και στο σχολείο: εκμαίευση και εκμετάλλευση προσωπικών πληροφοριών των εφήβων, πρόσβαση σε ιστοσελίδες με επιβλαβές υλικό, έκθεση στην προπαγάνδα ακραίων ομάδων κ.λπ.
* Η χρήση των τεχνολογικών καινοτομιών χωρίς μέτρο και σύνεση μπορεί να προκαλέσει εθιστικές συμπεριφορές και την απομάκρυνση του εφήβου από την πραγματικότητα → ενισχύονται η εσωστρέφεια και η αποξένωση του εφήβου από το κοινωνικό του περιβάλλον → υπονομεύεται η ομαλή κοινωνικοποίηση του.
* Η άκριτη, πολλές φορές, προώθηση «εκπαιδευτικών καινοτομιών» στα προγράμματα των σχολείων στη σκέψη μαθητών, εκπαιδευτικών και γονιών αντιλήψεις που θεοποιούν τον ρόλο της τεχνολογίας στη ζωή τους και αποκρύπτουν τη βλαπτική της επίδραση στα μικρά παιδιά ή τις επιπτώσεις της χωρίς μέτρο χρήσης του διαδικτύου στους εφήβους.

**Η σωστή αξιοποίηση των νέων τεχνολογιών**

* **Αλλαγή του ρόλου του εκπαιδευτικού**
* Κατάρτιση των εκπαιδευτικών στη χρήση των νέων τεχνολογιών και στην αξιοποίησή τους στο πλαίσιο της διδασκαλίας, με τρόπους οι οποίοι θα προωθούν ουσιαστι­κά τους διδακτικούς στόχους.
* Προσαρμογή του εκπαιδευτικού στις νέες ανάγκες: παραθέτει διαδικτυακές πηγές γνώσης, αναθέτει εργασίες, συντονίζει και ενθαρρύνει τους μαθητές να κατακτούν τη γνώση, συνδυάζοντας τους παραδοσιακούς τρόπους μάθησης (διδασκαλία, σχολικά βιβλία κ.λπ.) με την προσωπική αναζήτηση και τη χρήση εκπαιδευτικών εφαρμογών και ψηφιακών μέσων.
* Ανάπτυξη της ικανότητας των μαθητών να διακρίνουν τις σημαντικές και χρήσιμες πληροφορίες, να τις επεξεργάζονται και να προσεγγίζουν τη γνώση με προσωπική έρευνα και υπευθυνότητα.
* **Ισορροπημένη αξιοποίηση των τεχνολογικών μέσων**
* Συνδρομή της Πολιτείας στο έργο του εκπαιδευτικού με τη δημιουργία αξιόλογων διαδικτυακών τόπων και αξιόπιστων ψηφιακών εκπαιδευτικών προγραμμάτων – έγκυρων επιστημονικά και κατάλληλων παιδαγωγικά – από όπου ο εκπαιδευτικός θα μπορεί να αντλεί υλικό και διδακτικές προτάσεις για την αξιοποίηση των νέων τεχνολογιών στο πλαίσιο της μαθησιακής διαδικασίας, ιδίως μέσα στην τάξη.
* Ενημέρωση και ευαισθητοποίηση των μαθητών για τους κινδύνους → αποφυγή της άσκοπης περιήγησης και της έκθεσής τους σε ιστοσελίδες με επικίνδυνο περιεχόμενο.
* Κατανόηση από όλους (εκπαιδευτικούς, γονείς, μαθητές) ότι η υπερεκτίμηση των δυνατοτήτων των νέων τεχνολογιών μπορεί να οδηγήσει στον παραγκωνισμό της παιδευτικής λειτουργίας του σχολείου, η οποία κατεξοχήν στηρίζεται στη φυσική σχέση εκπαιδευτικού και μαθητή και η οποία δεν είναι δυνατόν να αναντικατασταθεί.

**ΔΙΑΠΟΛΙΤΙΣΜΙΚΟ ΣΧΟΛΕΙΟ**

**Ορισμός: Διαπολιτισμική εκπαίδευση – σχολείο**

Είναι η εκπαίδευση σε ομάδες πληθυσμού με γλωσσικές και πολιτισμικές ιδιαιτερότητες (αλλοδαποί, παλιννοστούντες, Ρομά, μουσουλμάνοι της Θράκης, ομογενείς), που στοχεύει στην ανάπτυξη της διαπολιτισμικότητας, της διαπολιτισμικής επικοινωνίας και της διαπολιτισμικής προσέγγισης.

**Οι στόχοι της διαπολιτισμικής εκπαίδευσης**

Οι σημερινές κοινωνίες είναι **πολυπολιτισμικές**, καθώς συνυπάρχουν άνθρωποι που διαφέρουν ως προς τα πολιτισμικά τους χαρακτηριστικά (γλώσσα, ήθη, έθιμα, πολιτικές και θρησκευτικές πεποιθήσεις, νοοτροπία, στάση ζωής κ.ά). Για να είναι αρμονική αυτή η συνύπαρξη, η **διαπολιτισμική εκπαίδευση** αναλαμβάνει να καλλιεργήσει τη νοοτροπία της αποδοχής της διαφορετικότητας.

**Αρχές και στόχοι της διαπολιτισμικής εκπαίδευσης**

* η εξάλειψη των διακρίσεων και του αποκλεισμού,
* η θετική στάση και αντίληψη απέναντι στις διαφορές των πολιτισμών,
* η έμφαση στα κοινά σημεία διαφορετικών ομάδων,
* η αλληλεπίδραση μεταξύ διαφορετικών τρόπων ζωής,
* η ειρηνική συνύπαρξη και επικράτηση κλίματος κοινωνικής δικαιοσύνης,
* η συνειδητοποίηση της δύναμης και της αξίας της πολιτιστικής ποικιλίας,
* ο σεβασμός των ανθρωπίνων δικαιωμάτων και οι ίσες ευκαιρίες σε όλους,
* η δημιουργία ανοικτών κοινωνιών που θα διακρίνονται από ισονομία, αλληλοκατανόηση και αλληλεγγύη.

**Ο ρόλος του διαπολιτισμικού σχολείου**

* συμβάλλει στην αναγνώριση των ιδιαιτεροτήτων διαφορετικών πληθυσμιακών ομάδων,
* εισάγει τις έννοιες της ισότητας και του διαπολιτισμικού σεβασμού,
* με την απόρριψη του εθνικιστικού τρόπου σκέψης δημιουργούνται οι προϋποθέσεις για την άρση των προκαταλήψεων και των στερεοτύπων → διαμορφώνουν αρνητικά κυρίως συναισθήματα απέναντι στις διαφορετικές πολιτισμικές και εθνικές ομάδες,
* θέτει τις βάσεις για την καλλιέργεια της συμπάθειας απέναντι στις ιδιαιτερότητες και στα προβλήματα όλων των κοινωνικών, πολιτισμικών και μειονοτικών ομάδων που απαρτίζουν το κοινωνικό σύνολο γιατί έχει επικοινωνιακή διάσταση,
* συντελεί στην αναδιαμόρφωση των εικόνων και των συγκινησιακών αναπαραστάσεων που διατηρεί το άτομο, και ειδικότερα ο μαθητής, από το στενό του οικογενειακό περιβάλλον και το ευρύτερο κοινωνικό σύνολο,
* ενισχύεται το δημοκρατικό πολίτευμα και οι ανθρωπιστικές αξίες,
* η καλλιέργεια της αποδοχής του «άλλου», του «διαφορετικού», η επαφή και η γνωριμία με τα πολιτισμικά χαρακτηριστικά της κάθε ομάδας → οδηγεί σε αξιολογικές κρίσεις που βασίζονται σε αντικειμενικά κριτήρια και όχι σε υποκειμενικά που επηρεάζονται από ασυνείδητες συγκινησιακές καταστάσεις.

**Προβλήματα που αντιμετωπίζουν οι αλλοδαποί στα σχολεία**

* δυσκολίες προσαρμογής σε ένα νέο πολιτισμικό περιβάλλον,
* δυσχέρεια εκμάθησης της ομιλούμενης γλώσσας της χώρας υποδοχής - αδυναμία επικοινωνίας,
* ηλικιακή, γλωσσική και πολυπολιτισμική πολυμορφία,
* ελλείψεις εποπτικού - οπτικοακουστικού υλικού και ακατάλληλα βιβλία,
* δύσκολη και πολλές φορές ανύπαρκτη επικοινωνία με τους γονείς,
* χαμηλή αυτοπεποίθηση, ανασφάλεια, εσωστρέφεια. Εκδηλώσεις επιθετικότητας,
* συσπείρωση σε περιθωριακές ομάδες ανάλογα με τη χώρα προέλευσης,
* άσχημες συνθήκες διαβίωσης με επιπτώσεις στη σχολική ζωή,
* εκδηλώσεις ρατσισμού και ξενοφοβίας από άλλους μαθητές και γονείς.

**Τρόποι αντιμετώπισης των προβλημάτων**

Σ' ένα διαπολιτισμικό σχολείο απαραίτητο είναι:

* η ισότιμη δυνατότητα συμμετοχής αλλοδαπών και ένταξής τους στο σχολικό περιβάλλον,
* η ενίσχυση των ανθρωπιστικών αξιών,
* η προώθηση της διδασκαλίας της γλώσσας και της ιστορίας της χώρας υποδοχής,
* η συμβολή στην ομαλή προσαρμογή των παιδιών και η ενσωμάτωσή τους στη σκληρή κοινωνική πραγματικότητα,
* η ανάπτυξη των δεξιοτήτων των μαθητών,
* η ψυχοκοινωνική υποστήριξη τόσο των ίδιων των μαθητών όσο και των οικογενειών τους,
* η ενδυνάμωση των εκπαιδευτικών και των στελεχών της εκπαίδευσης με επιμορφωτικά προγράμματα,
* η εναρμόνιση των αναλυτικών προγραμμάτων και των βιβλίων με την ευρύτερη πραγματικότητα του διαπολιτισμικού σχολείου,
* η έμφαση στην καλλιέργεια της ανεκτικότητας και της αποδοχής του διαφορετικού στους μαθητές,
* η καλλιέργεια της συλλογικότητας και της αλληλεγγύης,
* η απομάκρυνση των μαθητών από τον εθνικιστικό τρόπο σκέψης, η εξάλειψη των εθνικών στερεοτύπων και των προκαταλήψεων, και η ενδυνάμωση της ειρηνικής συνύπαρξης και του πνεύματος του κοσμοπολιτισμού.

**22ο ΘΕΜΑ**

ΠΡΟΒΛΗΜΑΤΑ ΤΟΥ ΕΛΛΗΝΙΚΟΥ ΣΧΟΛΕΙΟΥ

Προβλήματα του ελληνικού σχολείου

* Ελλιπής επαγγελματικός προσανατολισμός → άγνοια των ενδιαφερόντων, των ιδιαιτεροτήτων, των κλίσεων αλλά και της σύγχρονης επαγγελματικής και οικονομικής πραγματικότητας → λανθασμένες επιλογές → στροφή σε κορεσμένους και χωρίς προοπτικές τομείς (ανεργία).
* Αποστήθιση / έλλειψη διαλόγου → επιφανειακή προσέγγιση των γνώσεων → αδυναμία καλλιέργειας των πνευματικών χαρακτηριστικών (κρίση, λογική, φαντασία) → έλλειψη πρωτοβουλίας → παθητικότητα / τυποποίηση συμπεριφοράς → χειραγώγηση, θύματα εκμετάλλευσης, μαζοποίηση.
* Το σχολείο δεν υπηρετεί την καθολική καλλιέργεια αλλά το χρησιμοθηρικό πνεύμα, την άγονη εξειδίκευση → δεν διαμορφώνονται ολοκληρωμένες προσωπικότητες – μονομέρεια → μεροληπτική αντιμετώπιση του κόσμου → αδυναμία λήψης σωστών αποφάσεων.
* Λανθασμένα κριτήρια αξιολόγησης μαθητών / βαθμοθηρία → καλλιέργεια στείρου ανταγωνισμού μεταξύ των μαθητών και όχι ευγενούς άμιλλας → αδυναμία ομαλής κοινωνικοποίησης των νέων και ανάπτυξης ουσιαστικών σχέσεων → έλλειψη κοινωνικής συνείδησης → κίνδυνος για κοινωνική συνοχή.
* Έλλειψη υλικοτεχνικής υποδομής, όπως νέα οπτικοακουστικά συστήματα, εποπτικά μέσα και χώροι άθλησης → δεν προσφέρονται ερεθίσματα για καλλιέργεια ποικίλων ενδιαφερόντων → ο μαθητής δεν αξιοποιεί σωστά τον ελεύθερο χρόνο του.
* Εκπαιδευτικοί → δεν επιμορφώνονται κατάλληλα μέσα από ειδικά σεμινάρια / είναι ανειδίκευτοι σε αντικείμενα που καλούνται να διδάξουν / απουσία γόνιμου και εποικοδομητικού διαλόγου με τους μαθητές →…
* Η παράδοση – γλώσσα → αποσπασματική και μονόπλευρη προσέγγιση → δεν προωθείται στο βαθμό που θα έπρεπε η ουσιαστική εκμάθηση της ελληνικής γλώσσας και η επαφή του νέου με τις γλωσσικές ρίζες / οι εκδηλώσεις που αναφέρονται στην παράδοση έχουν πλέον τυπικό χαρακτήρα, ενώ η προσέγγιση του μαθήματος της ιστορίας γίνεται μονοδιάστατα και αποσπασματικά → εθνικοί κίνδυνοι (ξενομανία, εθνικισμός).
* Έλλειψη χρήσης νέων τεχνικών μέσων → άγνοια χειρισμού των νέων μέσων (τεχνολογικών και ηλεκτρονικών) → αδυναμία κατανόησης της σύγχρονης πραγματικότητας ….

Τρόποι περιορισμού των προβλημάτων

* Πολιτεία / ανάληψη ευθυνών /
  + χορήγηση απαραίτητων οικονομικών πόρων – κονδύλια για την εκπαίδευση → εγκαταστάσεις (χώροι εργαστηρίων) / τεχνικά – ηλεκτρονικά μέσα → βελτίωση υλικοτεχνικής υποδομής → ουσιαστική επαφή με τη γνώση και βελτίωση απόδοσης → απόκτηση ουσιαστικών εφοδίων.
  + διαμόρφωση κατάλληλου νομοθετικού πλαισίου → επιστημονική και παιδαγωγική κατάρτιση των εκπαιδευτικών / επιμορφωτικά προγράμματα → επαφή με νέες μεθόδους διδασκαλίας / ανανέωση γνώσεων → καλύτερη οργάνωση του γνωστικού υλικού / ουσιαστική προσέγγιση των μαθητών με βάση τις αντιλήψεις και τις απαιτήσεις τους.
  + προγραμματισμός της εκπαίδευσης που να θεμελιώνεται σε μια ενιαία συλλογιστική, ανεξάρτητη από τις κυβερνητικές εναλλαγές →…
  + επαναπροσδιορισμός των στόχων της εκπαίδευσης με βάση →
    - → τις διαχρονικές ανθρώπινες ανάγκες,
    - → την εξέλιξη και τις ανάγκες της σύγχρονης ελληνικής αλλά και παγκόσμιας πραγματικότητας,
    - → την κοινωνικοποίηση των μαθητών,
    - → την καλλιέργεια και ανάπτυξη των διανοητικών ικανοτήτων,
    - → την προβολή προτύπων και ιδανικών,
    - → την καλλιέργεια της ευγενούς άμιλλας,
    - → τη δημιουργία προϋποθέσεων για εκμετάλλευση των φυσικών ικανοτήτων και ιδιαιτεροτήτων των νέων,
    - → τη διαμόρφωση ολοκληρωμένης προσωπικότητας κι όχι εξειδικευμένου επιστήμονα.
* Εκπαιδευτικοί – μαθητές / επαναπροσδιορισμός των στόχων – κατανόηση του ρόλου τους / ανάληψη ευθυνών → προώθηση ουσιαστικού διαλόγου και πρόθυμης συνεργασίας σε μια κοινή με τους διδάσκοντες προσπάθεια για την προσέγγιση της γνώσης → επαφή και κατανόηση των σύγχρονων θεμάτων από τους νέους → προσπάθειες από κοινού για τη βελτίωση του εκπαιδευτικού συστήματος.
* Μ.Μ.Ε → προβολή των προβλημάτων του εκπαιδευτικού συστήματος → άσκηση πίεσης στους πολιτικούς → λήψη μέτρων.

**23ο ΘΕΜΑ**

ΒΑΘΜΟΛΟΓΙΑ – ΑΞΙΟΛΟΓΗΣΗ

**Η Βαθμολογία βοηθά στην εκπλήρωση των διδακτικών στόχων, τον εκπαιδευτικό, το μαθητή**

* **Βαθμολογία ως μορφή αξιολόγησης** → δυνατότητα εκτίμησης της απόδοσης των μαθητών → κατανόηση ιδιαιτεροτήτων κάθε μαθητή → γνώση ικανοτήτων και αδυναμιών των μαθητών → επιβράβευση και περαιτέρω ώθηση στους ικανούς / βοήθεια και στήριξη στους αδύναμους → υλοποίηση έργου εκπαίδευσης (προσφορά).
* **Βαθμολογία ως μορφή αξιολόγησης** → ο εκπαιδευτικός κατανοεί τις αδυναμίες της εκπαιδευτικής διαδικασίας μέσα από την απόδοση των μαθητών → συνειδητοποίηση προβλημάτων → αξιολόγηση εκπαιδευτικού έργου και αποτελέσματος → επαναπροσδιορισμός εκπαιδευτικών στόχων και μεθόδων διδασκαλίας / προτάσεις για βελτίωση της εκπαίδευσης → βελτίωση του έργου του εκπαιδευτικού.
* **Βαθμολογία ως μορφή αξιολόγησης** → απόκτηση αυτογνωσίας → κατανόηση ιδιαίτερων κλίσεων, ικανοτήτων / κατανόηση ελλείψεων → προσπάθεια για συνεχή βελτίωση / οριοθέτηση στόχων με βάση την ικανότητά του.
* **Βαθμολογία ως μορφή αξιολόγησης** → δραστηριοποίηση και ενεργοποίηση του μαθητή → καλλιέργεια άμιλλας και συναγωνισμού → συνεχή βελτίωση → …

**Η Βαθμολογία ευνοεί την αυταρχικότητα, την καταπίεση, τον ατομισμό**

* **Βαθμολογία ως μορφή αξιολόγησης** → μέσο πίεσης και τιμωρίας από τον εκπαιδευτικό → **αυταρχικότητα** →
* → προβλήματα στις σχέσεις μαθητή – εκπαιδευτικού → έλλειψη συνεργασίας → μείωση απόδοσης
* → φόβος μαθητών → αδυναμία έκφρασης προσωπικών απόψεων → έλλειψη δημοκρατικού πνεύματος → αδυναμία ανάληψης πρωτοβουλιών από τους μαθητές.
* **Βαθμολογία ως μορφή αξιολόγησης** → η απόκτηση καλού βαθμού γίνεται αποκλειστικός στόχος → εντατικοποίηση προσπαθειών → κοπιαστική και **καταπιεστική** κατάσταση → περιορισμός ελεύθερου χρόνου / έντονο άγχος / απουσία διάθεσης.
* **Βαθμολογία ως μορφή αξιολόγησης** → αυτοσκοπός η απόκτηση καλού βαθμού (βαθμοθηρία) → προώθηση μηχανιστικής μάθησης και εξάλειψη κάθε ενδιαφέροντος για ουσιαστική γνώση → έλλειψη ουσιαστικής καλλιέργειας / ανάπτυξη **ατομισμού** → έλλειψη κριτικής ικανότητας / ανταγωνιστικό πνεύμα → μη εκπλήρωση των στόχων της εκπαίδευσης.
* Η ύπαρξη μη ενιαίων κριτηρίων →
* → έλλειψη δικαιοσύνης
* → αδικίες / ψυχικά τραύματα → εγκατάλειψη προσπαθειών.

**ΓΕΝΙΚΑ**

**Επιχειρήματα υπέρ της αξιολόγησης**

* + Αποτελεί αξιοκρατική διαδικασία, βασική αρχή της δημοκρατικής διαπαιδαγώγησης του νέου.
  + Τονώνει το ενδιαφέρον του νέου, τον ενεργοποιεί και αποτελεί κίνητρο για συνεχή βελτίωση.
  + Αποτελεί βασικό παράγοντα αυτογνωσίας, διαπίστωσης από το νέο των ιδιαίτερων κλίσεων και ικανοτήτων του.
  + Δραστηριοποιεί και ενεργοποιεί το άτομο αλλά και την ομάδα, καλλιεργεί την άμιλλα και τον ευγενή ανταγωνισμό.
  + Ο καλός μαθητής αποτελεί πρότυπο για μίμηση.
  + Ικανοποιείται η φυσική ανάγκη του ανθρώπου για επιβράβευση του έργου του.
  + Με την αξιολόγηση του μαθητή αξιολογείται γενικότερα το εκπαιδευτικό έργο και αποτέλεσμα, ώστε να γίνεται αφορμή για επαναπροσδιορισμό των εκπαιδευτικών στόχων και της μεθόδου διδασκαλίας.

**Επιχειρήματα κατά της αξιολόγησης**

* Καλλιεργεί τη βαθμοθηρία, αυξάνει το άγχος και το ανταγωνιστικό πνεύμα.
* Γεννά τον εγωισμό και το φθόνο, με αρνητικές συνέπειες στη μετέπειτα ζωή του.
* Επειδή τα κριτήρια δεν είναι ενιαία, προκαλεί αδικίες και ψυχικά τραύματα.
* Οδηγεί το μαθητή στην τυποποίηση. Η προσπάθεια προσαρμογής στις ξένες απαιτήσεις οδηγεί στη γενικότερη αλλοτρίωση.
* Προωθεί τη μηχανιστική μάθηση και εξαλείφει κάθε ενδιαφέρον για ουσιαστική γνώση.
* Δημιουργεί προβλήματα στις σχέσεις μαθητή – δασκάλου.
* Η αξιολόγηση αφορά ένα μέρος της προσωπικότητας του νέου κι όχι το σύνολό της.

**Προϋποθέσεις**

* Ο εκπαιδευτικός πρέπει να είναι αντικειμενικός και ανεπηρέαστος από οποιουσδήποτε άλλους παράγοντες.
* Ο βαθμός δεν πρέπει να αποτελεί μέσο επιβολής και κυρώσεων.
* Πρέπει να δίνονται σε όλους ίσες και ίδιες ευκαιρίες.
* Θα πρέπει να λαμβάνεται υπόψη τόσο ολόκληρη η προσωπικότητα του μαθητή όσο και οι επιμέρους ιδιαιτερότητές του.
* Πρέπει να υπάρχει μαζί με την αντικειμενικότητα, ο αλληλοσεβασμός και η ψυχική προσέγγιση.
* Κατάρτιση των εκπαιδευτικών στον τομέα της αξιολόγησης για τη διαμόρφωση μιας ενιαίας αξιολογικής βάσης.
* Αναθεώρηση του τρόπου αξιολόγησης.

**24ο ΘΕΜΑ**

ΤΕΧΝΗ

**«**Το Ωραίο είναι ένα σκέλος της δυναμικής τριάδας των αξιών: του αληθούς (επιστήμη), του αγαθού (ηθική) και του ωραίου (αισθητική). Δεν υπάρχει άνθρωπος που να μην είναι ως ένα βαθμό καλλιτέχνης, γιατί η ικανότητα αυτή είναι έμφυτη.**»**

**Πλάτων, φιλόσοφος και συγγραφέας (427- 347 π.Χ.)**

**«**Τέχνη δεν είναι, όπως ισχυρίζονται οι μεταφυσικοί, η εκδήλωση κάποιας μυστηριακής ιδέας της Ομορφιάς ή του Θεού. Δεν είναι, όπως διατείνονται οι αισθητικοί φιλόσοφοι, ένα παιχνίδι, με το οποίο ο άνθρωπος απελευθερώνει το πλεόνασμα της αποθηκευμένης του ενεργητικότητας. Δεν είναι η έκφραση των συγκινήσεων του ανθρώπου με εξωτερικά μέσα. Δεν είναι η παραγωγή ευχαριστημένων αντικειμένων. Και πάνω απ’ όλα δεν είναι ευχαρίστηση. Είναι μέσο που συνδέει τους ανθρώπους, που τους δένει με τα ίδια συναισθήματα, και είναι απαραίτητη τόσο για τη ζωή, όσο και για την πρόοδο και την ευημερία των ατόμων και της ανθρωπότητας.**»**

**Νίκος Καμαργιάρης, συγγραφέας**

**«**Για να είναι κανείς καλλιτέχνης πρέπει να συλλαμβάνει, να συγκρατεί και να μεταμορφώνει την εμπειρία σε μνήμη, τη μνήμη σε έκφραση, την ύλη σε μορφή. Η συγκίνηση δεν είναι το παν για τον καλλιτέχνη. Πρέπει επίσης να ξέρει τη δουλειά του και να τη χαίρεται, να καταλαβαίνει όλους τους κανόνες, τις δεξιοτεχνίες, τις μορφές και τις συμβατικότητες με τις οποίες μπορεί να δαμάσει τη φύση - τη στρίγγλα - και να την υποτάξει στη σύμβαση της τέχνης. Το πάθος που φθείρει τον ερασιτέχνη εξυπηρετεί τον αληθινό καλλιτέχνη: τον καλλιτέχνη δεν τον χτυπά το κτήνος, εκείνος το δαμάζει. Η ένταση και η διαλεκτική αντίφαση είναι σύμφυτες με την τέχνη· η τέχνη όχι μόνο πρέπει να προέρχεται από μια έντονη πείρα της πραγματικότητας, πρέπει και να κατασκευαστεί, να αποκτήσει μορφή με αντικειμενικότητα. Το ελεύθερο παιδί της τέχνης είναι αποτέλεσμα μαστοριάς. Ο τόσο συχνά παρεξηγημένος Αριστοτέλης υποστήριζε πως λειτουργία του δράματος είναι να εξαγνίζει τις συγκινήσεις, να νικά τον τρόμο και τον οίκτο, έτσι ώστε ο θεατής, ταυτιζόμενος με τον Ορέστη ή τον Οιδίποδα, να λευτερώνεται από την ταύτιση αυτή και να αίρεται πάνω από την τυφλή δράση της ειμαρμένης. Πετάει πρόσκαιρα από πάνω του τα δεσμά της ζωής, γιατί η τέχνη «αιχμαλωτίζει» αλλιώτικα από την πραγματικότητα, και αυτή η πρόσκαιρη αιχμαλωσία αποτελεί ακριβώς τη φύση της «διασκέδασης», της ευχαρίστησης εκείνης που προκαλείται ακόμη και από τα τραγικά έργα.**»**

**Ερνστ Φίσερ, διανοούμενος και πολιτικός (1899 - 1973)**

**Ορισμός**

Με τον όρο «**τέχνη**» (από το ρήμα «**τίκτω**» = γεννώ, δημιουργώ) εννοούμε την ικανότητα του ανθρώπου να αποτυπώνει, να εκφράζει τα συναισθήματά του, τα βιώματά του, τους προβληματισμούς και τις αντιλήψεις του σε μορφές που προκαλούν αισθητική συγκίνηση και έχουν διαχρονική αξία.

**Μορφές τέχνης**

* εικαστικές (ζωγραφική, γλυπτική, αρχιτεκτονική),
* τονικές (μουσική, χορός),
* λογοτεχνία (ποίηση, πεζογραφία),
* σύνθετες μορφές τέχνης (θέατρο – όπερα – κινηματογράφος),
* εφαρμοσμένες τέχνες (κεραμική, λαϊκή τέχνη, αργυροχρυσοχοΐα, μεταλλοτεχνία κ.λ.π.)

**Ο ΡΟΛΟΣ ΤΗΣ ΤΕΧΝΗΣ**

**Κοινωνικός τομέας**

* Η τέχνη αντιμετωπίζει κριτικά τη σύγχρονη πραγματικότητα και εκφράζει το σύνθημα για την ανανέωση της κοινωνίας, του πολιτισμού και την ολοκλήρωση του ανθρώπου.
* Βγάζει τον άνθρωπο από τα στενά όρια της ατομικής του ζωής, τον προβληματίζει, τον βοηθά να ανακαλύψει και να γνωρίσει τον εαυτό του, να συνειδητοποιήσει τη θέση του στον κόσμο.
* Η τέχνη αποτελεί κοινή γλώσσα, ενώνει τους ανθρώπους, αφού τα μέσα έκφρασης που χρησιμοποιεί είναι αναγνωρίσιμα απ’ όλους, αρκεί να διαθέτουν ευαισθησία. Αναπτύσσονται μέσω της τέχνης οι αρετές της συνεργασίας, του σεβασμού, της συλλογικότητας και της αλληλεγγύης.
* Η τέχνη ευαισθητοποιεί τον άνθρωπο, του υπενθυμίζει τις υποχρεώσεις του απέναντι στους άλλους, ώστε να προτάσσει το κοινό καλό σε σχέση με το ατομικό συμφέρον, και τον προβληματίζει μέσα από βιβλία, θεατρικά έργα κ.λ.π., για αντικοινωνικά φαινόμενα, όπως η βία, η εγκληματικότητα, η μοναξιά. Άλλωστε, μπορεί να εκφράσει την ασχήμια, τη βαναυσότητα, ακόμη και τη χυδαιότητα της κοινωνίας μας.
* Η τέχνη δίνει το δικαίωμα στη διαφορά, με αποτέλεσμα ν’ αποφεύγονται φαινόμενα περιθωριοποίησης και κοινωνικού αποκλεισμού.

**Πνευματικός τομέας**

* Προάγει τον πολιτισμό και το πνευματικό επίπεδο τόσο μεμονωμένων κοινωνικών ομάδων αλλά και ολόκληρης της ανθρωπότητας.
* Συμβάλλει στην ολοκλήρωση του ατόμου, ώστε να καθίσταται αυτόνομος και ικανός να κατανοεί την πραγματικότητα.
* Οι συνειδήσεις αφυπνίζονται, οι άνθρωποι αναπτύσσουν την κριτική και τον προβληματισμό τους και οδεύουν στη γνώση και την παιδεία, εφόσον η τέχνη τούς θέτει σε πνευματική εγρήγορση.
* Με δεδομένη τη διεύρυνση των πνευματικών τους οριζόντων, απαλλάσσονται από φανατισμούς και είναι σε θέση να προβάλλουν τις απαιτούμενες αντιστάσεις σε κάθε μορφή χειραγώγησης και προπαγάνδας.
* Ο άνθρωπος με τη συμβολή της τέχνης καλλιεργεί πολύπλευρα ενδιαφέροντα, αποφεύγοντας την πνευματική μονομέρεια που σήμερα είναι προϊόν της στυγνής ειδίκευσης.
* Η τέχνη ενισχύει ακόμη την περίσκεψη και τη φαντασία, προετοιμάζει τον άνθρωπο για τις καινούργιες ιδέες, αλλά ταυτόχρονα τον εθίζει στην γόνιμη αμφιβολία, ακόμη και την αμφισβήτηση, προκειμένου ν’ αποφύγει την άκριτη αποδοχή πληροφοριών και να λυτρωθεί από τη μαζοποίηση και κάθε μορφή πνευματικού ολοκληρωτισμού.
* Ο δημιουργός ασκεί τα πνευματικά του χαρακτηριστικά. Αποτελεί πνευματικό άνθρωπο. Προβληματίζεται και δημιουργεί, αποκτάει ευαισθησία στο να δέχεται, να επεξεργάζεται και να αντιλαμβάνεται τα μηνύματα του περιβάλλοντος.

**Ηθικός τομέας**

* Η τέχνη ευαισθητοποιεί τον άνθρωπο, τον εξευγενίζει, τον εξυψώνει. Παρουσιάζει στον άνθρωπο το ωραίο, το οποίο πέρα από το καλαίσθητο έχει την έννοια του σωστού, του δίκαιου, του αληθινού. Αυτός, λοιπόν, διαμορφώνει μια προσωπικότητα πάνω από καθημερινές μικρότητες, ταπεινές επιδιώξεις και συμφέροντα.
* Ιδιαίτερα σήμερα, που οι άνθρωποι αλλοτριώνονται, ο ηθοπλαστικός χαρακτήρας της τέχνης έχει μεγαλύτερη σημασία, γιατί έτσι τα άτομα απομακρύνονται από πάθη και προκαταλήψεις, και ουσιαστικά αποκτούν αρχές και αξίες, μυούνται στο μέτρο και την αίσθηση του καθήκοντος, ενώ αντλούν υγιή ερεθίσματα και διδάγματα μέσα από τα μηνύματα της τέχνης.
* Επιπλέον, η τέχνη οδηγεί στην ενδοσκόπηση και την αυτοκριτική, με αποτέλεσμα το άτομο που συμμετέχει βιωματικά σ’ ένα έργο τέχνης να συνειδητοποιεί την ύπαρξή του, τις ανάγκες, αλλά και τις πραγματικές του επιθυμίες, να καταλήγει δηλαδή στην αυτογνωσία, άρα και την ουσιαστική ελευθερία, που στον καιρό μας είναι ψευδεπίγραφη και επιφατική, εφόσον η ιδιοτέλεια και η εκμετάλλευση καταργούν την ηθική και ισοπεδώνουν την ανθρώπινη προσωπικότητα.

**Ψυχαγωγικός τομέας (στον ψυχολογικό τομέα)**

* Η τέχνη αποτελεί ένα από τους καλύτερους τρόπους γνήσιας ψυχαγωγίας. Βοηθά το άτομο να αποδράσει από την πεζότητα, τη μονοτονία και το άγχος της καθημερινής ζωής, αλλάζοντας παραστάσεις. Τον απομακρύνει από το άγχος των προβλημάτων της ζωής.
* Αξιοποιεί δημιουργικά τον ελεύθερο χρόνο του και δεν περιορίζεται στη στείρα και ανούσια διασκέδαση. Η τέχνη φανερώνει την ομορφιά της ζωής, κάνει πιο αισιόδοξο το άτομο και το φέρνει σε ουσιαστική επαφή με τα πράγματα˙ επιφέρει επομένως εσωτερική γαλήνη και ισορροπία.
* Εξάλλου, επειδή η τέχνη προβάλλει πρότυπα ζωής, ο άνθρωπος διδάσκεται αρετές, όπως το θάρρος και την αποφασιστικότητα, που τον βοηθούν στις δυσκολίες της σύγχρονης ζωής.
* Εξάπτει τη φαντασία, προκαλεί τη δημιουργικότητα.
* Η τέχνη εκφράζει και δίνει διέξοδο στα συναισθήματα του καλλιτέχνη, ενώ ταυτόχρονα δημιουργεί καινούργια για τους δέκτες. Οι άνθρωποι μοιράζονται την κοινή καλλιτεχνική συγκίνηση και καλλιεργούν τα υψηλά αισθήματα της αγάπης και της ευγένειας.

**Συναισθηματική πλήρωση δημιουργού – δέκτη**

* Από τις σημαντικότερες λειτουργίες που η τέχνη επιτελεί είναι η συναισθηματική λύτρωση του καλλιτέχνη, ο οποίος μέσα από τα έργα του εκφράζει τον εσωτερικό του κόσμο, τα βιώματα, τους πόθους, τα οράματα και τους προβληματισμούς του.
* Ταυτόχρονα, η τέχνη ωριμάζει συναισθηματικά το δέκτη, εξευγενίζει την ανθρώπινη ψυχή, βοηθά το άτομο να διαμορφώσει μια αρμονική και πολιτισμένη συμπεριφορά.

**Πολιτικός τομέας**

* Η τέχνη διδάσκει στον άνθρωπο το πιο γνήσιο και αληθινό σύστημα διακυβέρνησης, που οδηγείται από σεβασμό στην αξιοπρέπεια του ατόμου, δηλαδή τη δημοκρατία, και τον προτρέπει ν’ αγωνιστεί γι’ αυτήν.
* Ο καλλιτέχνης, ως πνευματικός άνθρωπος, διαφωτίζει και παρακινεί το λαό, ώστε να κατανοήσει τη θέση του στη διαμόρφωση της πολιτικής και, με άξονα τα πολιτικά του δικαιώματα, να ελέγξει την ηγεσία, να στηλιτεύσει τις ατασθαλίες και τα αναξιοκρατικά φαινόμενα, που επικρατούν λόγω πελατειακών σχέσεων μεταξύ πολιτών και κράτους.
* Επίσης, ο καλλιτέχνης τους αποτρέπει από το φανατισμό και τη μισαλλοδοξία, στοιχεία που εκμεταλλεύονται σήμερα δημαγωγοί και λαϊκιστές πολιτικοί, για να εξυπηρετήσουν τις φιλοδοξίες τους ή τα στενά κομματικά συμφέροντα.

**Πολιτιστικός τομέας**

* Η τέχνη βοηθά το άτομο στη διατήρηση της πολιτιστικής του ταυτότητας. Πιοσυγκεκριμένα, μέσω της τέχνης το άτομο γνωρίζει τη γλώσσα, τα ήθη - έθιμά του, πληροφορείται για το παρελθόν, την ιστορία και τη σχέση του με άλλους λαούς.
* Καθώς ανυψώνει την αισθητική του αντίληψη, καταδικάζει κάθε μορφή μαζικής κουλτούρας και εμπορευματοποίησης, διαχωρίζοντας την αυθεντική, πρότυπη δημιουργία από το τυποποιημένο έργο.
* Επειδή η τέχνη φέρνει τον άνθρωπο σε ουσιαστική επαφή με την κληρονομιά του, αυτός αγωνίζεται για την προάσπισή της, μαχόμενος την άκριτη πολιτιστική διείσδυση που πραγματοποιείται ιδιαίτερα σήμερα από τις ανεπτυγμένες χώρες στις αναπτυσσόμενες, και αντιστεκόμενος στη δουλική μίμηση και την ξενομανία.

**Το έργο τέχνης ως ιστορική πηγή (πολιτιστικός τομέας)**

* Το καλλιτεχνικό δημιούργημα σφραγίζει και εκφράζει την εποχή του αποτελώντας έτσι άξια προσοχής ιστορική πηγή.
* Ο ειδικός μελετητής (ιστορικός, αρχαιολόγος, κοινωνιολόγος) μπορεί να βρει σ’ αυτό στοιχεία κοινωνικής δομής και οργάνωσης, να κατανοήσει το συναισθηματικό υπόβαθρο του λαού, τις αξίες, τις αντιλήψεις και τους προβληματισμούς του, να γνωρίσει τα επιτεύγματά του και να συνειδητοποιήσει την ιστορική του συνέχεια.

**Η τέχνη ως επικοινωνιακό μέσο**

* Μέσω της καλλιτεχνικής δημιουργίας επιτυγχάνεται επικοινωνία του καλλιτέχνη με το κοινό του, αλλά και των αποδεκτών μεταξύ τους.
* Καθώς το άτομο ταυτίζεται με ορισμένα πρόσωπα και καταστάσεις πoυ πραγματεύεται ένα έργο τέχνης, συνειδητοποιεί πως δεν αποτελεί μια μεμονωμένη ύπαρξη στον κόσμο, πως μοιράζεται τις ίδιες σκέψεις, τις ίδιες ανησυχίες αλλά και κοινά βιώματα με άλλους ανθρώπους.
* Μέσα από την επαφή του με έργα τέχνης, πλουτίζει σε εμπειρίες, γίνεται μέτοχος της συλλογικής πείρας και εξασφαλίζει υπαρξιακή πληρότητα.

**Η τέχνη ως συνεκτικός παράγοντας των λαών**

* Είναι παγκόσμια γλώσσα που προωθεί την επικοινωνία και δημιουργεί στέρεους δεσμούς ανάμεσα στα άτομα και τους λαούς.
* Περνά μηνύματα ειρήνης, προβάλλει πρότυπα αρμονικής συμβίωσης.
* Με τις πολιτιστικές εκδηλώσεις – εικαστικές εκθέσεις, φεστιβάλ κινηματογράφου, μουσικές συναυλίες – που λαμβάνουν χώρα σε πολλά κράτη, οι λαοί γνωρίζουν και κατανοούν ο ένας τις ιδιαιτερότητες του άλλου και προβαίνουν σε μια γόνιμη ανταλλαγή πολιτιστικών στοιχείων.

**Οικολογικός τομέας**

* Σημαντική είναι η συμβολή της τέχνης στην αποκατάσταση της διαβρωμένης σχέσης με τη φύση, καθώς η σχέση φύσης και τέχνης είναι αυτονόητη. Σήμερα ο άνθρωπος παρουσιάζει έλλειψη αυθεντικότητας και αυθορμητισμού, αλλοτρίωση που οφείλεται σε μεγάλο βαθμό στην απομάκρυνσή του από το φυσικό περιβάλλον, και έτσι η συμβολή της τέχνης είναι απαραίτητη για την ανάπτυξη της οικολογικής μας συνείδησης.

**Διακρατικός τομέας**

* Η τέχνη ενώνει τους λαούς, συσφίγγει τις διεθνιστικές σχέσεις, καθώς καταργεί τις ρατσιστικές αντιλήψεις και τις διακρίσεις μεταξύ ανθρώπων διαφορετικών φύλων, εθνικότητας και φυλής.
* Υμνεί την ειρήνη, τον άνθρωπο, προστατεύει τα δικαιώματά του και αποστρέφεται τη δουλεία, απορρίπτει τις ανταγωνιστικές διαθέσεις των ανεπτυγμένων κρατών έναντι των αδυνάτων και στηρίζει το διάλογο ως μόνο δρόμο επίλυσης των παγκόσμιων προβλημάτων.
* Η πείνα στον αναπτυσσόμενο κόσμο, η αναβίωση του εθνικισμού, οι πόλεμοι, το πρόβλημα των ναρκωτικών, η ανεργία αποτελούν σύγχρονες μάστιγες αλλά και πόλο έλξης για τον καλλιτέχνη – πνευματικό άνθρωπο, ώστε να ευαισθητοποιήσει τις πολιτικές ηγεσίες και τα άτομα για την περιστολή τους, εμπνέοντας για κοινούς αγώνες των λαών με στόχο την ελευθερία, τη δικαιοσύνη και την ειρήνη.

### Προϋποθέσεις για την ανάπτυξη της τέχνης

* Ύπαρξη δημοκρατικού και ελεύθερου πολιτεύματος, που επιτρέπει την ελεύθερη σκέψη και έκφραση.
* Ουσιαστική παιδεία και ενημέρωση στις διάφορες μορφές της τέχνης.
* Ο καλλιτέχνης δεν πρέπει να χειραγωγείται και να υπηρετεί στείρες ιδέες και αντιλήψεις, αλλά να είναι ηθικό και άγρυπνο πνεύμα.
* Το καλλιτεχνικό προϊόν προϋποθέτει έμπνευση και ευαισθησία, μόχθο και αφοσίωση.
* Το έργο τέχνης να εκφράζει και να απευθύνεται στο κοινωνικό σύνολο κι όχι σε μια μικρή ομάδα ανθρώπων, που σημαίνει κινητοποίηση της συγκίνησης και των συναισθημάτων του κοινού.
* Ίδρυση πολιτιστικών συλλόγων.
* Οικονομική βοήθεια από την πολιτεία, που απαιτείται για τη βελτίωση και πρόοδο των καλών τεχνών.
* Αξιοποίηση της παράδοσης και καλλιέργεια αξιών.

# ΦΑΙΝΟΜΕΝΑ ΚΡΙΣΗΣ ΣΤΟ ΧΩΡΟ ΤΗΣ ΤΕΧΝΗΣ

# Εμπορευματοποίηση της τέχνης

# Ο δημιουργός, στην προσπάθειά του να προσεγγίσει τις αισθητικές αντιλήψεις και προτιμήσεις ενός αμύητου στην τέχνη κοινού, θυσιάζει την ποιότητα της καλλιτεχνικής ουσίας και μορφής.

# Απλουστεύει την πραγματικότητα και καταγίνεται με δευτερεύουσας σημασίας ζητήματα της ατομικής και κοινωνικής ζωής.

# Έτσι προκύπτει η μαζική κουλτούρα, ένα από τα σημαντικότερα γνωρίσματα της οποίας είναι η τυποποίηση, η επανάληψη των ίδιων θεμάτων και τρόπων έκφρασης, η απομίμηση κλασικών έργων τέχνης. Τα προϊόντα της μαζικής κουλτούρας είναι εμπορικά επιτυχημένα.

# Η τέχνη αυτού του είδους, έχοντας τεθεί σε ένα εμπορικό κύκλωμα και εξυπηρετώντας οικονομικά συμφέροντα, υπόκειται στο νόμο της προσφοράς και της ζήτησης. Προσφέρει στο κοινό αυτό που εκείνο επιθυμεί. Η τέχνη χάνει το πραγματικό της νόημα, την ελευθερία της και τον κοινωνικό ρόλο της.

**«Στρατευμένη τέχνη»**

* Η στρατευμένη τέχνη εντάσσεται στην υπηρεσία πολιτικής, εθνικής ή άλλης σκοπιμότητας. Ο δημιουργός προσηλώνεται σε συγκεκριμένη ιδέα, ιδεολογία, σε πολιτικούς ή κοινωνικούς στόχους με σκοπό τον αποπροσανατολισμό του κοινού. Γίνεται έτσι μέσο προπαγάνδας.
* Μ’ αυτόν τον τρόπο τυποποιείται η καλλιτεχνική έμπνευση και φαντασία, συρρικνώνεται η καλλιτεχνική ουσία και μορφή. Εφόσον επιτακτική προτεραιότητα έχει η σύνθεση του περιεχομένου, άμεσο αποτέλεσμα είναι η φτώχεια και η περιορισμένη επεξεργασία της μορφής. Έτσι η τέχνη χάνει την αισθητική της αξία και διακρίνεται από προχειρότητα, ευκολία και αδεξιότητα.
* Είναι γεγονός, ωστόσο, ότι ορισμένα στρατευμένα έργα έχουν ποιότητα. Απλώς, το γνήσιο έργο τέχνης παράγεται από την αληθινή συγκίνηση, από τη γνήσια έμπνευση και όχι από την υποχρέωση σε κάποιο κόμμα ή δόγμα.

**«Η τέχνη για την τέχνη»**

* Η τέχνη απευθύνεται εκούσια σε μια «ελίτ» θεωρώντας κατώτερο το σύνολο.
* Εκφράζει την αντίληψη ότι η τέχνη είναι αυτόνομη και έχει ως μοναδικό σκοπό την αισθητική απόλαυση. Μοναδικός σκοπός της τέχνης είναι η δημιουργική έκφραση και ανάδειξη του ωραίου, ενώ στόχος του καλλιτέχνη η τελειότητα.
* Η τέχνη είναι έξω από πολιτικές και κοινωνικές σκοπιμότητες. Οι οπαδοί αυτού του δόγματος αδιαφορούν για τους κοινωνικούς αγώνες, τις συλλογικές προσδοκίες και την καθημερινή ζωή των μελών της κοινότητας, και εμπνέονται από διαχρονικές αξίες, προσωπικά βιώματα και πρωτοποριακές ιδέες.

**Αίτια αδιαφορίας του νέου καθώς και του σύγχρονου ανθρώπου για την τέχνη**

* **Κρίση των φορέων διαπαιδαγώγησης** (οικογένεια, εκπαίδευση) → αδυναμία προσέγγισης του παιδιού ως ιδιαιτερότητα → ο νέος αδυνατεί να κατανοήσει τη διαφορετικότητά του → δεν αποκτά αυτογνωσία → αγνοεί τις ανάγκες του και τα ενδιαφέροντά του → αδυναμία επαφής με την τέχνη κατά τον ελεύθερο χρόνο για την κάλυψη των πραγματικών του αναγκών.
* **Εκπαίδευση** → αποστήθιση, έλλειψη διαλόγου, συντηρητισμός, τεχνοκρατική εκπαίδευση, απουσία οργανωμένων προγραμμάτων → αδυναμία παροχής κινήτρων για προβληματισμό και έλλειψη παροχής αισθητικής καλλιέργειας ...
* **Υλιστική νοοτροπία, θεοποίηση του χρήματος** → ταύτιση της ευτυχίας με υλικά αγαθά και απολαύσεις → κρίση των αξιών και αδιαφορία του ανθρώπου για τις υπόλοιπες ανάγκες του (κοινωνικές, πολιτικές, πνευματικές...) → αδιαφορία και για την τέχνη.
* **Πολυπλοκότητα** / **συνθετότητα των κοινωνιών** → πλήθος απαιτήσεων και προβλημάτων → καταβολή έντονης και κοπιαστικής προσπάθειας, για να αντεπεξέλθει → συσσώρευση αρνητικών συναισθημάτων (καταπίεση, άγχος...) → έλλειψη χρόνου και διάθεσης για διαφορετικές ενασχολήσεις, πιο πνευματικές.
* **Τεχνολογικές εξελίξεις** → διευκόλυνση της ζωής του ανθρώπου → υιοθέτηση της νοοτροπίας της εύκολης λύσης → παθητικότητα, αδυναμία καλλιέργειας των πνευματικών χαρακτηριστικών → αδυναμία ενασχόλησης με την τέχνη, που αποτελεί μια πνευματική ενασχόληση.
* **Μ.μ.ε** → ανούσια προγράμματα, έλλειψη επαφής με την τέχνη μέσα από εκπομπές...
* **Αστικοποίηση** → συσσώρευση ατόμων με διαφορετικά χαρακτηριστικά → ανάγκη εγκατάλειψης των ιδιαιτεροτήτων με στόχο την ομαλή συμβίωσή τους → τυποποίηση της ζωή → υιοθέτηση της νοοτροπίας της αγέλης → τυποποιημένες λύσεις, πιο "έτοιμες" κατά την αξιοποίηση του ελεύθερου χρόνου.

# Αίτια κρίσης της Τέχνης

* Χρησιμοθηρική αντίληψη (τέχνη με σκοπό το κέρδος): μαζική παραγωγή καλλιτεχνημάτων (ποσοτική και όχι ποιοτική τέχνη).
* Τεχνοκρατική αντίληψη: επικράτηση του υλισμού και των πρακτικών λύσεων, τυποποίηση, τέχνη εφήμερη με στόχο μόνο την κατανάλωση.
* Ιδεολογική σύγχυση (απουσία οραμάτων, έκλυση ηθών): ισοπέδωση της τέχνης (έργα χωρίς ιδεαλισμό), απομάκρυνση κοινού επειδή αισθάνεται ότι τα έργα δεν τον εκφράζουν.
* Μιμητισμός, ξενομανία: «επιδερμική» τέχνη (πιστή αντιγραφή), φτηνές επιλογές, αντιπαραδοσιακό πνεύμα, στόχος η διασκέδαση.
* Ατομικισμός (κατάργηση της κοινωνικής αναγκαιότητας της τέχνης· ελιτίστικη τέχνη με ρατσιστική διάθεση).
* Αστικοποίηση: το κοινό μαζοποιείται, δεν επικοινωνεί και είναι αποκομμένο από τα φύση, δεν υπάρχει χώρος προσωπικής έκφρασης, πα­ρατηρείται έλλειψη πνευματικών ανησυχιών.
* Απουσία καλλιτεχνικών ερεθισμάτων από τους φορείς αγωγής (έλλειψη ανθρωπιστικής παιδείας): οικογένεια: η ενασχόληση με την τέχνη περιθωριακό φαινόμενο, σχολείο: απόκτηση τυποποιημένων γνώσεων για την είσοδο στο επάγγελμα χωρίς την κατάλληλη υποδομή για την καλλιέργεια καλλιτεχνικών ενδιαφερόντων, ΜΜΕ: μηχανοποίηση της ψυχαγωγίας (μαζική υποκουλτούρα).

### ΤΕΧΝΗ ΚΑΙ ΣΧΟΛΕΙΟ

Στο **λύκειο** σήμερα τα δείγματα καλλιτεχνικής έκφρασης και αγωγής είναι υποτυπώδη και στηρίζονται περισσότερο στην πρωτοβουλία και τον προσωπικό ζήλο ορισμένων εκπαιδευτικών.

#### ΔΕΙΓΜΑΤΑ

* Σε πολλά σχολεία δεν υπάρχει ακόμα η απαραίτητη υποδομή (αίθουσες εκδηλώσεων, οπτικοακουστικά μέσα κ.λπ.) για την προώθηση της καλλιτεχνικής έκφρασης.
* Λίγα σχολεία διαθέτουν θεατρικούς ομίλους, μουσικοχορευτικές ομάδες κ.λπ.
* Σε πολλά σχολεία οι θέσεις των καθηγητών των καλλιτεχνικών μαθημάτων παραμένουν κενές για μεγάλο χρονικό διάστημα, ιδιαίτερα στην επαρχία.
* Η οργάνωση καλλιτεχνικών εκδηλώσεων, εκθέσεων, συναυλιών κ.λπ. είναι περιορισμένη, και όταν είναι υποχρεωτικές, όπως για παράδειγμα κατά τον εορτασμό των εθνικών επετείων, αντιμετωπίζονται ως απώλεια χρόνου, αγγαρεία, φυγή απ’ τα άλλα μαθήματα και δε συνοδεύονται από την απαραίτητη ποιότητα, φαντασία και πρωτοτυπία.
* Τα μαθήματα μουσικής και καλλιτεχνικών που προβλέπονται από το αναλυτικό πρόγραμμα θεωρούνται δευτερεύοντα και οι ίδιοι οι διδάσκοντες των υπόλοιπων μαθημάτων τα αντιμετωπίζουν με προκατάληψη. Για παράδειγμα, δανείζονται εύκολα διδακτικές ώρες από τους συναδέλφους των καλλιτεχνικών μεταδίδοντας και στα παιδιά το στερεότυπο ότι πρόκειται για μαθήματα ελάσσονος σημασίας.
* Το μάθημα της ιστορίας της τέχνης διδάσκεται προαιρετικά και συνήθως χωρίς το απαραίτητο εποπτικό υλικό.
* Η διδασκαλία της λογοτεχνίας είναι ελλιπής, περιορισμένη κυρίως στις απαιτήσεις του σχολικού βιβλίου και των εξετάσεων. Σε άλλες πάλι περιπτώσεις τα κείμενα κατακερματίζονται ουσιαστικά εξαιτίας μιας ανούσιας, εξονυχιστικής ανάλυσης κάθε λέξης, που πραγματοποιείται από τους ίδιους τους διδάσκοντες, δίχως τελικά να διασώζεται η μαγεία της τέχνης και της αισθητικής.
* Οι μαθητές δεν επισκέπτονται συχνά μουσεία, αρχαιολογικούς χώρους κ.λπ., ώστε να συνειδητοποιήσουν την ομορφιά και την αξία της τέχνης του λαού μας.

**ΑΙΤΙΑ**

* Ο λανθασμένος προσανατολισμός του σχολείου ιδιαίτερα στο λύκειο, καθώς δίνεται έμφαση στην τεχνοκρατική εκπαίδευση.
* Δεν παρέχεται η προσδοκώμενη ανθρωπιστική παιδεία.
* Ο χώρος της εκπαίδευσης δεν μένει ανεπηρέαστος από το γενικότερο χαρακτήρα της εποχής μας και της κοινωνίας μας (υλιστικό πνεύμα – καταναλωτικά πρότυπα, θεοποίηση της μηχανής και της τεχνολογίας – κρίση αξιών κ.λπ.), εφόσον μάλιστα το σχολείο αντικατοπτρίζει την κοινωνία σε κάθε εποχή.

**Τρόποι συμβολής του σχολείου στην ουσιαστική επαφή των νέων με την τέχνη**

* **Εκπαίδευση** / επαναπροσδιορισμός των στόχων / ανάπτυξη διαλόγου, απαλλαγή από αποστήθιση, στεγνή εξειδίκευση και τεχνοκρατικό πνεύμα → προώθηση του προβληματισμού → δυνατότητα πνευματικής καλλιέργειας → όξυνση της λογικής, κρίσης / ανάπτυξη της πρωτοβουλίας, φαντασίας → επαφή με την τέχνη (η τέχνη αποτελεί πνευματική δημιουργία).
* **Εκπαίδευση** / εγκατάλειψη του συντηρητισμού, ανανέωση των προγραμμάτων / ένταξη της αισθητικής παιδείας, δηλαδή των καλλιτεχνικών μαθημάτων στα σχολικά προγράμματα, προώθηση **βιωματικής μάθησης,** όπως η διοργάνωση καλλιτεχνικών δραστηριοτήτων (επισκέψεις σε αρχαιολογικούς χώρους, θέατρα, κινηματογράφο) και οι εκδρομές σε χώρους τέχνης (μουσεία, πινακοθήκες, εκθέσεις έργων ζωγραφικής, βιβλίων) → ανάδειξη δημιουργικών εφέσεων των μαθητών και δυνατότητα ενασχόλησής τους με διάφορες μορφές της τέχνης → αισθητική καλλιέργεια και ουσιαστική επαφή με την τέχνη.
* **Εκπαίδευση** / επαναπροσδιορισμός των στόχων / διοργάνωση καλλιτεχνικών εκδηλώσεων (θεατρικές – μουσικές παραστάσεις, εκθέσεις ζωγραφικής, διαγωνισμούς ποίησης...) με τη βοήθεια εξειδικευμένων εκπαιδευτικών και με κύριους πρωταγωνιστές τα παιδιά → κατανόηση των ιδιαίτερων κλίσεών τους...
* **Εκπαίδευση** / διδασκαλία της ποίησης, της πεζογραφίας, της επικής, της λυρικής ποίησης με διαφορετικό τρόπο
* **Εκπαίδευση** / ενασχόληση με το άτομο ως ιδιαιτερότητα → κατανόηση της διαφορετικότητάς του → δυνατότητα απόκτησης αυτογνωσίας → εντοπισμός των ενδιαφερόντων και των πραγματικών αναγκών → δυνατότητα αξιοποίησης του ελεύθερου χρόνου → κάλυψη των πραγματικών ενδιαφερόντων του ατόμου μέσα από την επαφή του με την τέχνη.

**Η ΤΕΧΝΗ ΒΟΗΘΑ ΣΤΗΝ ΚΑΤΑΝΟΗΣΗ ΤΟΥ ΠΟΛΙΤΙΣΤΙΚΟΥ ΕΠΙΠΕΔΟΥ ΕΝΟΣ ΛΑΟΥ**

* + Μελέτη των έργων τέχνης μιας εποχής → κατανόηση των υλικών, των τεχνικών μέσων που χρησιμοποιήθηκαν, την ποσότητα των έργων και την επεξεργασία → κατανόηση του επιπέδου οικονομικής ανάπτυξης της εποχής εκείνης, το βιοτικό επίπεδο, τα επαγγέλματα, τη σημασία που έδιναν στην τέχνη και το επίπεδο αισθητικής καλλιέργειας.
  + ... → κάθε έργο εκφράζει, αποτυπώνει τον πολιτισμό, την καθημερινότητα και τις ανάγκες της κάθε εποχής → κατανόηση του τρόπου διασκέδασης, τη θέση του αθλητισμού, την ενδυμασία, την κοινωνική διαστρωμάτωση, το πολίτευμα, τους νόμους... → γνώση του κοινωνικού και πολιτικού επιπέδου της εποχής.
  + ... → επαφή με τις προκαταλήψεις, τις πνευματικές αναζητήσεις και τη σημασία που έδιναν στη μόρφωση, τη θρησκεία και τη θέση της στη ζωή των ανθρώπων, τις δεισιδαιμονίες, τις απόψεις για το "καλό" και το "κακό"... → κατανόηση των ηθικών αρχών και αξιών.

**Πανελλαδικές εξετάσεις 2012**

Σε ημερίδα του δήμου σας με θέμα «**Τέχνη και Ζωή**» συμμετέχεις ως εκπρόσωπος του σχολείου σου με εισήγηση 500 – 600 λέξεων. Στην εισήγηση αυτή αναφέρεσαι στην προσφορά της Τέχνης στους νέους σήμερα, καθώς και στους τρόπους με τους οποίους μπορεί το σχολείο να συμβάλλει στην ουσιαστική επαφή τους με αυτήν.

**Ζ1: Προσφορά της τέχνης στους νέους σήμερα**

1. Ψυχαγωγούνται
2. Εξευγενίζει τον άνθρωπο – εκπολιτισμός
3. Διδάσκει (Διαμορφώνει τον άνθρωπο)
4. Καλλιεργεί το συναίσθημα (χαρά, λύπη)
5. Αισθητική απόλαυση
6. Συντελεί στην ομαλή κοινωνικοποίηση των νέων
7. Αποφορτίζει τους μαθητές από το άγχος άλλων μαθημάτων
8. Μέσο ιστορικής γνώσης
9. Δίνει ποιότητα στη ζωή τους
10. Εξωτερικεύουν τον εσωτερικό τους κόσμο.
11. Γίνονται καλλιεργημένοι πολίτες.

**Ζ2: Τρόποι συμβολής του σχολείου στην ουσιαστική επαφή τους με αυτήν**

1. Ένταξη της αισθητικής παιδείας στο σχολείο
2. Διδασκαλία της ποίησης, της πεζογραφίας, της επικής, της λυρικής ποίησης με διαφορετικό τρόπο
3. Θεατρικές – μουσικές παραστάσεις με τη βοήθεια εξειδικευμένων εκπαιδευτικών
4. Εκδρομές σε χώρους τέχνης (μουσεία, πινακοθήκες, εκθέσεις έργων ζωγραφικής, βιβλίων)
5. Καλλιέργεια του χορού (μοντέρνου και παραδοσιακού)
6. Συμμετοχή σε μαθητικούς καλλιτεχνικούς διαγωνισμούς
7. Πρόσκληση καλλιτεχνών που θα μιλήσουν και θα συζητήσουν για το έργο τους
8. Πίστη των εκπαιδευτικών, μαθητών, γονιών ότι η ενασχόληση με την τέχνη δεν είναι σπατάλη χρόνου
9. Όλα αυτά προϋποθέτουν ένα διαφορετικό σχολείο.

**ΤΕΧΝΗ**

**Κείμενο 1**

**Οδυσσέας Ελύτης, *Η μέθοδος του «άρα»***

***Εισαγωγικό σημείωμα:*** *Ο Οδυσσέας Ελύτης είναι ένας από τους σημαντικότερους Έλληνες ποιητές, μέλος της λογοτεχνικής γενιάς του 1930. Βραβεύτηκε για το έργο του το 1979 με το βραβείο Νόμπελ Λογοτεχνίας. Το απόσπασμα προέρχεται από τη συλλογή δοκιμίων του Εν λευκώ.*

Μπαίνοντας ο εικοστός αιώνας στο τελευταίο του τέταρτο, αισθάνομαι άστεγος και περιττός. Όλα είναι κατειλημμένα - ως και τ' άστρα. Οι άνθρωποι έχουν απαλλαγεί από κάθε παιδεία, όπως στην εποχή του Τσέγκις Χαν, και δεν ερωτεύονται ούτε κατ' ιδέαν, ενώ οι κολεγιόπαιδες λύνουν εκπληκτικές εξισώσεις με μια ευκολία που είναι ν' απορείς: συν, πλην, διά, επί - άρα. Το μυστικό στη ζωή αυτή, φαίνεται, δεν είναι αν είσαι δούλος ή όχι: καθόλου. Είναι να οδηγείσαι με συνέπεια σε κάποιο «άρα» και να 'χεις έτοιμη την απάντηση. Πολύ ωραία. Μπροστά, όμως, σε μια φράση ποιητική, για ποιο λόγο αυτό το «άρα» στομώνει;

Το μυαλό μας κάνει μαιάνδρους απίθανους προκειμένου στο μέλλον να σταδιοδρομήσει στα εργαστήρια, στους ηλεκτρονικούς εγκεφάλους, οπουδήποτε οσφραίνεται όφελος χειροπιαστό. Προκειμένου, όμως, να καταλήξει σε μια συνειδητοποίηση του «είναι» παραμένει στην πρώτη του Δημοτικού. Γιατί;

«Λευκό βουνάκι πρόβατα κινούμενο βελάζει»· άρα; Μηδέν ο μαθητής. «Ο ήλιος κυκλοδίωκτος, ως αράχνη μ' εδίπλωνε»· άρα; Κενό. Το τραντζίστορ μας, ναι: αυτό ξέρουμε να το λύνουμε και να το επανασυνδέουμε στο άψε σβήσε. Όλα γίνεται να τα λύσεις και να τα επανασυνδέσεις, εκτός από τα λόγια που έγραψε ο ποιητής. Κάποια βίδα στο τέλος θα σε μπερδέψει. Μήτε που θα εφαρμόζει πουθενά, μήτε που χωρίς αυτήν θα λειτουργεί το μηχάνημα. Και ο ίδιος ο ποιητής, εάν κληθεί να δοκιμάσει, θ' αποτύχει. [...].

Δεν επιτρέπεται να παραμένει ο άνθρωπος πάνω σ' αυτή τη γης με τα τέσσερα. Τα υλικά του αγαθά που αέναα εκμηδενίζονται «συν τη καταναλώσει» -και πώς να γίνει αλλιώς;- τον καταδικάζουν ουσιαστικά σε ισόβια: γραφείο - αυτοκίνητο - κρεβάτι - αποχωρητήριο - φέρετρο. Κι όμως, για αυτά παθαίνεται και για αυτά σκοτώνεται σ' όλη του τη ζωή. Πόσο ευπρόσδεκτος λοιπόν θα ήταν εδώ ένας λιγάκι λοξός, που θα 'πιανε από την άλλη άκρη το πρόβλημα και θα τους έλεγε χωρίς ενδοιασμούς: Εθι­στείτε στην ιδέα ότι η πραγματικότητα είναι μια ωραία γυναίκα που σας προσφέρεται - και δράσετε. Μη διστάσετε να εκλάβετε τα μαλλιά της για σύννεφα ή τη λύπη της για σιγανόφωνο τραγούδι. Μόνο ακούτε και χαϊδεύετε, χαϊδεύετε και ακούτε. Δίνετε τις ιδιότητες που αφορούν τα έμψυχα στα άψυχα ή τα απτά στα νοητά ολοένα, και τανάπαλιν. Με την ίδια ελευθερία που παρέχει το όνειρο να συνθέτει κομμάτια των καθημερινών σας εντυπώσεων και παλιές, κρυφές σας επιθυμίες. Η πόρτα τότε μπορεί να ανοίξει. Το σύννεφο να περάσει μέσα. [...]

Οπόταν, βέβαια, θα ρωτήσει ο άλλος: «Και το κέρδος; ποιο είναι;».

Απάντηση: Όλα και τίποτε. Είναι η μυστική κίνηση των πραγμάτων, κάτι που διπλασιάζει την ικανότητα σου να αντιλαμβάνεσαι τη ζωή και που αποτελεί μια πρόσβαση στο πραγματικό νόημα της ελευθερίας. Επειδή – να το πούμε κι αυτό – ελευθερία δεν είναι να κινείσαι ανεμπόδιστα στο πεδίο που σου έχει δοθεί. Να διευρύνεις αυτό το πεδίο, και δη κατά τη διάσταση της αναλογίας των αισθήσεων, αυτό είναι. Διαθέτο­ντας καινούριες μονάδες για τη μέτρηση του κόσμου. Τότε μόνον προχωρείς ταυτό­χρονα προς όλες τις κατευθύνσεις, που σημαίνει: αναπτύσσεις ένα πρίσμα διάφανο, ικανό να σε κάνει να βλέπεις όπως ακούς, ή να ακούς όπως βλέπεις, και ούτω καθεξής, όπως μόνον η ψυχή γίνεται να το επιτρέψει. Ένα ρυάκι δεν είναι απλώς λίγο νερό που κατρακυλάει τον κατήφορο. Είναι η λαλούσα και εύχαρις υποδήλωση της παιδικής ηλικίας των πραγμάτων. Λίγη ξερή, τριμμένη στα δάχτυλα σου μέντα σε πάει ολόισια στη σκέψη των Ιώνων. Τα χάδια σου είναι η μετάθεση μια απαλής μουσικής, με όλα τα adndante και τα allegro της, πάνω στην επιδερμίδα. Κι εκείνο το φυτό αντίκρυ σου, που διαιρεί άνισα πλην σωστά το χώρο, είναι η αόρατη γεωμετρία που διέπει στο βάθος ολάκερη την οικουμένη. Να, αυτή είναι μια ελευθερία πραγματική, που έχει τη δύναμη τη γενική να αναστέλλει όλες τις επιμέρους αναστολές σου. [...]

***Οδυσσέας Ελύτης, Εν λευκώ, εκδ. Ίκαρος, 1992, (διασκευή)***

**25ο ΘΕΜΑ**

**ΕΘΕΛΟΝΤΙΣΜΟΣ**

**Ορισμός**

**Εθελοντισμός** είναι η πράξη αγάπης και αλληλεγγύης προς τον συνάνθρωπο, αλλά και προσφοράς προς το κοινωνικό σύνολο. Πιο συγκεκριμένα, ο εθελοντισμός είναι μια δραστηριότητα χωρίς κερδοσκοπικό χαρακτήρα που αναπτύσσεται στα πλαίσια της τοπικής, της κρατικής ή της διεθνούς κοινότητας για να υπηρετήσει κοινωφελείς σκοπούς. Ο εθελοντισμός είναι στάση ζωής.

**Εθελοντής** είναι ο άνθρωπος που προσφέρει αμισθί τον διαθέσιμο χρόνο του, τις γνώσεις, τις δεξιότητες και την προσωπική του εργασία για την αντιμετώπιση διάφορων κοινωνικών προβλημάτων.

Ο **ΟΗΕ** έχει ορίσει την **5η Δεκεμβρίου** ως παγκόσμια ημέρα εθελοντισμού.

**Ο εθελοντισμός στην Ελλάδα**

**Στην Ελλάδα** ο εθελοντισμός, τουλάχιστον στην τυπική – οργανωμένη μορφή του, δεν έχει αναπτυχθεί, όπως σε άλλες χώρες της Ευρώπης. Μαζί με την Ισπανία και την Πορτογαλία συγκαταλεγόμαστε στις ευρωπαϊκές χώρες που εμφανίζουν τα χαμηλότερα ποσοστά συμμετοχής των νέων (ηλικίας 15 – 24 χρόνων) σε εθελοντικές δραστηριότητες (Ελλάδα 37%, Ισπανία 35%, Πορτογαλία 30%).

**Χαρακτηριστικό στοιχείο,** ακόμα, του εθελοντισμού στη χώρα μας είναι η μεγάλη έμφαση στο φιλανθρωπικό έργο, ενώ το πολιτιστικό και το περιβαλλοντικό ακολουθούν. Οι περίπου 766 φορείς εθελοντικού έργου αντιμετωπίζουν προβλήματα χαμηλής αποτελεσματικότητας (λόγοι: πολυδιάσπαση, έλλειψη πνεύματος συνεργασίας, η διοίκηση δεν ενδιαφέρεται για το κοινωνικό έργο, αλλά για τα κονδύλια της Ε.Ε. ή επιδιώκει να πετύχει προσωπικούς στόχους, όπως την προβολή, την ανάμειξη στην πολιτική ζωή, κ.ά.).

**Στη χώρα μας παρατηρούνται μικρά ποσοστά συμμετοχής στο εθελοντικό κίνημα, γιατί κυριαρχούν:**

* Χρησιμοθηρικό πνεύμα / υλιστική νοοτροπία / θεοποίηση του χρήματος.
* Παθητικότητα / αδυναμία ανάληψης πρωτοβουλιών / απουσία κοινωνικής συνείδησης (από φορείς διαπαιδαγώγησης).
* Έλλειψη εμπιστοσύνης στο κράτος και τους δημόσιους φορείς.
* Κρίση αξιών / ατομικισμός / ανταγωνισμός.
* Έλλειψη ουσιαστικής προώθησης των προγραμμάτων του εθελοντισμού.

**Μορφές του εθελοντισμού**

Μέσα από τη συμμετοχή σε **Μη Κυβερνητικές Οργανώσεις** και **άλλες ομάδες:**

* **Συμμετοχή σε εκστρατείες για την προστασία του περιβάλλοντος** και την προώθηση δράσεων, όπως είναι η δενδροφύτευση, η συλλογή απορριμμάτων από ακτές ή δασικές περιοχές, η μελέτη οικοσυστημάτων, η διάδοση της περιβαλλοντικής αγωγής, η άσκηση πίεσης στα κράτη να λάβουν μέτρα για την προστασία του φυσικού περιβάλλοντος).
* **Παροχή βοήθειας** σε κοινότητες που πλήττονται από φυσικές καταστροφές(πυρκαγιές, σεισμούς, τυφώνες, πλημμύρες κ.ά.) και ανακούφιση των θυμάτων, με προσφορά ιατρικής περίθαλψης, τροφίμων, καταλυμάτων, ψυχικής στήριξης κ.λπ.
* **Προγράμματα κοινωνικής βοήθειας ή υποστήριξης**,με τα οποία παρέχεται άμεση βοήθεια σε ηλικιωμένους (γηροκομεία) και πάσχοντα άτομα, σε άτομα με ειδικές ανάγκες, σε απόρους, αστέγους και ανέργους. Επιπλέον, υπάρχουν εθελοντικές δράσεις για την υποστήριξη ατόμων που κάνουν χρήση ουσιών ή νέων που έχουν εμπλακεί σε παραβατικές ενέργειες.
* **Παροχή φροντίδας (στέγαση, διατροφή, αγάπη)** σε παιδιά ορφανά (ορφανοτροφεία), εγκαταλειμμένα, πάσχοντα από ορισμένες ασθένειες, αλλά και σε παιδιά κακοποιημένα, σε παιδιά που είναι θύματα εμπορίας, πολέμου ή απάνθρωπης εργασιακής εκμετάλλευσης.
* **Δραστηριοποίηση οργανισμών** (π.χ. Διεθνής Αμνηστία)για την υπεράσπιση των ανθρώπινων δικαιωμάτων σε όλο τον κόσμο. Με την εθελοντική δράση των ατόμων καταγράφονται και μελετώνται οι περιπτώσεις παραβίασης των ανθρώπινων δικαιωμάτων, οργανώνονται εκστρατείες πληροφόρησης και κινητοποίησης της παγκόσμιας κοινής γνώμης, αλλά και ασκείται πίεση στις κυβερνήσεις να αλλάξουν τη νομοθεσία τους έτσι ώστε να διασφαλιστεί ο σεβασμός των ανθρώπινων δικαιωμάτων. Μερικά από τα θέματα στα οποία οι φορείς αυτοί αναπτύσσουν συστηματική δράση είναι η κατάργηση της θανατικής ποινής και των βασανιστηρίων, η καταπολέμηση της εμπορίας ανθρώπων και της σεξουαλικής εκμετάλλευσης γυναικών και παιδιών, η εξάλειψη του ρατσισμού και των προκαταλήψεων.
* **Εκπαιδευτικά προγράμματα για την καταπολέμηση της αμάθειας,** της άγνοιας και των προκαταλήψεων σε όλο τον κόσμο. Γιατί η αμάθεια είναι στενά συνδεδεμένη με τη φτώχεια και τον κοινωνικό αποκλεισμό, οπότε η διάδοση της γνώσης βοηθά τους ανθρώπους να αλλάξουν τη ζωή τους.
* **Συμμετοχή σε ομάδες που προσφέρουν βοήθεια για τον σχεδιασμό και την πραγματοποίηση πολιτιστικών και ψυχαγωγικών εκδηλώσεων** (συναυλίες, θεατρικές παραστάσεις, αθλητικοί αγώνες – ολυμπιακοί αγώνες…). Επίσης, ένα πεδίο της εθελοντικής δράσης είναι και **η προβολή και διατήρηση της πολιτιστικής κληρονομιάς.** Σύλλογοι και σχολεία με επιτόπια έρευνα καταγράφουν και προβάλλουν στοιχεία της πολιτιστικής κληρονομιάς των τοπικών κοινοτήτων και των λαών, προστατεύουν τα μνημεία, συντηρούν τις τοπικές παραδόσεις κ.ά..

**Σημασία – Προσφορά του εθελοντισμού**

* **Ο εθελοντισμός** → επιλύει κοινωνικά προβλήματα → βελτίωση των συνθηκών ζωής των ευάλωτων κοινωνικών ομάδων (ηλικιωμένοι, παιδιά, άτομα με ειδικές δεξιότητες...) → οικονομικό όφελος για το κράτος και δυνατότητα επένδυσης των χρημάτων που θα εξοικονομηθούν σε άλλους, παραγωγικούς και κοινωνικούς τομείς.
* **Ο εθελοντισμός** → αντιμετωπίζει αποτελεσματικότερα πολλά από τα κοινωνικά προβλήματα (απαλύνεται ο ανθρώπινος πόνος, περιορίζεται η φτώχεια και η αμάθεια στον κόσμο, διευκολύνεται η κοινωνική ενσωμάτωση των περιθωριοποιημένων ατόμων) → ευαισθητοποιείται και δραστηριοποιείται η παγκόσμια κοινή γνώμη για την προστασία των ανθρώπινων δικαιωμάτων και τη διατήρηση της οικολογικής ισορροπίας.
* **Ο εθελοντισμός** → ωφελεί τον εθελοντή,γιατί δίνει βαθύτερο νόημα στη ζωή του → προσφέρει ηθική ικανοποίηση που δε συγκρίνεται με καμία υλική ανταμοιβή / επιπλέον, οι εθελοντές αναπτύσσουν δεσμούς φιλίας με ανθρώπους με τους οποίους τους συνδέουν κοινοί στόχοι και καλλιεργούν τις επικοινωνιακές δεξιότητές τους / εμπλουτίζουν τις γνώσεις και τις εμπειρίες τους, αποκτούν νέα ενδιαφέροντα, γίνονται πιο δημιουργικοί και καινοτόμοι / ταυτόχρονα, οι δυσκολίες που συναντούν στο έργο τους τονώνουν τη θέληση, την επιμονή και την αποφασιστικότητά τους → οι εθελοντές διαμορφώνουν θετική **αυτο-εικόνα** και αποκτούν ισχυρό αίσθημα αυτοδυναμίας.
* **Ο εθελοντισμός** → ο εθελοντής καθώς συμμετέχει σε διάφορες δραστηριότητες → αναλαμβάνει πρωτοβουλίες / έχει τη δυνατότητα έκφρασης / καλλιεργεί τα πνευματικά του γνωρίσματα → αποφεύγει την παθητικότητα, αποκτά πνευματικές αντιστάσεις → καλύτερη επαφή με το περιβάλλον.
* **Ο εθελοντισμός** → ο εθελοντής συνυπάρχει με άλλα άτομα → καλλιεργείται κλίμα ενότητας → γίνεται κατανοητή η αξία του ανθρώπου και η αξία της συνεργασίας → αύξηση κοινωνικότητας / καλλιέργεια κοινωνικής συνείδησης → ομαλή κοινωνικοποίηση του ατόμου.
* **Ο εθελοντισμός** → χωρίς την εθελοντική προσφορά δε θα μπορούσε να επιτευχθεί η διοργάνωση πολιτιστικών εκδηλώσεων σε κάθε τοπική κοινότητα, προκειμένου να διατηρηθούν οι παραδόσεις και να υψωθεί η πολιτιστική στάθμη της κοινωνίας / χωρίς τους εθελοντές δε θα ήταν δυνατή η διεξαγωγή των Ολυμπιακών Αγώνων και αρκετών άλλων παγκόσμιων εκδηλώσεων → στηρίζεται η πολιτιστική ανάπτυξη.
* **Ο εθελοντισμός** → ο εθελοντισμός βοηθά ιδιαίτερα ορισμένες κοινωνικές ομάδες:
* **Για τα άτομα με ειδικές ανάγκες** που συμμετέχουν στο εθελοντικό κίνημα, ο εθελοντισμός μεταβάλλει το αρνητικό στερεότυπο της κοινωνίας γι’ αυτούς.
* **Για τους νέους** είναι ένας τρόπος να διοχετεύσουν τον δυναμισμό και τη δημιουργικότητά τους και να πλουτίσουν τα βιώματά τους.
* **Για τους ηλικιωμένους** είναι μια διαδικασία «ενεργούς γήρανσης» που δεν τους αφήνει να αισθανθούν άχρηστοι και περιφρονημένοι.
* **Ο εθελοντισμός** → αναπτύσσει το αίσθημα της κοινωνικής και πολιτικής ευθύνης των πολιτών → τους δίνεται η δυνατότητα να συνειδητοποιήσουν ότι έχουν δικαιώματα και υποχρεώσεις και ότι οφείλουν να είναι υπεύθυνοι πολίτες που ενημερώνονται, κρίνουν και ελέγχουν την εξουσία – πολίτες, που επιδιώκουν τον εκδημοκρατισμό και τη χρηστή διακυβέρνηση → έτσι αναλαμβάνοντας πρωτοβουλίες μπορούν να συμβάλουν δυναμικά στη διαμόρφωση ενός καλύτερου κόσμου.

**Η ιδιαίτερη σημασία του εθελοντισμού για τους νέους**

**Οι νέοι** είναι απαραίτητοι για τον εθελοντισμό, γιατί είναι ανοιχτόμυαλοι και υιοθετούν εύκολα νέες ιδέες, αγαπούν τις καινοτομίες, είναι δημιουργικοί, δεν είναι προσκολλημένοι σε αναχρονιστικές ιδέες, και γι’ αυτό δεν είναι δέσμιοι των προκαταλήψεων. Επιπλέον, διακατέχονται από ενθουσιασμό και υποστηρίζουν με πάθος τα πιστεύω τους.

Από την άλλη, ο εθελοντισμός με τις ποικίλες δράσεις του **παρέχει στους νέους τη δυνατότητα να ενταχθούν ομαλότερα στο κοινωνικό περιβάλλον**, γιατί**:**

* Με τον εθελοντισμό οι νέοι προβληματίζονται και ευαισθητοποιούνται πάνω στα κοινωνικά προβλήματα, γίνονται ενεργοί πολίτες, νιώθουν ότι είναι χρήσιμοι στο κοινωνικό σύνολο, και συνειδητοποιούν ότι έχουν δικαιώματα αλλά και υποχρεώσεις.
* Ο εθελοντισμός προσφέρει τη δυνατότητα στους νέους να μοιραστούν με άλλους τις ανησυχίες και τα ενδιαφέροντά τους. Έτσι απομακρύνονται από την αναίτια βία και την αναζήτηση της ευτυχίας σε πλαστούς παραδείσους.
* Οι εθελοντικές δράσεις βοηθούν τους νέους να αναπτύξουν ποικίλες δεξιότητεςκαι να αποκτήσουν γνώσεις που έχουν μεγάλη ζήτηση στη σύγχρονη αγορά εργασίας (π.χ. δημιουργικότητα, λήψη αποφάσεων, συνεργασία, καινοτομία, ευελιξία, προσαρμογή στις διαρκείς αλλαγές, επικοινωνιακή ικανότητα κ.ά.). Παράλληλα, τους παρέχουν τη δυνατότητα να γνωρίσουν καλύτερα τον εαυτό τους, να καταλάβουν τα ενδιαφέροντά τους και να ανακαλύψουν τις κλίσεις και τα ταλέντα τους, ώστε να επιλέξουν το επάγγελμα που τους ταιριάζει.
* Με την εθελοντική δράση, γενικότερα, οι νέοι διαμορφώνουν θετική αυτοεικόνα,αποκτούν υψηλή αυτοεκτίμηση και αυτοπεποίθηση, αίσθηση της προσωπικής τους αξίας και αυτοδυναμίας.

**Τρόποι – Προτάσεις ενίσχυσης του εθελοντισμού**

* **Οικογένεια** / συνειδητοποίηση του ρόλου της ως προς τη διαπαιδαγώγηση των παιδιών / προώθηση του διαλόγου / μετάγγιση στους νέους ανθρώπους των ανθρωπιστικών ιδεωδών που αποτελούν τον πυρήνα του εθελοντισμού / συμμετοχή των ίδιων των γονέων σε κάποιες εθελοντικές δράσεις → ενασχόληση των παιδιών με ορισμένες μορφές εθελοντικής προσφοράς
* **Εκπαίδευση** / επαναπροσδιορισμός των στόχων / ενίσχυση της ομαδοσυνεργατικής μεθόδου project / γαλούχηση των νέων με τις ανθρωπιστικές αξίες και αρχές → κατανόηση της αξίας της συνεργασίας → καλλιέργεια κοινωνικής συνείδησης → κατανόηση της αξίας και της δύναμης του κοινωνικού συνόλου → αίσθηση ανάγκης προσφοράς σ’ αυτό.
* **Εκπαίδευση** / συμμετοχή των μαθητών σε πολλές εθελοντικές δραστηριότητες τα σαββατοκύριακα ή κατά τον χρόνο των σχολικών διακοπών (δενδροφυτεύσεις, καθαρισμός ακτών κ.ά.) / αξιοποίηση των σχολικών εκδρομών για την ενίσχυση της οικολογικής συνείδησης των μαθητών (περιβαλλοντική αγωγή, περιβαλλοντικός τουρισμός) και την αναβάθμιση του πολιτιστικού επίπεδου τους (επισκέψεις σε αρχαιολογικούς χώρους, βιωματική επαφή με τα μνημεία, «υιοθέτηση μνημείων» κ.ά.) → οι μαθητές θα υιοθετήσουν τον εθελοντισμό.
* **Μ.μ.ε.** → η τηλεόραση, ο τύπος και το διαδίκτυομπορούν να πληροφορήσουν για τη λειτουργία και τους στόχους των εθελοντικών οργανισμών, καθώς και να ευαισθητοποιήσουν τους πολίτες με ενημερωτικές εκπομπές για τον εθελοντισμό και τα αποτελέσματά του.
* **Η Πολιτεία** → οφείλει να ενθαρρύνει την ιδέα του εθελοντισμού:
* Αρχικά, απαιτείται να διαμορφώσει ένα καλό θεσμικό πλαίσιο για τον εθελοντισμό και τις Μη Κυβερνητικές Οργανώσεις, που θα συμβάλει σημαντικά στην εύρυθμη λειτουργία τους → θα γίνει πιο ουσιαστική η συνεργασία ανάμεσα στο κράτος και στους εθελοντικούς οργανισμούς.
* Οι αρμόδιοι φορείς πρέπει να καλούνται στις συζητήσεις των επιτροπών της Βουλής για θέματα, όπως είναι η ισότητα, τα δικαιώματα, το περιβάλλον κ.ά., για να διευκολύνουν το έργο των Βουλευτών, καταθέτοντας τις γνώσεις και την πολύτιμη εμπειρία τους.
* Ακόμα, κρίνεται απαραίτητη η **ίδρυση Κέντρου Εκπαίδευσης Εθελοντών** σε εθνικό επίπεδο → το οποίο θα συντονίζει, θα οργανώνει και θα εκπαιδεύει τους εθελοντές.
* Μπορεί ακόμα η πολιτεία να αξιοποιήσει την πείρα άλλων ευρωπαϊκών κρατών που έχουν εισαγάγει **το μάθημα του εθελοντισμού στα σχολεία** → θα μυήσουν τους νέους στις αξίες της εθελοντικής προσφοράς.
* Σημαντικό ρόλο μπορεί να διαδραματίσει και **η Τοπική Αυτοδιοίκηση** η οποία τα τελευταία χρόνια διαμορφώνει προγράμματα εθελοντικής προσφοράς.
* **Οι εθελοντικοί οργανισμοί** → χρειάζεται να αξιοποιήσουν τη δύναμη των **Μ.Μ.Ε**. για να προσεγγίσουν τους ανθρώπους και ιδιαίτερα τους νέους. Ακόμα, πρέπει να απευθυνθούν στους νέους μέσα στους χώρους στους οποίους δρουν, δηλαδή στα σχολεία, στα πανεπιστήμια και στους χώρους ψυχαγωγίας. Πρέπει, όμως να έχουν υπόψη τους ότι οι νέοι θέλουν να νιώθουν ότι κάνουν τη διαφοράπροσφέροντας κάτι σημαντικό, ότι αναπτύσσονται προσωπικάασκώντας ένα εθελοντικό έργο και ότι αναγνωρίζεται η προσφορά τους.Γι’ αυτό οφείλουν να τους παρέχουν άμεση πρόσβαση σε πληροφορίες για τους στόχους και τη λειτουργία του εθελοντικού οργανισμού, πληροφορίες για τις γνώσεις και τις δεξιότητες που θα αποκτήσουν και, φυσικά, να τους επιβραβεύουν για το έργο τους (π.χ. πιστοποιητικά συμμετοχής).

**26ο ΘΕΜΑ**

**ΚΡΙΤΙΚΗ**

**Ορισμός**

«**Κριτική**» είναι ο έλεγχος, η εξέταση και η εκτίμηση ενός έργου, προσώπου, γεγονότος ή κατάστασης, με σκοπό την αξιολόγησή του, τον εντοπισμό των θετικών και αρνητικών πλευρών του και τη διαφώτιση του κοινού, αν πρόκειται για κριτική που ασκείται δημόσια.

# Μορφές Κριτικής

# Θετική, όταν με αντικειμενικότητα αποβλέπει στην ανεύρεση και στηλίτευση των κακώς κειμένων.

# Αρνητική, όταν γίνεται κακοπροαίρετα με στόχο να συκοφαντήσει, να πλήξει γιατί παρεμβάλλονται τα στοιχεία εμπάθειας, κατωτερότητας ή μισαλλοδοξίας.

# Αυτοκριτική: είναι η διαδικασία κατά την οποία το άτομο αυτοαναλύεται, αυτοελέγχεται με στόχο να διαπιστώσει εσφαλμένες ενέργειες, κρίσεις. Είναι δηλαδή ένας συνειδησιακός έλεγχος.

# Κοινωνική κριτική, η κριτική προσώπων, θεσμών, συστημάτων ή καταστάσεων.

## Αρετές του Κριτικού

* Ο κριτικός πρέπει να διαθέτει πνευματική ωριμότητα, γνώσεις, πείρα, ευαισθησία και οξυδέρκεια.
* Ο κριτικός πρέπει να διαθέτει ειδική γνώση. Η κριτική του πρέπει να βασίζεται σε κριτήρια καθαρά αισθητικά και επιστημονικά.
* Επιβάλλεται να είναι αμερόληπτος και αντικειμενικός. Ο κριτικός δεν πρέπει να κρίνει επηρεασμένος από φιλίες ή έχθρες, από προσωπικές προτιμήσεις ή αντιπάθειες. Πρέπει να είναι απομακρυσμένος από προκαταλήψεις, αυθεντίες και δογματισμούς. Η άσκηση κριτικής ενέχει μεγάλη ευθύνη. Αντιλαμβάνεται ότι την ώρα που κρίνει, κρίνεται και ο ίδιος.
* Επιβάλλεται να γνωρίζει ιστορία της τέχνης, εφόσον πολλές φορές ένα έργο γίνεται κατανοητό, αν τοποθετηθεί σωστά στην ιστορική του θέση.
* Οφείλει, ακόμη, να παρακολουθεί δύο άλλους επιστημονικούς κλάδους, την ψυχολογία και την κοινωνιολογία, ώστε να πλησιάζει ευκολότερα τα σύγχρονα καλλιτεχνικά ρεύματα και τα δημιουργήματά τους, να τα κατανοεί και να τα αξιολογεί σωστά.
* Οφείλει να προσεγγίζει το έργο του καλλιτέχνη με αγάπη και συμπάθεια, έστω κι αν μέσα από τη μελέτη του καταλήγει σε αρνητικές διαπιστώσεις. Αν όμως διαπιστώσει περίπτωση αλαζονείας και αυθάδειας του δημιουργού, τότε ο κριτικός έχει υποχρέωση να χρησιμοποιήσει σκληρή γλώσσα.
* Η γλώσσα της κριτικής πρέπει να είναι κατανοητή από το φιλότεχνο που ζη­τεί βοήθεια, εφόσον ο κριτικός είναι ο ειδικός που στέκεται ανάμεσα στο δη­μιουργό και το δέκτη και βοηθά στην προσέγγιση των δύο.

**Ο κοινωνικός ρόλος του Κριτικού / η σχέση του με το δημιουργό και το έργο τέχνης**

* **Ο κριτικός** βρίσκεται ανάμεσα στο δημιουργό και το έργο του και στα υπόλοιπα μέλη της κοινωνίας.
* Μελετά το έργο, το ερμηνεύει αναλύοντάς το στα συστατικά του, το ελέγχει και καταλήγει σε συμπεράσματα για τα προτερήματα και ελαττώματα του έργου.
* Ενημερώνει τους φιλότεχνους για τις νέες εκθέσεις έργων τέχνης, τις νέες κινηματογραφικές ταινίες ή θεατρικές παραστάσεις, τις νέες κυκλοφορίες βιβλίων, για την εμφάνιση νέων καλλιτεχνών.
* Πληροφορώντας και ενημερώνοντας το κοινό το διευκολύνει να προσεγγίσει ένα έργο.
* Συμβάλλει στη γενικότερη παιδεία, καθώς καλλιεργεί αισθητικές αντιλήψεις.
* Σήμερα, ο κυριευμένος από το άγχος κάτοικος των μεγαλουπόλεων, επειδή καταπονείται σωματικά και ψυχικά, κατά τον εργάσιμο χρόνο, αναζητεί εύκολες μορφές διασκέδασης και εκτόνωσης. Έτσι δεν έρχεται σε επαφή με τη γοητεία και τη συγκίνηση των γνήσιων έργων τέχνης. Ο κριτικός ανακινεί το ενδιαφέρον του για την τέχνη και τον βοηθά σταδιακά να μυηθεί στο χώρο της.
* Εντοπίζει τις αρετές ή τα σφάλματα ενός έργου τέχνης. Με τις ουσιαστικές προτάσεις του, βοηθά τον καλλιτέχνη να βελτιώσει την τεχνική του και να αντιμετωπίσει τις αδυναμίες του.
* **Συχνά, όμως**, ο κριτικός παίρνει τη στάση του κριτή – δικαστή, γεγονός που τον φέρνει σε αντίθεση με το δημιουργό. Μια τέτοια στάση του κριτικού συχνά οδηγεί στον εγωισμό και στην αλαζονεία, ακόμα και στην αυθάδεια. Παρασύρεται από προσωπικά πάθη, ιδεολογικές διαφορές, συγκρούσεις συμφερόντων και φτάνει στο σημείο να παρανοεί το ρόλο του.

### Προϋποθέσεις για την άσκηση εποικοδομητικής Κριτικής (γενικά)

* Τόλμη, θάρρος, αντικειμενικότητα, ελευθερία σκέψης και έκφρασης, απόρριψη επηρεασμών.
* Γνώση, κριτική ικανότητα, λογική σκέψη. Η κριτική πρέπει να βασίζεται σε γνώσεις, αρχές και διορατική σκέψη, πρέπει να είναι αποτέλεσμα εμπεριστατωμένης μελέτης.
* Τεκμηριωμένη με επιχειρήματα και αδιάσειστα στοιχεία.
* Να μην αρκείται μόνο στην επισήμανση των τρωτών σημείων, αλλά να αντιπροτείνει λύσεις.
* Πρέπει να διαπνέεται από σεβασμό για το συνάνθρωπο και δημοκρατικό πνεύμα.
* Απουσία προκατάληψης και μεροληπτικότητας. Έλλειψη διάθεσης κολακείας.
* Πνευματικό και ηθικό επίπεδο από την πλευρά του κριτή, αλλά και του κρινόμενου.
* Έλλειψη ζηλοτυπίας, εμπάθειας, μίσους.
* Να μην παραβλέπει τα θετικά στοιχεία.
* Το ύφος και η γλώσσα που χρησιμοποιούνται στην κριτική πρέπει να διακρίνονται για τη σαφήνεια και την ευκολία κατανόησής τους.

**Δύσκολα δεχόμαστε την κριτική των άλλων, γιατί:**

* Ο εγωισμός δεν αφήνει περιθώρια να δούμε την πιθανή αντικειμενικότητα της κριτικής που μας γίνεται → δε θέλουμε υποδείξεις.
* Αισθανόμαστε καχύποπτοι έναντι των προθέσεων των άλλων.
* Θεωρούμε κακοπροαίρετη κάθε κρίση που δεν ταυτίζεται με την ιδέα που σχηματίσαμε εμείς για τον εαυτό μας, πιστεύοντας ότι θέλει να μας μειώσει.
* Νιώθουμε ανασφάλεια και φόβο για τυχόν απόρριψή μας.

**Παράγοντες που μπορούν να μας βοηθήσουν, ώστε να δεχόμαστε την καλοπροαίρετη κριτική:**

* **Οικογένεια** / ανάληψη ευθυνών / ανάπτυξη διαλόγου → κατανόηση της σημασίας της άποψης του άλλου → αποδοχή, με θετικό τρόπο της κριτικής του άλλου, όταν είναι καλοπροαίρετη.
* **Εκπαίδευση** / επαναπροσδιορισμός των στόχων / αποφυγή αποστήθισης και χρήση ουσιαστικών μεθόδων αξιολόγησης → καλλιέργεια των πνευματικών χαρακτηριστικών / κατανόηση της αξίας της κριτικής → απόκτηση αυτογνωσίας → βελτίωση του ατόμου.
* **Μ.μ.ε.** / σεβασμός στο κοινό / εκπομπές → παροχή προτύπων που θα βοηθήσουν στην κατανόηση της αξίας της κριτικής.

**Αξία της καλοπροαίρετης κριτικής**

* Η καλοπροαίρετη κριτική των άλλων βοηθά το άτομο να εντοπίσει τις αδυναμίες και τα σφάλματά του / να ανακαλύψει τις δυνατότητές του → κινητοποίηση των σωματικών του και πνευματικών του δυνάμεων → ξεπερνά τις διάφορες αντιξοότητες και φτάνει στο στόχο του.
* Η εποικοδομητική κριτική → βοηθά στη διεξαγωγή ουσιαστικού διαλόγου → καθιερώνεται η εμπιστοσύνη στις ανθρώπινες σχέσεις → ενισχύεται το αίσθημα της κοινωνικής ευθύνης → πνεύμα αλληλοκατανόησης και συνεργασίας → κοινωνική συνοχή.

#### Αίτια αρνητικής κριτικής

* Φθόνος, ζήλια, μικρόψυχα πάθη.
* Προκαταλήψεις, φανατισμός, δογματισμός.
* Έλλειψη γνώσης, αγωγής, ηθικής.
* Έλλειψη αυτογνωσίας.
* Συμπλέγματα κατωτερότητας ή ανωτερότητας.
* Έλλειψη σεβασμού των άλλων και αυτοσεβασμού.
* Προσπάθεια εξυπηρέτησης προσωπικών συμφερόντων, ανταγωνισμός.

#### Συνέπειες αρνητικής κριτικής

* Προβληματική επικοινωνία, έλλειψη πνεύματος συνεργασίας και αλληλεγγύης, ανταγωνισμός.
* Ενισχύεται ο ατομικισμός, ο εγωισμός.
* Μεροληπτική αντιμετώπιση θεμάτων, συμφεροντολογισμός.
* Υπεροψία, αλαζονεία, εγωισμός.
* Δυσχεραίνεται η εφαρμογή του θεσμού της δημοκρατίας, έλλειψη αξιοκρατίας, αναγνώριση της αξίας του άλλου, απουσία ίσων ευκαιριών.
* Αδυναμία λήψης σωστών αποφάσεων.

27ο ΘΕΜΑ

ΚΡΙΤΙΚΗ ΙΚΑΝΟΤΗΤΑ

**Ορισμός**

**Η κριτική** είναι μια διανοητική λειτουργία που επιτρέπει τον άνθρωπο να εξετάζει σε βάθος την ουσία των πραγμάτων, να αντιλαμβάνεται, να ελέγχει τους ερεθισμούς από το περιβάλλον και να φτάνει σε ένα υψηλό επίπεδο πνευματικής ωριμότητας. Έτσι δεν κινδυνεύει να υποταχθεί άκριτα και απροβλημάτιστα σε δογματικές θεωρίες. Η άσκηση κριτικής είναι η κίνηση του ανθρώπινου πνεύματος που δεν επαναπαύεται σε οποιαδήποτε κεκτημένα, αλλά ερευνά σε βάθος για την ανακάλυψη της αλήθειας.

**Θετικές συνέπειες της κριτικής ικανότητας**

* **Κριτική ικανότητα** → το άτομο απορεί, στοχάζεται, ανησυχεί, διερωτάται, προβληματίζεται, αμφιβάλλει, αμφισβητεί, αξιολογεί, αναζητά την αλήθεια / απαγκιστρώνεται από τα υλιστικά πρότυπα ζωής, τον ατομικισμό και την ιδιοτέλεια → οδηγείται στην ηθικοπνευματική συγκρότηση → προωθεί την ενάργεια της σκέψης και την αντικειμενική θεώρηση της πραγματικότητας → πνευματική εγρήγορση → αναστέλλει τη χειραγώγηση και τον ιδεολογικό αποπροσανατολισμό, εμποδίζοντας την εξάπλωση της προπαγάνδας.
* **Κριτική ικανότητα** → δυνατότητα αξιολόγησης και επεξεργασίας των δεδομένων → κατανόηση της πραγματικότητας → διαμόρφωση σφαιρικής εικόνας → συνειδητοποίηση ευκαιριών και κινδύνων → αξιοποίηση ευκαιριών / αποφυγή κινδύνων → λήψη σωστών αποφάσεων → επιτυχία.
* **Κριτική ικανότητα** → γεννά τον προβληματισμό και ενθαρρύνει το ερευνητικό πνεύμα του ατόμου → καλλιέργεια κριτικής σκέψης → δυνατότητα αξιολόγησης αντιλήψεων / πληροφοριών → αποφυγή προκαταλήψεων / παραπληροφόρησης / προπαγάνδας → διεύρυνση οριζόντων / αποφυγή ρατσισμού / φανατισμού.
* **Κριτική ικανότητα** → βοηθά στη διεξαγωγή ουσιαστικού διαλόγου → καθιερώνεται η εμπιστοσύνη στις ανθρώπινες σχέσεις / δημιουργία υγιών ανθρώπινων σχέσεων → καλλιεργείται και ενισχύεται το συναίσθημα της κοινωνικής ευθύνης / πρόταξη του συλλογικού καλού → πνεύμα αλληλοκατανόησης και συνεργασίας → κοινωνική συνοχή.
* **Κριτική ικανότητα** → κατανόηση της πολιτικής πραγματικότητας → διαμόρφωση πολιτικής συνείδησης / κατανόησης των δικαιωμάτων → δραστήρια μέλη του δημόσιου βίου, αγωνιζόμενα για την επίλυση κοινωνικών προβλημάτων → ουσιαστική συμμετοχή στα κοινά / διαφύλαξη δικαιωμάτων → στήριξη δημοκρατίας.
* **Κριτική ικανότητα** → άσκηση ουσιαστικού ελέγχου στην εξουσία → αποτρέπει τυχόν αυθαιρεσίες / καταπολεμά τη δημαγωγία και την άμετρη φιλοδοξία ενός ή πολλών ανθρώπων → συμβάλλει στη δημιουργία μιας δίκαιης και αξιοκρατικής κοινωνίας.
* **Κριτική ικανότητα** → διασφαλίζει το δικαίωμα της ελευθερίας της σκέψης και της έκφρασης → σεβασμό στην ατομικότητα και τη συλλογικότητα → προφυλάσσει από τη μαζοποίηση και την αλλοτρίωση.
* **Κριτική ικανότητα** → αυτοκριτική → ορθή εκτίμηση των ιδιαιτεροτήτων και δυνατοτήτων / συνειδητοποίηση των αδυναμιών ή μειονεκτημάτων → αυτογνωσία → οδηγεί το άτομο στην ενίσχυση των θετικών γνωρισμάτων του και στην άμβλυνση των ελαττωμάτων του → καλλιεργείται το αίσθημα της υπευθυνότητας και της σοβαρότητας → βελτίωση της προσωπικότητάς του.
* **Κριτική ικανότητα** → ακμή των επιστημών, της τεχνολογίας και των οικονομικών κλάδων (τεχνογνωσία, επιστημονικές κατακτήσεις, επινοητικότητα, παραγωγικότητα) αλλά και πολιτιστική ανάπτυξη και δημιουργία (γράμματα, τέχνες) → εξύψωση του πολιτισμού.
* **Κριτική ικανότητα** → συμβάλλει στην ανύψωση του ψυχικού κόσμου, στην καλλιέργεια ψυχικών αρετών, στην ψυχική υγεία.
* **Κριτική ικανότητα** → αυτοκριτική → αυτογνωσία → συντελεί στην ορθή επαγγελματική επιλογή → επαγγελματική καταξίωση.
* **Κριτική ικανότητα** → βοηθά τον άνθρωπο να αντιληφθεί την αναγκαιότητα δραστηριοποίησης για την προστασία του πλανήτη.
* **Κριτική ικανότητα** → βοηθά τα άτομα να διαμορφώσουν εθνική συνείδηση, να τρέφουν άδολη αγάπη για την πατρίδα, αλλά και να αντιληφθούν την ανάγκη ειρηνικής συνύπαρξης και συμβίωσης των λαών → δημιουργία υγιούς διεθνισμού / οφέλη παγκοσμιοποίησης.

**Τρόποι προώθησης της κριτικής ικανότητας**

* **Εκπαίδευση** / ανάληψη ευθυνών /
  + → προώθηση διαλόγου, αποφυγή άγονης αποστήθισης και χρησιμοθηρικού πνεύματος, προώθηση ευρυμάθειας → ανάπτυξη του προβληματισμού → καλλιέργεια πνευματικών χαρακτηριστικών (κριτικού πνεύματος και γόνιμης αμφισβήτησης).
  + → η επαφή με την τέχνη, την παράδοση, τον αθλητισμό και τους πνευματικούς ανθρώπους (μέσα από το σχολείο) → οδηγούνται οι νέοι σε πνευματική ανάταση → ανάπτυξη της κριτικής σκέψης.
    - **Οικογένεια** / επαναπροσδιορισμός των στόχων – κατανόηση του ρόλου της → προώθηση γνήσιου διαλόγου → επικοινωνία μεταξύ των μελών της οικογένειας → εθισμός του νέου στον προβληματισμό και στη δημιουργική ανταλλαγή απόψεων για την εύρεση της αλήθειας → ερέθισμα για πνευματική εμβάθυνση και γόνιμη απορία.
    - **Μ.Μ.Ε.** / σεβασμός στο κοινό / απαλλαγή από πνεύμα κερδοσκοπίας (που οδηγεί στην καταιγιστική προβολή διαφημίσεων και υπερκαταναλωτικών προτύπων, που μετατρέπουν τους πολίτες σε άβουλα όντα) / έγκαιρη και έγκυρη ενημέρωση → διεύρυνση πνευματικών οριζόντων του νέου → συμβολή στη διαμόρφωση υπεύθυνης άποψης και στην άσκηση γόνιμης κριτικής.
    - **Πολιτεία** /
  + → δημιουργία πνευματικών – πολιτιστικών κέντρων, πραγματοποίηση εκδηλώσεων, εφοδιασμός των κέντρων νεότητας με δανειστικές βιβλιοθήκες → κίνητρα στους νέους για να γίνουν ενεργοί πολίτες ικανοί να κρίνουν, να ελέγχουν, να αξιολογούν πρόσωπα, πράγματα, καταστάσεις.
  + → εδραίωση της αληθινής δημοκρατίας → εξασφαλίζεται η ελεύθερη διακίνηση ιδεών → οι πνευματικά νωθροί κατευθύνονται στην αναζήτηση και την πνευματική εγρήγορση.
* **Το άτομο** → επεξεργάζεται τα μηνύματα που δέχεται / διασταυρώνει τις πληροφορίες / περιορίζεται η ανεξέλεγκτη μανία για κέρδος / στρέφεται σε πνευματικά ενδιαφέροντα / δημιουργική αξιοποίηση του ελεύθερου χρόνου →…

**Το σημερινό εκπαιδευτικό σύστημα εμποδίζει την καλλιέργεια της κριτικής σκέψης των μαθητών, αφού:**

* + η αποστήθιση δεν ευνοεί τον προβληματισμό,
  + δεν προωθείται ο διάλογος,
  + δε χρησιμοποιούνται σύγχρονα οπτικοακουστικά μέσα και ηλεκτρονικοί υπολογιστές,
  + λόγω της έλλειψης των εργαστηρίων δεν παρέχεται η δυνατότητα πρακτικής εφαρμογής της γνώσης,
  + δεν ωθεί τους μαθητές σε αναζήτηση και αξιολόγηση πληροφοριών από διάφορες πηγές (βιβλιοθήκες, εφημερίδες κ.τ.λ.).

**28ο ΘΕΜΑ**

**ΑΥΤΟΚΡΙΤΙΚΗ**

**Αυτοκριτική** = η γνήσια ενδοσκόπηση και η άσκηση γόνιμου αυτοελέγχου, ώστε ν’ αξιολογήσουμε τις πράξεις μας, επισημαίνοντας τα προτερήματα και τις αδυναμίες μας. Με την αυτοκριτική στοχεύουμε στην αξιοποίηση των πρώτων και στην καταπολέμηση των δεύτερων και έχουμε ως απώτερο σκοπό την προσωπική μας βελτίωση και την επίδειξη της καλύτερης δυνατής κοινωνικής στάσης,

**ΣΥΝΕΠΕΙΕΣ ΑΥΤΟΚΡΙΤΙΚΗΣ**

* **Αυτοκριτική** → ο άνθρωπος αξιολογεί τον εαυτό του, γνωρίζει τα προτερήματά του και τα αξιοποιεί στον αγώνα για να καταπολεμήσει τα ελαττώματά του → χαλιναγωγεί τα ένστικτα και τα πάθη του → πετυχαίνει την αυτοκυριαρχία, τον αυτοέλεγχο → συναισθάνεται την ατομική του ιδιαιτερότητα, συνειδητοποιεί τη θέση του και το ρόλο του στην κοινωνία.
* **Αυτοκριτική** → οξύνεται το πνεύμα → δημιουργείται κριτική ικανότητα.
* **Αυτοκριτική** → καταπολεμάται ο ατομικισμός, η αδιαλλαξία και η αλαζονεία → βελτιώνεται η ανθρώπινη προσωπικότητα με την διόρθωση των λαθών → δημιουργούνται προϋποθέσεις για την ύπαρξη αρμονικών σχέσεων με τους συνανθρώπους.
* **Αυτοκριτική** → το άτομο συνειδητοποιεί τις κλίσεις και τα ενδιαφέροντά του, αποκτά συνείδηση των αναγκών του.
* **Αυτοκριτική** → επαναπροσδιορίζει τα κίνητρα, τους στόχους, τη συμπεριφορά του.
* **Αυτοκριτική** → το άτομο αξιολογεί τις πραγματικές του ικανότητες → αποκτά αυτοπεποίθηση και αισιοδοξία → αποκτά θάρρος και αποφασιστικότητα και αναλαμβάνει την ευθύνη των πράξεών του.
* **Αυτοκριτική** → δημιουργούνται προϋποθέσεις που επιτρέπουν στο άτομο να σκέφτεται και να αποφασίζει σωστά.
* **Αυτοκριτική** → κατευθύνεται σε ορθές επιλογές που αφορούν πρώτιστα τον επαγγελματικό τομέα αλλά και τη γενικότερη πορεία της ζωής του. Σε περίπτωση λανθασμένης επιλογής ή οποιασδήποτε αποτυχίας, η αυτοκριτική βοηθά το άτομο να μη λυγίσει, να σταθεί στο ύψος των περιστάσεων και να βρει διέξοδο.
* **Αυτοκριτική** → το άτομο μαθαίνει να σέβεται τους άλλους, καλλιεργείται η κοινωνικότητα.
* **Αυτοκριτική** → το άτομο αναγνωρίζει τα σφάλματα και τις αδυναμίες του, είναι ανεκτικό και αμερόληπτο, αγαπά το διάλογο → το άτομο γίνεται καλός φίλος, σύντροφος, πετυχημένος οικογενειάρχης και στοργικός γονέας → κερδίζει έτσι το σεβασμό των άλλων και τον αυτοσεβασμό.
* **Αυτοκριτική** → το άτομο αποκτά πολιτική συνείδηση → βιώνει τη δημοκρατία ως τρόπο ζωής ασκώντας τόσο τα δικαιώματά του όσο και τις υποχρεώσεις του.
* **Αυτοκριτική** → επιτυγχάνεται η αυτογνωσία.

Η έλλειψη αυτοκριτικής προκαλεί τα αντίθετα αποτελέσματα εμποδίζοντας την ολοκλήρωση, τη βελτίωση και την επιτυχία του ατόμου.

**ΕΜΠΟΔΙΑ ΣΤΗΝ ΑΣΚΗΣΗ ΑΥΤΟΚΡΙΤΙΚΗΣ**

* Η αυτοκριτική απαιτεί κόπο, συνεχή προσπάθεια και ψυχικές αντοχές, προκειμένου να ανταποκριθεί το άτομο στις απαιτήσεις της.
* Η αυτοκριτική είναι διεργασία δύσκολη, εφόσον ο κριτής και ο κρινόμενος ταυτίζονται. Απαιτεί ευθυκρισία, τόλμη, αντικειμενικότητα και πνευματική οξύνοια, όπως κάθε μορφή κριτικής.
* Συχνά το άτομο φοβάται να κοιτάξει τον εαυτό του καταπρόσωπο, γιατί ίσως βρει πολλά ελαττώματα, τα οποία θα ανατρέψουν την ιδανική εικόνα που ο ίδιος έχει πλάσει για τον εαυτό του.
* Δεν έχει ελεύθερο χρόνο για να αφιερώσει στην περισυλλογή και την αυτοσυγκέντρωση. Όλη του η ενεργητικότητα αναλώνεται στο κυνήγι των υλικών αγαθών, στην εντατική εργασία, σε έντονες μορφές διασκέδασης. Φθείρεται σε τυπικές κοινωνικές υποχρεώσεις, σε "δημόσιες σχέσεις", που ουσιαστικά είναι μια τυπική και απρόσωπη μορφή ανθρώπινης επαφής.
* Η έλλειψη κριτικής ικανότητας συνιστά αρχικά ευθύνη της παιδείας, αλλά ενισχύεται και από τη λειτουργία των μ.μ.ε., τα οποία επιζητούν την παθητικοποίηση του κοινού και τη χειραγώγησή του.
* Η ζωή στα σύγχρονα αστικά κέντρα δεν ευνοεί την προσέγγιση με τους συνανθρώπους αντίθετα, ευνοεί την ανωνυμία και τη μαζοποίηση.
* Ο εγωισμός κάνει τον άνθρωπο να επιζητά την εξυπηρέτηση του προσωπικού του συμφέροντος, χωρίς να έχει αίσθηση των ορίων συμπεριφοράς του. Παρασύρεται από το ανταγωνιστικό πνεύμα που κυριαρχεί σε πολλούς τομείς – εργασία, οικονομία, πολιτική – και αναπτύσσει υπέρμετρες φιλοδοξίες.

**29ο ΘΕΜΑ**

ΑΥΤΟΓΝΩΣΙΑ

**ΑΞΙΑ ΤΗΣ ΑΥΤΟΓΝΩΣΙΑΣ**

**Ηθικός τομέας**

* **Αυτογνωσία** → επαφή με τα εσωτερικά, αφανή χαρακτηριστικά → ο άνθρωπος αναγνωρίζει τις ατέλειες του χαρακτήρα του → προσπαθεί να βελτιωθεί περιορίζοντας στο ελάχιστο τα ελαττώματά του → μάλιστα, προσδιορίζοντας τις αρετές και τις αδυναμίες του, γίνεται υπεύθυνος, ειλικρινής, δίκαιος → διαμορφώνει ηθική προσωπικότητα.
* **Αυτογνωσία** → βοηθά τον άνθρωπο να απομακρύνει τις παράλογες ορμές του, τα ταπεινά πάθη και τις μικρότητες / καταπολεμά τους φόβους και τις αδυναμίες του → κατακτά την εσωτερική ελευθερία → καθιστά το άτομο ελεύθερο.
* **Αυτογνωσία** → το άτομο οδηγείται στην επίγνωση της άγνοιάς του και γίνεται σεμνός και ταπεινός → αποβάλλει την αυταρέσκεια, τον εγωκεντρισμό, επιδεικνύει σωφροσύνη και μετριοπάθεια.
* **Αυτογνωσία** → η αυτογνωσία προϋποθέτει την αυτοπαρατηρησία, δηλαδή τον αντικειμενικό έλεγχο του εαυτού μας, μέσω του αυτοελέγχου και της αυτοκριτικής, προκειμένου να φτάσουμε στην ηθική τελείωση → η αξιολόγηση του εαυτού μας, άλλωστε, συμβάλλει στην ολοκλήρωση της προσωπικότητας μας.

**Πνευματικός τομέας**

* **Αυτογνωσία** → ο άνθρωπος αντιλαμβάνεται την αναγκαιότητα της παιδείας, οπότε ενημερώνεται, διαβάζει, μορφώνεται → το άτομο προάγει το πνεύμα του και διευρύνει τη νόησή του → προσεγγίζει τη σοφία και επιτυγχάνει πνευματικές κατακτήσεις περιορίζοντας τα σφάλματα → αφυπνίζεται πνευματικά το άτομο → γίνεται δραστήριο και ενεργητικό / δυνατότητα σωστών επιλογών.

**Ψυχικός τομέας**

* **Αυτογνωσία** → ενισχύει την αυτοπεποίθηση, την αισιοδοξία → συντελεί στην ψυχική ηρεμία και ισορροπία του ανθρώπου.
* **Αυτογνωσία** → το άτομο ασκείται συστηματικά στον αυτοέλεγχο → γνωρίζει τον ψυχικό του πλούτο και προβαίνει σε ώριμες επιλογές (π.χ. σχέσεις συντροφικές και φιλικές) → με αποτέλεσμα να βιώνει την ευτυχία.
* **Αυτογνωσία** → η κατάκτηση της αυτογνωσίας είναι πράξη διαρκής και επίμοχθη → γεγονός που εθίζει τον άνθρωπο στη συνεχή άσκηση, στην αγωνιστική διάθεση,χωρίς να κάμπτεται από τις δυσκολίες της ζωής.
* **Αυτογνωσία** → γνώση των ενδιαφερόντων και των αναγκών → δυνατότητα αξιοποίησης του ελεύθερου χρόνου → δυνατότητα εκτόνωσης, ψυχικής ηρεμίας και απόκτησης νοήματος ζωής.

**Κοινωνικός τομέας**

* **Αυτογνωσία** → άτομα, ομάδες και λαοί αποκτούν συνείδηση του κοινωνικού τους προορισμού και καθίστανται υπεύθυνα μέλη της κοινωνίας → συντελείται η ομαλή κοινωνικοποίηση → εξασφαλίζεται η κοινωνική πρόοδος σε κάθετο (τοπική κοινωνία) και οριζόντιο επίπεδο (παγκόσμια κοινωνία).
* **Αυτογνωσία** → ωριμότητα του ατόμου / κατανόηση της οργανικής σύνδεσης που έχει με του άλλους συμπολίτες του → ουσιαστικότερες σχέσεις με το περιβάλλον / απόκτηση κοινωνικής συνείδησης → επιδίωξη ουσιαστικής επαφής και επικοινωνίας / αύξηση της κοινωνικότητας.
* **Αυτογνωσία** → οδηγεί στην ετερογνωσία και ευρύτερα στην ανθρωπογνωσία. Υπό το πρίσμα αυτό, το άτομο συνειδητοποιεί την ανάγκη ανάπτυξης ορθών, αρμονικών διαπροσωπικών σχέσεων και επιδιώκει την καλή επικοινωνία καλλιεργώντας τους αναγκαίους όρους της κοινωνικής ζωής, όπως τη διαλλακτικότητα, την υποχωρητικότητα, την αλληλοκατανόηση, το σεβασμό → έτσι καταπολεμά την αλλοτρίωση και τη μοναξιά της σύγχρονης ζωής.
* **Αυτογνωσία** → διδάσκει τη στενή συναναστροφή και τη συνεργασία,προκειμένου να αντιμετωπισθούν τα κοινωνικά προβλήματα.

**Πολιτικός τομέας**

* **Αυτογνωσία** → ο άνθρωπος οριοθετεί τα δικαιώματα και τις υποχρεώσεις του → συνειδητοποιεί την αναγκαιότητα τήρησης των νόμων, σεβασμού των θεσμών → απόκτηση πολιτικής συνείδησης → συμμετέχει ενεργά στα κοινά → αναδεικνύεται σε γνήσιο πολίτη → προάσπιση και ισχυροποίηση της δημοκρατίας.

**Επαγγελματικός τομέας**

* **Αυτογνωσία** → το άτομο γνωρίζει τις κλίσεις του και τα ενδιαφέροντά του → θέτει εφικτούς επαγγελματικούς στόχους → καθοδηγείται στην επιλογή επαγγέλματος, αφού η αυτογνωσία συμβάλλει στον ορθό επαγγελματικό προσανατολισμό, καταδεικνύοντας τις σωματικές και πνευματικές δυνάμεις του ανθρώπου.
* **Αυτογνωσία** → ο άνθρωπος, συνειδητοποιώντας τις δυνατότητές του, δεν αναλαμβάνει μεγαλύτερης δυσκολίας έργα από αυτά που μπορεί να φέρει εις πέρας → συντελεί στον προγραμματισμό της επαγγελματικής δραστηριότητας, στον έλεγχο και την επιτυχία του έργου.

**Εθνικός τομέας**

* **Αυτογνωσία** → σε συλλογικό επίπεδο ενδυναμώνει τους συνεκτικούς δεσμούς του έθνους → με αποτέλεσμα να διαφυλάσσεται η πολιτιστική ταυτότητα του λαού σε μια εποχή πολιτιστικών διεισδύσεων και ξένων επιβουλών.
* **Αυτογνωσία** → η ορθή γνώση της παράδοσης (γλώσσα, θρησκεία, ήθη και έθιμα της πατρίδας) → ενισχύει το εθνικό φρόνημα → καθιστά τα άτομα υπόχρεα για τη διατήρηση της εθνικής φυσιογνωμίας.
* **Αυτογνωσία** → γνώση της ιστορίας και των εθνικών θεμάτων → φρονηματίζει, παραδειγματίζει τις επερχόμενες γενιές, διδάσκει διαχρονικές αξίες, συνδέει το παρελθόν με το παρόν → δημιουργεί την αίσθηση της αδιάλειπτης ιστορικής συνέχειας.
* **Αυτογνωσία** → όταν είναι αναπτυγμένο το αίσθημα της εθνικής αυτογνωσίας → ευδοκιμούν στο λαό η αλληλεγγύη, η αλληλοβοήθεια, η άμιλλα → επιτυγχάνεται αγαστή συνεργασία των πολιτών.
* **Αυτογνωσία** → αγάπη για τα υψηλά ιδανικά και τις εθνικές διαχρονικές αξίες (π.χ. αγώνας για ελευθερία, κατοχύρωση δημοκρατίας) → γίνεται οδηγός για τη διατήρηση της εθνικής ταυτότητας, ενώ οι κοινοί στόχοι επιφέρουν το εθνικό καλό.
* **Αυτογνωσία** → γεννά στους πολίτες το αίσθημα της εθνικής υπερηφάνειας, της φιλοπατρίας → οδηγεί το έθνος στην πρόοδο / απεναντίας, η απουσία αυτής αφανίζει τις εθνικές αρετές και ενισχύει τα ελαττώματα του λαού.

**ΑΙΤΙΑ (ΛΟΓΟΙ) ΕΛΛΕΙΨΗΣ ΑΥΤΟΓΝΩΣΙΑΣ**

* **Οικογένεια** → υπερπροστατευτική στάση της οικογένειας, έλλειψη διαλόγου, αδυναμία προσέγγισης του παιδιού ως ιδιαιτερότητα → αδυναμία κατανόησης της διαφορετικότητας → αδυναμία κατανόησης των κλίσεων, ενδιαφερόντων, πραγματικών αναγκών → αδυναμία απόκτησης ολοκληρωμένης εικόνας για τις ιδιαιτερότητες του.
* **Εκπαίδευση** → απουσία διαλόγου, προώθηση της αποστήθισης, δε δίνεται έμφαση στη σφαιρική παιδεία → έλλειψη προβληματισμού → αδυναμία καλλιέργειας των πνευματικών γνωρισμάτων → πνευματική νωθρότητα → απουσία αυτοκριτικής και άσκησης αυτοελέγχου → αδυναμία ενδοσκόπησης και καθολικής αντίληψης του εαυτού μας και των άλλων → αδυναμία απόκτησης αυτογνωσίας.
* **Μ.μ.ε / διαφήμιση** → προβολή λανθασμένων προτύπων → προώθηση κοινών καταναλωτικών προτύπων, προτύπων συμπεριφοράς, ζωής → τυποποίηση του τρόπου συμπεριφοράς, των επιλογών, και γενικότερα του τρόπου ζωής → υιοθέτηση της αγελαίας νοοτροπίας → αδιαφορία για τις ιδιαιτερότητες.
* **Συνθετότητα και πολυπλοκότητα των κοινωνιών** → πλήθος απαιτήσεων και προβλημάτων → έντονος ρυθμός ζωής → το άτομο αναγκάζεται να καταβάλει χρονοβόρα και κοπιαστική προσπάθεια για να αντεπεξέλθει → έλλειψη χρόνου και διάθεσης για προβληματισμό → το άτομο αδυνατεί να αποκτήσει ουσιαστική εικόνα για τον εαυτό του.
* **Υλιστική νοοτροπία / τεχνολογικές εξελίξεις** → ταύτιση της ευτυχίας με τα υλικά αγαθά / επικέντρωση του ενδιαφέροντος στην εργασία → ενδιαφέρον του ατόμου για την απόκτηση, μόνο, υλικών αγαθών → αδιαφορία για τις υπόλοιπες ανάγκες του (κοινωνικές, ηθικές, πνευματικές...) → αδυναμία απόκτησης αυτογνωσίας.
* **Άτομο** → τα συμπλέγματα ανωτερότητας ή κατωτερότητας του ατόμου / η υποκειμενικότητα, η αδιαφορία για την αλήθεια / η απουσία αγωνιστικού φρονήματος, η εσωτερική ανελευθερία / η έλλειψη ψυχικής καλλιέργειας, ηθικής δύναμης, ισχυρής θέλησης, συνεχούς προσπάθειας, επιμονής και υπομονής, θάρρους, θυσίας, χρόνου, ταπεινοφροσύνης → έλλειψη αυτογνωσίας.
* **Άτομο** → η αδυναμία καταπολέμησης των παθών, όπως η φιλαυτία, η εγωπάθεια, η έπαρση, η ζήλια → γι’ αυτό, άλλωστε, δύσκολα αναγνωρίζει κανείς τις αδυναμίες του → σπάνια αποδοκιμάζει κάποιος τις πράξεις του, καθώς θεωρεί αυτοαπόρριψη το να παραδεχτεί τα ελαττώματά του → αδυναμία απόκτησης αυτογνωσίας.

**ΚΙΝΔΥΝΟΙ ΑΠΟ ΤΗΝ ΕΛΛΕΙΨΗ ΑΥΤΟΓΝΩΣΙΑΣ**

* **Έλλειψη αυτογνωσίας** → το άτομο δεν είναι σε θέση να εντοπίσει τις κλίσεις, τις ιδιαιτερότητές του → αδυνατεί να κάνει σωστές επιλογές σε αρκετούς τομείς (επιλογή επαγγέλματος, κοινωνικές συναναστροφές...) → λανθασμένες αποφάσεις → αποτυχία.
* **Έλλειψη αυτογνωσίας** → το άτομο αγνοεί τις ανάγκες του και τα ενδιαφέροντά του → εύκολα και χωρίς προβληματισμό και αξιολόγηση αποδέχεται τα μηνύματα του περιβάλλοντος → γίνεται θύμα εκμετάλλευσης, χειραγώγησης, φανατισμού...
* **Έλλειψη αυτογνωσίας** → άγνοια ενδιαφερόντων και ιδιαιτεροτήτων → αδυναμία αξιοποίησης του ελεύθερου χρόνου → αδυναμία εκτόνωσης → έλλειψη ευχαρίστησης, ηρεμίας, ψυχικής ισορροπίας → αδυναμία απόκτησης νοήματος της ζωής και ευτυχίας.
* **Έλλειψη αυτογνωσίας** → το άτομο δεν γνωρίζει τις αδυναμίες του και τα προβλήματά του → δεν καταβάλλει προσπάθειες για βελτίωση → αδυναμία ολοκλήρωσης της προσωπικότητας → στασιμότητα.

**ΤΡΟΠΟΙ ΑΠΟΚΤΗΣΗΣ ΤΗΣ ΑΥΤΟΓΝΩΣΙΑΣ**

**Οι φορείς διαπαιδαγώγησης – κοινωνικοποίησης** πρέπει να προσπαθήσουν για:

* παροχή πνευματικής καλλιέργειας,
* προσέγγιση του ατόμου ως ιδιαιτερότητα,
* καλλιέργεια κοινωνικής συνείδησης,
* ενημέρωση για τους κινδύνους,
* άμυνα στην τυποποίηση – μαζοποίηση.

**ΑΥΤΟΓΝΩΣΙΑ – ΑΥΤΟΚΡΙΤΙΚΗ**

**Κείμενο 1**

***Αυτοκριτική: άγνωστο σπορ στην Ελλάδα***

Συμπαθώ τους ανθρώπους που κάνουν αυτοκριτική. Τους συμπαθώ ακόμα περισσότερο αν αυτό το κάνουν με έναν αυτοσαρκαστικό τρόπο, χωρίς να φοβούνται να τσαλακώσουν την εικόνα τους. Ακούγοντας έναν άνθρωπο που κάνει την ειλικρινή αυτοκριτική του, εμένα μου εμπνέει εμπιστοσύνη. Ακούγοντας έναν άνθρωπο να λέει ότι αυτός όλα καλά τα έκανε, αλλά οι άλλοι φταίνε, μου προκαλεί αποστροφή.

Στην Ελλάδα έχει πέσει λίγο παραπάνω δόση εγωισμού στα γονίδια μας, έτσι ώστε η αυτοκριτική να εκλαμβάνεται ως αδυναμία. Πότε είναι η τελευταία φορά που κάποιος κρατικός ή άλλος λειτουργός υπέβαλε αυτοβούλως κι όχι εξαναγκαστικά την παραίτησή του, μετά από έναν άστοχο χειρισμό; Πότε κάποιος παραδέχθηκε το λάθος του; Οι ελάχιστες εξαιρέσεις απλώς επιβεβαιώνουν τον κανόνα. Συνήθως αντιδρούν σαν τα μικρά παιδιά που κάνουν τη ζημιά και μετά λένε «Δεν το έκανα εγώ, αυτός φταίει…». Έτσι έχουμε καταλήξει να είμαστε η χώρα όπου βασική επιδίωξη δεν είναι να δημιουργήσουμε κάτι, αλλά να προσέχουμε «να μην γίνει η στραβή».

Αλλά και στη ζωή του καθενός μας η αυτοκριτική δεν θα έπρεπε να κρύβεται κάτω από την κουβέρτα του εγωισμού. Η καριέρα και η ζωή μας γενικά δεν είναι το κατοστάρι της μια αναπνοής. Είναι μάλλον ένας μαραθώνιος. Όποιος λοιπόν προσπαθεί να κάνει πράγματα, αναπόφευκτα κάνει και λάθη. Τα λάθη όμως δεν τον βγάζουν από το παιχνίδι, αρκεί να μπορεί να μάθει από αυτά. Και το πρώτο πράγμα που πρέπει να κάνει για αυτό είναι αυτοκριτική. Η παραδοχή των λαθών και η αυτοκριτική είναι μια πράξη μέγιστης ευθύνης και αξιοπρέπειας. Αφενός είναι λυτρωτική για αυτόν που την κάνει, αφετέρου φανερώνει έναν ειλικρινή και ευθύ χαρακτήρα που δεν διστάζει να «πάρει πάνω του» τις αστοχίες του, και όχι να ψάχνει σαν παιδάκι να τις σκορπίσει στους γύρω του. Μπορεί κάποιος να χάσει μια μάχη, αλλά η αυτοκριτική τον βοηθάει να μην χάσει τον πόλεμο.

Δεν είναι εύκολο να παραδεχθείς ότι έκανες λάθος. Πόσες φορές το έχουμε παραδεχθεί οι ίδιοι δημοσίως; Πόσες φορές κάναμε δημόσια αυτοκριτική για τα λάθη μας; Όχι στον καθρέφτη, αλλά μπροστά στα παιδιά μας, στο σύντροφό μας, στους φίλους ή στους συνάδελφούς μας; Κι όχι για λάθη που κάναμε επειδή δεν προβλέψαμε σωστά, αλλά για λάθη που κάναμε ενώ ξέραμε το σωστό, αλλά προτιμήσαμε το εύκολο.

Η αυτοκριτική απαιτεί μια γενναιότητα και καμιά φορά αυταπάρνηση που δεν την βρίσκουμε εύκολα γύρω μας. Απαιτεί να βάλεις το «εγώ» κάτω από την αλήθεια κάτι που δεν είναι προφανές σε όλους. Για πολλούς το «εγώ» είναι σημαντικότερο κι από την αλήθεια και η αυτοκριτική είναι μια γη που ποτέ δεν θα πατήσουν. Η ζωή μας άλλωστε είναι ένα άθροισμα σωστών και λάθος αποφάσεων. Όσο περισσότερες είναι σωστές τόσο το καλύτερο. Αυτό όμως δεν σημαίνει ότι δεν υπάρχουν και οι λάθος. Το χειρότερο όμως είναι να προσπαθούμε από εγωισμό να δικαιολογήσουμε τις λάθος αποφάσεις, προσθέτοντας ακόμα μεγαλύτερα λάθη. Εκεί έρχεται η αυτοκριτική που σαν αντίβαρο μας βοηθάει να κρατάμε την πορεία.

Η αυτοκριτική θεωρείται ενέργεια αυτοϋπονόμευση ενώ στην πραγματικότητα είναι μάλλον ενέργεια αυτοβελτίωσης. Θεωρείται συνώνυμη με την ομολογία αποτυχίας αντί να είναι μια φυσιολογική, διορθωτική ενέργεια προς γνώση ημών των ιδίων αλλά κυρίως των επόμενων. Η αυτοκριτική επίσης μπορεί να μας φέρει πιο κοντά σ’ αυτούς  που διαφωνούν μαζί μας, αμβλύνει αντί να οξύνει τις διαφορές και δημιουργεί ένα συναινετικό κλίμα που μπορεί να ρίξει τα τείχη που υψώνουν οι εγωισμοί.

Πολλές φορές ακούγεται «Δεν είναι ώρα για αυτοκριτική, αλλά για αποφάσεις». Αυτά τα δύο δεν είναι αλληλοαποκλειόμενα, αλλά μάλιστα πολλές φορές η αυτοκριτική οδηγεί σε καλύτερες αποφάσεις. Αν ο καθένας μας όταν κάτι πήγαινε στραβά αναρωτιόταν «Τι δεν έκανα εγώ καλά;» κι όχι «Πού να ρίξω τώρα το φταίξιμο;» θα ήμασταν μια πολύ καλύτερη ομάδα. Και η ζωή, όπως και να το κάνουμε, είναι ομαδικό άθλημα…

***Γιώργος Μαυρωτάς, 29/10/2011, Πηγή: Protagon.gr***

**30ο ΘΕΜΑ**

ΚΟΜΙΚΣ

ΟΡΙΣΜΟΣ

**Τα κόμικς για παιδιά** είναι απλές εικονογραφημένες ιστορίες, με χιουμοριστικό ή περιπετειώδες περιεχόμενο.

#### ΤΑ ΚΟΜΙΚΣ ΩΣ ΓΛΩΣΣΑ

* Η γλώσσα είναι απλή, με φτωχό λεξιλόγιο αλλά πλούσια σε ήχους.
* Δε συμβάλλει στη γλωσσική καλλιέργεια.
* Ο λόγος είναι αποσπασματικός.
* Η αφήγηση είναι άμεση, παρουσιάζεται με τη δράση των ηρώων, ο λόγος δεν είναι έντεχνος.
* Το ύφος είναι απλό και λιτό.
* Ο κώδικας επικοινωνίας των κόμικς είναι η εικόνα. Αυτή μεταφέρει τον πυρήνα του νοήματος, ενώ ο λόγος είναι συνοδευτικός, και γι’ αυτό αποσπασματικός και χωρίς ιδιαίτερες επικοινωνιακές απαιτήσεις. Με αυτόν τον τρόπο όμως η γλωσσική κατάρτιση των νέων υποβαθμίζεται, ενώ τα παιδιά αρχίζουν σταδιακά να θεωρούν το λόγο, ιδιαίτερα το γραπτό, ανιαρό και κουραστικό. Μια λύση θα ήταν ο λόγος στα κόμικς να αποτελεί προϊόν επεξεργασίας από ανθρώπους των γραμμάτων.

**ΓΙΑΤΙ ΤΑ ΚΟΜΙΚΣ ΑΣΚΟΥΝ ΕΝΤΟΝΗ ΕΠΙΔΡΑΣΗ ΣΤΑ ΠΑΙΔΙΑ**

* Διαθέτουν ζωηρά χρώματα, είναι εντυπωσιακά κι έχουν έντονη δράση και πλοκή.
* Το χιουμοριστικό ή περιπετειώδες περιεχόμενό τους ανταποκρίνεται στις απαιτήσεις των παιδιών.
* Οι ήρωες είναι συνήθως ζώα, έξυπνα, αεικίνητα, ιδιότητες που ταιριάζουν στην παιδική ψυχολογία.
* Είναι εύληπτα και σε απλή γλώσσα γραμμένα κι αυτό δεν τα κουράζει.
* Έχουν έντονο το υπερφυσικό και παραμυθικό στοιχείο.
* Προβάλλουν ήρωες όπως το δυνατό, τον ευφυέστερο, τον καλύτερο και τα παιδιά γοητεύονται, γιατί είναι σε ηλικία που χρειάζονται ήρωες για να τα εμπνεύσουν και έχουν ανάγκη από πρότυπα. Υπάρχει η αιώνια σύγκρουση ανάμεσα στο καλό και στο κακό. Το καλό πάντα στο τέλος νικά.
* Τα κόμικς διαθέτουν την εικόνα, η δύναμη της οποίας είναι τεράστια (συγκριτικά πάντα με το κλασικό βιβλίο).
* Η κατάσταση που συνήθως επικρατεί στην οικογένεια σήμερα ευνοεί τη στροφή των παιδιών προς τα κόμικς στον ελεύθερο χρόνο τους. Συγκεκριμένα, λόγω των αλληλοσυγκρουόμενων κοινωνικών ρόλων και των αυξημένων υποχρεώσεων που έχουν οι γονείς από τη μία πλευρά και λόγω των φορτωμένων ωραρίων των παιδιών από την άλλη, δεν υπάρχει χρόνος ιδιαίτερα στους γονείς να επικοινωνήσουν με τα παιδιά τους όταν εκείνα έχουν χρόνο και βρίσκονται στο σπίτι, οπότε μια βιντεοκασέτα ή ένα εικονογραφημένο κόμικ γίνεται αμέσως η λύση.
* Το σχολείο σήμερα πιέζει τα παιδιά με πολλές απαιτήσεις, οπότε το παιδί αποστρέφεται την ίδια τη γνώση, το διάβασμα, τα εξωσχολικά βιβλία και στον ελεύθερο χρόνο του βρίσκει διαφυγή στα κόμικς. Το διάβασμα των κόμικς είναι επιλογή του παιδιού, αποτελεί ευχάριστη ανάπαυλα και δεν υπόκειται στις σχολικές του υποχρεώσεις.
* Τέλος, στις σημερινές μεγαλουπόλεις ειδικότερα, τα παιδιά δεν έχουν πάντα το ζωτικό χώρο για να εκφραστούν και να παίξουν. Μέσα στην ανωνυμία της μεγαλούπολης χάνεται η έννοια της γειτονιάς και τα παιδιά δεν παίζουν στο δρόμο ή στο πάρκο με τα συνομήλικά τους. Καταφεύγουν συχνότατα λοιπόν και πάλι στα κόμικς στον ελεύθερο χρόνο τους.

## ΘΕΤΙΚΕΣ ΣΥΝΕΠΕΙΕΣ ΤΩΝ ΚΟΜΙΚΣ

## Πνευματικός Τομέας

* Στα κόμικς κυρίαρχη είναι η εικόνα ενώ ο λόγος λειτουργεί συμπληρωματικά → καλλιεργούν τη φαντασία των παιδιών και τη σκέψη τους χωρίς να τα κουράζουν πνευματικά.

### Ηθικός Τομέας

* Στα κόμικς υπάρχει ως θέμα, άμεσα ή έμμεσα, η μάχη του καλού με το κακό, συνήθως νικά το πρώτο και δίνονται θετικά ερεθίσματα στα παιδιά → έτσι οι ήρωες των κόμικς μεταδίδουν αξίες στα παιδιά → τους μαθαίνουν να συμπεριφέρονται με θάρρος, τόλμη, ανθρωπιά, αγάπη για τη φύση κ.λ.π. → επηρεάζουν την ηθική διαμόρφωσή τους.
* Τα υγιή ηθικά πρότυπα είναι άκρως απαραίτητα ιδίως στην εποχή μας, μια εποχή ηθικής διάβρωσης και κρίσης αξιών, στην οποία θεοποιείται το χρήμα και θριαμβεύει ο ατομικισμός. Επομένως, ήρωες με ήθος, αλτρουιστές, που νοιάζονται για το κοινό καλό μπορούν να αναχθούν σε πρότυπα για τους μικρούς μας φίλους.

### Ψυχολογικός Τομέας

* Μέσω των κόμικς τα παιδιά βγαίνουν απ’ το άγχος και την πλήξη της καθημερινότητας → ψυχαγωγούνται, ανανεώνονται / ταυτόχρονα διδάσκονται την αρετή και την ίδια τη ζωή. Όταν λοιπόν τα κόμικς είναι ποιοτικά και προσεγμένα, αποτελούν μορφή γνήσιας – αληθινής ψυχαγωγίας. Συχνότατα, μάλιστα, έχουν ήρωες και ζώα, γεγονός που φέρνει τα παιδιά πιο κοντά στη φύση και την αξία της, επαφή ιδιαίτερα σημαντική για τα σημερινά παιδιά των πόλεων που την έχουν στερηθεί.
* Μέσα απ’ τα κόμικς το παιδί αισθάνεται και συναισθάνεται, ταυτίζεται με τους ήρωες, γελά, λυπάται, αγωνιά → οδηγείται σε συναισθηματική κάλυψη. Την ίδια στιγμή, όταν τα κόμικς προέρχονται από διάφορες μορφές στείρας, ανούσιας και εμπορευματοποιημένης διασκέδασης απειλούν ιδιαίτερα τα παιδιά.

### Κοινωνικός Τομέας

* Τα κόμικς βοηθούν τα παιδιά να γνωρίσουν καλύτερα τον κόσμο γύρω τους, να μάθουν τι σημαίνει συνεργασία, πειθαρχία σε νόμους και κανόνες, κράτος, κ.λ.π. → έτσι συντελούν στην καλύτερη κοινωνικοποίηση των νέων.

**ΑΡΝΗΤΙΚΕΣ ΣΥΝΕΠΕΙΕΣ ΤΩΝ ΚΟΜΙΚΣ**

Ωστόσο, αρκετές φορές τα κόμικς είναι χαμηλής υποστάθμης, προέρχονται από «δημιουργούς» που αποσκοπούν στο κέρδος και σίγουρα δε σέβονται τη νοημοσύνη, την αισθητική, την ευαίσθητη ψυχή των παιδιών και τις βαθύτερες ανάγκες τους. Σ’ αυτές τις περιπτώσεις οι επιπτώσεις στην κοινωνικοποίηση των νέων και τη διαμόρφωση της προσωπικότητάς τους γενικότερα είναι αρνητικές έως επικίνδυνες. **Συγκεκριμένα:**

### Πνευματικός Τομέας

* Τα κόμικς μπορεί να έχουν κακής ποιότητας γλώσσα → επιδρά αρνητικά στο λόγο των παιδιών. Σε αρκετές περιπτώσεις μπορεί να διαστρεβλωθεί η ίδια η ιστορία, η παράδοση και η μυθολογία.
* Κόμικς → αρκετές φορές διοχετεύονται ξενόφερτα πρότυπα και διεισδύει η ξένη κουλτούρα → ενισχύεται ο κίνδυνος ξενομανίας → αλλοίωση της πολιτιστικής μας ταυτότητας.

### Ψυχολογικός – Κοινωνικός Τομέας

* Κόμικς → υπάρχει έντονα το στοιχείο της υπερβολής → τα παιδιά μπορεί να χάσουν την αίσθηση της πραγματικότητας και να γίνουν φαντασιόπληκτα.
* Κόμικς → ηρωοποιούν και αντικοινωνικούς τύπους προβάλλοντας την επιθετικότητα και τη βία → τα παιδιά μπορεί να υποδουλωθούν σε φοβίες και ανασφάλεια. Οι άγριες εικόνες μπορεί να τραυματίσουν την ευαίσθητη ψυχή τους. Γενικά τα κόμικς μπορεί να παρασύρουν τα παιδιά σε ακρότητες.
* Μπορεί ο κακός τελικά να τιμωρείται, ύστερα από την πάλη του με το καλό, ωστόσο αυτή η τιμωρία έρχεται στο τέλος και μέχρι τότε έχει συντελεστεί μια ολόκληρη διαδικασία, στο πλαίσιο της οποίας τα παιδιά μπορεί να επηρεαστούν αρνητικά από επικίνδυνα επιθετικά πρότυπα.

### Πνευματικός – Κοινωνικός Τομέας

* Το παιδί απομακρύνεται από άλλες μορφές γνήσιας ψυχαγωγίας, όπως η επαφή με το καλό βιβλίο, οδηγείται συχνά σ’ ένα είδος αποχαύνωσης με τη συνεχή και παθητική παρακολούθηση των κινούμενων σχεδίων, ενώ την ίδια στιγμή αποξενώνονται μεταξύ τους, δεν αναπτύσσουν το διάλογο και κατά κάποιον τρόπο μπορεί ν’ αυτοπεριθωριοποιηθούν και μέσα στο ίδιο τους το σπίτι.

**31ο ΘΕΜΑ**

ΤΡΟΧΑΙΑ ΑΤΥΧΗΜΑΤΑ

Αίτια τροχαίων ατυχημάτων

**ΑΜΕΣΕΣ ΑΙΤΙΕΣ**

**α. Χρήστης**

* Έλλειψη συγκέντρωσης οδηγών, χρήση κινητού τηλεφώνου και κατάχρηση οινοπνευματωδών ποτών.
* Έλλειψη πείρας στην οδήγηση ιδιαίτερα από νέους οδηγούς σε συνδυασμό με τη συνηθισμένη τάση τους για επίδειξη.
* Απουσία κυκλοφοριακής αγωγής και συνείδησης τόσο από τους οδηγούς, όσο και από τους επιβάτες, πεζούς κ.λπ..
* Πολλοί άνθρωποι, ιδιαίτερα στη χώρα μας, θεωρούν το αυτοκίνητο μέσο κοινωνικής καταξίωσης, επίδειξης πλούτου, κοινωνικοοικονομικής θέσης και όχι μέσο μεταφοράς → έτσι οδηγούνται σε ακρότητες ως προς τη χρήση του (αύξηση ταχύτητας, παραβίαση ορίου κ.λπ.).

**β. Όχημα**

* Αυτοκίνητα παλαιάς τεχνολογίας που παρουσιάζουν προβλήματα και δεν πληρούν τους όρους ασφαλούς οδήγησης → προκαλούν ευκολότερα ατυχήματα.
* Η μείωση του κόστους των αυτοκινήτων και το σύστημα δόσεων απ’ τις βιομηχανίες αυτοκινήτων → κυκλοφορούν στη χώρα μας περισσότερα αυτοκίνητα απ’ όσα «αντέχει» η χώρα και η υποδομή της.

**γ. Οδικό δίκτυο και Περιβάλλον**

* Κακή σήμανση, επικίνδυνο οδόστρωμα.
* Απουσία διαχωριστικών διαζωμάτων στις εθνικές οδούς.
* Άσχημες καιρικές συνθήκες κ.λπ..

**δ. Έλεγχος Συστήματος**

* Ανεπαρκής κυκλοφοριακή αγωγή απ’ τους αρμόδιους.
* Αδράνεια του συστήματος του προληπτικού κυρίως ελέγχου των οχημάτων από τα όργανα της πολιτείας.
* Ελλιπής διασφάλιση της τήρησης των κανό­νων οδικής κυκλοφορίας με σύγχρονα ηλεκτρονικά μέσα παρακολούθησης.
* Απουσία αυστηρών προδιαγραφών και υψηλών απαιτήσεων για τη λειτουργία σχολών οδήγησης, την απόκτηση αδειών οδήγησης κ.λπ..

**ΕΜΜΕΣΕΣ ΑΙΤΙΕΣ**

* Κοινωνικά και ψυχολογικά αίτια που αυξάνουν τα ατυχήματα, π.χ., το άγχος και οι γρήγοροι ρυθμοί της ζωής μας, ο ατομικισμός και η αδιαφορία, ο μηχανοποιημένος και τυποποιημένος τρόπος ζωής μακριά απ’ τη φύση → οδηγεί τον άνθρωπο στην ανάγκη για εκτόνωση συχνά και μέσω του επιπόλαιου τρόπου οδήγησης.
* Η λανθασμένη προβολή των ατυχημάτων από τα Μ.μ.ε.:
  + υποβαθμίζει τη σημασία του αρνητικού κοινωνικού φαινομένου,
  + δεν αναδεικνύει τα αίτια του ατυχήματος,
  + δε συνοδεύεται από την παρουσίαση των σχετικών κανόνων οδικής κυκλοφορίας που παραβιάστηκαν κατά το ατύχημα.

## Συνέπειες τροχαίων ατυχημάτων

* Απώλειες σε ανθρώπινες ζωές, τραυματισμοί – αναπηρίες, ψυχολογικά τραύματα.
* Δημογραφική συρρίκνωση της χώρας.
* Επιβάρυνση στην περίθαλψη και την κοινωνική φροντίδα.
* Απώλεια ενεργών μελών του κοινοτικού συνόλου (νεολαία).
* Προβλήματα στην κυκλοφορία των πολιτών, ενίσχυση εκνευρισμού, υποβάθμιση ποιότητας ζωής.

**Τρόποι αντιμετώπισης των τροχαίων ατυχημάτων**

**α) Από το άτομο**

* Να σέβεται τη δική του ζωή και τη ζωή των άλλων δείχνοντας αίσθημα κοινωνικής ευθύνης και συνείδησης.
* Να ακολουθεί πιστά τον Κώδικα Οδικής Κυκλοφορίας είτε ως οδηγός, είτε ως πεζός (σηματοδότες, στοπ, ζώνες ασφαλείας, τήρηση προτεραιότητας κ.λ.π.).
* Να οδηγεί όταν αισθάνεται ικανός κι όχι όταν η σωματική κυρίως κόπωση μειώνει τα αντανακλαστικά του.
* Να απαιτεί πλήρη και ουσιαστική εκπαίδευση για κυκλοφοριακή αγωγή καθώς και για την απόκτηση άδειας οδήγησης.
* Να ελέγχει τακτικά την κατάσταση του οχήματός του και να μην αναβάλλει τυχόν επιδιορθώσεις του ούτε για ελάχιστο χρόνο.
* Να φοράει ζώνη ασφαλείας και κράνος, έστω και για την πιο μικρή διαδρομή.

**β) Από την πολιτεία**

Είτε στο επίπεδο του κράτους είτε στο επίπεδο των τοπικών κοινωνιών (Οργανισμών Τοπικής Αυτοδιοίκησης ΟΤΑ):

* Να εφαρμόζει συγκοινωνιακή πολιτική τέτοια που να προλαμβάνει τα τρο­χαία ατυχήματα και ν’ αναπτύσσει στα μέλη της κυκλοφοριακή συνείδηση.
* Να ελέγχει αυστηρά την τήρηση των προδιαγραφών στην κατασκευή των οδοστρωμάτων, τη σήμανση, την κατασκευή διαζωμάτων κ.λπ..
* Να εκπαιδεύει τα μέλη της όσο γίνεται πιο αποτελεσματικά μέσω μαθημάτων κυκλοφοριακής αγωγής, θέσπισης κανονισμών και νόμων, ποινών και προστίμων για τους παραβάτες.
* Να διαθέτει πλήρες και οργανωμένο σύστημα επείγουσας ιατρικής παρέμβασης, αερομεταφορών κ.λπ., με στόχο τη σωτηρία των τραυματιών.
* Με τα έσοδα απ’ τα διόδια και τη φορολογία να φροντίζει για τη συντήρηση οδοστρώματος.

**32ο ΘΕΜΑ**

**ΤΡΟΜΟΚΡΑΤΙΑ**

**Ορισμός**

**Τρομοκρατία**

* η προσπάθεια επιβολής πολιτικών απόψεων με την καλλιέργεια τρόμου και φόβου,
* η διακυβέρνηση ενός λαού με απάνθρωπα μέσα,
* η ένοπλη και εγκληματική παρέμβαση κοινωνικο –πολιτικού χαρακτήρα, με σκοπό την ικανοποίηση κάποιων αιτημάτων.

**Χρησιμοποιείται από**

* ομάδες ατόμων,
* από κυβερνήσεις (τυραννικά καθεστώτα) προς το λαό,
* από το ένα κράτος προς το άλλο.

**Μέσα – Τρόποι δράσης**

* + Σαμποτάζ, κατάληψη κτηρίων και συγκοινωνιακών μέσων,
  + τοποθέτηση βομβών και εκρηκτικών μηχανισμών,
  + σύλληψη ομήρων,
  + δολοφονίες πολιτικών – οικονομικών – δικαστικών παραγόντων,
  + απαγωγές επιφανών ανδρών και γυναικών.

**Αίτια**

* Οι οικονομικές ανισότητες, η άδικη κατανομή του πλούτου, οι αδικίες, τα σκάνδαλα.
* Οι πολιτικές και ιδεολογικές σκοπιμότητες.
* Πολιτικός, θρησκευτικός, εθνικός φανατισμός.
* Τα τυραννικά καθεστώτα, αυταρχική δομή και ο συγκεντρωτικός χαρακτήρας του σύγχρονου δημοκρατικού κράτους.
* Η διαίρεση του κόσμου σε σφαίρες επιρροής και επεκτατικές βλέψεις των ισχυρών.
* Τα χρόνια άλυτα προβλήματα του κόσμου, όπως παλαιστινιακό, κουρδικό…
* Οι φυλετικές διακρίσεις και οι θρησκευτικές έριδες.
* Η ηρωοποίηση της βίας από τα μ.μ.ε.
* Η έλλειψη ανθρωπιστικής παιδείας και η ολιγωρία των πνευματικών ανθρώπων.

**Αρνητικές συνέπειες:**

* Αθώα θύματα, καταστροφές, πόνος, δυστυχία.
* Καταπάτηση ανθρώπινων δικαιωμάτων.
* Αίσθηση ανασφάλειας, διαιώνιση εχθρότητας.
* Απειλές για τη δημοκρατία.
* Απομόνωση του κράτους.
* Διατάραξη της παγκόσμιας ειρήνης.

**33ο ΘΕΜΑ**

**ΕΦΟΔΙΑ ΤΩΝ ΝΕΩΝ**

**Ποια εφόδια πρέπει να έχουν οι νέοι, ώστε να αντεπεξέλθουν στο σύγχρονο, διεθνή, ανταγωνισμό**

* Νέοι → **γλωσσομάθεια** → δυνατότητα συνεννόησης και συνεργασίας με ανθρώπους διαφορετικών χωρών → περισσότερες ευκαιρίες κυρίως στον εργασιακό τομέα.
* Νέοι → **επαφή με τις νέες εξελίξεις στην επιστήμη και στην τεχνολογία** (= τεχνογνωσία) / κυρίως γνώση των ηλεκτρονικών υπολογιστών → αύξηση της παραγωγικότητάς τους.
* Νέοι → **εξειδίκευση και πλούτος γνώσεων** → αύξηση της προσφοράς στο χώρο της εργασίας.
* Νέοι → **διαρκής ενημέρωση για τα τεκταινόμενα** (κοινωνικά – οικονομικά – πολιτικά – ιδεολογικά) σε διεθνές επίπεδο → καλλιέργεια μιας σφαιρικής προσωπικότητας με ανοιχτό πνεύμα και δεκτικότητα στις νέες εξελίξεις → κατανόηση των μεταβολών και των νέων αναγκών που κάθε φορά προκύπτουν → δυνατότητα προσαρμογής σ’ αυτά.
* Νέοι → **δεκτικότητα**, **σφαιρικότητα και ανοιχτό πνεύμα** → όξυνση της κριτικής ικανότητας → σωστές επιλογές και αφομοίωση γόνιμων στοιχείων από τη διεθνή σκηνή.
* Νέοι → **γνώση δικαιωμάτων και υποχρεώσεων**.
* Νέοι → **ανεκτικότητα** → αποδοχή και σεβασμός στις ιδιαιτερότητες των άλλων λαών.
* Νέοι → **οικουμενική συνείδηση** → ανταλλαγή απόψεων και πολιτιστικών στοιχείων μεταξύ πολιτών διαφορετικών χωρών → δημιουργία κλίματος αλληλεγγύης και αλληλοβοήθειας → ευαισθητοποίηση για τα παγκόσμια προβλήματα / υπεράσπιση των ανθρωπίνων δικαιωμάτων / προσπάθεια περιορισμού εκμετάλλευσης των λιγότερο ανεπτυγμένων χωρών → αποφυγή εθνικιστικών αντιλήψεων.
* Νέοι → **γνώση της ιστορίας, της παράδοσής μας**, → συνειδητοποίηση της αξίας της προσφοράς του ελληνισμού, καλλιέργεια εθνικής συνείδησης → αποφυγή ξενομανίας και πολιτιστικής αλλοίωσης.

**34Ο ΘΕΜΑ**

**ΣΧΟΛΙΚΟΣ ΕΚΦΟΒΙΣΜΟΣ – ΤΟ ΦΑΙΝΟΜΕΝΟ «BULLYING»**

**Ορισμός**

Οι όροι «**ενδοσχολική βία**», «**εκφοβισμός**» και «**θυματοποίηση**» (μετάφραση του αγγλικού όρου **bullying**) χρησιμοποιούνται για να περιγράψουν μία κατάσταση κατά την οποία ασκείται εσκεμμένη, απρόκλητη, συστηματική και επαναλαμβανόμενη βία και επιθετική συμπεριφορά (σωματική, λεκτική, ψυχολογική ή και κοινωνική) με σκοπό την επιβολή, την καταδυνάστευση και την πρόκληση σωματικού και ψυχικού πόνου **σε μαθητές από συμμαθητές τους**, εντός και εκτός σχολείου".

**Διευκρίνιση**

Το φαινόμενο αυτό διαχωρίζεται από τους καβγάδες και την αντιπαράθεση που πολλές φορές δημιουργείται ανάμεσα σε ομότιμα άτομα της ίδιας σωματικής και ψυχολογικής δύναμης. Το bullying αφορά μια κατάσταση που εκδηλώνεται όταν υπάρχει ανομοιογένεια στη σχέση ανάμεσα στο θύτη και στο θύμα, υπάρχει δηλαδή ασύμμετρη σχέση εξουσίας και το θύμα αδυνατεί να υπερασπιστεί αποτελεσματικά τον εαυτό του όταν παρενοχλείται.

**Μορφές**

Η πιο διαδεδομένη μορφή του **bullying** είναι:

* Η **λεκτική**, δηλαδή πειράγματα, απειλές, σαρκασμός, προσβολές, ειρωνεία, κοροϊδία, διακρίσεις, σεξουαλικά σχόλια, αρνητικά σχόλια για την οικογένειά του ή για την εθνική του προέλευση. Μετά ακολουθεί:
* Η **σωματική** μορφή με χτυπήματα, σπρωξίματα και κλοτσιές, χαστούκια, μπουνιές,
* Η **ψυχολογική** του διάσταση, με την έννοια του κοινωνικού αποκλεισμού (= σκόπιμη απομόνωση του παιδιού), της καταστροφής προσωπικών αντικειμένων, του εκφοβισμού, της διάδοσης φημών σχετικά με το θύμα,
* Η **σεξουαλική**, με ανεπιθύμητο άγγιγμα, χυδαία πειράγματα, προσβλητικά μηνύματα,
* Η **ηλεκτρονική**, με χρήση των μέσων που προσφέρει το διαδίκτυο (chat rooms, facebook, ηλεκτρονικό ταχυδρομείο) και το κινητό, για να σταλούν μηνύματα με εκφοβιστικό περιεχόμενο.

**Ποια είναι η συχνότητα του προβλήματος;**

Στην Ελλάδα, τα δεδομένα διάφορων ερευνών δείχνουν ότι:

* Το 10% - 15% των μαθητών πέφτει θύμα διάφορων μορφών βίας στο σχολείο.
* Οι μαθητές που ασκούν βία, δηλαδή οι θύτες, υπολογίζεται ότι ξεπερνούν το 5% του συνόλου των μαθητών.
* Έχει παρατηρηθεί ότι τα αγόρια εμπλέκονται περισσότερο σε περιστατικά σωματικής βίας σε σύγκριση με τα κορίτσια, τα οποία φαίνεται να εμπλέκονται πιο συχνά σε περιστατικά λεκτικής βίας.
* Τα αγόρια σε σχέση με τα κορίτσια εμπλέκονται πιο συχνά σε περιστατικά βίας, σε αναλογία 3 προς 1.
* Τα περιστατικά ενδοσχολικής βίας και εκφοβισμού εκδηλώνονται με μεγαλύτερη συχνότητα στο δημοτικό και στο γυμνάσιο, ενώ στο λύκειο μειώνονται.
* Οι μισοί από τους μαθητές – θύματα βίας δεν αναφέρουν πουθενά το γεγονός, ενώ οι υπόλοιποι μισοί συνήθως το αναφέρουν σε φίλους τους και σπανιότερα στους εκπαιδευτικούς ή τους γονείς τους.

**Πως φαίνεται ότι ένα παιδί έχει γίνει θύμα ενδοσχολικής βίας και εκφοβισμού;**

Ορισμένες ενδείξεις που πιθανόν να υποδηλώνουν ότι το παιδί έχει πέσει θύμα βίας και εκφοβισμού στο σχολείο είναι**:**

* η μειωμένη διάθεσή του ή η άρνησή του να πάει στο σχολείο με πρόσχημα κάποια αδιαθεσία,
* οι αδικαιολόγητες απουσίες του,
* η απροσδόκητη μαθησιακή του πτώση που αποτυπώνεται με βαθμούς που πέφτουν,
* το γεγονός ότι περνά το χρόνο του στα διαλείμματα κοντά στους εκπαιδευτικούς και τα γραφεία,
* το ότι καθυστερεί να πάει στο σχολείο ή αργεί να επιστρέψει στο σπίτι,
* το ότι αρχίζει να αλλάζει τις διαδρομές από τις οποίες συνήθιζε να πηγαίνει στο σχολείο ή να επιστρέφει από το σχολείο στο σπίτι,
* το ότι ρούχα του είναι συχνά σκισμένα και κατεστραμμένα,
* το ότι έχει σημάδια και μελανιές στο σώμα ή άλλες ενδείξεις επίθεσης και αποφεύγει να εξηγήσει πώς συνέβησαν,
* το ότι χάνει συχνά τα πράγματά του,
* το ότι ζητάει συχνά χρήματα από τους γονείς του γιατί χάνει αυτά που του δίνουν,
* το ότι αρνείται να συμμετέχει σε σχολικές εκδηλώσεις και δραστηριότητες,
* το ότι υπάρχουν ξαφνικές αλλαγές στη διάθεσή του που επιμένουν,
* το ότι παραπονιέται για ψυχοσωματικά προβλήματα.
* **Εάν ισχύουν κάποια από τα προηγούμενα**, τότε **ίσως** να υπάρχει περιστατικό βίας και εκφοβισμού και το παιδί να χρειάζεται άμεση βοήθεια και υποστήριξη.

**Ο κυβερνοεκφοβισμός (cyber bullying)**

* + Ο εκφοβισμός μέσω διαδικτύου αφορά**:** την επιθετική, παρενοχλητική, τρομοκρατική, προσβλητική ή εκβιαστική συμπεριφορά, η οποία χρησιμοποιείται για να ασκηθεί βία από κάποιον άνθρωπο που έχει δύναμη (θύτης) σε κάποιον άλλο που είναι αδύναμος (θύμα).
  + Περιλαμβάνει**:** πειράγματα με στόχο τη διασκέδαση, διάδοση προσβλητικών φημών on line, αποστολή μηνυμάτων με υβριστικό και προσβλητικό περιεχόμενο, παρενόχληση, δυσφήμιση σε τρίτους μέσω ηλεκτρονικού ταχυδρομείου (φωτογραφίες, βίντεο κ.λπ.), κινητής τηλεφωνίας, ιστοσελίδων, μπλογκς, chat rooms, διαδικτυακών παιχνιδιών κ.ά.
  + Μπορεί να είναι άμεση (απευθείας από ένα πρόσωπο σε ένα άλλο) ή έμμεση (εμπλοκή και άλλων ατόμων που πιθανά δε γνωρίζουν καν το θύμα).
  + Ο θύτης πιθανόν εκφοβίζει για να επιβάλει τη δύναμή του, για να εκδηλώσει τον θυμό του, για να διασκεδάσει με τους φίλους του, για να δείξει τη «μαγκιά» του, για να απολαύσει το ότι προκαλεί πόνο, για να εκδικηθεί ή να αντεκδικηθεί επειδή έχει δεχθεί και αυτός εκφοβιστική συμπεριφορά, για να προκαλέσει την προσοχή, αλλά και επειδή η ανωνυμία και η δυσκολία να αποκαλυφθεί η ταυτότητά του ελαχιστοποιούν το ενδεχόμενο να υποστεί τις συνέπειες των πράξεών του.
  + Έρευνες έδειξαν ότι ο κυβερνοεκφοβισμός αποτελεί μία παγκόσμια πραγματικότητα που συνεχώς επιδεινώνεται.

**ΑΙΤΙΑ του σχολικού εκφοβισμού – bullying**

**Οι αιτίες** που οδηγούν νέους μαθητές στην υιοθέτηση απειλητικών ενεργειών εναντίον των συνομηλίκων τους ασφαλώς είναι ποικίλες:

* **Οικογένεια** → οι **διαταραγμένες οικογενειακές σχέσεις** που μπορεί να χαρακτηρίζονται από την αδιάφορη έως την υπερπροστατευτική στάση των γονέων προς τα παιδιά ή ακόμα και από παραδείγματα βίαιων και επιθετικών συμπεριφορών. Οι θύτες του σχολικού εκφοβισμού προσπαθούν με τις ενέργειές τους είτε να καλύψουν το κενό της ελλειμματικής προσοχής και φροντίδας που είχαν στο οικογενειακό περιβάλλον τους, είτε να δηλώσουν με δυναμισμό την παρουσία τους όταν έχουν γίνει αποδέκτες μιας καταπιεστικής υπερπροστατευτικής συμπεριφοράς από τους γονείς τους. Επίσης ενδέχεται να αναπαράγουν με μιμητική προσήλωση την επιθετική και βίαιη στάση των συγγενικών τους προτύπων.
* **Εκπαίδευση** → η **έλλειψη ουσιαστικής παιδείας** μέσα από ένα στείρο, άγονο και απομνημονευτικό εκπαιδευτικό περιβάλλον → δημιουργεί συναισθήματα καταπίεσης, άρνησης και αντίδρασης με θύματα όσους είναι ευάλωτοι αποδέκτες της οργής. Οι εκφοβιστές βρίσκουν πρόσφορο έδαφος δράσης σε σχολικούς χώρους που οι σχέσεις εκπαιδευτικών και μαθητών είναι αποκομμένες από την υγιή παιδαγωγική διαδικασία.
* **Οι σαθρές αξίες και τα διαβρωτικά ιδανικά** μιας σκληρής σύγχρονης κοινωνικής πραγματικότητας → τους δημιουργούν συσσωρευμένη οργή και επιθετική διάθεση.
* **Οι αλλοτριωμένες ανθρώπινες σχέσεις** ενός καταναλωτικού συστήματος → που προβάλλει την αίσθηση της υπεροχής του ατόμου με κριτήριο την υλιστική καταξίωση και όχι με βάση τον πλούτο των ανθρωπιστικών αρχών → έχουν ως αποτέλεσμα την επιφανειακή και συγχυσμένη συγκρότηση της προσωπικότητας κάποιων νέων ανθρώπων.
* **Μ.μ.ε.** → τα λανθασμένα πρότυπα συμπεριφοράς που προβάλλονται από τα Μ.μ.ε. **/** η βία παρουσιάζεται ηρωποιημένη και θεωρείται εύλογη η αποδοχή και η χρήση της → συχνά κατευθύνουν τους νέους στην άκριτη υιοθέτηση ενεργειών που τους προσφέρουν την ψευδαίσθηση ότι αποκτούν δύναμη και υπεροχή γιατί επιβάλλουν τη θέλησή τους στους ανίσχυρους.
* **Νέος** → η επιθυμία των θυτών να αποκτήσουν δημοφιλή εικόναμέσω της επιβλητικής συμπεριφοράς τους. Θεωρούν ότι διαθέτουν την ικανότητα και την ευχέρεια να κατευθύνουν τις επιλογές των συμμαθητών τους με γνώμονα την προσωπική τους αξιολόγηση και δημιουργούν την αίσθηση στον περίγυρό τους ότι αν δεν συμπλεύσουν με τα κριτήριά τους θα είναι αντιμέτωποι με το μένος τους.
* **Νέος** → η προσπάθειά τους να εξοβελίσουν πρόσωπα που διαθέτουν διαφορετικά γνωρίσματα και δεν ακολουθούν τα πρότυπα εμφάνισης, σκέψης και συμπεριφοράς που οικειοποιείται η πλειοψηφία των εφήβων. Στην πραγματικότητα εκδηλώνουν την αποστροφή τους σε αυτό που τους δίνει την αίσθηση του αλλιώτικου και του διαφοροποιημένου από εκείνο που επικρατεί.

**ΣΥΝΕΠΕΙΕΣ του σχολικού εκφοβισμού – bullying**

* **bullying** → αυξημένα ποσοστά κατάθλιψης και αυτοκτονικού ιδεασμού σε εφήβους, τόσο στα θύματα όσο και στους θύτες, συγκριτικά με συνομηλίκους τους που δεν εμπλέκονται σε τέτοια επεισόδια. Αυτό εξηγείται από τους ερευνητές με τη θεωρία ότι τα παιδιά που γίνονται στόχος άλλων παιδιών, με τον καιρό χάνουν τόσο πολύ την αυτοεκτίμησή τους, που στο τέλος πιστεύουν και τα ίδια ότι αξίζουν τις επιθέσεις που δέχονται. Κάτι τέτοιο καλλιεργεί καταθλιπτικά συμπτώματα και αίσθημα ανημποριάς στα νεαρά άτομα.
* **bullying** → παιδιά που είναι ντροπαλά, που δεν έχουν πολλούς φίλους και είναι μικρότερης ηλικίας ή σωματικής διάπλασης, συχνά γίνονται στόχος των θυτών → έτσι αρκετές φορές επηρεάζεται αρνητικά η σχολική επίδοση και η κοινωνική και διαπροσωπική ανάπτυξη των παιδιών αυτών.
* **bullying** → τα παιδιά και οι έφηβοι που εκφοβίζουν και κακοποιούν τους συμμαθητές τους ικανοποιούνται από την αίσθηση ελέγχου που έχουν πάνω στους άλλους, αλλά συχνά έχουν υπάρξει και οι ίδιοι θύματα εκφοβισμού και σωματικής κακοποίησης → εκδηλώνουν και αυτά κατάθλιψη, θυμό και μπορεί να έχουν προβλήματα στο σπίτι και στο σχολείο.
* **Οι ψυχοκοινωνικές επιπτώσεις του εκφοβισμού και της βίας** στα παιδιά είναι πολλές και σοβαρές**:**
  + **Τα παιδιά που γίνονται θύματα** εκφοβισμού και βίας είναι δυνατόν να νοιώσουν έντονο άγχος και αισθήματα ανασφάλειας, να έχουν φοβίες, να παρουσιάσουν σχολική άρνηση, να απουσιάζουν συχνά από το σχολείο, να οδηγηθούν σε σχολική αποτυχία, να εμφανίσουν μαθησιακές δυσκολίες, ψυχοσωματικά προβλήματα όπως πονοκέφαλους, πόνους στην κοιλιά, διαταραχές ύπνου, ενούρηση κ.ά. καθώς και κατάθλιψη.
  + **Τα παιδιά θύτες**, δηλαδή αυτά που ασκούν τη βία και τον εκφοβισμό, αντιμετωπίζουν τον κίνδυνο να απομακρυνθούν από το σχολείο, να διακόψουν τη σχολική φοίτηση, να εμφανίσουν τάσεις φυγής από το σπίτι και να εξελιχθούν, σε ποσοστό που προσεγγίζει το 50%, σε ενήλικες με αντικοινωνική και παραβατική συμπεριφορά.

**ΤΡΟΠΟΙ αντιμετώπισης της ενδοσχολικής βίας και του εκφοβισμού**

Δεν πρέπει να ξεχνάμε ότι τα παιδιά έχουν απόλυτο δικαίωμα να βρίσκονται σε ένα σχολικό περιβάλλον το οποίο να τους παρέχει ασφάλεια και προστασία.

Έτσι οι διαστάσεις που έχει προσλάβει η ενδοσχολική βία και ο εκφοβισμός και οι σοβαρές επιπτώσεις που έχει στη σωματική και ψυχική υγεία των παιδιών κάνουν επιτακτική την ανάγκη άμεσης λήψης μέτρων για την **πρόληψη** και την **αντιμετώπισή** του**:**

* **Γονείς:** εάν αντιληφθούν ότι το παιδί τους είναι θύμα εκφοβισμού και βίας από συμμαθητές του στο σχολείο πρέπει να αποφύγουν παρορμητικές αντιδράσεις και να αντιμετωπίσουν όσο το δυνατόν πιο ψύχραιμα την κατάσταση. Χρειάζεται αμέσως**:**
  + να συζητήσουν με το παιδί,
  + είναι σημαντικό να το ενθαρρύνουν να τους εκμυστηρευτεί τι του συμβαίνει και να το ακούσουν προσεκτικά,
  + να το διαβεβαιώσουν ότι «δεν ευθύνεται το ίδιο για ό,τι έχει συμβεί»,
  + να του υπενθυμίσουν ότι το νοιάζονται και ότι είναι αυτοί που το προστατεύουν,
  + να του τονίσουν ότι μπορούν να αντιμετωπίσουν την κατάσταση μαζί,
  + να του πουν ότι τα πράγματα μπορούν να αλλάξουν μόνο αν «σπάσει η σιωπή»,
  + να του εξηγήσουν ότι το να μιλήσει στους ενήλικες για περιστατικά βίας και εκφοβισμού δεν αποτελεί «κάρφωμα»,
  + να ενημερώσουν τον εκπαιδευτικό και παράλληλα το διευθυντή του σχολείου,
  + να προτείνουν στο παιδί πρακτικούς τρόπους για την αντιμετώπιση δύσκολων καταστάσεων και
  + να ζητήσουν συμβουλευτική από ειδικό ψυχικής υγείας.
* **Πολιτεία:** χρειάζεται να εκδοθεί άμεσα από το **Υπουργείο Παιδείας** εγκύκλιος με γραπτές οδηγίες αντιμετώπισης αυτών των φαινομένων που να συμπεριλαμβάνει**:**
* διαδικασίες καταγραφής των συμβάντων, διορισμού υπεύθυνου εκπαιδευτικού και συμβούλου με συγκεκριμένες αρμοδιότητες, παρακολούθησης των διαδικασιών αντιμετώπισης, ενημέρωσης των μαθητών για την πρόσβαση σε σύστημα υποστήριξης, συνεργασίας με τους γονείς και οργάνωσης ουσιαστικής εποπτείας των μαθητών κατά τη διάρκεια των διαλειμμάτων.
* Είναι απαραίτητη η επιμόρφωση των εκπαιδευτικών για τον εντοπισμό και την αντιμετώπιση του προβλήματος.
* Χρειάζεται να στελεχωθούν άμεσα οι εκπαιδευτικές περιφέρειες με ειδικούς ψυχικής υγείας παιδιών και εφήβων (παιδοψυχίατρους, ψυχολόγους, κοινωνικούς λειτουργούς), ώστε να παρεμβαίνουν στην αντιμετώπιση των ψυχοκοινωνικών προβλημάτων που εκδηλώνονται στην καθημερινή σχολική πραγματικότητα.
* **Εκπαίδευση:**
* απαιτείται συνεχής συμβουλευτική των εκπαιδευτικών προς τους μαθητές με στόχο την ενίσχυση της μαθητικής ομάδας για την αντιμετώπιση εκδηλώσεων εκφοβισμού και συμπεριφορών βίας.
* Χρειάζεται να αναπτυχθούν προγράμματα προαγωγής της ψυχικής υγείας των μαθητών, τα οποία να εντάσσονται στο σχολικό πρόγραμμα.
* Η πρόληψη της σχολικής βίας πρέπει να στηρίζεται στην υιοθέτηση διδακτικών μεθόδων που προάγουν την πειθαρχία, παράλληλα με την αίσθηση της δικαιοσύνης. Οι πειθαναγκαστικές μέθοδοι και οι άδικες τιμωρίες δημιουργούν αρνητικά πρότυπα και αναπαράγουν τη βία.
* Το σχολείο πρέπει να ενισχύσει την αυτοεκτίμηση των μαθητών και να τους διδάξει τη συνεργασία με τους άλλους και την ορθή διεκδίκηση των επιδιώξεών τους.
* Η συμμετοχή των μαθητών σε κοινωνικά επιθυμητές δραστηριότητες εκτονώνει την ενέργειά τους και παράλληλα τους εξοπλίζει με δεξιότητες, που θα αποδειχθούν χρήσιμες στην κοινωνική τους προσαρμογή.
  + **Ευρωπαϊκή Ένωση:** τα προγράμματα αγωγής υγείας που εφαρμόζονται στην Ευρώπη επιδιώκουν την ανάπτυξη στρατηγικών και μεθόδων για την αντιμετώπιση των απειλητικών καταστάσεων: ενθαρρύνουν τους μαθητές να διευθετούν ειρηνικά τις συγκρούσεις και να χρησιμοποιούν τις τεχνικές διαπραγμάτευσης, ενώ τονίζουν τη σημασία της αλληλεγγύης και της ισότητας. **Ένα αποτελεσματικό πρόγραμμα πρόληψης του εκφοβισμού στον χώρο του σχολείου περιλαμβάνει τρία στάδια:**
    - **Στο πρώτο στάδιο,** υπογράφεται ένα γενικό συμβόλαιο μη βίας από τους μαθητές και θεσπίζονται γενικοί κανόνες για την πρόληψη του εκφοβισμού, ενώ οργανώνεται ένα σύστημα επίβλεψης των μαθητών κατά τη διάρκεια των διαλειμμάτων.
    - **Στο δεύτερο στάδιο,** μέσα από τη διεξαγωγή διαλόγου με γονείς και μαθητές θεσπίζονται κανόνες κατά του εκφοβισμού.
    - **Στο τρίτο στάδιο,** αναλύονται προσωπικά βιώματα και εμπειρίες βίας από τους μαθητές θύτες ή θύματα.
    - **Οι βιωματικές μέθοδοι** που χρησιμοποιούν τα προγράμματα αγωγής υγείας καλλιεργούν χαρακτηριστικά όπως η ομαδικότητα, η συνεργασία και η ανάδειξη της προσωπικότητας, η αυτοεκτίμηση του μαθητή και η ανάπτυξη δεξιοτήτων προσαρμογής στο κοινωνικό περιβάλλον.
    - **Αξιοποιούνται γι’ αυτό τον σκοπό εκπαιδευτικές τεχνικές** όπως είναι η δραματοποίηση, το θεατρικό παιχνίδι, η προσομοίωση ρόλων. Το δραματικό παιχνίδι εμπεριέχει στοιχεία ελεύθερης έκφρασης, αυθορμητισμού, δημιουργίας, αλλά ταυτόχρονα πρόκειται για ένα παιχνίδι που πηγάζει από την πραγματική ζωή.
      * **Παράλληλα, είναι αναγκαία η δημιουργία συμβουλευτικών και ψυχολογικών υπηρεσιών** με σκοπό την πρόληψη της βίας. Σημαντική είναι και η συνεργασία με τους γονείς και την τοπική κοινότητα, για την οργάνωση ομάδων αυτοβοήθειας. Οι εκπαιδευτικοί πρέπει να μάθουν να διαχειρίζονται τις συναισθηματικές και κοινωνικές συγκρούσεις που λαμβάνουν χώρα στη σχολική αίθουσα. Τέλος, οι εκπαιδευτικές επισκέψεις, οι πολιτιστικές ανταλλαγές, και οι συνεργασίες αναπτύσσουν την επικοινωνία και την αυτοεκτίμηση.

**Επίλογος**

«Η σχολική βία είναι αναπόσπαστο κομμάτι της βίας που εμφανίζεται στην ευρύτερη κοινωνία. Το θύμα και ο θύτης είναι άνθρωποι από την κοινωνία στην οποία βρίσκεται το σχολείο. Η στάση τους και η συμπεριφορά τους αντανακλά ό,τι το οικογενειακό, σχολικό και κοινωνικό περιβάλλον καλλιεργεί. Ο έλεγχος της βίας στη σχολική κοινότητα, χωρίς μέτρα πολιτικής που να αντιμετωπίζουν το πρόβλημα που υπάρχει στην ευρύτερη κοινωνία, δεν είναι μόνο ένα απλό ημίμετρο, είναι μέτρο διαιώνισης της βίας».

**ΣΧΟΛΙΚΗ ΒΙΑ**

**Κείμενο 1**

***Η απελπισία γενεσιουργός αιτία της σχολικής βίας***

Η ενδοσχολική βία κλιμακώνει επικίνδυνα την παρουσία της, σε σημείο που να μην μπορούμε άλλο να της γυρνάμε την πλάτη. Για να προσεγγίσουμε την ενδοσχολική βία δε θα πρέπει να την εξετάσουμε μεμονωμένα και ανεξάρτητα από τον κοινωνικό μας περίγυρο, την οικογένεια και το ίδιο το εκπαιδευτικό μας σύστημα. Τα παιδιά αναπαράγουν την ενδοοικογενειακή βία, τα κοινωνικά αδιέξοδα και τις ανεπάρκειες του εκπαιδευτικού μας συστήματος μέσα στο ίδιο το σχολικό περιβάλλον.

Από το 2006 (έρευνα ΕΚΚΕ) η σχολική βία στη χώρα μας περιλαμβάνει καταστροφές σχολικού εξοπλισμού, βανδαλισμούς, λεκτική και σωματική βία (ξυλοδαρμούς), εκφοβισμούς και αποκλεισμούς από τις παρέες. Στα αστικά κέντρα εμφανίζεται το μεγαλύτερο ποσοστό. Μαθητές με χαμηλή βαθμολογία εμπλέκονται περισσότερο σε παρόμοια περιστατικά, είτε ως θύτες είτε ως θύματα. Τα αγόρια είναι συχνότερα δράστες και θύματα σχολικού εκφοβισμού, με εξαίρεση την περίπτωση σεξουαλικής προσβολής όπου θύματα είναι κυρίως τα κορίτσια.

Από έρευνα που διενεργήθηκε από την εταιρία ερευνών PULSE R.C με την επιστημονική συνεργασία του ΕΚΚΕ υπό τον τίτλο «παιδική και νεανική βία μέσα από τα μάτια των γονέων» προκύπτει ότι σε σύνολο 1566 γονέων με παιδιά ηλικίας 10-17 ετών από το λεκανοπέδιο Αττικής, ένας στους δύο γονείς «ομολόγησε ότι τα παιδιά τους πάσχουν από άγχος ή κατάθλιψη»! Το 92% των γονέων δηλώνει ότι έχει πολύ καλές ή καλές σχέσεις με το παιδί του, εντούτοις, οι 3 στους 10 ομολογούν ότι αφιερώνουν την ημέρα λιγότερο από 1 ώρα έως καθόλου για το παιδί τους.

Η σχολική βία ως βία «που εκφράζει αίτημα» χρειάζεται πάνω απ’ όλα μία απάντηση ανοχής, διαλόγου, στήριξης και διαθεσιμότητας και όχι εύκολες ακυρωτικές λύσεις τύπου «αποδιοπομπαίου τράγου». Στόχος του κάθε σχολείου και της εκπαίδευσης είναι η κοινωνικοποίηση των μαθητών και η ανάδειξη της ατομικότητας μέσα από την συλλογικότητα, τη συνεργασία της ομάδας, την αποδοχή του διαφορετικού. Ο στόχος αυτός δεν επιτυγχάνεται, γιατί απλούστατα δεν έχει τεθεί ποτέ. Το υπάρχον εκπαιδευτικό σύστημα αδυνατεί να κάνει την αυτοκριτική του και να εκσυγχρονιστεί απαντώντας στην ανάγκη δημιουργίας ενός ομαδο-συνεργατικού συστήματος εκπαίδευσης όπου ο ρόλος του μαθητή θα μεταβληθεί από μία παθητική στάση ατομικής αποδοχής γνώσεων σε μία ενεργητική αναζήτηση και επεξεργασία γνώσεων, έκφρασης ιδεών και συναισθημάτων σε ομαδική βάση.

Το κυρίαρχο εκπαιδευτικό σύστημα με την στείρα και άκριτη αποστήθιση της διδακτέας ύλης οδηγεί στην τυποποίηση της γνώσης και στην αδυναμία να αναπτύξει ο μαθητής μία προσωπική σχέση με αυτή και μέσω αυτής με τους συμμαθητές του. Το γεγονός αυτό ακυρώνει τους νέους και τους οδηγεί σε σταδιακή συρρίκνωση της εικόνας εκτίμησης του εαυτού τους, σε αδυναμία να εκφράσουν τη ματαίωση και το θυμό τους. Η ανεπάρκεια και η κρίση του εκπαιδευτικού συστήματος οδηγεί σε διάφορα επεισόδια (βίαιες συμπεριφορές και συγκρούσεις) που αναδεικνύουν τις δυσκολίες κοινωνικοποίησης και ενσωμάτωσης των μαθητών. Έτσι, η σχολική βία αναγορεύεται σε αίτημα-πρόφαση-αντίδραση.

Το σχολικό περιβάλλον, για να αποκτήσει πρωτίστως σχέσεις συνοχής, αλληλεγγύης και ανθρωπισμού, πρέπει να εκπαιδεύει στα πλαίσια της ομάδας και όχι να οδηγεί στην αναπαραγωγή ενός εκπαιδευτικού μονόδρομου με στόχο την βαθμολογική αξιολόγηση του μαθητή από τον δάσκαλο όπως γίνεται σήμερα. Ένα ομαδο-συνεργατικό σύστημα εκπαίδευσης αποβλέπει στο να κινητοποιήσει τον μαθητή με την ενεργητική ισότιμη συμμετοχή του στα πλαίσια της μαθητικής ομάδας με στόχο την κριτική επεξεργασία, κατανόηση, παρουσίαση και αφομοίωση της διδακτέας ύλης. Ο ρόλος του καθηγητή παραμένει το ίδιο αναγκαίος και σημαντικός καθώς κατευθύνει και συντονίζει τις μαθητικές ομάδες στα νέα τους καθήκοντα, αξιολογεί και εμπλουτίζει το έργο τους. Η ανάπτυξη δυναμικής στα πλαίσια μιας σχολικής ομάδας απαντά στις πρωταρχικές και επιτακτικές ανάγκες των νέων για επικοινωνία, αυτοπραγμάτωση, δημιουργική έκφραση και αυτοαξιολόγηση.

Ασφαλώς, η βία των μαθητών και των νέων έχει πολλές αιτίες πέραν της μονοδιάστατης σχολικής φίμωσης / ντρεσαρίσματος που υφίστανται. Παράγοντες όπως η οικογενειακή αποξένωση, η στέρηση σεξουαλικής διαπαιδαγώγησης, οι απρόσωπες σχέσεις γειτονίας, το έλλειμμα φυσικού και κοινωνικού ζωτικού χώρου, η αλλοτρίωση και παθητικοποίηση των ηλεκτρονικών παιχνιδιών, της τηλεόρασης και των Η/Υ, η μαζική προβολή και η ηρωοποίηση της βίας, η αύξηση της φτώχειας, της εγκληματικότητας και του κοινωνικού ρατσισμού αποτελούν μερικές από τις βασικότερες αιτίες της νεανικής και σχολικής βίας. Όμως, το σχολείο είναι το βασικό εργαστήρι διάπλασης των νέων ανθρώπων και το ουσιαστικότερο μέσο παρέμβασης που διαθέτει η κοινωνία για την ισορροπημένη και υγιή ψυχοσωματική ανάπτυξή τους. Εάν δεν αξιοποιηθεί σωστά ο εργαλειακός του χαρακτήρας-κλειδί, τότε η νεολαία και η κοινωνία δεν θα μπορέσουν να αναπτύξουν αντιστάσεις στην κλιμακούμενη βία.

***Διασκευασμένο κείμενο της Μίτση Σχοινά στην εφημερίδα ΕΛΕΥΘΕΡΟΤΥΠΙΑ (24/4/2009)***

**35ο ΘΕΜΑ**

**ΑΔΕΣΠΟΤΑ ΖΩΑ**

Ως μέλος του δημοτικού συμβουλίου να δημοσιεύσεις στον τοπικό τύπο ένα κείμενο με σκοπό την ενημέρωση, την ευαισθητοποίηση και τη δραστηριοποίηση των συμπολιτών σου για την προστασία των **αδέσποτων ζώων** (400-500 λέξεις).

**Πρόλογος:** Επισήμανση – εντοπισμός των μεγάλων διαστάσεων του προβλήματος των αδέσποτων στα πλαίσια της πόλης μας, ως μορφή εγκληματικής συμπεριφοράς.

**Κύριο μέρος:** θα απαρτίζεται από τρία μέρη**:** **α.** ενημέρωση, **β.** ευαισθητοποίηση και **γ.** δραστηριοποίηση – τρόποι αντιμετώπισης.

### Ενημέρωση:

Παρουσίαση των πτυχών του προβλήματος**:**

* ανεξέλεγκτη αύξηση των γεννήσεων των αδέσποτων,
* συχνότητα εγκατάλειψης και βίαιης ανθρώπινης συμπεριφοράς απέναντι στα αδέσποτα ζώα,
* τρόποι – μέσα εξόντωσης (φόλες, δηλητηριασμένες τροφές, απαγχονισμοί, πυροβολισμοί, ακρωτηριασμοί),
* γενικότερη αδιαφορία και απάθεια των συμπολιτών μας απέναντι στο πρόβλημα των αδέσποτων.

**Ευαισθητοποίηση:**

Σ’ αυτό το σημείο επιβάλλεται η επίκληση στο συναίσθημα του δέκτη με σκοπό την ευαισθητοποίησή του.

* Απενοχοποίηση των ζώων (είναι άμοιρα ευθυνών τόσο για τον ανεξέλεγκτο πολλαπλασιασμό τους όσο και για την όποια επιθετικότητα μπορούν να εκδηλώσουν).
* Απόδοση ευθυνών στον άνθρωπο (τόσο στον ιδιοκτήτη που εγκαταλείπει το ζώο του όσο και στον πολίτη, που επειδή ενοχλείται από την παρουσία του, εκδηλώνει βίαιη συμπεριφορά απέναντι του).
* Παραλληλισμός εγκαταλελειμμένου ανθρώπου με εγκαταλελειμμένο ζώο (παρόμοιες ανάγκες, προβλήματα και συναισθήματα).
* Η εγκατάλειψη και η εκδήλωση βίαιης συμπεριφοράς απέναντι στα αδέσποτα πρέπει να αποδοθεί στην έλλειψη παιδείας και καλλιέργειας του ατόμου (δείγμα βάρβαρης και χυδαίας ανθρώπινης συμπεριφοράς που αποκαλύπτει τον εκφυλισμό, την έκπτωση των ανθρωπίνων αξιών.)
* Προβολή της άρρηκτης σχέσης φύσης – ανθρώπων – ζώων.

**Η δραστηριοποίηση των συμπολιτών μας για την προστασία των αδέσποτων:**

* Διαρκής ενημέρωση από τις δημοτικές αρχές αναφορικά με τις διαστάσεις και τις επιπτώσεις του προβλήματος των αδέσποτων: μέσω του τοπικού τύπου μέσω διαλέξεων, συζητήσεων και ημερίδων με σκοπό την ευαισθητοποίηση των τοπικών φορέων κοινωνικοποίησης (οικογένεια – σχολείο – πολιτιστικοί και αθλητικοί σύλλογοι – πνευματικοί ηγέτες).
* Δημιουργία στέγης για φύλαξη και περίθαλψη των εγκαταλελειμμένων ζώων με τη συνδρομή της πολιτείας.
* Συνεργασία του δήμου με κτηνιατρικά κέντρα με στόχο τον εμβολιασμό και τη στείρωση των αδέσποτων, για να μειωθεί ο πληθυσμός τους, να ελεγχθεί η επιθετικότητα και να περιοριστεί η μετάδοση διαφόρων ασθενειών.

**ΒΙΒΛΙΟΓΡΑΦΙΑ**

|  |  |
| --- | --- |
| **Γ. ΜΠΑΜΠΙΝΙΩΤΗΣ** | «Λεξικό της νέας ελληνικής γλώσσας» |
| **Α. ΓΙΑΒΡΗΣ – Θ. ΣΤΟΥΦΗΣ** | «Ιδέες και επιχειρήματα για την έκφραση - έκθεση, Κέδρος, 2007» |
| **Εκδ. ΧΑΤΖΗΘΩΜΑΣ** | Θεωρία Νέας Ελληνικής Γλώσσας και Λογοτεχνίας, Β΄ Λυκείου, 2019 |
| **Εκδ. ΧΑΤΖΗΘΩΜΑΣ** | Νεοελληνική Γλώσσα και Λογοτεχνία Β΄ Λυκείου, 2019 |
| **Α. ΓΙΑΒΡΗΣ** | «Τετράδια της έκθεσης» |
| **Κ. ΛΟΓΑΡΑΣ** | «Η τεχνική της γραφής», εκδ. Μεταἰχμιο |
| **Α. ΜΑΤΑΚΙΑΣ** | «Λεξικό εννοιών», Εκδ. Πελεκάνος |
| **Αλ. & Σπ. ΜΗΤΣΕΛΟΣ** | «Νέα Ελληνικά», Β΄ Λυκείου, Ελληνοεκδοτική, 2020 |
| **Σ. ΚΑΡΓΑΚΟΣ** | «Μαθήματα εκθέσεων» |
| **Α. ΤΟΤΣΙΚΑΣ** | «Λόγος δοκιμιακός», Gutenberg, 2004 |
| **Σπ. ΚΟΥΤΡΑΣ** | Έκφραση Έκθεση για όλες τις τάξεις του Λυκείου, εκδ. Σαββάλας, 2003 |
| **Δ. ΦΑΡΜΑΚΗΣ** | «Η επεξεργασία κειμένου και η παραγωγή λόγου στην νεοελληνική γλώσσα», εκδ. Ζήτη |
| **Ν. ΚΑΜΑΡΓΙΑΡΗΣ – Αγγ. ΣΕΡΠΑΝΟΥ** | Κοινός Νους, Έκφραση – Έκθεση Λυκείου, εκδ. Ελληνοεκδοτική |
| **Τ. ΚΩΣΤΑΛΑ** | Λόγου Σπουδή, Έκθεση – Έκφραση, Β΄ Λυκείου, εκδ. Σαββάλας |
| **ΕΦΗ ΡΙΖΑ-ΣΚΥΦΑ, ΕΛΣΑ ΧΑΤΖΗΣΑΡΗ** | Έκφραση – Έκθεση, Β΄ Εν. Λυκείου, εκδ. Ελληνικά Γράμματα |
| **Π. ΕΜΜΑΝΟΥΗΛΙΔΗΣ, Ε. ΠΕΤΡΙΔΟΥ- ΕΜΜΑΝΟΥΗΛΙΔΟΥ** | Έννοιες για την Έκθεση, εκδ. Μεταίχμιο |
| **Εκδ. ΧΑΤΖΗΘΩΜΑΣ** | Έκφραση – Έκθεση, Β΄ Λυκείου, 2014 |
|  |  |